
.Dlandt  min  Faders  efterladte  Papirer  fandtes 
en  Samling  af  Dagbøger  og  Breve  tra  den  Tid, 
da  han  som  Auditør  ved  det  slesvigske  Infanteri- 
regiment  deltog  i  Felttoget  i  1813  og  i  Udryk- 
ningen med  Auxiliærkorpset  1  1814.  Dagbøgerne 
vare  imidlertid  ikke  fuldstændige,  idet  Forholdene 
i  Felten  ikke  tillode  at  føre  dem  regelmæssigt; 
men  de  fandt  deres  Supplement  i  Brevene,  saa- 
ledes  at  der  i  Virkeligheden  findes  Meddelelser 
omtrent  fra  Dag  til  Dag  om  alt,  hvad  min  Fader 
har  oplevet  i  disse  minderige  Aar.  I  vor  Tid, 
hvor  man  ikke  er  tilfreds  med  selve  de  historiske 
Fakta,  men  ønsker  et  Billede  af  de  svundne  Tider, 
har  jeg  tænkt,  at  ogsaa  disse  Optegnelser  kunde 
bidrage  til  at  kaste  lidt  Lys  over  Livet  og  Tænke- 
maaden  i  hine  fjerne  Dage,  hvor  den  danske 
Politik  høstede  saa  mange  Skuffelser  og  feirede 
saa  faa  eller  ingen  Triumfer. 

Brevene  ere  tildels  skrevne  af  min  Fader  i 
Felten,    ofte   liggende   paa  Jorden  med  Tornistret 

som  Pult,  saa  at  Skriften  mangen  Gang  har  været 
vanskelig  at  tyde,  Stilen  mangelfuld  og  Ord- 
ningen af  Stoffet  mindre  planmæssig.  Det  har 
derfor  været  nødvendigt  hist  og  her  at  søge  at 
afhjælpe  disse  Mangler,  uden  at  derfor  Kjærnen 
i  Meddelelserne  har  undergaaet  Forandringer. 

Selve  Optegnelserne,  der  berøre  de  sørgelige 
Begivenheder,  da  et  Kongerige  gik  tabt  for  Dan- 
marks Krone,  give  ogsaa  en  Fremstilling  af 
Livet  og  Aanden  i  et  dansk  Regiment  paa  den 
Tid,  og  de  tegne  tillige  et  Billede  af  min  Fader, 
som  han  den  Gang  var.  De,  som  have  kjendt 
ham  i  hans  senere  Aar,  kunne  vistnok  gribe 
mange  af  de  Egenskaber  hos  den  23-aarige 
Auditør,  som  senere  udmærkede  Manden  paa 
Begivenhedernes  gaadefulde  Veie.  Den  store 
Sands  for  Natur  og  Kunst,  den  stærke  Lyst  til 
Reiser  og  den  levende  Interesse  for  alle  frem- 
mede Sprog  fulgte  ham  hele  Livet  igjennem, 
endnu  da  han  som  73-aarig  Olding  drog  til  Græ- 
kenlands klassiske  Jordbund.  Hans  gamle  Rektor 
udtalte  ved  hans  Afgang  fra  Skolen,  at  han  i 
alle  den  unge  Mands  Egenskaber  saa  et  Varsel 
om,  at  han  en  Gang  vilde  blive  en  Pryd  og 
en  Støtte  for  Videnskaberne,  som  han  alt  da 
omfattede  med  Kjærlighed.  Dog  Omstændig- 
hederne skulde  føre  det  anderledes,  det  skulde 
blive  en  mere  praktisk  Virksomhed,  der  skulde 
gjøre   de   stærke  Krav  paa  alt  hans  Arbeide,    han 

skulde  blive  en  Handlingens  Mand.  Hertil  med- 
bragte han  foruden  de  rige  Evner,  hvormed  han 
var  udstyret,  en  dyb  Religiøsitet  og  den  store 
Kjærlighed  til  Menneskene,  der  alt  tydelig  spores 
hos  Ynglingen  paa  hans  første  Udflugter  i  Verden ; 
og  det  er  især  denne  Egenskab,  der  prægede 
Manden,  saaledes  som  han  virkede  og  handlede, 
til  hans  Dage  vare  talte.  Hvis  nogen  skulde 
have  rettet  det  Spørgsmaal  til  ham,  hvorledes 
han  kunde  have  saa  megen  Tid  tilovers  til  at 
bekymre  sig  om  andres  Anliggender,  da  tror  jeg, 
at  han  maaske  fremfor  mange  andre  kunde 
være  berettiget  til  at  give  det  klassiske  Svar: 
»homo  sum,  humani  nihil  a  me  alienum  puto«. 
Derved  er  han  ogsaa  karakteriseret;  thi  det  var 
en  sand  Humanitet,  der  gjennemtrængte  hans 
hele  Natur  og  Væsen. 

Min  Fader  blev  født  i  Kjøbenhavn  den  26. 
December  1789  og  døbt  i  Nicolai  Kirke.  Det 
var  under  lykkelige  Forhold,  at  han  saa  Dagens 
Lys.  Hans  Fader  Dr.  med.  Tycho  Bræstrup  var 
en  anset  Læge  med  en  større  Praxis,  og  hans 
Moder  besad  de  Aandens  og  Hjertets  Egenskaber, 
der  ogsaa  kunde  bidrage  til  at  løfte  Sønnens 
Tanker  op  mod  høiere  Maal.  Dog  Tiderne  skulle 
skifte.  Hans  Fader  havde  i  1795  solgt  sin  Gaard 
paa  Hjørnet  af  Ny  Vestergade  og  Filosofgangen 
og  kjøbt  Tybjerggaard,  hvor  Familien  tog  Ophold, 
indtil    han    i    1797    paa    Grund    af   de    uheldige 

Pengeforhold  maatte  forlade  Gaarden  med  Tabet 
af  sin  Formue.  Han  flyttede  nu  som  praktiserende 
Læge  først  til  Stege  og  senere  til  Vordingborg, 
hvor  Sønnen  optoges  i  Latinskolen  under  den 
lærde  Rektor  Stoud,  og  hvorfra  han  dimitteredes 
til  Universitetet  i  1806.  Han  bestod  saavel  examen 
artium  som  den  filosofiske  Examen  med  Ud- 
mærkelse. 

I  Testimoniet  til  Universitetet  meddeler  Pro- 
fessor Stoud,  at  min  Bedstefader,  som  han  kalder 
»vir  clarissimus  atque  experientissimus«,  selv 
underviste  Sønnen  i  fire  Aar,  indtil  han  13  Aar 
gammel  optoges  i  Skolen,  hvor  han  ved  stor 
Flid  udviklede  sin  ypperlige  Begavelse,  saa  at 
han  blev  en  af  Skolens  bedste  eller  den  bedste 
Discipel.  Rektoren  siger  endvidere,  at  det  fore- 
kom ham,  at  han  ikke  havde  faaet  en  Discipel, 
men  snarere  at  han  studerede  sammen  med  en 
fortrolig  Ven. 

Min  Faders  Barndom  og  første  Ungdom 
henrandt  stille  og  fredelig  i  et  lykkeligt  Familieliv 
under  smaa  Forhold  sammen  med  en  Kreds  af 
dannede  Venner  i  alle  Samfundsstillinger.  Selv 
Rahbek  og  Fru  Kamma  besøgte  hans  Forældre 
i  Vordingborg,  hvor  man  fandt  hende  meget 
sentimental.  Hans  Moder  skal  tidlig  have  vakt 
den  Interesse  for  de  levende  Sprog,  der  var  saa 
fremtrædende  hos  ham.  Der  fortælles  ogsaa,  at 
han    i    1805    og  6   stadig   med   Længsel   ventede 

paa  Postens  Ankomst  for  at  faa  Meddelelser  om 
de  Napoleon'ske  Krige,  der  i  høieste  Grad  inter- 
esserede ham.  I  1807  stod  han  som  Student 
paa  Vagt  paa  Kjøbenhavns  Volde  og  deltog  i 
Byens  Forsvar. 

Hans  Studenteraar  bragte  ham  i  Forbindelse 
med  flere  Familier  i  Kjøbenhavn;  saaledes  kom 
han  ofte  i  daværende  Professor  Engeltofts  Hus, 
der  var  et  Samlingssted  for  høierestaaende,  dan- 
nede og  lærde  Folk.  Herved  knyttede  han 
mange  Venskaber  og  Bekjendtskaber  for  de 
senere  Aar. 

Den  13.  Oktober  1809  tog  han  den  juridiske 
Embedsexamen  med  bedste  Karakter  og  ansattes 
nu  som  Volontær  i  Kancelliets  iste  Departement 
under  Konferensraad  Lassen,  der  mere  end  tyve 
Aar  senere  skulde  blive  hans  Svigerfader.  Derpaa 
eller  maaske  samtidig  blev  han  ansat  hos  Gene- 
ralauditør Bornemann,  der  var  en  Ven  af  hans 
Forældre.  Den  17.  December  1810  blev  han 
udnævnt  til  Auditør  ved  det  slesvigske  Infanteri- 
regiment,  der  laa  i  Garnison  i  Lolland  og 
Falsters  Stift. 

Her  indenfor  Regimentets  Ramme  var  der  i 
de  Tider  et  patriarkalsk  Liv,  der  knyttede  Offi- 
cererne sammen  som  til  en  Familie.  Da  min 
Fader  senere  fik  nogen  Indflydelse,  glemte  han 
ikke    sine    gamle    Kammerater,    der    ofte    fra    de 

høiere  til  de  lavere  søgte  Veiledning  og  Raad 
hos  ham.  Særlig  i  1848  var  der  mange  af  dem, 
der  levede  i  Hertugdømmerne,  der  kom  i  en  van- 
skelig Stilling,  hvor  min  Faders  Hjælp  ikke  var 
uden  Betydning. 

I  Nykjøbing  førte  min  Fader  et  behageligt 
og  selskabeligt  Liv  ikke  langt  fra  sin  Familie, 
idet  min  Bedstefader  i  1808  var  flyttet  til  Maribo 
som  Stiftsfysikus  for  Lolland  og  Falster,  lige 
indtil  Marcheordren  i  181 3  kaldte  ham  til 
Holsten  for  om  end  paa  en  mindre  Skueplads 
at  være  Vidne  til  Tidens  store  Kampe  og  til 
de  spændende  Begivenheder,  da  mørke  Skyer 
trak  hen  over  Danmark,  og  en  ydmygende  Fred 
skuffede  vore  Forhaabninger,  medens  Sorger  og 
Bekymringer  for  Fremtiden  hvilede  tungt  over 
alle  alvorlige  o«  fædrelandssindede  Mænd. 


Til  Texten  er  knyttet  enkelte  Bemærkninger, 
der  give  supplerende  Oplysninger  dels  om  Begi- 
venhederne, dels  om  de  der  omtalte  Personlig- 
heder. I  Bilagene  findes  en  Liste  over  Offi- 
cererne ved  det  slesvigske  Infanteriregiment, 
hvoraf  en  stor  Del  nævnes  i  Skriftet,  ligesom 
ogsaa,  med  Henvisning  til  Siderne  i  Texten, 
enkelte    Notitser    om    de    der    nævnte    Personer. 

Desuden  findes  der  en  Rettelse,  som  er  foretaget 
med  Hensyn  til  en  urigtig  Notits  om  Kaptain 
Steffens  Side  122. 


Billedet  af  min  Fader  i  Studenteruniform 
maa  rimeligvis  stamme  omtrent  fra  den  Tid,  da 
han  blev  juridisk  Kandidat. 

Kjøbenhavn  i  September  1894. 

UDGIVEREN. 


Fra  Nykjøbing  paa  Falster  til  Kiel. 


Uen  24.  April  181 3  fik  det  slesvigske  Infan- 
teriregiment, der  laa  i  Garnison  i  Nykjøbing  paa 
Falster,  Hans  Majestæts  Ordre  til  at  afgaa  til 
Holsten.     Auditør  Bræstrup  skriver  derom: 

Den  24.  April,  da  jeg  vaagnede,  hørte  jeg  af 
min  Tjener,  at  vort  Regiment  havde  Marcheordre, 
hvortil  jeg  imidlertid  ikke  fæstede  Lid,  men  snart 
bestyrkedes  det  af  Majorinde  Bechtolsheim,  der 
noget  bleg  og  bestyrtet  skjøndt  dog  ret  fattet 
traadte  ind  i  mit  Værelse.  Den  Glæde,  som  jeg 
altid  har  følt  ved  Tanken  om  en  Reise  og  især 
om  en  Marche,  der  kunde  skaffe  mig  fremmede 
Lande  at  se,  vaagnede  i  sin  fulde  Styrke.  Jeg  løb 
ud  og  fik  at  vide,  at  Marchen  gik  til  Egnen  mellem 
Achterwehr  og  Nortorf  ved  Rendsborg,  og  at  den 
skulde  begynde  Torsdagen  den  27.  April.  Dagen 
gik  da  hen  med  Tilberedelser  til  Reisen,  medens 
min  Glæde  mere  og  mere  tiltog  især  ved  Tanken 
om,   at  vi  under  vore  nærværende  politiske  Kon- 


junkturer  muligvis  kunde  komme  til  at  gaa  over 
Grændsen.  Min  Sindsstemning  deltes  dog  ikke 
ganske  af  mine  Kammerater,  af  hvilke  de  fleste 
paa  Grund  af  Familieforbindelser  og  mange  Be- 
kjendtskaber  paa  Falster  samt  paa  Grund  af  de 
slette  Pengeforhold  i  Holsten  hellere  vare  blevne, 
hvor  de  vare.  Det  gjorde  ogsaa  mig  ondt  at  for- 
lade saamange  Venner,  men  Tanken  om  at  se  mig 
om  og  Haabet  om  senere  i  Tiden  igjen  at  træffe 
mine  Venner  neddyssede  denne  Bekymring. 

Den  næste  Dag,  den  25.  April,  hengik  For- 
middagen med  Visitter  og  med  ligesom  den  fore- 
saaende  Dag  at  skrive  Afskedsbreve.  Herved  be- 
gyndte  jeg  at  føle  det  bitre  ved  Skilsmissen.  Om 
Middagen  red  jeg  først  til  Veggerløse,  hvor  jeg 
tog  Afsked  med  Dr.  Schiøtt,  derfra  til  Skelby, 
hvor  jeg  spiste  til  Middag.  Efter  Afskeden  der, 
som  langtfra  var  mig  ligegyldig,  og  som  ogsaa 
syntes  at  gjøre  Indtryk  paa  de  andre,  var  jeg  paa 
Gjedsergaard  hos  den  gamle  Friis.  Ved  Hjem- 
komsten til  Nykjøbing  Kl.  7 — 8  E.  gik  jeg  paa  et 
Afskedsbal,  hvor  Falsters  og  Regimentets  Skaal 
gjensidig  blev  drukket,  og  hvor  jeg  traf  en  Del 
Bekjendte,  men  hvor  i  det  mindste  jeg  og  maaske 
flere  ei  vare  muntert  stemte. 

Den  26.  April  vare  vi  til  Afsked  hos  General 
Kardorff*)-    5te,  3die  og  4de  Kompagni  vare  da 

*)  August  Nicolai  Carl  v.  Kardorff,  Generalmajor,  Chef 
for  Liv-Regimentet  lette  Dragoner,  havde  Kommandoen 
over  4de  Armedivision  paa  Laaland,  Falster  og  Møen. 

allerede  marcherede  gjennem  Byen  til  Thoreby  i 
Laaland,  hvor  de  skulde  have  Nattekvarter.  Der- 
paa  tog  jeg  ud  til  Kirstineberg  for  at  tage  Afsked 
hos  Colbjørnsens  og  spiste  siden  til  Middag  hos 
dem.  Eftermiddagen  medgik  til  Afskedsvisitter 
hele  Byen  igjennem,  mere  eller  mindre  ubehage- 
lige. Om  Aftenen  var  Scriver,  Seydewitz,  Myohl 
og  jeg  i  et  Afskedsselskab  hos  Hincheldey,  hvor 
alle  mulige  Afskedsskaaler  bleve  udbragte,  men 
hvor  jeg,  da  vi  alle  vare  søvnige  fra  Ballet  den 
foregaaende  Dag,  ikke  morede  mig  videre  godt. 
Kl.  12  Midnat  skiltes  vi  ad;  ved  Bortgangen  gave 
vore  Hautboister  en  uventet  Musik  udenfor  General 
Kardorff's  Kvarter  og  siden  udenfor  Scriver's.  Vi 
havde  lige  modtaget  Efterretningen  om,  at  vor 
gode  Lachmann  ikke  skulde  følge  med  os,  men 
blive  tilbage  som  Adjutant  hos  Kardorff. 

Den  27.  April  vaagnede  jeg  før  Kl.  4  F.  ved 
Jens'  Bevægelser  under  Indpakningen  og  sprang 
strax  op  meget  let  om  Hjertet  og  fuld  af  Glæde 
ved  Forventningen  om  alt  det,  som  jeg  haabede 
at  faa  at  se.  Som  sædvanlig,  naar  jeg  skal  reise, 
havde  jeg  udsat  en  god  Del  af  mine  Forretninger 
til  det  sidste  Øjeblik  og  maatte  derfor  sidde  ved 
mit  Skrivebord  til  Kl.  7V2  F.  Da  jeg  endelig  var 
færdig  og  tillige  havde  faaet  en  kjedelig  Kom- 
mission for  Stadstambour  Barfoed'  bragt  i  Orden, 
kom  Eyben  og  sagde  mig,  at  vi  endnu  havde  en 
god  halv  Time  tilbage.     Marchen  var  bestemt  til 

Kl.  8  F.  Hidtil  havde  jeg  været  overordentlig  vel 
tilmode,  men  i  dette  Øjeblik  inde  i  mit  gamle 
Kammer  blev  jeg  betaget  af  en  besynderlig  Vemod. 
Jeg  tog  derpaa  Afsked  med  Winther,  og  selv  ved 
den  kunde  jeg  næppe  tale  et  Ord  end  mindre  ved 
den  med  Hodfot's  Familie  og  Tjenestefolk.  Jeg 
ilede  nu  til  Christensen,  hvor  Bechtolsheim  o.  fl. 
samledes,  Frokosten  vilde  slet  ikke  glide  ned,  og 
Konversationen  gik  meget  slet.  I  det  samme  mar- 
cherede Kompagniet  forbi  efter  Fanerne,  og  jeg 
gik  da  til  Scriver's  Kvarter  samt  med  de  andre, 
der  just  satte  sig  i  Marche,  ned  ad  Gaden. 

Paa  Broen,  hvor  næsten  hele  Byens  Befolkning, 
ei  alene  Mandfolk,  men  ogsaa  Fruentimmer,  vare 
forsamlede,  udbragtes  Hurra'er  for  Nykjøbing,  hele 
Falster  og  KardorfF  med  megen  Kraft  og  Følelse. 
De  besvaredes  paa  samme  Maade  af  KardorfF,  der 
med  sine  Adj  utanter  var  paa  Broen  tilligemed 
Kammerherre  Cederfeld*)  og  alle  Byens  Ind- 
byggere. Aldrig  har  jeg  endnu  følt  mere  ved 
nogen  Afsked  end  ved  denne,  som  jeg  i  Forening 
med  saa  mange  Mennesker  tog  fra  en  Befolkning, 
der,  uagtet  vi  hidtil  havde  været  den  til  Byrde, 
ogsaa  var  bevæget,  og  som  tillige  var  os  kjær. 
Denne  Afsked  var  os  et  behageligt  Bevis  paa,  at 
vi  havde  opført  os  godt,  og  jeg  tror  ogsaa,  at  vi 


*)    Hans  Wilhelm   Cederfeld   de  Simonsen,   Stiftamtmand 
over  Laalands  og  Falsters  Stift. 

havde  fortjent  den.  Det  var  umuligt  at  tilbage- 
holde mine  Taarer,  og  da  jeg  først  kom  over  med 
den  tredie  og  sidste  Transport,  havde  jeg  saameget 
længere  Tid  til  ret  at  føle  det  smertelige  ved 
Skilsmissen. 

Da  vi  under  gjensidige  Hurraraab  omsider 
vare  komne  ud  paa  Vandet,  forsvandt  den  kjære 
Folkemængde  snart  fra  Broen,  og  man  befandt 
sig  ganske  som  skilt  fra  det  uforglemmelige  Falster, 
skjøndt  Tanken  endnu  længe  fulgte  det.  Med 
Bechtolsheim  red  jeg  til  Thoreby  og  derfra  til 
Radsted,  hvor  vore  andre  Kompagnier  vare  for- 
samlede. En  Marche,  som  har  saa  uendelig  meget 
interessant  ved  sig,  bliver  endnu  i  et  saa  deiligt 
Veir,  som  vi  havde,  saameget  mere  behagelig.  Vi 
mødte  underveis  Bagagen  fra  vor  2den  Bataillon, 
som  idag  var  gaaet  over  ved  Guldborg.  Vi  skulde 
tildels  trække  ind  i  de  Kvarterer,  som  vore  først 
afmarcherede  Kompagnier  forlod. 

Fra  Radsted  red  jeg  efter  et  kort  Ophold  hos 
de  der  forsamlede  Tropper  i  fuld  Karriere  paa  en 
af  Schaumberg's  Heste  til  Saxkjøbing  og  der- 
fra efter  at  have  taget  Afsked  med  Rytterofficererne 
og  andre  Bekjendte  paa  en  af  min  Broders*) 
Heste  til  Maribo.  Efter  at  jeg  havde  spist  hos 
mine  Forældre,  kom  Regimentet,  som  vi  lod  pas- 


•)    Tycho  v.  Bræstrup,   Secondlieutenant  i    det  kgl.  Artil- 
lerikorps. 


sere  forbi  os  paa  Torvet.  Da  Bechtolsheim  kom 
til  os,  bleve  vi  i  Byen  og  gik  først  ud  til  Ren- 
dezvouspladsen udenfor  Byen,  da  han  var  taget 
bort.  Efter  at  vi  i  nogen  Tid  havde  set  paa  Trop- 
perne, der  holdt  Hvil,  afmarcherede  disse,  og  jeg 
gik  atter  tilbage  med  mine  Forældre  og  Søskende, 
som  jeg  ikke  før  høist  nødvendigt  vilde  forlade. 
Da  min  Vogn  allerede  var  kjørt,  maatte  jeg  efter 
et  Par  Timers  Ophold  reise  med  Extrapost.  Af- 
skeden var  meget  smertelig,  men  skjøndt  den 
baade  den  Gang  og  senere  rørte  mig  meget  mere 
end  den  i  Nykjøbing,  er  det  mig  dog  uforklarligt, 
at  mine  Følelser  saaledes  overvældede  mig  der. 
Jeg  kan  kun  søge  Grunden  dertil  i  den  større 
Høitidelighed.  hvormed  den  foregik,  og  den  al- 
mindelige Bedrøvelse,  som  jeg  saa  paa  saa  mange 
Ansigter  og  i  saa  mange  forskjellige  Grupper  af 
Mennesker. 

Udenfor  Maribo  paa  Veien  til  Rødby  nød  jeg 
de  skjønne  Udsigter  over  Maribo  Sø,  hvor  Synet 
af  Byen  stedse  fornyede  Afskedens  smertelige  Fø- 
lelser. Veien  til  Rødby  er  ellers,  saavidt  jeg  kunde 
se,  ikke  kjøn  undtagen  ved  Binnitze,  hvor  der 
er  lidt  Skov.  Omtrent  Kl.  10  E.  holdt  jeg  mit 
Indtog  i  Rødby,  en  høist  uanselig  Stad.  4de 
Kompagni,  som  foruden  Livkompagniet  skulde 
ligge  der,  var  endnu  ifærd  med  at  blive  indkvar- 
teret. Hos  Scriver  modtog  jeg  med  min  Kvarter- 
billet strax  den  Efterretning,   at  vi  næste  Morgen 


skulde  marchere  til  Taars  for  derfra  at  sættes  over 
til  Kiel.  Efter  nogle  Besøg  hos  Eyben,  Licht  og 
Bechtolsheim  lagde  jeg  mig  Kl.  n  E.  med  det 
Forsæt  at  staa  op  igjen  ved  Generalmarchen  næste 
Morgen  Kl.  2. 

Den  28.  April  stod  jeg  op  eftet  Bestem- 
melsen. Den  beviste  Høflighed  i  Kvarteret  maatte 
jeg  temmelig  dyrt  betale.  Da  Kompagnierne  hen- 
imod  Kl.  4  F.  vare  afmarcherede,  vandrede  jeg 
bagefter  i  et  stygt  regntaaget  Veir,  der  kun  tillod 
at  se  faa  Skridt  fra  sig.  Om  Rødby  er  jeg  ikke 
istand  til  at  sige  noget,  da  jeg  kun  var  der  i  Halv- 
mørke, men  dens  smaa  Bindingsværkshuse  og  Gade- 
kjær lod  ikke  til  at  kunne  vinde  noget  ved  at  ses 
ved  Dagen.  Ved  Sæddinge  Kirke  paa  Bataillonens 
Samlingsplads  naaede  jeg  de  andre.  Vi  havde 
der  en  Prøve  paa  de  laalandske  Bønders  trævne 
Bondekarakter.  Lutz  o  w,  hvis  Kompagni  først 
var  kommet  i  Kvarter  Kl.  12 — 1  Nat  og  det  1 — 2 
Mile  fra  Samlingspladsen,  havde  Kl.  2  F.  maattet 
stille  igjen.  Han  vilde  da  leie  Vogne  til  at  kjøre 
Folkenes  Tornystre;  men  Bønderne  vilde  ikke  af- 
give dem,  uagtet  der  blev  budt  80  Daler  for  Stykket. 
De  erklærede  derimod,  at,  naar  han  rekvirerede 
dem,  skulde  han  faa  dem.  Liitzow  gjorde  det  da, 
og  efter  meget  Vrøvl,  hvorved  deres  sædvanlige 
Kujoneri  viste  sig  ligeoverfor  den,  der  tager  dem 
paa  en  alvorlig  Fod,  havde  de  den  Fornøielse  for 
intet  eller  dog  for  en  halv  Vognmandsfragt  engang 

i  Tiden  at  afgive  den  Befordring,  hvorfor  de  kunde 
have  havt  den  anførte  gode  Betaling. 

Paa  Marchen  morede  jeg  mig  godt  ved  at 
spadsere  snart  med  et  snart  med  et  andet  Kom- 
pagni, mest  med  5te  hos  Liitzow  og  Lewetzow. 
I  V i  d  e  b  y ,  som  har  megen  Malurt  paa  sine  Gjærde- 
volde,  holdtes  Rendezvous,  men  vore  Vogne  med 
Provianten,  det  væsentligste  ved  en  Rendezvous, 
vare  blevne  langt  tilbage.  De  naaede  først  til 
Rødby  høit  op  paa  Formiddagen.  Veien,  som 
hidtil  var  gaaet  over  en  bar  Mark  nede  ved  Sø- 
kysten,  gjennemskares  bestandig  af  Vand,  der 
syntes  at  komme  fra  Søen.  Det  gav  det  hele  et 
meget  kjedeligt  Udseende,  uagtet  der  paa  Siderne 
groede  smukt  Korn.  Da  Veien  efterhaanden  gik 
dybere  ind  i  Landet,  blev  det  smukkere  især  op 
imod  Christianssæde,  hvor  Bønderhusene  og  hele 
Egnen  fik  et  mere  reelt  og  kjønt  Udseende  som 
overalt  paa  de  Reventlow'ske  Godser.  Taagen 
lettede  ogsaa,  men  kun  for  efter  kort  Tid  at  give 
Plads  for  Regnen,  der  vedblev  lige  heftig,  til  vi 
naaede  Nakskov.  Veien  blev  derved  saa  usikker, 
at  vi  neppe  kunde  staa  fast.  Til  Ulykke  tog  vi 
endnu  feil  og  gik  over  Halsted  til  Prammen. 
Færgen  har  en  Træflydebro,  der  kan  modtage  om- 
trent 100  Mennesker,  og  trækkes  over  det  30 — 40 
Alen  brede  Vand,  en  Fortsættelse  af  Nakskov 
Fjord.  Her  maatte  Folkene  staa  i  Vand  til  Knæ- 
erne og  vente,  til  de  kunde  komme  i  Færgen,  og 


paa  den  anden  Side  maatte  de  igjen  venre,  inden 
Marchen  begyndte,  saa  det  blev  meget  ubehageligt, 
da  Regnen  holdt  op,  og  Blæsten  begyndte  at  tørre 
de  vaade  Klæder.  Endelig  marcheredes  der  videre 
kompagnivis  til  Nakskov. 

Ved  et  besynderligt  Held  kom,  saavidt  jeg 
ved,  ingen  paa  Sygehuset  paa  Grund  af  denne 
Tour.  Jeg  indkvarteredes  hos  Assessor  Pon- 
toppidan*), hvor  jeg  blev  overdentlig  godt  mod- 
taget. Endnu  et  Par  Timer  maatte  jeg  tilbringe 
i  de  vaade  Klæder,  inden  Bagagen  ankom.  Jeg 
var  nu  hele  Byen  rundt  for  at  tage  Afsked  med 
mine  mange  Bekjendte  og  Venner.  Jeg  tilbragte 
Aftenen  hos  min  gamle  Vært  Bolt,  kom  først  i 
Seng  Kl.  ii  og  var  atter  oppe  Kl.  3  F. 

Den  29.  April.  Følgende  Brev  afsendtes  til 
mine  Forældre  i  Maribo: 

Nakskov,  den  29.  April  1813  Kl.  2  F. 

Vil  De  lade  efterstaaende  om  mulig  imorgen 

indrykke  i  Maribo  Avis  og  betale  det.  Avertissementet  ud- 
klippet  af  en  Avis   ønskede  jeg   mig  gjerne  tilsendt. 

Her  er  nu  alt  slaaet  Generalmarche  og  Forgattering. 
Jeg  ligger  meget  godt  hos  Pontoppidans.  Vi  kom  igaar 
hertil  paa  det  allerfuldkomneste  gjennemblodte.  Kl.  7  F. 
skal  vi  indskibes  ved  Taars,  men  Vinden  er  aldeles  con- 
trair.  —  —  — 


*)    Kancelli -Assessor    Erik    Peter   Pontoppidan,     Herreds- 
foged    og   Skriver    i    Sonder-Herred,    Borgermester   i 

Nakskov. 

»Det  slesvigske  Infanteri-Regiment  kan  ikke  undlade 
ved  dets  Afmarche  fra  Falster  at  bevidne  denne  Ø's  Beboere 
sin  inderligste  Taknemlighed  for  al  den  Forekommenhed, 
Gjæstfrihed  og  Venskabelighed,  hvorved  de  have  gjort  dets 
nu  mere  end  femaarige  Ophold  der  saa  behageligt  i  enhver 
Henseende,  og  sine  vemodsfulde  Følelser  ved  at  forlade  et 
Sted,  hvor  det  har  modtaget  saa  mangfoldige  Beviser  paa 
Venskab,  og  hvor  det  stod  i  saa  mange  venskabelige  For- 
bindelser, som  altid  ville  gjøre  det  dets  Erindring  behagelig 
og  undslettelig.  Ligeledes  aflægger  det  Hr.  Generalmajor 
von  Kardorff  sin  varmeste  Taksigelse  for  den  Tid,  det  har 
havt  den  Fornøielse  at  staa  under  hans  Kommando,  som 
det  saa  gjerne  havde  ønsket  ei  at  skulle  ved  sin  Bortgang 
herfra  forlade,  og  som  det  til  enhver  Tid  og  paa  ethvert 
Sted  vil  anse  det  for  en  Lykke  igjen  at  blive  underlagt.« 

Lidt  efter  Kl.  4  F.  gik  jeg  ud  bag  efter  Ba- 
taillonen,  som  jeg  først  naaede  mellem  Branderslev 
og  Sandby.  Kl.  7  F.  vare  vi  i  Taars,  og  da 
Vinden  nu  var  god  og  Skibene  færdige,  maatte 
der  sendes  Stafetter  efter  2den  Bataillon,  som  den 
forrige  Dag  var  marcheret  fra  Saxkjøbing  til  Bran- 
derslev. Den  skulde  have  været  videre,  men  kunde 
ei  overkomme  en  længere  Marche.  Bagagen  ind- 
skibedes imidlertid.  Kl.  10 — 11  F.  var  ogsaa  2den 
Bataillon  kommen.  Vi  gik  alle  ned  paa  Strand- 
bredden ved  Matroshytterne,  som  aabnedes  for 
Soldaterne,  ligesom  Lieutenant  Thunboe  gav  sine 
Værelser  og  Proviant  til  Pris  for  os  Officerer. 
Etatsraad  Dons*)   var  strax  dernede,    og  da  Ind- 


*)    Etatsraad  Dons  til  Frederiksdal. 

skibningen  af  Bagagen  endtes  saa  tidlig,  at  vi  — 
for  ei  ved  Nattetider  at  komme  til  Kiel  —  først 
mod  Aften  skulde  indskibes,  gik  jeg  bag  efter 
begge  Oberstlieutenanterne  og  Kaptain  Schultz 
op  til  Frederiksdal,  hvor  vi  spiste  til  Middag, 
drak  Kaffe  og  The. 

Da  vi  atter  vare  komme  til  Taars,  vare  begge 
Batailloner  opstillede  til  Indskibning.  Henved 
Kl.  8  E.  gik  jeg  ombord  tilligemed  Bechtolsheim 
paa  5te  Komgagni's,  Liitzow's,  Skib,  hvor  ogsaa 
den  fungerende  Regimentskvartermester  Roden- 
burg var  med  Fourerskytterne,  Det  var  en 
hollandsk  Kuf  med  et  lavt  Ruf,  saa  lavt,  at  man 
til  Nød  kunde  holde  sig  opreist,  naar  man  sad 
paa  nogle  tæt  ved  Gulvet  værende  Bænke.  Stemann 
kom  ogsaa  med  ombord.  Imellem  Kl.  8  og  9  E. 
lettede  vor  Flaade,  der  bestod  af  12 — 13  Skibe, 
hvoriblandt  vort  var  et  af  de  største,  og  gik  under 
Seil  for  en  rask  Nordostvind.  Det  var  ret  et 
skjønt  Syn  at  se  disse  Skibe  efter  hinanden  flyve 
gjennem  Bølgerne  og  Landene  glide  forbi  os,  især 
da  det  blev  mørkt,  og  det  forreste  Skib  førte  Lan- 
ternesignaler. Ingen  af  vort  Selskab  havde  Sø- 
syge, men  Natten  tilbragte  vi  lidt  ubehagelig,  da 
der  ikke  var  Plads  nok  til  at  ligge  paa  Gulvet, 
og  det  derfor  gik  ud  over  de  tyndeste,  hvortil 
jeg  uheldigvis  hørte.    Desuden  var  det  raakoldt. 

Den  30.  April.  I  Dagbrækningen  gik  jeg 
ud  paa  Dækket  og  blev  da  meget  overrasket  ved 

at  se  Holstens  Kyst  tæt  ved  vor  høire  Side.  Dei 
varede  ei  længe,  inden  vore  forreste  Skibe  be- 
gyndte at  dreie  ind  i  Kielerfjord.  Seiladsen  her- 
igjennem  er  overmaade  deilig.  Fjorden  er  vel 
neppe  mere  end  y3  eller  y2  Fjerdingvei  bred  ved 
Indløbet  og  paa  høire  Side  er  en  i  Begyndelsen 
temmelig  lav  Kyst,  paa  den  venstre  derimod  bratte 
Lerbakker,  hvor  skjønne  Kornmarker  og  Skove 
vise  sig. 

Friederichsort  paa  høire  Side  med  sine 
smukke  grønne  Volde,  gamle  røde  Tage  og 
Taarn  tager  sig  stolt  ud,  siden  giver  Holtenau 
ved  Kanalens  Udløb  med  sine  mange  røde  Byg- 
ninger en  smuk  Afvexling  i  Udsigten.  Nu  ser 
man  alt  Kiel  i  Baggrunden  af  Fjorden  bag  den 
deilige  Diisternbrook's  Skov.  Slottet,  de  smukke 
Huse  i  Byen,  dens  landlige  Environs  og  den  store 
Mængde  Skibe  i  Havnen  giver  den  et  herligt  Ud- 
seende. Og  hvad  der  for  os  især  uendelig  for- 
høiede  denne  prægtige  Seilads's  Behageligheder, 
var,  at  vi  som  ved  et  Trylleslag  vare  ei  alene  paa 
en  Nat  førte  over  til  et  fremmed  Land,  men  ogsaa 
fra  en  Aarstid  til  en  anden;  thi  da  vi  om  Aftenen 
gik  fra  Laaland,  var  alt  der  i  halv  Vintertilstand, 
kun  enkelte  Buske  vare  udsprungne,  og  nu  da 
vi  seilede  op  ad  Kielerfjord,  saa  vi  alle  Marker 
grønne  som  i  det  fuldeste  Foraar,  selv  Bøgetræerne 
i  Skovene,  ligesom  ogsaa  alle  Træer  paa  Gaderne 
og  i  Haverne  vare  udsprungne  og  enkelte  Frugt- 
træer i  Blomster. 


Henved  Kl.  8  F.  gik  vi  iland.  En  underlig 
Ting  at  befinde  sig  efter  saa  kort  Mellemrum  paa 
et  Sted,  hvor  der  tales  et  andet  Sprog,  hvor  alt 
har  et  andet  Udseende.  Vi  vare  aldeles  uventede 
Gjæster  og  derfor  strax  omgivne  af  en  Mængde 
Tilskuere.  Graven  foran  den  lidt  antikke  Port  ind 
til  Byen  er  ret  kjøn,  temmelig  bred  og  beplantet 
med  en  Allé  inde  ved  Husene. 

Vi  tog  ind  i  »Stadt  Kopenhagen«  hos  Fischer, 
en  Dansk  og  stor  Ven  af  sine  Landsmænd.  Han 
modtog  os  særdeles  godt,  og  her  bleve  vi  eller 
gik  lidt  om  paa  Gaderne,  til  Indkvarteringen  var 
arrangeret.  Regimentet  marcherede  ind  henved 
KL  12.  Officererne  skulde  indkvarteres  i  5  Gjæst- 
givergaarde,  jeg,  Pristroph,  Liitzow  og  Levetzow 
hos  Madam  Hagedorn,  men  vi  vedbleve  næsten 
alle  at  spise  hos  Fischer. 


Fra  Kiel  til  Oldesloh. 


Kiel  er,  efter  den  Idé  jeg  under  et  kort  Op- 
hold fik,  det  smukkeste  og  behageligste  Sted,  jeg 
har  set.  Gaderne  ere  meget  regulært  anlagte, 
Husene  ere  næsten  alle,  kun  faa  i  mindre  reelle 
Gader  undtagne,  af  Grundmur,  flere  Etager  høie, 
byggede  tæt  til  hinanden,  særdeles  godt  vedlige- 
holdte   og,    saavidt    man    udenfra  kan    se,    ogsaa 


smukt  dekorerede  og  møblerede  indvendig.  Mange 
overmaade  smukke  Bygninger  gives  der  f.  Ex.  et 
Hus  ved  Slottet,  hvor  Baron  Eggers*)  bor,  og 
Feltpostexpeditionen  findes,  samt  Politimesterens 
Justitsraad  Christensens  Bolig  o.  fl.  Mange  Huse 
ere  byggede  i  en  ret  behagelig  gothisk  Smag,  og 
overalt  har  Byen  et  meget  muntert  Udseende, 
hvortil  ogsaa  de  i  holstenske  Stæder  sædvanlige 
smukke  Træer  udenfor  Husene  meget  bidrage. 
Brolægningen  er  fortrinlig. 

(Af  Brev  fra  Segeberg  og  Oldesloh  af  n. 
Mai  1 813.)  Af  Boutikker,  Restaurationer,  Spise- 
kvarterer m.  v.  gives  der  mangfoldige  af  alle  Slags 
ligesom  i  Kjøbenhavn,  og  Spisekvartererne,  idet- 
mindste  de  jeg  besøgte,  ere  meget  bedre  end  der 
og  ligesaa  galante.  Livet  paa  Gaderne  og  i  Havnen 
er  ligesaa  stort  som  i  Kjøbenhavn,  kort  Kiel  har 
alle  Kjøbenhavns  Fordele,  men  ingen  af  dens 
Mangler.  Der  er  ingen  Peder  Madsens  Gange, 
ingen  Tiggere,  ingen  Stank  paa  Gaderne  eller  fra 
Rendestenene,  ingen  eller  dog  i  Almindelighed  ei 
saa  mange  mod  Fremmede  grove  og  udeltagende 
Folk  som  i  Kjøbenhavn,  men  derimod  den  største 
Proprietet  paa  Gaderne  og  den  Tjenstagtighed  hos 
Folk,  som  man  ellers  kun  finder  paa  Landet,  for- 
enet  med   en   større  Slebenhed   hos   de   simplere 


*)    Christian   Ulrich   Ditlev  Baron  Eggers,   Overpræsident 
i  Kiel. 

Folk,  end  man  i  Danmark  er  vant  til.  Kun  mis- 
hager den  sædvanlige  holstenske  Egenkjærlighed 
og  Klagen  over  Pengevæsenet. 

Egnen  er  en  af  de  kjønneste,  jeg  har  set. 
Touren  til  Diisternbrook  og  da  især  gjennem 
Slotshaven,  der  er  i  den  gamle  Smag  med  stive 
Hækker,  er  deilig. 

Der  er  fra  Veien,  som  gaar  i  mange  Bugter 
op  ad  Høiene,  den  deiligste  Udsigt  tilbage  over 
Byen  og  Vandet,  især  fra  en  Plads,  der  efter 
Kronprindsessen,  som  gjerne  skal  have  siddet  der, 
kaldes  Carolinenplatz.  Herfra  ses  den  paa  den 
anden  Side  af  Fjorden  liggende  Vandmølle  Neu- 
miihlen  —  en  smagfuld,  rød,  toetages,  grund- 
muret Bygning  — ,  og  Floden  Schwentinen,  som 
driver  den,  samt  længere  oppe  i  Fjorden  Fisker- 
byen Ellerbeck  og  den  ved  Enden  af  Bugten  lig- 
gende Dorfgarten  med  Nienburgs  Skove  i  den 
fjerne  Baggrund,  dernæst  Kiel  med  Slottet  foran 
og  den  med  Skibe  opfyldte  Havn.  Ved  Indgangen 
til  Skoven,  der  egentlig  bærer  Navn  af  Diistern- 
brook, er  der  en  smagfuld  Pavillon  med  smukke 
Haveanlæg  og  de  herligste  Udsigter.  Hele  den 
store  Skov  er  gjennemskaaren  af  Spadseregange 
og  midt  i  den  paa  det  høieste  Punkt  ligger  et 
smukt  bygget  Værtshus.  Man  finder  neppe  i 
nogen  dansk  By  en  saadan  Sands  for  Promenader 
og  lignende  Fornøielser,  som  fører  til  at  vedlige- 
holde saadanne  Anlæg.    Dog  i  alle  de  holstenske 

Byer,  jeg  har  besøgt,  træffer  man  endog  paa  Ga- 
derne Træer  næsten  udenfor  ethvert  Hus  og  under- 
tiden virkelig  deilige  Alleer. 

Forstaden,  som  vi  paa  vor  Marche  passerede 
igjennem,  var  i  mine  Tanker  langt  smukkere  og 
forsynet  med  smukkere  Haver  end  nogen  af  Kjø- 
benhavns Forstæder. 

En  Ting,  som  meget  frapperer  en  Dansk, 
især  naar  han  kommer  fra  Falster,  er  de  store 
Vogne,  man  her  benytter.  Enhver  Bondevogn, 
som  man  ser  i  Kiel  og  andre  Steder,  er  omtrent 
i  Format  som  den  Vogn,  der  kjører  Posten  fra 
Kjøbenhavn  eller  som  Dahlstrøms  store  Postvogn. 
De  liibske  og  hamborgske  Fragtvogne  ere  Uhyrer; 
jeg  har  set  dem  bespændte  med  8  Heste,  hvoraf 
sædvanlig  tre  og  undertiden  fire  gaa  ved  Siden 
af  hinanden. 

Mandfolkebondedragten  er  ei  saa  overordentlig 
forskjellig  fra  den  laalandske,  men  vel  Fruen- 
timmernes. 

At  vi  inden  føie  Tid  neppe  kunne  faa  det 
tørre  Brød,  er  der  ingen  Tvivl  om.  Der  er  vel 
aldeles  ingen  Mangel  paa  Sølvpenge,  men  intet 
er  at  faa  uden  dem,  og  da  vi  for  21/2  Rigsbank- 
seddel,  hvori  vi  faa  vor  Gage,  kun  faa  40  p>  liibsk 
og  derunder  og  for  en  Rigsdaler  dansk  Kourant 
kun  to  liibske  Skilling,  samt  da  alt  er  meget  dyrere 
end  paa  Øerne,  kan  De  vel  vide,  hvad  vore  Ind- 
tægter forslaa. 

Pristroph,  Lutzow,  Lewetzau,  Licht,  Mun- 
derloh  og  jeg  kom  da  til  at  ligge  i  samme 
Værtshus,  medens  alle  de  øvrige  Officerer  laa  i 
tre  andre.  Hele  Regimentet  undtagen  Jægerkom- 
pagniet ligger  i  Byen. 

For  at  give  Dem  en  Idé  om  Priserne  maa 
jeg  fortælle  Dem,  at  jeg  har  idag  spist  til  Middag 
og  desuden  havt  en  Flaske  Vin,  en  Portion  Kaffe, 
fire  smaa  Stykker  Smørrebrød  og  en  Sopken  for 
i  Species,  d.  e.  30  Rigsdaler  D.  K.  Tre  Kopper 
Chocolade  hos  en  Konditor  med  to  smaa  Kager 
koste  19  liibske  Skilling,  det  er  9%  Rigsdaler 
D.  K.,  en  Hat  ei  bedre  end  min  7  Rigsdaler,  det 
er  168  Rigsdaler  D.  K.,  og  en  Hue  som  min, 
men  overmaade  meget  slettere  og  grovere  2  Spe- 
cies, det  er  6o  Rigsdaler  D.  K.,  naar  en  Rigsdaler 
regnes  til  den  ovenanførte  Pris,  som  er  alt,  hvad 
man  her  faar  for  den.  For  at  lade  sig  barbere 
betaler  man  4  Skilling  lubsk  eller  2  Rdl.  D.  K., 
for  en  Portion  Kaffe  og  et  Glas  01  8  Rdl.  D.  K. 

Den  1.  Mai,  Dagen  efter  vor  Ankomst,  vare 
vi  Kl.  n  F.  hos  General  Ewald*),  der  næsten 
er  som  en  Skygge,  og  dog  var  det  sidste,  han 
sagde  til  os:  »Ja,  meine  Herrn!  ich  hoffe,  wenn 
ich  mich  ein  bischen  erholt  håbe,  bald  bei  Ihnen 
zu   sein,    ich   wunsche,    dass   wir  bald  tiichtig  zu 


*)  Johan  v.  Ewald,  kommanderende  General  i  Holsten  ad 
interim. 


thun  kriegen«.  Ewald  saa  ud  som  en  meget  ær- 
værdig, men  uanselig  Olding,  der  vist  gaar  paa 
Gravens  Rand.  Han  gaar  meget  svagt  og  kan 
neppe  tale. 

Den  2.  Mai  skulde  vi  marchere  fra  Kiel. 
Inden  vi  gik  bort,  vare  vi  inde  hos  vor  Ven 
Fischer,  som  den  Morgen  gav  os  fri  Frokost.  Vi 
samledes  derpaa  udenfor  Regimentskommandøren 
Scriver's  Kvarter  i  »Stadt  Hamburg«  hos  Rathlev, 
den  galanteste  Auberge  i  Byen  »in  der  hol- 
steinischen  Strasse«,  og  marcherede  derfra  Kl.  8 
F.  en  regiment,  til  vi  vare  gjennem  Forstaden. 

Veien  til  Nortorf  var  meget  kjøn  til  en 
Mil  fra  denne  Flække,  hvor  Sandet  op  til  Ang- 
lerne, og  en  nøgen  Lynghede  begynder.  Vi  pas- 
serede Eideren  over  en  Stenbro;  den  var  kun 
meget  smal,  men  dens  Bredder,  hvor  Flintbeck 
med  sin  Kirke  ligger,  ere  smukke.  Jeg  saa  nu  for 
første  Gang  de  holstenske  Bøndergaarde,  der  kun 
bestaa  af  en  Længde  med  Indgangen  i  Gavlen  og 
uden  Skorstene,  et  paafaldende  Syn  for  en  Dansk. 

Nortorf  ligger  paa  en  bar  Sand-  og  Lyng- 
hede, men  har  dog  paa  Grund  af  sin  høie  Be- 
liggenhed en  god  Udsigt,  og  skjøndt  den  er  en 
Bondeby,  er  den  dog  bedre  bygget  end  Rødby. 
Jeg  kom  der  i  Kvarter  hos  en  Halbhufner  Peter 
Jacobsen.  De  vare  overordentlig  gode  Folk,  og 
jeg  havde  ligesom  alle  de  andre  Officerer,  som 
ogsaa  boede  hos  Bønder,   et  langt  smukkere  Væ- 

relsc,  end  jeg  paa  Falster  har  havt,  og  levede  ulige 
bedre  end  der,  ofte  med  3 — 4  Retter  om  Mid- 
dagen. 

Scriver  laa  hos  Præsten,  Behrens  hos  Dia- 
conus,  de  andre  hos  Bønder,  men  alle  med  Und- 
tagelse af  Behrens  havde  det  yderst  godt.  Jeg 
morede  mig  ogsaa  godt  ved  Landlivet. 

Om  Lørdagen  den  8.  Mai  var  jeg  med 
Behrens  og  Lutzow  i  Rendsborg,  der,  skjøndt 
jeg  ikke  finder  den  fuldt  saa  slem,  som  den 
sædvanlig  beskrives,  dog  ikke  gefaller  mig.  Den 
Del,  som  kaldes  Neuwerk,  er  ret  kjøn,  Hoved- 
gaden er  beplantet  med  en  smuk  Allé,  og  der 
findes  en  meget  stor  og  smuk  Plads,  Parade- 
Pladsen.  Tøihuset  ligger  paa  den  ene,  Proviant- 
huset samt  Amtmandsboligen  alle  meget  anselige 
Bygninger  paa  den  anden  Side  af  denne  Plads. 
Jungfernstieg  er  ogsaa  en  smuk  Allé,  som  gaar 
langs  den  Grav,  der  skiller  Neuwerk  fra  Altstadt. 
Nedenom  Volden  om  Altstadt  er  en  Allé,  Schlan- 
genallé,  paa  samme  Sted  som  Kirsebærgangen  i 
Kjøbenhavn,  men  ulige  smukkere. 

Altstadt  derimod  er  afskyelig  i  Kristenber- 
nikovstrædets  Smag,  men  endnu  styggere.  Fæst- 
ningsværkerne synes  betydelige  og  have  et  smukt 
Udseende. 

Jeg  var  i  Garnisonskirken,  der  ellers  intet 
mærkeligt  har,  og  saa  Kong  Christian  7.,  der 
ligger  i  en  ret  kjøn  Fløiels  Kiste  i  en  dertil  gjort 


20 


Hvælving  af  malet  Lærred,  men  dog  slet  ikke 
kongeligt.  To  Grenaderer  staa  altid  ved  hans 
Kiste. 

Vi  havde  endnu  aftalt  at  gjøre  en  Visit  hos 
Grev  Reventlow  paa  Emckendorf,  hvor  Kaptain 
Schmidt  og  Stemann  laa,  mere  for  Grevens 
deilige  Malerisamlings  end  for  hans  Hus  Skyld, 
da  dette  skal  være  uhyre  stivt,  skjønt  galant ;  men 
Marchen  afbrød  denne  Plan.  Forresten  gik  Da- 
gene temmelig  ensformigt  i  Nortorf.  Der  var 
dog  et  Marked,  hvor  der  solgtes  »der  Riickzug 
der  Franzosen«  og  andre  Sager,  der  vist  ei  vare 
passerede  den  franske  Toldlinie,  saalænge  den 
existerede. 

Vi  marcherede  den  10.  Mai  Kl.  5  F.  fra 
Nortorf  over  Neumiinster  til  Segeberg. 

Neumiinster  er  som  en  Flække  betragtet 
overmaade  kjøn,  større  og  smukkere  end  Nykjø- 
bing,  og  forsynet  med  overordentlig  deilige  Træer 
udenfor  alle  Huse,  der  gjorde  hele  Gaden  til  en 
prægtig  Allé.  Regn  havde  vi  nok  af  paa  Marchen 
til  et  Par  Gange  at  blive  gjennemblødte. 

Fra  Neumiinster  bliver  Veien,  skjøndt  der  be- 
standig er  meget  skjønne  Egne  omkring  den, 
mere  og  mere  sandet,  og  tilsidst  gaar  den  over 
den  store  Segeberger  Heide,  lutter  Lyng  og  Sand, 
som  rigtignok  har  et  overordentlig  trist  og  meget 
kjedsommeligt  Udseende.  Her  begyndte  vi  alt  at 
se  Segebergs  høie  Taarne  og  Kalkklippe,  men  det 


21 

varede  en  Evighed,  før  vi  kom  dem  nær.  Jeg  gik 
hele  Veien  og  var  af  Træthed  og  Sult,  da  jeg  kun 
havde  spist  lidt  Smørrebrød  i  Neumiinster  Kl.  8 
F.,  næsten  marode  til  Slutningen. 

Endelig  marcherede  vi  Kl.  5  E.  ind  i  Sege- 
berg,  som  ved  en  Allé  midt  gjennem  Gaden, 
endnu  skjønnere  end  den  i  Neumiinster  eller  Fre- 
deriksberg Allé,  faar  et  meget  venligt  Udseende. 
Jeg  blev  indkvarteret  hos  Postmester  Koch  og  be- 
talte ikke  en  Skilling  for  den  Godhed,  der  vistes 
mig.  Alle  de  andre,  tror  jeg,  ogsaa  havde  det 
meget  godt,  skjøndt  hele  Regimentet  laa  i  denne 
By,  der  var  altfor  lille  dertil.  Trods  min  Træthed 
maatte  jeg  om  Aftenen  op  paa  Kalkbjerget,  men 
fortrød  ei  min  Tour,  lige  saa  lidt  som  at  jeg 
næste  Formiddag  igjen  gik  derop.  Byen  ligger 
næsten  i  en  Cirkel  omkring  Bjerget.  Man  ser 
derfra  tydelig  fire  af  Lubecks  Taarne  og  en  uen- 
delig Mængde  Skove,  Søer,  Bønderbyer  o.  s.  v. 
Klippen  er  vel  ikke  saa  høi  som  Møens  Klint, 
men  af  en  anden  Slags  Kalk,  da  den  har  et  Ud- 
seende som  Marmor  og  mange  Kløfter  og  Spidser. 
Paa  et  Par  Sider  er  den  bevoxet  med  Græs,  hvor 
Faar  græsse.  Der  er  ogsaa  udhugget  en  Brønd, 
nogle  100  Fod  dyb.  Ovenpaa  er  der  i  Kalken 
Lag  af  Mursten  fra  et  Slot,  som  har  staaet  der. 
Desuden  findes  der  en  underjordisk  Gang  i  Klippen, 
paa  hvilken  man  ikke  kan  finde  Enden,  og  deilige 
Haver  ligge  paa  Klippens  jordbedækkede  Dele. 

Hvad  der  endnu  gjorde  det  saa  overordentlig 
behageligt,  var,  at  vi  ved  samme  Trylleri,  der  fra 
Taars  til  Kiel  førte  os  paa  en  Nat  fra  Vinter  til 
fuldt  Foraar,  kom  paa  en  Dag  fra  Nortorf,  hvor 
der  kun  var  Foraar,  ind  i  den  deiligste  Sommer 
i  Segeberg,  hvor  alle  Skove  vare  udsprungne, 
alle  Marker  ganske  grønne  og  bedækkede  med 
græssende  Kvæg,  og  Engene  prydede  med  mange 
Slags  Blomster. 

Strax  da  vi  kom  til  Segeberg,  skulde  vi  mar- 
chere videre  paa  nærmere  Ordre  efter  nogle  Timers 
Ophold  eller  i  Løbet  af  Natten.  Senere  blev 
Marchen  sat  til  Kl.  4V2  næste  Morgen,  men  strax 
efter  afbestilt  til  paa  nærmere  Ordre.  Endelig 
blev  Afmarchen   fastsat  til  Kl.   1  V2  E. 

Den  11.  Mai  gik  vi  da  til  Oldesloh  i  en 
deilig  mild  Regn  gjennem  charmante  bakke-  og 
dalrige  Egne  bestandig  med  Traven  paa  høire 
Side.  Jeg  gik  hele  Veien  og  endda  en  Omvei, 
da  jeg  var  gaaet  en  urigtig  Vei  ud  af  Segeberg. 

Oldesloh,  hvor  vor  Brigadekommandør 
Oberst  Cronhelm*)  ligger,  er  den  styggeste 
By,  jeg  har  set  i  Holsten,  men  Egnen  er  meget 
smuk.  Jeg  ligger  prægtigt  hos  en  Præst  Passau, 
en  vakker  ung  Mand  med  en  nysselig  Kone,  i  en 
Udkant    af  Byen   tæt  ved   Salinen.     Jeg    har  tre 


*)   Friederich    Ernst    Heinrich    v.    Cronhelm    ved    Dron- 
ningens Livregiment. 


smukke  Værelser  omgivne  af  en  deilig  Have.  Gud 
ved,  hvor  længe  det  varer,  men  det  er  det  samme, 
jeg  er  færdig,  naar  Trommen  gaar. 

Rygtet  gik,  at  vi  skulde  have  Marcheordre  i 
Løbet  af  Natten,  da  et  Brev  fra  Kongen  med  3 
Segl  var  passeret  herigjennem  til  General  Wegener. 

Hanseaterne  skulle  have  drevet  de  Franske 
tilbage  til  Wilhelmsburg  og  nok  en  0  i  Elben. 
Napoleon  skal  have  tabt  et  stort  Slag  ved  Lutzen. 
Der  eller  ved  Saalfeld  skal  Marechal  Nev  være 
falden,  20,000  Franske  og  en  Prinds  Witgenstein 
være  saarede,  2  Heste  skudte  under  Kongen  af 
Preussen.  Napoleon  skal  med  stor  Nød  og  egen 
Livsfare  have  reddet  sig  gjennem  Thiiringerwald. 
Man  paastaar,  hvilket  dog  ikke  er  sikkert,  at 
Hafmer  har  efter  kgl.  Befaling  været  hos  Eckmiihl, 
der  er  ved  Harburg,  for  at  sige  ham,  at  Kongen 
vilde  agere  fjendtlig  mod  Frankrig,  naar  han  be- 
traadte  det  hamburgske  Territorium*).  Hvis  vi 
blive  her  nogle  Dage,  skal  jeg  dog  spendere  nogle 
Sølvpenge  paa  at  se  Lubeck,  som  er  2  Mil  herfra. 


*)  Efterretningerne  havde  tabt  i  Paalidelighed  ved  at  pas- 
sere igjennem  Tvskland.  Som  bekjendt  havde  Napoleon 
den  30.  April  seiret  ved  Lutzen.  Marechal  Nev  var 
ikke  falden.  Oberstlt.  Haffner  havde  den  9.  Mai  været 
hos  General  Vandamme  i  Harburg,  hvor  han  skulde 
have  meddelt  ham,  at  hvis  de  Franske  fortsatte  An- 
grebet længere,  vilde  de  danske  Tropper  forene  sig 
med  de  russiske  til  Hamburgs  Forsvar. 

Fra  Oldesloh  til  Grændsen  og  tilbage 
til  Ahrensboeck. 

(Af  Breve  af  18.  Mai  1813  fra  Bivouak  i  Øiendorf,    19.  Mai 
fra  Oldesloh  og  21.  Mai  fra  Ahrensboeck  o.  fl.) 


Skilt  fra  Dem  ved  Bjerge,  Bølge,  Dale, 
Tumlet  hid  til  Elbens  fjerne  Bred, 
sidder  jeg  her  tæt  under  den  gamle  Hansestads 
høie  Taarne  paa  alle  Sider  omringet  af  danske, 
russiske,  hanseatiske  og  engelske  Tropper,  for  saa 
godt  som  det  er  muligt  under  al  den  Uro,  som 
følger  med  vort  nuværende  Liv,  at  give  Dem 
Fortsættelsen  af  mit  Levnet.  Jeg  haaber,  at  De 
i  Betragtning  af,  at  jeg  ligger  til  Pults,  undskylder, 
at  mit  eneste  Stykke  Papir,  det  jeg  til  nærvæ- 
rende Brev  afbenytter,  er  en  Smule  skident.  Vi 
tage  det  her  ei  saa  nøie  med  slige  Formaliteter. 

Af  mit  sidste  Brev  ved  De,  at  vi  Onsdag 
den  12.  Mai  i  Oldesloh  endnu  intet  vidste  om 
vor  Marche.  Hele  Dagen  gik  ganske  rolig,  og 
da  jeg  ventede,  at  vi  maaske  kunde  komme  i 
Stillinger,  hvor  vi  ei  kunde  føre  al  Bagage  med 
os,  benyttede  jeg  den  til  at  arrangere  alt  saaledes, 
at  jeg  kunde  føre  min  Jurisprudens  in  nuce  i  mit 
Protokolfoutteral  og  i  et  Tornyster  min  øvrige 
Bagage  med  mig.  Jeg  benyttede  da  hele  Dagen 
til  at  expedere  nogle  nødvendige  Papirer,  som 
jeg  tillige  med  det  overflødige  af  Arkivet  sendte 
til     Slesvig     med     Lieutenant     Ceder  fe  Id     de 

Simonsen,  der  var  stødt  til  os  i  Segeberg  med 
vore  Feltkjedler,  Spader,  Øxer  m.  m.;  jeg  fik  saa- 
ledes  slet  ikke  set  mig  om. 

Yi  gjorde  om  Formiddagen  en  kjedsommelig 
Cour  hos  Oberst  Cronhelm,  der  laa  med  Bri- 
gadens Stab  i  Byen.  Jeg  skal  hilse  Fader  meget 
Ira  ham. 

Den  forrige  Xat  havde  jeg  slet  ikke  kunnet 
sove,  fordi  jeg  var  stærkt  echaufferet  af  Marchen. 
Jeg  foresatte  mig  derfor  at  gjøre  det  desto  alvor- 
ligere i  denne  Nat;  men  uagtet  min  gode  Villie 
kunde  jeg  dog  ikke  sove  tidligere  end  fra  Kl.  n 
E.,  da  jeg  ikke  længere  kunde  udholde  at  besørge 
Indpakningen,  og  til  Kl.  3  F.,  da  jeg  blev  vækket 
af  Scrivers  Ordonnans  med  den  Besked,  at  vi 
strax  skulde  bort  og  efterlade  Bagagen.  Marchen 
skulde  gaa  til  Blumendorf,  et  Gods  omtrent 
V4  Mil  fra  Byen,  hvor  hele  Brigaden  ufortøvet 
skulde  trække  i  Bivouak.  Min  Ompakning  kom 
mig  saaledes  godt  tilpas.  Da  man  ingen  havde 
at  sende,  maatte  jeg  gjøre  en  Tour  til  Amtstuen 
i  Reinfeld,  1  Mil  østen  for  Oldesloh,  for  at 
laane  Penge,  som  Regimentet  ganske  manglede. 
Medens  jeg  ventede  paa  min  Vogn,  havde  jeg  den 
Fornøielse  at  se  Fyrst  Dolgorucki*),  som  med 


*)  F.  Dolgorucki  var  kaldt  tilbage  fra  Underhandlingerne 
i  Kjøbenhavn  og  skulde  begive  sig  til  Berlin  for  der 
at  afvente  nærmere  Ordre. 

3  Adjudanter  og  sine  Domestikker  kom  fra  Ham- 
burg, hvorfra  han  ei  kunde  komme  videre  frem, 
for  at  reise  til  Liibeck  og  derfra  til  den  russiske 
Grændse.  Det  er  en  stor  Mand  vel  paa  nogle  og 
halvtreds  Aar,  som  i  mine  Øine  har  temmelig 
Lighed  med  General  KardorfF  i  Figuren  eller  med 
Præsident  Kaas  i  Kancelliet.  Han  har  et  kop- 
arret, ikke  kjønt,  russisk  Ansigt,  hvori  der  dog 
ligger  Forstand  og  Bestemthed. 

Noget  efter  Kompagniernes  Afmarche  kjørte 
jeg  til  Re  in  fe  Id  ad  en  ganske  superb  Vei.  Den 
gaar  langs  Travens  venstre  Bred  over  temmelig 
høie  Bakker,  nedenfor  disse  slynger  Floden  sig  i 
mange  Bugter.  Den  er  først  kun  seilbar  for 
Pramme,  men  fra  Landsbyen  Semsdorf  ogsaa  for 
større  Skibe.  Her  bliver  den  bred,  men  dog  intet 
Sted  saa  bred  som  Aaen  ved  Næstved.  Nærved 
Reinfeld  er  der  megen  Skov.  Jeg  kom  ikke  læn- 
gere end  til  Slottet,  som  ligger  foran  Flekken  og 
er  ganske  simpelt  med  een  Etage. 

Da  jeg  paa  Tilbagereisen  passerede  Oldesloh, 
var  hele  Regimentet  endnu  ikke  kommet  igjennem 
Byen,  men  jeg  gik  lige  til  Bivouaken,  som  var 
paa  en  deilig  stor  Mark.  Mit  Tøi  blev  hos  min 
Præst  paa  Tornystret  nær,  som  jeg  var  beredt  til 
i  al  Fald  selv  at  tage  paa  Ryggen,  og  som  kun 
indeholdt  de  nødvendigste  Stykker  Klæder  og 
Linned.  Protokolfoutteralet  tog  Regimentsfeltskri- 
veren  med  paa  sin  Vogn,  den  eneste  ved  Bataillonen. 

Ved  min  Ankomst  til  Bivouaken  var  allerede 
vor  iste  Bataillon,  to  Eskadroner  holstenske  Ryt- 
tere, et  Batteri  paa  8  Kanoner  og  2  Hanbitzer 
samt  Brigadens  Stab  der.  Denne  havde  ellers 
sit  Kvarter  paa  Blumendorf,  hvor  Liitzow  hidtil 
havde  ligget.  Lidt  efter  lidt  samledes  hele  Bri- 
gaden. Veiret  var  overordentlig  skjønt,  og  den 
hele  Kommers  i  Begyndelsen  ret  morsom,  da  man 
spiste  Frokost,  gik  omkring  og  snakkede  med 
Bekjendte  eller  gjorde  nye  Bekjendtskaber.  Hvor 
vi  skulde  hen,  vidste  vi  ikke  ligesaa  lidt  som, 
hvorlænge  vi  skulde  blive  her.  Til  Slutning  blev 
det  dog  noget  kjedsommeligt.  Man  havde  nok  af 
politiske  Discourser  og  underholdt  sig  især  med 
Begive n hederne  ved  Hamburg,  hvorfra  vi  af 
og  til  hørte  Skud,  og  vore  Folks  Deltagelse  i  Af- 
færen paa  Fettel,  hvorom  man  havde  meget 
overdrevne  Efterretninger.  Nemlig  at  en  Kaptain 
Wilster  var  skudt  gjennem  Laaret  —  han  blev 
blot  berørt  af  en  Streifkugle  og  fanget,  men  igjen 
frigivet  paa  Æresord  — ,  og  en  Kaptain  Zepelin 
falden  —  han  var  uskadt,  men  blot  blevet  syg 
af  Tourens  Besværligheder  — ,  samt  en  Lieutenant 
Schulenburg  druknet  —  han  har  slet  ikke  været 
med  — ,  og  en  Lieutenant  Sackau,  alle  af  Olden- 
burg's  Regiment  annekterede,  svært  saaret  —  han 
befinder  sig  fuldkommen  vel  — ;  desuden  at  de  to 
Kompagnier,  der  vare  med,  vare  næsten  ødelagte. 

Det  hele  Tab  afdøde  og  saarede  skal  kun  udgjøre 
30  å  40  Mand*). 

Af  alle  Befalinger  skulde  man  tro,  at  det  med 
det  første  gik  løs  mod  Fjenden.  Henad  Aften 
kom  Cronhelm  ned  og  inviterede  Officererne  op 
paa  Blumendorf,  da  man  der  havde  tillavet  en 
kold  Anretning  for  dem.  Jeg  gik  op  i  det  sidste 
Hold,  hvori  vi  vel  vare  over  20.  Vi  bleve  meget 
galant  beværtede  med  Bouillon,  Æg,  adskillige 
kolde  Stege  o.  s.  v.  og  prægtig  Vin.  Det  er  det 
smukkeste  Hus,  jeg  nogensinde  har  set.  Det  er 
en  ny  hvid  toetages  Bygning  med  to  Fløie,  blaat 
Tag  og  et  lille  Taarn,  hvori  der  er  et  meget 
smukt  Ur,  som  spiller  hvert  Kvarter.  Det  ud- 
vortes er  bygget  i  den  skjønneste  Smag,  men 
overtræffes  endnu  ved  Elegancen  i  Værelserne. 
En  Vestibule,  hvortil  man  fra  Gaarden  kommer 
op  ad  en  temmelig  høi,  men  meget  magelig  Per- 
rontrappe, er  den  skjønneste,  jeg  har  set.  Alle 
Værelserne  ere  overmaade  høie,  men  jeg  beklager, 
at  det  var  for  mørkt,  da  jeg  var  der,  til  at  jeg 
kunde  faa  dem  alle  at  se  eller  nøie  nok  betragte 
dem,   jeg  saa.     En  Billardstue  var  imposant,   den 


*)  Som  bekjendt  var  der  den  12.  Mai  en  Fægtning  paa 
Wilhelmsburg.  De  Danskes  Tab  var  Kaptain  Wilster 
saaret  og  fanget  samt  40  Mand,  hvoraf  13  Saarede 
kom  tilbage,  men  Resten,  døde,  saarede  og  fangne, 
faldt  i  Fjendens  Hænder. 

gaar  gjennem  to  Etager  og  har  Gallerier  foroven 
ved  begge  Ender.  Trapperne  og  Gangene  svare 
til  det  øvrige.  Gaarden  ligger  i  en  overmaade 
smuk  Egn  og  har  en  deilig  Have  i  den  Smag, 
som  den  ved  Frederiksberg.  Lewetzow  og  jeg 
spadserede  længe  i  den  i  det  deilige  Maaneskin. 
Den  er  ikke  afsondret  ved  noget  Hegn  fra  Gaarden, 
men  strax  fra  Borggaarden,  som  ved  et  Stakit 
er  skilt  fra  den  øvrige  Gaard,  kan  man  gjennem 
adskillige  krumme  Gange  gaa  ind  i  den  gjennem 
en  Boscage. 

Vi  saa  ingen  af  Husets  Folk,  da  Fruen  var 
alene  hjemme.  Eieren,  som  har  indrettet  det 
hele,  er  en  liibsk  Patricier,  en  Baron  Rod  de, 
som  har  kjøbt  Godset  af  en  Grev  Luckner.  Hans 
Kone  er  en  mecklenborgsk  Baronesse  Brandenstein. 
Begge  ere  ganske  unge  og  efter  alles  Dom  meget 
charmante  Folk.  Ved  vor  Tilbagekomst  til  Leiren 
var  der  imidlertid  til  Folkene  kommet  01  og 
Brændevin,  Ost  og  Brød,  som  Hr.  v.  Rodenburg 
skulde  uddele.  Han  kom  til  os  i  Segeberg  og 
skulde  agere  Regimentskvartermester.  Her  i  Hol- 
sten have  vi  hver  Dag  været  vel  forsynet  med  de 
behørige  Drikkevarer. 

Den  temmelig  stærke  Vind,  som  vi  havde 
havt  hele  Dagen,  havde  ganske  lagt  sig,  og  det 
var  det  prægtigste  Maaneskin.  Officerer  og  Sol- 
dater laa  ens  paa  Straa  og  med  deres  Tornystre 
eller,   hvad  de  ellers  kunde  skaffe  sig,  under  Ho- 


vedet.  En  Del  af  dem  havde  lavet  sig  et  stort 
med  Kapper  vel  forsynet  Leie,  paa  hvilket  jeg 
først  tog  Plads,  men  som  jeg  dog  veg,  da  Seyde- 
witz  ogsaa  var  Interessent  deri.  Derimod  begav 
jeg  mig  til  Bechtolsheim  og  Heydecker,  men 
de  vare  saa  daarligt  forsynede  med  Straa,  at  man 
snart  følte  Kulden  fra  den  fugtige  Jord.  Lidt 
efter  lidt  tog  Støien  i  Leiren  af,  Sangene  ophørte, 
og  alt  blev  stille.  Vi  laa  ret  godt,  og  jeg  sov 
for  første  Gang  i  mit  Liv  under  Guds  frie  Himmel, 
men  vaagnede  dog  meget  ofte  af  Kulde,  da  der 
taldt  saa  stærk  Dug,  at  vi  om  Morgenen  vare 
ganske  vaade  overalt  paa  Klæderne.  Stilheden 
om  Natten  afbrødes  kun  af  og  til  ved  Feltvag- 
ternes og  Patrouillernes  Raab  samt  ved  de  tem- 
melig hyppige  stærke  Skud  fra  Hamburgerkanten. 
Før  Solen  var  Leiren  igjen  oppe,  og  Livet  be- 
gyndte lidt  efter  lidt  at  komme  tilbage,  saa  det 
tilsidst  var  ganske  som  paa  den  foregaaende  Dag. 

Den  14.  Mai  1813  henved  Kl.  8  F.  hørtes 
den  paa  Blumendorf  værende  Trompeter  —  alt 
andet  Spil  end  hans  Signaler  var  forbudt  under 
Bivouaken  —  at  blæse,  og  snart  vare  alle  Leirens 
Trommer,  Piber,  Trompeter  og  Horn  i  Brug  for 
at  give  Alarmsignalet.  Hele  Brigaden  fik  Ordre 
til  strax  at  bryde  op  til  Ahrensburg,  og  inden  l/2 
Time  gik  Toget  for  sig  i  følgende  Orden: 

V2  Eskadron  Diiring  af  holstenske  Rytterregi- 
ment, det  kjørende  Batteri  Gønner  paa  8  Kanoner 


og  2  Haubitser,  Jægerkompagniet  og  iste  Bataillon 
af  slesvigske  Infanteriregiment,  dets  2den  Bataillon 
med  begge  Batailloners  Brødvogne  og  Bagage  — 
Krudtkarrene  gik  efter  hver  Bataillon  — ,  Eskadron 
Petersen  af  holstenske  Rytterregiment,  Fodbatteriet 
Kjærulff"  med  samme  Udrustning  som  det  andet 
Batteri,  og  endelig  V2  Eskadron  During. 

Det  var  et  interessant  Tog,  da  man  maatte 
tro,  at  det  nu  gik  løs  paa  Fjenden.  Jeg  tilbød 
Schaumberg  at  gjøre  al  den  Tjeneste,  hvortil  de 
kunde  bruge  mig,  men  blev  den  Dag  ei  benyttet. 
Udenfor  Blumendorf  i  de  deilige  Alleer,  som  ere 
plantede  paa  en  Plads  foran  Gaarden,  stod  Bri- 
gadestaben og  Godsets  Eier  med  Kone,  der  begge 
saa  meget  vakkre  ud.  Cronhelm  kom  os  siden 
forbi  i  sin  Vogn.  Veien,  som  er  meget  smuk  og 
et  Par  Mile  lang,  gaar  over  lutter  Høie  og  Dale, 
hvorved  Udsigten  bliver  meget  afvexlende,  gjennem 
Neerts,  hvor  man  passerer  Barnitzerau,  Elmen- 
horst, Bargteheide  og  Delingsdorf.  De  for- 
rige Dages  Regn  havde  dog  ikke  dæmpet  Støvet,  og 
da  Veien  bestandig  gaar  gjennem  indgrøftede  med 
Hækker  beplantede  Stræder,  som  her  kaldes  Red- 
ders, var  Heden  næsten  utaalelig  for  Folkene. 
Udenfor  Bargteheide  holdt  vi  Rendezvous,  og  her 
blev  Kavalleriet  og  det  kjørende  Batteri  tilbage, 
medens  alt  iøvrigt  gik  frem. 

I  Byen  mødte  Divisionsadj  utant  Ewald*)  os 


*)    Kaptain  i  Generalstaben  Carl  v.  Ewald. 

og  lod  os  gjøre  Holdt,  dog  fik  Regimentet  Ordre 
til  at  gaa  til  Ahrensburg  med  iste  Bataillon,  men 
at  lade  2den  Bataillon  blive  tilbage  i  Delingsdorf. 
Under  Regnen,  som  nu  kom  paa,  gik  en  Del  af 
os  ind  til  Præst  Berner,  en  meget  vakker  Mand  med 
en  ligesaa  vakker  Familie,  som  med  beundrings- 
værdig Gjæstfrihed  beværtede  alle  til  ham  kom- 
mende Officerer  med  Middagsmad,  saalænge  han 
havde  noget,  og  siden  med  Smørrebrød  og  Vin. 
Han  gav  desuden  Smørrebrød  til  enhver  Soldat, 
som  kom  ind  til  ham,  hvilket  omtrent  var  hele 
Regimentet.  Den  sidste  halve  Mil  foran  Ahrens- 
burg er  overmaade  smuk,  da  Veien  gaar  igjennem 
en  deilig  Bøgeskov. 

Ahrensburg  er  et  Slot  og  Gods,  som  til- 
hører Grev  Carl  Schimmelmann.  Dertil  hører 
en  lille  Flekke  paa  høist  20 — 30  Huse.  Slottet 
tager  sig  prægtigt  ud,  det  er  en  firkantet  Bygning, 
med  tre  Gavle  og  tredobbel  Tagryg,  som  om  tre 
Længder  vare  byggede  ved  Siden  af  hinanden; 
paa  hvert  af  de  fire  Hjørner  er  et  firkantet  Taarn 
med  et  lille  Spir.  Slottet  er  tre  Etager  høit  og 
omgivet  af  meget  brede  Grave,  hvorover  der  gaar 
murede  Broer.  I  Haven  er  grønne  Terrasser  og 
smukke  Alléer.  Det  hele  har  ret  et  malerisk 
Udseende.  Den  største  Del  af  Flekken,  der  ligger 
noget  højere  ligeoverfor  Slottet,  udgjør  et  regulært, 
firkantet  Torv,  bebygget  paa  den  ene  Side  med 
en  lang  rød  Bygning  med  Buegang  udenfor,  den 

lader  til  at  være  et  Hospital,  og  paa  de  andre 
med  ret  ordentlige,  næsten  aldeles  ensformige 
Huse.  Rundt  om  foran  alle  Husene  og  parallel 
med  dem  løber  en  sammenhængende  Række 
Lindetræer,  der  ere  udklippede  i  Buer  og  kun 
afbrydes  ved  to  til  tre  Gader,  som  støde  til 
Pladsen.  Flekken  ser  ret  venlig,  men  noget 
fæstningsmæssig  ud. 

Hele  Bataillonen  blev  indkvarteret  her,  nogle 
Steder  var  der  over  50  Mand  i  et  Hus.  Scriver, 
Eyben  og  jeg  laa  overmaade  godt  hos  en  Kjøb- 
mand  Eule,  ellers  laa  der  næsten  overalt  to 
Officerer  i  hvert  Hus.  Jeg  var  om  Aftenen  lidt 
ude  hos  Liitzow  og  Lewetzow,  som  laa  ret  galant 
paa  en  Gaard  udenfor  Flekken  hos  en  Hr.  Wittrock, 
hvor  der  var  adskillige  flygtede  hamburgske  Damer. 

Kl.  2 — 3  om  Natten  var  denne  Ro  forbi; 
thi  vi  fik  Ordre  til  strax  at  trække  i  Bivouak 
ved  Øiendorf  med  iste  Bataillon,  hvorimod 
2den  Bataillon  skulde  rykke  ind  i  Ahrensburg  og 
blive  under  Cronhelm's  Brigade,  medens  vi  kom 
til  at  staa  direkte  under  Wegener. 

Hr.  Ordinatøren  havde  sendt  en  Transport 
Kjød,  01,  Brændevin,  Gryn  og  Salt,  som  var 
bestemt  for  Bivouaken  ved  Blumendorf  saa  sent 
afsted,  at  Myohl  maatte  blive  tilbage  med  nogle 
Folk  i  Bargteheide  for  at  modtage  den.  Den 
kom  nu  først  Kl.  12  Nat  til  Ahrensburg,  skjøndt 
Folkene   ei  havde   faaet  varm  Mad  siden  Onsdag 

den  12.  Mai  i  Oldesloh.  I  Ahrensburg  fik  de 
heller  ikke  noget  paa  Grund  af  den  store  Ind- 
kvartering. Af  denne  Proviant  skulde  der  afdeles 
noget  til  Jægerkompagniet.  Jeg  tilbød  mig  hertil 
saavelsom  til  at  være  Regimentskvartermester  om 
fornødent.  T  hol  en,  der  hidtil  havde  været  det, 
var  ved  Bivouaken  bleven  syg  og  blev  tilbage  i 
Ahrensburg.  Jeg  kom  nu  først  noget  efter  de 
andre  bort  med  to  Vogne,  som  førte  vore  Provi- 
sioner og  Feltkjedler.  Al  den  øvrige  Bagage  var 
paa  Regimentfeldskjærerens  Vogn,  da  General 
Wegener  havde  befalet  aldeles  ingen  Bagagevogne 
at  medtage  Jeg  fik  Regimentskvartermesterens 
Hest  og  var  altsaa  mod  Sædvane  bereden. 

Veien  til  Øiendorf  er  omtrent  to  Mile 
lang  og  gaar  først  gjennem  en  meget  smuk  Allé. 
Noget  forbi  Byen  Woldehorn  begynde  Lyngheder 
paa  begge  Sider  af  Vejen,  hvilket  endmere  til- 
tager siden  indtil  i  Mils  Vej  borte,  hvor  Jord- 
bunden bliver  federe,  og  Veien e,  som  den  megen 
Regn  havde  blødgjort,  —  blive  saa  slette  som  de 
falsterske. 

Veien  gaar  videre  gjennem  Meyenfeld  og 
Oldenfelde  til  Kirkebyen  Rahlstedt  og  derfra 
over  Jenfeld  til  Øiendorf.  Husene  vare  i  alle 
de  sidste  Byer  betegnede  med  et  rødt  Skildt  med 
Dannebrogskorset,  som  man  sagde,  for  at  de 
fremmede  Tropper  kunde  se,  at  de  vare  danske. 

I  Rahlstedt  havde  nogle  Kosakker  ligget  i  nogle 
Nætter. 

Bataillonen  var,  da  jeg  naaede  den,  i  Begreb 
med  at  gaa  fra  sin  Bivouak  paa  Marken,  hvor 
den  var  bleven  gjennemvaad,  ind  i  Byen  Øien- 
dorf,  som  den  havde  faaet  Tilladelse  til  at 
belægge.  Indkvarteringen  var  hurtig  færdig,  hele 
Bataillonen  laa  i  7 — 8  Gaarde.  I  min  Gaard  hos 
Bondefogden  var  c.  80  Mand,  der  her  som  overalt 
laa  paa  Dilen  i  Halm.  I  en  Stue  paa  5 — 6 
Kvadratalen  var  Bechtolsheim,  Eyben,  Myohl, 
Liitzow,  Lewetzow  og  jeg.  Om  Aftenen  fik  vi 
lagt  Halm  og  de  faa  Sengklæder,  som  Folkene 
kunde  undvære  paa  Gulvet.  Vi  laa  da  i  Klæderne 
med  vore  Kavaier  over  os.  Livet  der  var  ganske 
morsomt. 

Scriver,  Seydewitz  og  Eckell  laa  i  en 
smuk  Gaard,  der  tilhørte  en  hamburgsk  Doktor. 
De  havde  ordentlige  Senge  og  Kamre.  Der  kunde 
jeg  ogsaa  være  kommet  til  at  ligge,  men  jeg 
fandt  det  morsommere  i  det  andet  Hus  end  hos 
de  snorsnudede  Hamburgere.  Hele  Livkompagniet 
c.   150  Mand  laa  i  et  Hus. 

Jeg  havde  nu  tiltraadt  alle  Regimentskvarter- 
mesterforretninger,  Beregningerne  undtagne.  Især 
var  jeg  General-Magasinbestyrer  og  Proviant- 
forvalter, men  jeg  forestod  desværre  for  kort  Tid 
denne  Post  til  at  samle  Rigdomme.  Al  min 
Fordel  var,    at  jeg  undertiden   kunde  skaffe  mig 

3* 

og    de    andre    af   mit   Selskab    et  Stykke    af  det 
bedste  Kjød. 

Vor  Levemaade  gik  saaledes:  Kl.  3 — 4 
Morgen  kunde  vi  ikke  sove  mere  undtagen  Liitzow 
og  andre,  der  kunde  blive  ved,  til  man  ruskede 
dem  op ;  thi  da  begyndte  alt  at  være  i  fuld  Alarm 
hos  vore  Folk,  der  laa  udenfor  vor  Dør.  Da 
maatte  ofte  Eyben,  jeg  og  andre,  der  havde  mange 
Forretninger,  op,  og  saa  begyndte  Husmoderen 
inde  i  vor  Stue  at  hente  et  eller  andet  til  sine 
Gjæster,  da  hendes  Hus  var  Byens  fornemste 
Herberge.  Vi  drak  nu  The  eller  Kaffe.  Naar 
alle  vare  oppe,  blev  Stuen  gjort  ren.  Kl.  7  gik 
jeg  hver  Morgen  til  Scrivers  Kvarter  for  at 
uddele  Provianten.  Hermed  gik  Formiddagen,  da 
Provianten  ikke  kom  paa  en  Gang  fra  Schiffbek, 
en  By  tæt  ved,  hvor  Hovedkvarteret  og  Hoved- 
magasinet var,  og  hvorfra  den  hentedes  hver 
Morgen.  Den  bestod  af:  Kjød,  enten  Ærter, 
Gryn  eller  Kartofler  som  Gemyse,  Salt,  01  og 
Brændevin,  hvilket  alt  var  meget  godt  især  Kjødet. 
Det  leveredes  i  store  Portioner,  saa  at  Soldaten 
rigelig  kunde  komme  igjennem  dermed.  Ogsaa 
Brænde,  der  leveredes  af  Amtet,  maatte  jeg  ud- 
dele. Op  paa  Formiddagen  spistes  Frokost  og 
Kl,  2—3  E.  til  Middag,  sædvanlig  3 — 4  Retter, 
da  vi  fra  Altona,  som  laa  en  Mil  borte,  lod 
komme  alle  Slags  Provisioner  foruden  det,  der 
leveredes.    En  Underofficer,  der  i  fransk  Tjeneste 

havde  været  Kok,  tillavede  Maden  meget  godt. 
Herefter  blev  drukket  Kaffe,  siden  The  og  endelig 
spist  til  Aften.  Foruden  Husets  Folk  vare  Schaum- 
berg,  Heydecker  og  tilsidst  Licht  samt  en  Lieute- 
nant  Hedemann,  som  i  Nortorf  kom  til  os 
fra   Grenaderkompagniet,    Interessenter  i  Messen. 

Dagen  gik  med  at  snakke  og  spadsere,  saavidt 
det  bestandige  Regnvejr  tillod  det,  men  tilsidst 
faldt  man  paa  den  slemme  Skik  at  spille  Kort 
om  Aftenen,  hvorved  de  øvrige  Officerer  et  Par 
Gange  vare  vore  Gjæster,  og  som  foruden  det 
kjedsommelige  for  de  ledige  Tilskuere  medførte, 
at  vi  først  kom  iseng  Kl.  12 — 1,  saa  at  den  Søvn, 
jeg  under  hele  Bivouakeringen  fik,  kun  udgjorde 
3  høist  4  Timer  hver  Nat,  og  om  Dagen  var  der 
hverken  Tid  eller  Leilighed  dertil. 

Egnen  var  just  ikke  kjøn  tæt  ved  Byen,  og 
Bønderne  syntes  heller  ikke  saa  propre  og  raffi- 
nerede som  andre  Steder.  Dog  havde  man  som 
næsten  overalt  her  ret  kjønne  Haver.  Vi  kunne 
allerede  udenfor  Ahrensburg  tydelig  se  Hamburgs 
Taarne,  og  i  Øiendorf  saa  det  ud,  som  om  vi 
vare  tæt  ved  Byen.    Ogsaa  Wandsbeck  saas  tydelig. 

Lørdagen,  15.  Mai  Formiddag  kom  vi 
til  Øiendorf,  jeg  besørgede  strax  min  Proviant- 
fordeling m.  m.  og  red  derpaa  om  Eftermiddagen 
til  Schiffbek  for  at  modtage  mere.  Det  er  en 
temmelig  stor  Bondeby  eller  Flekke  med  flere 
meget   kjønne  Huse  t.  Ex.  et  paa  to  Etager,   der 

tilhører  Bondefogden,  hvor  General  Wegener  med 
sin  Stab  og  den  af  holstenske  Rytterregiment  i 
det  hele  14  Officerer  laa,  desuden  et,  hvori  der 
er  en  Opdragelsesanstalt.  —  Landevejen  fra  Ham- 
burg til  Liibeck  og  Bergedorf  gaar  igjennem  Byen, 
hvilket  gj ør  det  meget  levende  især  i  disse 
krigerske  Tider,  da  der  er  saamegen  militær 
Passage.  Underligt  var  det  at  se  den  Færsel  af 
fremmede  Tropper,  det  lod,  som  vi  slet  ikke 
havde  Krig  med  nogen.  Da  jeg  denne  Gang 
var  der,  gik  der  4  Vogne  med  blesserede  hannove- 
ranske  Jægere  under  deres  egen  Escorte  igjennem 
til  Ratzeburg.  De  vare  saarede  i  Affairen  ved 
Wilhelmsburg  og  Fettel  og  lod  til  at  være  ret 
raske  Folk.  Jeg  tror  mest  Forstbetjente.  Jeg  tog 
strax  tilbage  efter  at  være  expederet  af  Lieutenant 
Baggesen*)  af  slesvigske  Jægerkorps,  der  havde 
Hovedfordelingen  til  alle  Tropperne  under  sig. 
Jeg  saa  her  en  Rugmark  i  Vipper,  det  har  De 
vel  neppe  havt  i  Danmark. 

Næste  Morgen  den  1  6.  Mai  tog  jeg  atter 
til  Schiffbek  for  at  ordne  Provianteringen  og 
talte  da  med  Oberstlt.  Harbo  af  holstenske  Reg., 
fra  hvem  jeg  skal  hilse,  han  ser  temmelig  gammel 
ud.  Jeg  saa  her  de  første  Kosakker,  to  som 
red  gjennem   Byen.      Da  jeg   hørte,    at  en   Pulk 


*)  Secondlieutenant  August  Haller  v.  Baggesen  af  det  hol- 
stenske Skarpskytterkorps. 

laa  udenfor  Byen,  gik  jeg  hen  for  at  se  dem. 
Der  hvor  det  hamburgske  Gebet  begynder,  staa 
Pæle  med  Indskriften  »dånisches  neutrales  Land« 
og  ligeledes  paa  fransk  og  russisk  samt  Danne- 
brogs Mærke.  Ved  disse  Pæle  staar  en  Kosak 
Skildvagt  og  hans  to  Kammerater,  som  skulle 
afløse  ham,  ligge  sædvanlig  og  sove  ved  deres 
Heste.  Noget  længere  henne  paa  Vejen  ligger 
en  Del  af  oldenburgske  Regiment  i  Bivouak  i 
Straahytter,  tæt  ved  Siden  af  dem  ligger  en  Flok 
Kosakker,  derpaa  en  Vagt  af  oldenburgske  Regi- 
ment, en  Afdeling  russiske  Husarer,  saa  Hanseater, 
atter  Kosakker  og  saaledes  i  et  fort  lige  til 
Hamburg. 

Mandag  d.  18.  Mai  vilde  Scriver,  Seyde- 
witz,  Myohl  og  jeg  have  været  til  Hamburg, 
men  det  blev  afslaaet  fra  Hovedkvarteret.  Jeg 
maa  dog  fortælle  mere  om  disse  Reiser  til  Frankrig 
eller  det  hellige  romerske  Rige. 

Schiffbek  ligger  tæt  ved  Billefloden  lige 
paa  Grændsen  af  det  hamburgske  Gebet  og  mellem 
to  Broer,  den  blaa  og  den  røde,  som  gaa  over 
til  Øen  Billewerder.  Begge  Broer  ere  besatte  af 
vore  og  de  Allieredes  Folk.  Der  er  en  deilig 
Udsigt  hen  ad  Billen,  der  er  en  af  de  bredeste 
Floder,  jeg  har  set,  og  over  til  Øen,  der  har  en 
Mængde  smukke  Bygninger  og  Haver.  Lidt 
udenfor  den  vestlige  Udkant  af  Byen  fører  en 
Allé  til  Hamburg  og  en  anden  lodret  paa  denne 

til  den  blaa  Bro.    Hvor  disse  Alleer  støde  sammen, 
stod  vor  sidste  Vagt. 

Kosakkerne,  som  jeg  saameget  har  længtes 
efter  at  gjøre  Bekjendtskab  med,  se  ud  som  det 
værste  Pagats,  man  kan  tænke  sig,  i  det  høieste 
som  Stratenrøvere,  men  slet  ikke  som  Folk,  der 
kunne  være  farlige  for  Soldater,  hvilket  de  dog  i 
høi  Grad  skulle  være.  De  ere  sædvanlig  af 
middel  Størrelse  og  temmelig  stygge  med  ei 
meget  sigende  undertiden  vilde  Ansigter  og  blonde 
Haar.  Sædvanlig  bære  de  Knebelsbarter  og  mange 
især  de  ældre  Skjæg  af  betydelig  Længde.  Deres 
Klædedragt  er  den  mest  sammensatte  og 
blandede,  som  man  kan  tænke  sig.  Kun  de 
donske  Kosakker  ere  godt  og  temmelig  uni- 
forme klædte,  mest  i  en  kort  blaa  Trøie  med  Matros- 
snit med  rød  Krave  og  Opslager  samt  lange  blaa 
Buxer,  som  Artilleriofficerernes  Ulanbuxer,  med 
en  rød  Stribe  ned  ad  Siderne.  Derhos  bære  de, 
som  de  andre,  en  stor  Dragonsabel  i  sort  Gehæng 
om  Livet  og  en  Patrontaske,  der  sædvanlig  er  af 
støbt  Sølv  med  mange  Figurer  paa  af  Størrelse 
omtrent  som  vore  Kavalleriofficerers,  men  af  en 
noget  anden  Facon,  i  et  sort  Skuldergehæng,  der 
i  ringe  Afstand  fra  hinanden  er  besat  med  alle- 
haande  Figurer  af  Sølv  omtrent  som  paa  Seletøier. 
Undertiden  hænger  en  Sølvfeltflaske  istedetfor 
Patrontasken  i  denne  Rem.  De  have  alle  næsten 
uden    Undtagelse    de    sædvanlige    russiske    Huer 

ligesom  de  strandede  russiske  Matroser,  det  er  en 
Klædeshue  uden  Skygge  som  en  Hattepul  kantet 
forneden  med  en  Tresse  Tøi  af  anden  Farve. 
Farven  af  Tøiet  er  hos  de  sædvanlige  Kosakker 
ofte  vanskelig  at  udfinde,  da  de  synes  at  være 
ligesaa  lidt  bange  for  Snavs  paa  Klæderne  som 
for  enhver  anden  Ubehagelighed. 

De  donske  Kosakker  have  sædvanlig  Støvler, 
men  der  er  ingen,  der  har  Sporer.  De  almin- 
delige Kosakker  have  alle  mulige  Dragter,  franske, 
portugisiske  og  Gud  ved  hvilke  andre  Uniformer 
af  alle  Farver  og  Snit,  civile  Gallakjoler,  som  vel 
ere  tagne  fra  deres  Venner  Franskmændene,  Faare- 
skinds-  og  andre  Peltse  eller  grove  Klæder,  som 
synes  forfærdigede  hjemme  hos  dem  selv.  De 
have  ogsaa  Kapper  af  alle  Faconner,  som  nok 
mest  er  Bytte;  enkelte  ser  man  ogsaa  af  noget 
Tøi  som  Tougværksgulvtæpper,  hvilket  vistnok  er 
kosakkisk  Mode.  Paa  Benene  ere  de  ligesaa  fan- 
tastisk klædte  med  fremmede  Munderings-,  Lærreds-, 
Skind-,  Ulan-  og  hvilket  som  helst  Slags  Buxer, 
man  ellers  kan  forestille  sig.  Paa  Fødderne  have 
enkelte  Støvler,  men  de  fleste  Sko.  Man  finder 
saa  lidt  Tegn  paa  Uniformitet  ei  alene  hos  hele 
Samlingen,  men  og  hos  den  enkelte  Person,  at 
man  ofte  ser  en  Kosak  med  Støvle  paa  et  og 
Sko  paa  det  andet  Ben  eller  med  Strømpe  paa 
det  ene  Ben  og  det  andet  bart  eller  omviklet  med 
Laser  eller  indknappet  i  en  erobret  Støvlet.    For- 

uden  Sabelen  have  de  alle  en  5 — 6  Alen  lang 
Landse  forsynet  paa  Enden  med  en  sædvanlig 
med  Toug  tilbunden  Jernspids  eller  undertiden 
med  en  Bajonnet.  Ved  dette  Vaaben,  som  just 
ikke  ser  meget  durabelt  ud,  skulle  de  være  over- 
maade  farlige,  da  de  skulle  have  en  overordentlig 
Force  i  at  svinge  det  og  træffe  paa  hvilken  Plet, 
de  ville.  Nogle  have  desuden  en  lang  Bøsse  hæn- 
gende paa  Ryggen  i  en  Rem,  som  nok  for  det 
meste  er  Bytte  fra  Franskmændene.  I  deres  Læder- 
bælte hænger  deres  Kautschu,  en  Pisk,  som  de 
alle  have. 

Mange  Kosakker  have  paa  Brystet  et  lille 
lyseblaat  Baand,  som  skal  være  et  Ordensbaand, 
og  adskillige  bære  St.  Georgsordenen  med  Baand 
af  gul,  hvidladen  eller  anden  lys  Farve. 

Hestene  ere  i  god  Stand,  men  saa  uanselige, 
omtrent  som  den  mest  vantrevne  og  søvnige 
laalandske  eller  sjællandske  Bondehest.  De  have 
lange  Halse  og  bære  Hovedet  i  lige  Linie  med 
Kroppen,  hvilket  saa  vel  som  deres  kantede  Facon 
især  af  Krydset  gjør  dem  let  kjendelige  blandt 
andre.  Rytterne  sidde  en  god  halv  Alen  over 
Hestens  Ryg,  da  Sadlen  er  ligesom  en  Æsels- 
Kløftsaddel  og  desuden  belagt  med  en  tyk  Læder- 
pude samt  der  ovenpaa  undertiden  endnu  med 
Skind. 

Kosakkerne  sidde  tilhest  med  Benene  omtrent 
som   Kunstberidere  os   dingle   under  Ridtet   med 

dem  ind  mod  Hestens  Sider.  Ned  over  Hestens 
Sider  gaar  der  fra  Sadlen  store  Læderklapper. 
Med  Kroppen  sidde  Kosakkerne  foroven.  De  føre 
Hesten  uden  Stænger.  Alt  Lædertøiet  ser  jam- 
merligt ud,  det  er  ofte  paa  flere  Steder  bundet 
sammen.     De  ride  sædvanlig  i  Galop. 

Paa  Officererne  og  de  Menige  har  jeg  ingen 
Forskjel  kunnet  opdage. 

Kosakkerne  ligge  Dag  og  Nat  ved  deres  Heste 
under  aaben  Himmel,  dog  have  de  nogle  Steder 
Straahytter.  Saaledes  skulle  de  have  levet  siden 
Juli  Maaned  f.  A. 

Hamburgerne  maa  bringe  dem  Mad  og  gjøre 
ganske  artige  Leverancer  til  dem.  De  kaldte  næsten 
paa  enhver  af  vore  Soldater,  som  de  saa,  og  trak- 
terede dem  med  Brændevin  og  Mad,  hvortil  der 
ikke  maa  være  gaaet  saa  ganske  lidt,  naar  de  ogsaa 
selv  skulde  have,  hvad  de  behøvede;  thi  de  kunde 
tage  artig  til  sig. 

En  Kosak  kom  en  Middag,  da  vi  skulde  spise, 
for  at  besøge  os  i  vort  Bivouakhus.  Uagtet  han 
havde  drukket  en  Thekop  Brændevin  hos  Oberstlt. 
Schaumberg  og  sikkert  ogsaa  spist  hjemme,  tog 
han  med  Glæde  mod  Tilbudet  at  spise  hos  os. 
Medens  Suppen  svaledes,  drak  han  et  Ølglas 
Brændevin  omtrent  en  Pægel  i  et  Drag,  som  vi 
drikke  01,  og  under  Maaltidet  satte  han  endnu 
to,  jeg  tror  næsten  tre,  saadanne  Glas  tillivs,  uden 
at  han  feilede  noget,  da  jeg  forlod  ham.    Da  jeg 

fortalte  ham,  at  Schaumberg  var  Oberst,  blev  han 
meget  glad,  reiste  sig  og  tog  ham  efter  mange 
ærbødige  Buk  om  Halsen  og  kyssede  ham. 

Kosakkerne  skulle  have  en  Mængde  Penge 
ofte  endog  flere  iooo  Dukater  eller  Louisdorer, 
som  de  sædvanlig  bære  under  deres  Sadler.  Jeg 
beklager,  at  jeg  ikke  har  set  deres  Exercits,  deres 
Adresse  skal  være  overordentlig,  især  naar  de 
manøvrere  svømmende  med  Hestene. 

De  russiske  Husarer,  som  ligge  i  denne 
Egn,  om  jeg  ei  husker  feil,  Regimentet  Illumowsky, 
ere  i  det  hele  overmaade  deilige  Folk  i  en  meget 
smagfuld  skarlagenrød  Uniform  med  hvide  Snore 
og  med  graa  Ulanbuxer  med  røde  Kanter  samt 
graa  russiske  Huer  ogsaa  med  rød  Kant.  Deres 
Heste  ere  meget  store,  stærke  og  i  god  Stand, 
men  af  en  anderledes  sværere  Skabning  end  vore. 

Artilleriet,  som  var  posteret  »an  der  blauen 
Briicke«,  er  mørkegrønt  med  Hjeim  med  gule 
Plader  foran.  Det  ser  ret  godt  ud.  Kanonerne, 
som  jeg  ikke  saa,  skulle  være  grønmalede. 

Alle  Russere  yttre  stort  Had  til  de  Franske 
og  tale  strax  om  »franzuski  caput«  ligesom  Spa- 
nierne, men  dog  ei  med  det  Liv;  os  gjorde  de 
derimod  meget  af.  De  ere  i  det  hele  meget  svage 
i  fremmede  Tungemaal,  og  mine  Par  russiske  Ord, 
som  jeg  kan,  kom  mig  derfor  ganske  godt  tilpas. 

Det  hanseatiske  Kavalleri  er  meget  godt 
klædt    og    i    det    hele    udstyret    og    armeret   paa 

kosakkisk,  saa  at  de  have  alt  lige  til  Kautschuen 
og  Skjægget,  kun  ved  jeg  ikke,  om  de  ogsaa  have 
de  indvortes  Egenskaber  og  Haardførheden.  De 
bære  dog  Faner  som  vore  Ulaner  paa  deres 
Landser  og  den  hanseatiske  Kokarde,  hvid  med 
et  rødt  Kors.  Uniformen  er  en  graa  eller  mørke- 
grøn Halvfrakke  med  lyseblaa  Krave  med  Guld- 
knaphuller samt  blaa  Kanter  paa  Buxerne  og  om 
Huen. 

Jeg  saa  en  hamburgsk  Borgergarde  trække 
paa  Vagt  ved  den  blaa  Bro,  men  Mage  til  den 
har  jeg  i  mit  Liv  aldrig  set  hverken  ved  Kjøbenhavns 
eller  Vordingborgs  Borgervæbnings  iste  eller  2den 
Afdeling  i  deres  allerværste  Perioder. 

Jeg  fortryder  meget,  at  jeg  ikke  kom  til 
Hamburg  og  Altona,  da  jeg  var  saa  nær  ved,  men 
just  som  Scriver,  Seydewitz  og  jeg  havde  foresat 
os  at  ville  derind,  fik  vi  om  Morgenen  Marcheordre. 

Den  18.  Mai  gjorde  jeg  imidlertid  en  smuk 
Tour  til  Reinbek  for  at  laane  Penge.  Veien 
gaar  langs  Billen,  over  hvilken  der  er  udmærket 
Udsigt  til  de  mellem  den  og  Elben  liggende  Øer 
f.  Ex.  Vierlande,  som  alle  ere  meget  bebyggede 
og  beplantede  med  skjønne  Træer.  Øerne  ere 
oversaaede  med  en  næsten  utallig  Mængde  Veir- 
møller,  og  man  ser  bag  dem  Hannover  hæve  sig 
majestætisk  i  Horisonten.  Reinbek  ligger  i  den 
deiligste  paa  høie  Bakker  og  i  mellemliggende 
Dale  voxende  Bøgeskov  tæt  ved  Billen,  der  flyder 

ganske  romantisk  i  mange  Bugter  igjennem  Skoven. 
Det  smukke  til  Egnen  saa  overmaade  passende 
Slot  bestaar  af  en  Facade  med  to  Fløie,  inde  i 
Gaarden  omgivet  med  Buegange.  Dets  blaa  Tag 
og  mørkerøde  noget  gamle  Mure  harmonere  saa 
skjønt  med  det  Mørke,  Skoven  udbreder  over 
Egnen.  De  faa  høist  10  til  n  ret  nette,  enkelte 
endog  smukke,  Huse  i  Flækken  og  en  Vandmølle, 
der  drives  af  Billen,  gjøre  Egnen  til  et  deiligt 
malerisk  Landskab.  Skade  at  jeg  kom  saa  silde, 
at  jeg  ikke  kunde  tage  Skoven  ret  i  Øiesyn.  Jeg 
benyttede  imidlertid  efter  endt  Forretning  Tiden 
saa  godt  som  muligt  til  en  Udenlandsreise  og 
havde  den  Satisfaktion  at  kunne  rose  mig  af,  hvad 
mangen  Reisende  i  flere  Aar  ikke  bringer  det  til, 
paa  en  Time  eller  to  at  have  bereist  tre  Poten- 
taters  Stater  om  ei  flere  og  at  have  reist  uskadt 
gjennem  fjendtligt  Land. 

Jeg  tog  nemlig  Afsked  med  mit  Fædreland  ved 
at  gaa  over  Broen  ved  Vandmøllen  Reinbek, 
og  efter  10 — n  Skridt  var  jeg  i  vor  Fjendes 
Kongen  af  Englands  Stater.  Fra  Høiderne  ved 
Billens  Bredder  havde  jeg  et  endnu  smukkere 
Prospekt  af  Reinbek  og  fortsatte  da  modig  min 
Tour  uden  Anstød  til  den  nærmeste  ByWendorf, 
hvor  jeg  var  inde  i  lauenburg'ske  Huse,  snakkede 
med  Lauenburgere  og  drak  lauenburgsk  01  uden 
at  mærke  Fjendtligheder.  Man  tog  mig  imidlertid 
for  andet,    end   jeg   var;   thi  da  jeg  spurgte  mig 

for,  om  jeg  kunde  resikere  at  gaa  til  Bergedorf 
og  derfra  igjen  ti]  Holsten,  bemærkede  en  Bonde- 
kone: »he  is  wohl  en  Dessentør«. 

Da  jeg  var  kommen  tilbage  fra  denne  Ex- 
cursion,  var  min  Reiselyst  bleven  saa  uimod- 
staaelig,  at  jeg,  skjøndt  Solen  var  nær  ved  at  gaa 
ned,  trak  min  Hest  over  til  det  lauenburgske  og 
herigjennem  gav  mig  paaHjemveien  over  Bergedorf, 
en  lauenburgsk  Flekke  i  Vierlande.  Veien  dertil 
er  fortrinlig  over  lutter  med  Egeskov  begroede 
Høie,  snart  gjennem  Bøge-  og  Grankrat  og  langs 
Billen,  der  løber  paa  høire  Side,  snart  gjennem 
deilige  Kornmarker  og  Enge.  Jeg  blev  forundret 
over  paa  denne  Vei  at  blive  tiltalt  paa  dansk. 
Det  var  Regimentskvartermester  Capito  af  slesvigske 
Jægerkorps,  der  kjendte  mig  fra  Kjøbenhavn. 

Bergedorf  er  en  lille  Flekke  med  stinkende 
Gader  og  gammeldags,  faldefærdige  Bindingsværks 
Huse,  selv  Kirken  er  af  Bindingsværk. 

De  engelske  Tropper,  der  havde  besat  Byen, 
vare  slet  ikke  fjendtlige  mod  mig,  men  alle  hilste 
mig,  og  Vagterne  honorerede  mig.  Det  var  for- 
underligt nok  at  se  vore  Soldater  fra  Sande,  en 
Landsby  paa  den  anden  Side  af  Broen  over  Bille, 
hvor  en  Brigadestab  laa,  gaa  ganske  fredelig  forbi 
den  i  Bergedorf  staaende  Skildvagt,  der  var  saa 
engelsk,  at  han  ei  engang  forstod,  hvad  man  sagde 
ham  paa  tysk.    De  engelske  Soldater  lode  alle  til 

at  være  Drenge  paa  14 — 15  Aar.  Jeg  havde  en 
meget  besværlig  Hjemreise,  da  jeg  for  vild. 

Dagen  efter,  Tirsdag  den  19.  Mai,  om 
Morgenen  Kl.  3 — 4  fik  vi  Marcheordre  til  A  h  r  e  n  s- 
boeck,  og  jeg  som  Regimentskvartermester  red 
forud  med  Fourerskytterne.  Til  paa  hin  Side 
Ahrensburg  traf  mig  intet  mærkeligt,  men  her 
for  jeg  vild,  da  jeg  red  lidt  bag  efter  Fourerskyt- 
terne. Det  var  en  overmaade  let  Sag  i  Holsten 
formedelst  de  mange  Veie,  som  krydse  hinanden, 
og  det  meget  kouperede  Terræn.  Paa  denne  Kant, 
hvor  der  ingen  Hovedlandevei  er,  mangler  den 
ellers  sædvanlige  prægtige  Indretning  med  Vei- 
visere  med  Arme,  hvorpaa  er  malet  de  Steders 
Navne,  hvortil  de  afgaaende  Veie  føre.  Jeg  kom 
til  en  By  Hammohr  tæt  ved  Tremsbuttel,  hvor 
en  Bonde  bragte  mig  ud  af  Vildfarelsen  og  førte 
mig  til  Bargteheide  ad  en  græsselig  vaad  og 
dyb  Skovvei.  Følgen  var,  at  jeg  maatte  ride  alt, 
hvad  Hesten  kunde.  Den  sidste  Del  af  Veien 
kjørte  jeg  med  Lieut.  Lobedanz,  Adjutant  hos 
Cronhelm,  og  naaede  saaledes  til  0 1  des  1  oh, 
hvor  jeg  traf  en  Broder  til  Seydewitz,  som  jeg 
kjendte  fra  Touren  til  Deutsch  Neuhof.  Han 
havde  bragt  nogle  Medicinkister  fra  Rendsburg. 

Da  Bataillonen  først  kom  en  Tid  efter,  at 
jeg  var  færdig  med  at  gjøre  Kvarter,  fik  jeg 
endnu  Tid  til  at  se  S a linen,  som  var  meget 
interessant. 

Min  Præst  saa  jeg  ikke,  da  han  var  til  Fadder- 
stads paa  Blumendorf,  men  kun  hans  Svigerinde 
Majorinde  Tillisch.  Kl.  n  E.  lagde  jeg  mig  endelig 
tilsengs. 

Den  næste  Dag  den  20.  Mai  Kl.  3  F.  var 
jeg  færdig  til  at  gaa  bort  med  Fourerskvtterne. 
Veien  til  Ahrensboeck  er  4  Mile,  men  for  os,  der 
maatte  gjøre  en  Omvei  for  at  bestille  Kvarter  i 
en  afsidesliggende  By,  vel  5  Mile  lang. 

Yeien  er  overmaade  smuk  og  gaar  gjennem 
et  bakket,  skovrigt  og  meget  kouperet  Terræn 
med  superbe  Udsigter.  Man  ser  Liibeck  med  alle 
dens  høie  gothiske  Taarne  saa  tydeligt,  at  man 
skjøndt  paa  c.  2  Miles  Afstand  kan  se  Husene  der. 

Ahrensboeck  er  en  Flekke,  hvor  der  har 
staaet  et  Slot,  men  den  er  det  elendigste  Hul,  vi 
endnu  have  været  i  i  Holsten.  Her  er  næsten 
ikke  et  ærligt  Hus,  men  alle  faldefærdige.  Fol- 
kene ere  nogle  Prakkere,  af  hvilke  de  fornemste 
er  en  meget  ubehagelig  Blanding  af  Kleinstådtere 
og  Bønder,  og  af  kultiverte  er  her  ingen  uden 
min  Vært  Kammeraad  og  Amtsforvalter  Cramer*). 

Egnen  er  overmaade  smuk,  men  det  er  ogsaa 
alt.  De  fleste  andre  Officerer  have  det  temmelig 
hundsk.  Strax  da  jeg  kom,  havde  man  sagt,  at 
jeg  skulde  bo,  hvor  Auditørerne  før  havde  været. 


*)    Kammeraad  Johan   Andreas   Cramer,    Amtforvalter  og 
Husfoged  i  Ahrensboeck  Amt. 

Jeg  har  et  meget  net  Gjæsteværelse,  det  kjønneste, 
der  hidtil  i  mit  Kantonnementsliv  er  faldet  i  min 
Lod,  med  en  ret  net  Have  i  en  udtørret  Slotsgrav 
lige  under  Vinduerne.  Min  Vært  lader  til  at  være 
en  meget  rar  Mand,  han  kjender  meget  godt 
Scriver  og  Schaumberg.  Jeg  har  alt  her  i  Huset. 
Imorgen  den  21.  Mai  tager  jeg  nok  til  Segeberg 
og  en  af  Dagene  til  Rendsborg  for  at  hente  Penge. 
De  beder  mig  om  politiske  Nyheder,  men 
jeg  ved  næsten  ingen,  og  det  er  vel  heller  ei  saa 
sikkert  at  skrive  derom.  Af  de  Efterretninger  jeg 
alt  har  givet  om  Slaget  paa  Fettel,  kan  de  omtrent 
slutte,  hvor  tilforladelige  vore  Efterretninger  almin- 
delig ere.  Wilster  er,  som  jeg  nu  hører,  først 
blevet  udplyndret  af  de  Franske  og  meget  op- 
farende modtaget  af  Vandamme,  men  siden 
blevet  galant  behandlet. 

,  Ifølge  Efterretninger,  som  igaar  ere  komne 
fra  Hamburg,  ere  300  Danske  samt  nogle  Preussere 
i  Torsdags  rykkede  ind  i  denne  By.  Det  mod- 
siges dog  fra  anden  Side.  Frankmændene  skulle 
have  forlangt  3  Dages  Vaabenstilstand  af  Ham- 
burgerne, men  desuagtet  samme  Nat  have  kastet 
9  Bomber  ind  i  Byen.  De  skulle  ogsaa  have 
begyndt  en  Beskydning  med  gloende  Kugler,  men 
uden  at  gjøre  nogen  Skade.  Deres  Batterier  skulle 
strax  være  blevne  demonterede  af  de  stærke  ham- 
burgske Batterier. 

At  Bern  stor  fs  Mission  til  London  er 
aldeles  mislykket,  og  at  man  i  de  to  Samtaler, 
han  har  havt  med  Ministrene,  aldeles  ikke  har 
villet  entrere  i  nogen  Underhandling,  med  mindre 
Norge  afstodes  til  Sverig,  ved  De  vel.  Nu  paa- 
staas,  at  man  i  Engelland  meget  fortryder  det,  og 
at  Hertugen  afCumberland  skal  gaa  til  Kjøbenhavn 
for  igjen  at  bringe  Underhandlinger  i  Gang.  I 
Hamburg  er  der  udstedt  en  Proklamation  af 
Chefen  for  Borgergarden  den  20.  Mai,  da 
vore  Tropper  vare  dragne  bort.  Heri  loves,  at 
inden  næste  Aften  skulle  7  svenske  Batailloner 
rykke  ind  i  Hamburg.  Der  tales  i  meget  agtelses- 
fulde  Udtryk  om  den  Hjælp,    Danmark  har  ydet. 

I  Holsten  organiseres  en  Landstorm  af  alle 
vaabendygtige,  som  ei  ere  militære  eller  høre  til 
Kystmilicen.  Hidtil  have  vi  ei  ret  vidst,  hvem 
der  vare  vore  Venner  eller  hvem  vore  Fjender, 
nu  vide  vi  dog  saa  temmelig,  at  de  Svenske  ei 
ere  Vennerne,  maaske  komme  vi  snart  til  at  for- 
søge det  nærmere*). 


*)  General  Wegener  fik  den  18.  Mai  Kongens  Ordre  af 
16.  Mai,  hvorefter  de  danske  Tropper  skulde  forene 
sig  med  de  franske  mod  den  fælles  Fjende.  Generalen 
lod  sig  dog  af  Tettenborn  overtale  til  at  lade  de  danske 
Tropper  blive  i  Hamborg  til  den  19.  Mai  om  Efter- 
middagen. Den  19,  Mai  Kl.  7  E.  forlode  de  danske 
Tropper  Hamburg  og  afløstes  af  Hamburgs  Borger- 
væbning. Samtidig  aabnede  General  Vandamme  Bom- 
bardementet med  Kugler  og  Granater  fra  Batterier  paa 
Fettel.  4* 

I  det  Korps,  som  staar  i  Egnen  af  Liibeck, 
høre  vi  til  Avantgarden.  Scriver  har  under  sin 
Kommando  endnu  en  Bataillon  slesvigske  Jægere 
og  et  Kompagni  slesvigske  Skarpskytter. 

Med  Pengene  gaar  det  grumme  maadeligt, 
jeg  er  nu  snart  ganske  færdig  med  Sølvpenge  og 
ligesaa  med  Sedler,  men  det  er  da  ogsaa  snart 
Maanedens  Ende.  Sulte  komme  vi  vel  ikke  til, 
men  jeg  frygter  rigtignok  for,  at  vi,  som  ikke 
kunne  faa  noget  at  laane,  snart  komme  til  at 
lære  af  vore  Venner  Kosakkerne  at  aflægge  adskil- 
lige Pedanterier  f.  Ex.  at  lade  sit  Linned  vaske, 
sine  Støvler  forsaale  o.  s.  v. 

Livet  i  Ahrensboeckgik  meget  ensformigt, 
Stedet  bestaar  af  en  lang  Gade,  der  med  sin  ene 
Ende  løber  rundt  om  den  gamle  Slotsplads,  som 
er  omgivet  af  nogle  smukke  Alléer  —  den  eneste 
Levning  fra  Slottet  —  og  hen  til  Amtshuset,  hvor 
jeg  boede.  Som  sagt  der  var  kun  et  Par  ordent- 
lige Huse  i  Byen.  Ingen  af  de  Officerer,  hvem 
der  tilkom  to  Værelser,  fik  dem  undtagen  Oberst- 
lieutenanterne.  De  andre  havde  ofte  slette  Huller, 
og  ethvert  Værelse  i  Byen,  der  kunde  modtage 
en  Officer,  var  endda  belagt. 

Egnen  er  fuld  af  Skov,  der  støder  saa  nær 
til  Byen,  at  det  yderste  Hus  ligger  saa  godt  som 
inde  i  Skoven.  Veiret  var  under  hele  vort  Ophold 
der  afskyeligt,  evige  Regnbyger  og  en  styg  Syd- 
vestvind.     Gaderne    ere    derhos    saa    skidne    for- 

medelst  den  fuldkomne  laalandske  Jordbund,  at  det 
var  et  voveligt  Arbeide  især  om  Aftenen  at  gaa 
ud  uden  Vandstøvler.  Følgen  heraf  var,  at  jeg, 
som  boede  langtfra  de  fleste  andre,  sad  hjemme 
hele  Dagen,  hvilket  sommetider  var  lidt  kjedsom- 
meligt,  da  jeg  ikke  engang  havde  en  Bog  at  læse 
i.  Mine  egne  høist  interessante  Forordninger 
vilde  jeg  ikke  tage  op,  da  de  laa  vel  indpakkede 
for  at  føres  til  Slesvig,  hvorhen  al  vor  Bagage, 
paa  det  nær  vi  selv  kunne  føre  med  os,  nok  skal 
afsendes.  Jeg  sov  skrækkelig  meget  af  Kjedsom- 
melighed  og  paa  Grund  af  al  den  Mødighed,  der 
nu  først  yttrede  sig  efter  de  udstandne  Strabadser. 
Min  Vært  var  Enkemand,  men  havde  to  Børn  og 
en,  som  det  lod  til,  meget  fornuftig  Kone,  der 
holdt  Hus  for  ham.  Han  er  en  Broder  til  den 
Cramer,  der  er  i  Frankrig,  og  til  en  Professor  i 
Kiel  samt  til  Etatsraadinde  Kirstein.  Det  var  en 
fornuftig  og  munter  Mand,  og  der  var  altid  ret 
behageligt  hos  ham.  Desværre  var  jeg  kun  inde 
hos  ham  til  Middag  og  Aften.  Han  var  nogle 
Dage  bortreist  paa  Grund  af  Landstormen. 

Vi  modtog,  jeg  tror  Tirsdag  Nat  den  25. 
Mai  Ordre  til  at  holde  os  marchefærdige,  hvor- 
hen blev  ei  bestemt.  Vi  kunde  heller  ikke  blive 
hurtig  samlede,  da  vort  Kantonnement  var  meget 
vidtløftigt,  f.  Ex.  Livkompagniets,  der  var  henved 
2  Mile  udstrakt  lige  ind  i  det  eutinske.     Vi  vare 

nu  knap  2  Mile  fra  Liibeck  og  omgivne  af  liibske 
Distrikter.  Ligesom  ved  Øiendorf  fik  vi  kun  den 
store  nærliggende  Stad  at  se. 


Fra  Ahrensboeck  til  Altona. 

Torsdagen  den  27.  Mai  181 3  reiste  jeg 
til  Rendsborg  for  at  hente  Penge  til  Regimentet 
for  næste  Maaned.  Veien  derhen,  som  paa  mange 
Steder  er  ret  kjøn,  gaar  over  Hohenhorst  og 
Gnissau  til  Segeberg.  Veien  til  Gnissau  kappes 
med  de  laalandske  i  Slethed,  siden  er  den  sandet, 
altsaa  god  i  vaadt  Veir.  I  Segeberg  havde  Bri- 
gaden, som  laa  der,  just  faaet  Ordre  til  at  bryde 
op  til  Altona  og  Omegn,  og  denne  Ordre  afgik 
nu  til  alle  Sider.  Vort  Regiment,  hvis  Stab  skal 
ligge  i  Altona,  afgik  den  27.  og  kommer  nok  den 
28.  Aften  til  sin  Bestemmelse. 


(Af  Brev  fra  Itzehoe.  31.  Mai  1813). 
I  Segeberg  maatte  jeg  tage  ind  paa  en  Gjæst- 
givergaard,  da  min  Postmester  havde  Indkvartering. 
Oberst  Cronhelm  var  i  Begreb  med  at  reise  til 
Gliickstadt,  hvor  han  skal  assistere  den  sygelige 
General   Bechtolsheim   i  Kommandantskabsforret- 

ningerne.  Den  ny  Brigadekommandør  Oberst 
Castonier  af  fynske  Regiment  ankom  paa  samme 
Tid  som  jeg,  saa  at  jeg  havde  den  Ære  at  gjøre 
hans  Bekjendtskab.  Han  var  meget  mere  ligefrem 
end  saadanne  gamle  Stabsofficerer  pleie.  I  Ansigt 
og  Udvortes  forekommer  han  mig  at  være  en 
Komposition  af  General  Varendorf  og  Paludan  i 
Kirkeby.    Hans  meste  Tale  angik  de  slette  Penge. 

Jeg  var  ogsaa  hos  Bechtolsheims  Svoger  Amts- 
forvalter Mathiesen,  der  lader  til  at  være  en  meget 
vakker  Mand.  Amtmanden  Kammerherre  Døring 
saa  jeg  ligeledes  der.  Paa  mit  deilige  Bjerg  maatte 
jeg  en  Tour  op,  men  saa  kun  lidt,  da  Solen  var 
gaaet  ned,  og  de  forrige  Dages  Regn  havde  bragt 
megen  Taage. 

Jeg  har  glemt  at  fortælle  Dem,  at  jeg  i  Øiendorf 
traf  Kaptain  Valentin  Køye,  der  havde  et  be- 
vægeligt Batteri  i  Egnen  om  Ost-Steinbeck. 

Den  28.  Mai  Kl.  8  F.  reiste  jeg  i  meget 
godt  Veir  til  Neumiinster  og  tog  derfra  til 
Nortorf,  hvor  jeg  blev  meget  vel  modtaget  af 
min  gamle  Vært.  Efter  2—3  Timers  Ophold 
reiste  jeg  til  Rends  borg.  Hele  den  Dags  Reise 
var  gaaet  ad  en  temmelig  ubehagelig  Vei,  først 
over  Lyngheder,  hvor  man  neppe  øiner  andet  end 
Lyng  og  noget  elendigt  Korn,  som  Beboernes 
Flid  hist  og  her  tvinger  den  magre  Jord  til  at 
afgive.  De  eneste  ophøiede  Gjenstande,  Øiet 
møder,    ere    enkelte   Byer  og  langt   borte   Skove 

samt  de  Pæle,  som  stedse  staa  ved  Siden  af  Lande- 
veien  for  at  hindre  de  Reisende  i  at  forvilde  sig 
paa  Lynghavet. 

Fra  Nortorf  af  forsvinder  endog  Lyngen  og 
kun  den  bare  hvide  Sand,  der  af  Vinden  drives 
hid  og  did  paa  Jordskorpen,  er  at  se,  saa  at  man 
paa  mange  Steder,  naar  man  ikke  lykkeligvis  be- 
standig havde  Skov  paa  den  ene  Side,  vilde  tro, 
at  man  var  i  de  arabiske  Ørkener. 

Lidt  over  Kl.  10  Aften  naaede  jeg  først 
Rendsborg  og  tog  ind  i  »Stadt  Kopenhagen« 
hos  Dorr  paa  Paradepladsen  i  Neuwerk. 


(Dagbogen  fortsættes  i  Brev  fra  Altona 
den  i. Juni).  Næste  Morgen  begyndte  jeg  mine 
Besøg.  Jeg  var  paa  Vagten  hos  Lieutenant  Seydewitz, 
Kaptainens  Broder,  hos  Generalinde  Liitzow,  der 
var  i  Mecklenburg,  Oberst  Suckow,  Etatsraad 
Mathiesen,  Bechtolsheims  Svoger,  Amtsforvalter 
Justitsraad  Langheim  o.  fl. 

Ved  Paraden  meldte  jeg  mig  hos  Komman- 
danten, General  Miinnich*),  en  Mand  paa  80 
Aar  med  en  gevaltig  Piskeparyk  og  store  Man- 
schetter.     Der  traf  jeg  ogsaa  Hoffmann    og  min 


*)    Generalmajor  Johan   Burchard  v.  Munnieh,    Chef  for 
det  Oldenburgske  Infanteri  Regiment. 

Broders  forrige  Kammerkammerat  Krabbe  samt  en 
Kollega  Overauditør  Mechlenburg  af  den  holstenske 
Artilleribrigade.  Om  Eftermiddagen  spadserede 
jeg  en  Tour  med  Seydewitz  paa  Altstadts  Vold 
til  det  saakaldte  Kronenwerk  i  Slesvig.  Her  er 
Kanalens  Begyndelse  og  den  første  Sluse. 

Siden  vare  vi  hos  Auditør  Stockfleth*)  af 
fynske  Regiment;  det  er  et  vakkert  Menneske. 

Næste  Morgen  den  30.  Mai  fik  jeg  mine 
Penge,  lutter  Sedler  og  Kobber,  som  fyldte  tre 
Vogne,  og  kjørte  derefter  omtrent  Kl.  1  E.  afsted. 
Jeg  har  alt  før  sagt  mine  Tanker  om  Rendsborg. 
Altstadt  er  i  enhver  Henseende  et  af  de  fæleste 
Steder,  man  kan  tænke  sig,  lutter  Peder  Madsens 
Gange  og  Christenbernikovstræder  med  Rende- 
stene i  Midten,  en  Brolægning  til  at  brække  Benene 
paa  og  en  forpestet  Luft  som  i  de  værste  Gader 
i  Kjøbenhavn.  Neuwerk  er  derimod  ret  kjøn; 
alle  Gaderne  gaa  fra  den  smukke  Paradeplads,  der 
er  større  end  Gammeltorv  i  Kjøbenhavn,  snorlige 
ud  til  Volden.  Begge  ere  derimod  yderst  kjed- 
sommelige.  Alle  Mennesker  ere  som  i  Kjøbenhavn 
fremmede  og  kolde  imod  Ubekj  endte,  der  findes 
mange  Tiggere,  ulykkelige  Ansigter,  Svineri.  Be- 
dragere, kort  Byen  er  oversvømmet  af  alt  ondt 
og  alt,  hvad  der  vidner  om  slet  Politi.  Eideren 
er  temmelig  bred  paa  den  ene  Side  af  Byen,  hvor 


*)   Johan  Christian  Wibe  Stockfleth,  Anditor. 

den  ligesom  samler  sig  i  et  Bassin,  men  den'  har 
ligesom  de  andre  Floder  med  Ebbe  og  Flod  et 
stygt  skident  Vand.  Byen  var  saa  opfyldt  af 
hamburgske  Flygtninge,  at  jeg  ikke  kunde  faa 
anden  Plads  end  en  Seng  i  Spisestuen  i  Hotellet. 
Der  er  for  Tiden  kun  to  Batailloner  i  Garnison, 
men  der  arbeides  stærkt  paa  Fæstningsværkerne; 
de  tørre  Grave  fyldes  med  Vand,  og  Værkerne 
udbedres. 


(Af  Brev  fra  Oldesloh,  6.  Juni  1813). 
Alting  er  i  Rendsborg  dyrere  end  andre  Steder, 
og  især  er  der  intet  Sted,  hvor  man  kommer 
galere  an  med  sine  Rigsbankpenge  end  der,  da 
man  som  oftest  kun  faar  2/3  eller  3/4  af  den  ellers 
sædvanlige  Kurs.  Havde  jeg  tænkt,  at  den  Reise 
skulde  blive  saa  dyr,  havde  jeg  ikke  paataget  mig 
den.  Jeg  maatte  paa  Værtshuset  i  Rendsborg  be- 
tale for  mit  maadelige  Natteleie,  for  Forpleining 
for  mig  og  den  nødvendigste  Fortæring  for  min 
Karl  i  1V2  Dag  n  %  6  p>  Sølv  =  130 — 150  Rdl. 
D.  K.,  og  mine  Diæter  for  hele  Reisen  udgjorde 
5  Rdl.,  d.  e.  2  $  8  /i  Sølv  —  en  god  Balance. 

Jeg  kjørte  altsaa  med  mine  tre  Vogne  over 
Hohenwedstedt  til  Itzehoe.  Nær  ved  denne  By 
er  der  deiligt.  Veien  gaar  over  flere  Bakker  med 
Bøge-  og  Granskove  paa  Siderne.  Skovene  duf- 
tede  og  Nattergalene  slog.     Omsider   naaede  jeg 

søvnig,  træt  og  sulten  Kl.  12  Nat  Itzehoe,  hvor 
jeg  tog  ind  i  et  Værtshus.  Næste  Morgen  gik 
jeg  strax  ud  i  Byen,  som  er  temmelig  stor,  men 
i  mine  Øine  ikke  kjøn.  Støren  er  50 — 100  Alen 
bred  og  seilbar  for  Jagter.  Da  jeg  Kl.  8  F.  kjørte 
bort,  opdagede  jeg  i  et  Vindue  Unzer*),  der, 
siden  han  er  forsat  til  fynske  Dragoner,  er  her  i 
Exercerskolen.  Det  kostede  ei  megen  Umage  at 
overtale  ham  til  at  reise  til  Altona.  Man  havde 
her  fortalt,  at  vore  Tropper  vare  rykkede  ind  i 
Hamburg,  jeg  brændte  derfor  af  Længsel  efter  at 
naa  Regimentet,  men  ærgrede  mig  tillige  over 
ikke  at  have  været  med  ved  Hamburgs  Besættelse. 
Tiden  gik  behageligt  i  Unzers  Selskab.  Tæt 
ved  Itzehoe,  som  ligger  lavt  og  er  tætbygget,  er 
en  superb  Udsigt  over  Byen  samt  over  de  bag 
ved  Størens  Bredder  liggende  Skove  og  Godset 
Breitenburg,  Rantzauernes  Hovedsæde,  som  har 
en  ret  smuk  Bygning  med  et  Kapel.  Til  den 
anden  Side  afVeien  har  man  Udsigt  ind  i  Marsken 
til  Wilster  og  Krempe,  hvis  høie,  smukke  Taarne 
man  meget  længe  vedbliver  at  se.  Det  gjorde 
mig  ondt,  at  jeg  kom  til  Itzehoe  om  Aftenen,  da 
der  foran  Byen  skal  være  en  prægtig  Udsigt  til 
Gliickstadt  og  Elben.  Sandsynligvis  havde  man 
ogsaa  kunnet  se  Neuenkirchen,  hvor  Fader 
var  i  Huset  hos  sin  Onkel. 


*)  Premierlieutenant  Justus  v.  Unzer  i  det  fynske  Regiment 
lette  Dragoner. 

Strax  paa  den  anden  Side  af  den  første  By 
Nordoh  er  man  i  Marsken,  som  det  er  ret 
interessant  at  se,  men  uden  Tvivl  ret  kjedeligt, 
naar  man  skal  være  der  længe.  Man  ser  her 
Geestlandet,  som  er  meget  høiere  og  gaar 
ganske  steilt  med  en  Slags  Klint  ned  imod  Mar- 
sken, ligesom  den  høie  Strandbred  mod  Havet. 
Marsken  er  en  aldeles  jevn  Slette,  som  Markerne 
paa  de  jevneste  Steder  i  Laaland,  og  er  gjennem- 
skaaret  af  meget  brede  Grøfter,  som  trække 
Vandet  til  sig.  Vegetationen  er  særdeles  yppig, 
og  saavel  Kornet  som  Græsset  var  meget  høit, 
dog  ikke  saa  høit,  som  jeg  havde  tænkt;  men 
denne  til  Geesten  grændsende  Del  af  Marsken  er 
ogsaa  den  sletteste.  —  Bønderhusene  er  her  større 
og  af  et  meget  smukkere  og  mere  propert  Ud- 
seende end  andre  Steder,  ligesom  Bønderne  vare 
meget  elegant  klædte  og  i  Ekvipager,  som  man  i 
Skjønhed  og  Soliditet  ikke  let  finder  Magen  til 
endog  hos  de  høiere  Stænder  i  Danmark.  Dyrene 
havde  et  kraftfuldere  og  bedre  Udseende  end  andre 
Steder,  især  Køerne,  som  man,  naar  man  vil 
sammenligne  dem  med  de  laalandske,  skulde  tro 
vare  en  ganske  anden  Slags  Dyr. 

Fra  Neuenbrook  af  havde  man  istedetfor 
den  svære  Sandvei  Stenbro  til  Kirkebyen  Horst. 
Ved  Neuburg  passerer  man  Floden  Krempe, 
der  her  kun  er  en  lille  Bæk.  Man  kommen  nu 
igjen   paa  Geesten,   og  Veien   er  meget  net  med 

tynd  Skov  paa  begge  Sider.  Ogsaa  her  er  meget 
frugtbart,  skjøndtjorden  er  sandet.  Vi  kom  gjennem 
Rugmarker,  hvor  Kornet  den  31.  Mai  havde  min 
Høide  og  alt  begyndte  at  dræ. 

Elm  s  horn,  det  næste  Skiftested,  er  skjøndt 
en  lille  Flekke  meget  større  end  Nykjøbing  og 
mere  ordentlig  og  smukt  bygget.  Under  Ompak- 
ningen vare  vi  henne  at  se  en  Kosak,  som  var 
deserteret  efter  eget  Foregivende  formedelst  en 
Trætte  med  en  Officer.  Han  holdes  bevogtet, 
indtil  det  er  afgjort,  om  han  kan  komme  i  vor 
Tjeneste,  hvilket  han  ønsker.  Det  var  en  meget 
smuk  Karl,  kun  havde  han  de  sædvanlige  Kosak- 
træk, brak  Næse  og  Øine,  som  gaa  skraa  nedad 
mod  Næsen.  Han  var  mod  sine  gode  Lands- 
mænds Sædvane  meget  fint  og  propert  klædt 
uden  Tvivl  tildels  i  erobret  Gods. 

Veien  til  Pinneberg  er  lidt  over  2  Mile 
lang  og  helt  igjennem  Stenbro.  Egnen  om  Byen 
er  kjøn,  da  der  er  megen  Skov.  Saavel  her  som 
paa  hele  Veien  fra  Itzehoe  mødte  vi  en  skræk- 
kelig Mængde  hamburgske  Flygtninge,  næsten  i 
et  uafbrudt  Tog  og  med  alle  mulige  Slags  Be- 
fordringer tilvogns,  tilhest  og  tilfods.  Jo  nærmere 
vi  kom  Altona,  jo  mere  tiltog  Antallet  af  Flygt- 
ninge. Overalt  hørte  vi  forskjellige  Rygter  om 
Tilstanden  i  Hamburg,  der  Dagen  før  var  blevet 
besat  af  vore  Tropper.  Vi  erfarede,  at  vort  Re- 
giment   havde   været  med  der,    og  tilsidst  sagde 

man  os  i  et  Værtshus  »der  Himmel«,  ligeoverfor 
paa  den  anden  Side  af  Landeveien  ligger  et  andet 
»die  Holle«,  at  vore  Tropper  igjen  havde  forladt 
Byen  og  vare  gaaede  til  Liibecks  Omegn.  Efter- 
retningen om  at  de  Franske  vare  rykkede  ind  i 
Liibeck  forenet  med  Forestillingen  om  de  Ting, 
man  maatte  formode,  at  der  vilde  ske,  og  det 
sørgelige  Syn  af  de  mange  Mennesker,  som  med 
deres  Eiendomme  flygtede  fra  deres  Hjem,  satte 
mig  hele  Dagen  ikke  i  det  bedste  Lune,  og  dette 
forværredes  endnu  ved  min  Ærgrelse  over  ei  at 
have  set,  hvad  der  var  forefaldet  ved  Hamburgs 
Besættelse  af  vore  Tropper  og  ved  Frygten  for 
maaske  at  være  nødt  til  at  søge  Regimentet  paa 
andre  Steder  end  i  Altona  og  at  gaa  glip  af 
mange  interessante  Scener,  som  kunde  indtræffe 
i  min  Fraværelse. 

Pinneberg,  hvorigjennem  Pinnfloden  flyder, 
ligger  meget  net  paa  en  Bakke  omgivet  paa  den 
Side  med  Skov,  der  gaar  næsten  lige  op  til  Husene. 
Vi  kjørte  derfra  til  R  el  lin  gen,  hvor  vi  drak 
The  hos  Unzers  Moder,  en  Søster  til  den  be- 
rømte Skuespiller  Schrøder.  Rellingen,  en  net, 
overmaade  lang  Bondeby,  har  en  kjøn  Kirke  med 
Spir  og  Kuppel.  Den  er  bygget  af  Frederik  den 
5te  udvendig  som  Damsholte  Kirke  paa  Møen. 
Alt  Lys  falder  ovenfra  ned  gjennem  Kuppelens 
Vindue.  Veien  derfra  til  Altona  er  hele  Tiden 
Stenbro.  Ved  Toldstedet  Lang  en  fe  Ide  talte  jeg 

med  Major  Malling,  Toldinspektør  der  og  Broder 
til  Historiografen. 

Kl.  ii  E.  kom  jeg  til  Altona,  men  lang 
Tid  gik  med  til  at  aflæsse  mine  Pengetønder  hos 
Scriver.  Da  jeg  derefter  vilde  tage  ind  i  en 
Gjæstgivergaard  for  ikke  at  gjøre  Uro  i  mit 
Kvarter,  kunde  jeg  ingen  Steder  komme  ind,  da 
der  overalt  var  fuldt  af  Hamburgere.  Da  jeg 
havde  stor  Møie  med  at  finde  Adjutanten,  der 
havde  min  Billet,  og  derefter  mit  Kvarter,  kom 
jeg  ikke  til  Ro,  før  det  næsten  var  Dag  hen  ved 
Kl.  3  F.  Huset,  hvori  jeg  skulde  logere,  tilhørte 
en  Garver  Isak  Wall.  Det  skræmmede  mig,  da  det 
var  et  afskyeligt  gammelt  Bindingsværks  Hus  med 
smaa  Blyruder.  Men  aldrig  har  jeg  saa  behagelig 
fundet  det  gamle  Ordsprog  »Skinnet  bedrager«  be- 
styrket som  her.  Der  var  meget  nette  Værelser  med 
nydeligt  Ameublements  og  en  meget  charmant  Fa- 
milie, som  strax  gjorde  alt  for  at  vederkvæge  mig. 

Vi  bleve  i  Altona  til  den  <j.  Juni,  det 
er  et  rent  Paradis,  det  prægtigste  Sted  i  enhver 
Henseende,  som  jeg  nogensinde  har  set.  Byen 
er  sikkert  halv  saa  stor  som  Kjøbenhavn  i  Ud- 
strækning. Den  er  yderst  reel  anlagt  og  i  det 
hele  smukt  og  ganske  tæt  bygget.  Der  gives 
Gader  f.  Ex.  grosse  Elbstrasse,  som  ere  læn- 
gere end  Gothersgade,  og  som  ikke  staar  tilbage 
for  den,  hvad  Bygninger  angaar.  Derimod  har 
Elbstrasse    et    stort    Fortrin,    da    den    gaar    langs 

Elben  og  har  Udsigt  til  Floden  til  den  ene  Side, 
og  til  den  anden  ser  man  bag  Husene  nydelige 
Haver,  som  ligge  paa  Skrænter  lige  saa  høit  oppe 
som  Tagryggene.  Og  Egnen,  den  er  ganske 
himmelsk !  Udsigterne  over  Elben  ere  uforlignelige. 
Jeg  havde  fra  mine  Sovekammervinduer  i  3die 
Etage  —  min  Dagligstue  var  i  iste  —  Harburg 
bestandig  for  Øie.  Der  er  udsøgte  Fornøielser 
og  enhver  anden  Behagelighed  af  alle  Slags.  Fra 
et  Værtshus  hos  Rain ville,  hvor  der  er  en  be- 
kjendt  meget  deilig  Have,  er  der  en  af  de  smuk- 
keste Udsigter  over  Elben,  dog  endnu  bedre  fra 
en  Vinhandler  Kraus'  Pakhus.  Alt,  hvad  jeg  for- 
hen har  sagt  om  Kiel,  lader  sig  i  langt  høiere 
Grad  sige  om  Altona,  hvorimod  Kiel  rent  falder 
igjennem.  Palmaillen,  en  overmaade  smuk  Gade 
med  en  deilig  tredobbelt  Allé,  akkurat  som  den 
til  Frederiksberg,  kun  meget  tættere  og  skygge- 
fuldere, har  jeg  i  en  By  aldrig  set  Mage  til.  Det 
er  den  almindelige  Promenade-  og  Paradeplads; 
man  træffer  den  altid  fuld  af  Mennesker. 

Jeg  blev  af  min  Vært  introduceret  i  en  Kiub 
Musæum,  som  var  ganske  prægtig,  og  som  vistnok 
overgaar  de  fleste  om  ei  alle  kjøbenhavnske  Klubber 
i  Elegance.  Der  er  i  den  store  Gaard,  som  alene 
tilhører  Selskabet,  en  Bal-  og  Koncertsal  næsten 
lige  saa  stor  og  smuk,  som  den  i  Harmonien  i 
Kjøbenhavn,  desuden  er  der  mange  Konversations- 
værelser,  en  meget  net  Billardstue,  en  smuk  Have 

og,  hvad  der  især  er  det  bedste,  et  udsøgt  Bibliothek 
paa  nogle  Hundrede  Bind,  hvor  ethvert  Medlem 
kan  faa  Bøger  tillaans.  Man  har  her  alle  periodiske 
Skrifter  og  alle  mulige  Aviser  af  nogen  Værd. 
Jeg  blev  meget  behagelig  overrasket  ved  at  faa 
fat  paa  en  Statstidende,  den  første  jeg  har  set, 
siden  jeg  var  i  Laaland.  Og  tænk  hvor  galante 
Byens  Indbyggere  ere  mod  deres  Indkvartering! 
Enhver  Officer,  der  proponeres  af  et  Medlem, 
har  hele  Aaret  igjennem  Adgang  til  dette  Selskab, 
hvor  man  ogsaa  træffer  mange  fornuftige  og 
dannede  Folk. 

Ogsaa  i  andre  Henseender  er  Altona  et 
sjeldent  behageligt  Sted  for  Indkvarteringen. 
Næsten  i  alle  Huse  faar  man  alt  frit,  og  mange 
Steder  leie  de  Indkvarteringen  ud,  idet  de  give 
dem  en  Betaling,  hvoraf  de  meget  godt  kunne 
bestride  alle  deres  Udgifter  for  Kvarter.  Saaledes 
fik  Behrens  herfor  maanedlig  30  Rdl.  i  Sølv  d.  e. 
1000 — 1200  Rdl.  d.  K.  og  Myohl  50  Rdl.  Sølv. 
Men  alt  betales  ogsaa  her  med  Sølv  temmelig 
dyrt,  og  man  hører  slet  ikke  Rigsbankpenge 
nævne,  end  mindre  ser  man  dem.  Omendskjøndt 
hele  Regimentet  og  endnu  adskilligt  Artilleri 
m.  m.  laa  her  foruden  den  sædvanlige  Garnison, 
havde  dog  alle  Officerer  Kvarterer,  hvis  Mage  i 
Ameublement  og  Værelsernes  Skjønhed  man 
skulde  have  ondt  ved  at  finde  paa  Øerne,  ja  selv 
i  Kjøbenhavn  er  den  finere  Luxus  langtfra  drevet 

5 


66 


til  den  Grad  som  her.  Man  rinder  endog  i 
temmelig  simple  Huse  meget  almindelig  smukke 
Blomster,  gode  Malerier  og  Kobberstik. 

Det  galanteste  Hus,  jeg  saa,  beboede  min 
gode  Onkel  Jessen,  det  er  et  af  de  smukkeste  i 
Palmaillen,  meubleret  og  dekoreret  saaledes,  at 
jeg  intetsteds  i  Kjøbenhavn  har  set  Mage  dertil. 
Jeg  skal  hilse  meget  fra  ham  og  hans  Kone,  som 
er  ret  smuk  og  meget  ligner  sin  Moder.  Hendes 
Broder  Fritz  er  Mønsterskriver  i  Jessens  Sted  og 
Krigskommissær.  Han  kom  fra  Kjøbenhavn, 
hvortil  han  for  nogle  Uger  siden  var  reist  med 
Carl  Jessen.  Jeg  var  hos  Jessens  en  Eftermiddag, 
da  der  var  en  Slags  lærd  Klub,  og  blev  der  om 
Aftenen.  Der  var  da  ei  andre  end  Oberst  Castonier, 
en  Senator  Mathiesen,  en  Hr.  Møller  og  en 
Hr.  Wasserfall,  men  det  gik  forbistret  galant  til, 
og  det  skal  altid  være  Tilfældet.  Hr.  Domæne- 
chefen er  ellers  ikke  meget  lidt  i  Altona. 

Jeg  var  en  Eftermiddag  med  min  Vært 
kjørende  til  Wandsbeck.  Veien,  som  gaar 
gjennem  Hamburg  og  derpaa  gjennem  en  meget 
smuk  Allé  til  Schiffbeck  langs  med  Billen,  er 
meget  kjøn,  og  Wandsbeck  selv,  som  ligger 
meget  deiligt  i  en  Skov,  er  et  net  Sted  bestaaende 
foruden  af  nogle  Sidegader  af  to  Rader  meget 
pæne  Huse.  Imellem  disse  er  der  en  meget  bred 
Gade  eller  egentlig  et  Torv,  midt  paa  hvilket 
den    smukke    Kirke    ligger.       Gaden    er    ganske 

beplantet  med  meget  skyggefulde  Alléer  og  paa 
en  Strækning  endog  med  14  dobbelte  Rader  af 
Træer  ved  Siden  af  hinanden. 

Min  Værts  vare  overordentlig  charmante 
Folk  rigtignok  lidt  anderledes  end  Garverfolk  i 
Nykjøbing  eller  Kjøbenhavn,  de  være  Borger- 
majorer,  eller  hvad  de  ville.  De  selv  vare  meget 
dannede,  talte  f.  Ex.  meget  godt  fransk,  og  meget 
fornuftige.  De  havde  ogsaa  meget  vakkre  Døtre, 
som  havde  alle  mulige  Slags  Undervisning.  Jeg 
ved  ikke,  at  jeg  længe  har  fundet  mig  saa  fuld- 
kommen tilfreds  paa  et  Sted  som  hos  dem,  og 
Marcheordren,  som  vi  fik  Dagen  før,  vi  skulle 
gaa  bort,  var  for  mig  som  for  alle  de  andre  et 
sandt  Tordenslag,  da  man  paa  en  Gang  skulde 
forlade  et  saa  deiligt  Sted  efter  netop  at  have 
opdaget  dets  Behageligheder,  men  endnu  ei  ret 
gjort  Bekjendtskab  med  dem.  Det  er  virkelig  at 
de  Steder,  jeg  nu  kjender,  det,  hvor  jeg  havde 
mest  Lyst  til  at  leve,  naar  jeg  havde  brav  Penge; 
men  med  vor  Gage  vilde  vi,  selv  om  vi  som  jeg 
og  de  fleste  fik  alt  frit  i  Kvartererne,  være  blevne 
til  Prakkere  om  meget  kort  Tid.  Jeg  solgte  der 
min  Gage  i  Sedler,  —  10  Rdl.  havde  jeg  faaet  i 
Kobber,  som  det  næsten  ikke  var  muligt  at  bringe 
nogen  til  at  modtage  — ,  den  var  endda  forøget 
med  Felttillæg  i  alt  23  Rd.  for  3V2  Rdl.  i  Sølv, 
hvorfor  jeg  da  skulde  lade  vaske,  reparere  Støvler 
og  Klæder  o.  s.  v.  i  hele  Maaneden.    For  at  give 

Dem  et  Begreb  om  Priserne  i  Forhold  til  dem  i 
Danmark,  maa  jeg  fortælle,  at  Lutzow  gav  omtrent 
20  Rd.  D.  K.  for  at  lade  sin  Puddel  klippe. 

Paa  Kirkegaarden  i  Ottensen  ved  den  ene  Ende 
af  Altona  saa  jeg  Klopstocks  Grav  med  et  simpelt 
Marmormonument,  og  i  Wandsbeck  saa  jeg 
Claudius  selv,  en  lille  uanselig  Mand. 

I  Hamburg  var  jeg  tre  Gange.  Det  er  en 
i  det  hele  styg,  meget  irregulær  By  med  snevre 
Gader  og  ofte  Bindingsværks  Huse.  Jeg  var  intet 
Sted  inde  undtagen  en  Gang  i  en  meget  nysselig 
Restaurationspavillon  ved  Alsteren  og  dernæst  hos 
en  Notarius  Lammers,  en  Svigerfader  til  Farver 
Theysen  i  Nakskov,  som  gav  mig  Adresse  til 
ham,  samt  hos  en  Clauswitz,  Sekretær  hos 
Rist,  som  jeg  har  studeret  sammen  med.  Den 
første  Gang  jeg  var  i  Hamburg,  saa  jeg  mange 
franske  Tropper,  hvoriblandt  en  Del  Kohorter. 
Jeg  har  da  ogsaa  set  dem. 

Fra  Altona  til  Liibeck. 


(Marechal  Davout  havde  d.  2.  Juni  befalet  S chu len- 
bur g  at  lade  den  danske  Division  bryde  op  fra  Kantonne- 
mentet om  Hamburg,  indtage  en  Stilling  langs  Grændsen 
og  besætte  Liibeck.  2den  Brigade  under  Oberst  Castonier 
rykkede  til  Egnen  om  Oldesloh  og  Regimentet  Slesvig 
derfra  til  Liibeck.) 

Fra  Altona  maatte  jeg  som  Regiments- 
kvartermester  reise  forud  den  5.  Juni  Kl.  3  F. 
Veien  derfra  til  vort  første  Nattekvarter  i  Pop pen- 
fa  uttel  er  3  Mile  lang.  Poppenbiittel  er  en 
Bondeby,  der  ligger  overmaade  deilig  omgivet  af 
Skove  ved  Alsteren.  Regimentet  kom  Kl.  11  F., 
men  da  min  Vogn  kom  meget  sildig,  kunde  jeg 
den  Aften  ikke  tage  til  Oldesloh,  hvorhen  vor 
Bestemmelse  var,  men  maatte  bie  til  Kl.  2  F. 
næste  Morgen.  Oberstlieutenant  Schaumberg, 
som  om  Natten  var  blevet  udnævnt  til  Komman- 
dant i  Liibeck,  kjørte  med  mig,  men  vi  vare 
saa  søvnige  af  to  Nætters  Vaagen,  at  vi  næsten 
intet  saa  af  Veien. 

I  Oldesloh  kom  jeg  ind  hos  min  Præst. 
Regimentet  kom  Klokken  3 — 4  E.  Rodenburg 
havde  hele  Tiden,  siden  vi  var  her  sidst,  opholdt 
sig  der  for  at  bestyre  Provianteringen.  Vor  hele 
iste  Bataillon  og  6  Kanoner  laa  i  Byen,   hvor  vi 

skulde  have'  Naturalforpleining.  Men  som  vi 
næste  Morgen  7.  Juni,  første  Gang  skulde  mod- 
tage den,  fik  det  en  hurtig  Ende  ved  en  Marche- 
ordre, som  inden  to  Timer  Kl.  10  F.  blev  iværksat. 
Det  gik  til  Liibeck.  Da  vi  ikke  skulde  ind- 
kvarteres uden  i  Lader  og  offentlige  Bygninger, 
behøvede  Fourerskytterne  ikke  at  gaa  forud,  og 
jeg  kunde  da  atter  en  Gang  marchere  med  Regi- 
mentet. 4de  Kompagni  var  allerede  strax  gaaet 
til  Liibeck.  Fra  Reinfeld  af  er  Veien  endnu 
smukkere  end  dertil,  idet  der  haves  prægtige 
Udsigter  tilbage  til  Byen  og  de  rundt  om  liggende 
skovbegroede  Høie.  I  Stubbendorf  nær  ved 
Reinfeld  holdt  vi  Rendezvous,  og  ikke  langt 
derfra  passerede  vi  gjennem  Grændseporten,  hvor 
vi  toge  Hattene  af  og  sagde  vort  Fædreland  Adieu, 
men  lovede  alle  at  skulle  med  endnu  mere  festlig 
Jubel  hilse  Porten,  naar  vi  en  Gang  efter  lang 
Fraværeise  maatte  passere  den  igjen.  Vi  naaede 
derefter  Hamberg,  den  første  liibske  eller  egentlig 
domkapitelske  By,  og  siden  Heufeld.  Ved  disse 
begyndte  Traven,  som  vi  gjennem  deiiige  Veie 
havde  forladt,  atter  at  vise  sig  og  at  gjøre  Egnen 
endnu  smukkere. 

Liibecks  stolte  Taarne  fordum  Nordens 
Skræk  havde  vi  alt  længe  set,  og  snart  blev 
Husene  i  Byen  ganske  tydelige.  Nær  ved  Byen 
saa  vi  ogsaa  Floden  Steckenitz  forene  sig  med 
Traven.      Vi  maatte  gjøre  Holdt  udenfor  Liibeck 

fra  Kl.  4  E.  til  henved  Kl.  9  E.,  medens  Ind- 
kvarteringen blev  arrangeret,  hvilket  rigtignok  var 
lidt  kjedeligt.  Endelig  marcherede  vi  ind  i  Byen, 
først  vor  Artilleripark  og  derefter  vort  Kavalleri, 
saa  iste  Bataillon  af  Dronningens  Regiment, 
hvorved  Major  Wahrendorf,  som  jeg  kan  hilse 
fra,  og  derpaa  vort  Regiment.  Scriver,  Bechtols- 
heim,  Eyben  og  jeg  bleve  lagte  »im  goldenen 
Engel«,  et  stort  Værtshus,  hvor  den  franske 
Kommandant  Hr.  Laloy  og  flere  boede,  og 
hvor  i  1806  Bluchers  Hovedkvarter  var.  Den 
besværlige  og  saa  pludselige  Indkvartering  blev 
saa  silde  nogenledes  arrangeret,  at  vi  først  Kl.  12 
Nat  kunde  gaa  tilbords. 

Nu  er  jeg  flyttet  til  Vinhandler  Menze  i 
Braunstrasse  N.  34,  hvor  jeg  logerer  og  spiser 
meget  godt  og  blandt  andet  blot  behøver  at  for- 
lange for  at  faa  saamegen  Vin,  jeg  vil.  Vi  alle 
have  det  saare  godt  ogsaa  Folkene,  som  faa  alle 
Maaltider  hos  Borgerne,  men  ligge  paa  Straa  i 
offentlige  Bygninger  og  have  dygtig  streng 
Tjeneste.  Jeg  har  desværre  saa  meget  at  bestille, 
at  jeg  kun  har  set  lidt  af  Byen.  Den  er  den 
mest  antikke  By,  jeg  har  set,  ved  mange  Byg- 
ninger og  ved  mange  Strækninger  af  Gaderne 
tror  man  sig  hensat  i  det  14de  eller  13de  Aar- 
hundrede.  Forresten  kan  jeg  godt  lide  Liibeck, 
da  den  er  temmelig  regulær,  og  Husene  alle 
ere    solide.       Mariekirken,    en    uhyre    Kolos 

af  den  gothiske  Arkitektur,  har  jeg  tæt  ved  mig 
og  hører  hver  halve  Time  Sangværket,  naar 
Klokken  slaar.  Det  bekjendte  Ur  med  de  12 
Apostle  eller  nok  rettere  de  7  Kurfyrster,  som 
Kl.  12  M.  gaa  omkring,  saa  jeg  igaar.  Apostlene 
ere  noget  Snurrepiberi  i  den  Smag  som  Kirsten 
Kimes  i  Roskilde,  men  der  er  en  bestandig 
Almanak  til  1857  og  flere  astronomiske  Ind- 
retninger, som  kunne  være  ret  gode.  Jeg  gjorde 
ogsaa  en  Tour  om  paa  Volden,  som  var  ret  net, 
og  saa  der  Wackenitz  Floden,  som  fra  den  anden 
Side  løber  ind  i  Byen,  og  Burgthor,  hvor  Her- 
tugen af  Brunswig-Oels  udholdt  det  heftige  franske 
Angreb  i  1806. 

—  —  —  Jeg  maa  sige  Dem,  at  jeg  herefter 
vel  neppe  saa  ofte  eller  saa  udførlig  som  hidtil 
vil  kunne  skrive  Dem  til,  da  vi  efter  alle  Aspekter 
komme  med  det  allerførste  til  at  gjøre  en  noget 
længere  Tour.  Noget  bestemt  kan  jeg  ikke  sige 
derom,  men  saa  snart  det  er  muligt,  skal  jeg 
lade  Dem  vide,  hvor  vi  komme  hen.  Jeg  er 
overmaade  glad  dertil,  da  jeg  nu  har  vissere 
Udsigter  end  nogensinde  før  til  at  komme  til  at 
gjøre  en  Udenlandsreise  paa  en  let  Maade,  og 
jeg  venter  med  Længsel  det  Øieblik,  da  vi  skulle 
komme  videre;  dog  nogle  Dage  ønskede  jeg 
endnu  nok  at  blive  her  for  adskillige  Forret- 
ningers Skyld. 

Nu  for  lidt  siden  er  den  vigtige  Efterretning 
bekjendtgjort  for  os,  at  der  er  sluttet  General- 
Vaabenstilstand  mellem  de  krigsførende  Armeer, 
og  at  Demarkationslinien  bliver  der,  hvor 
Forposterne  stode  den  8.  Juni  ved  Midnat. 
Saameget  denne  Efterretning  glæder  mig,  fordi 
jeg  haaber,  at  den  vil  bringe  os  den  forønskede 
Fred  nærmere,  saameget  fortryder  det  mig,  paa 
en  Maade,  at  den  Leilighed  til  at  reise,  jeg  troede 
næsten  at  have  i  Hænderne  saaledes  paa  en  Gang 
frarives  mig.  Dog  lad  der  ske,  hvad  der  vil,  jeg  er 
i  al  Fald  fornøiet  ved  at  have  set,  hvad  jeg  alt  har 
set.  Jeg  kjender  dog  næsten  alle  de  Steder,  hvor 
Fader  har  været,  og  mange  flere,  saa  jeg  ikke 
skal  komme  tilkort,  naar  vi  en  Gang  igjen  komme 
til  at  opregne  for  hinanden,  hvor  vi  have  været. 
Jeg  har  ogsaa  gjort  Bekjendtskab  med  Fætter 
Hartz*),  som  ligger  her  ved  Dronningens  Regiment. 
De  Rekognosceringer,  som  hidtil  i  disse  Dage 
ere  foretagne,  ville  nok  nu  høre  op.  Tre  Kosakker 
ere  den  10.  Juni  indbragte  hertil.  En  Del  af  vore 
Folk,  dog  ei  af  vort  Regiment,  ere  saarede  paa 
Rekognosceringerne. 

Man  har  havt  et  Rygte,  som  virkelig  har  sat 
mig  og  flere  andre  i  ondt  Humør,  nemlig  at 
Laaland  er  taget  af  Englænderne,  men  jeg  haaber 
med  Guds  Hjælp,   at   det  kun  er  et  Rygte.      Lad 


*)  Secondlieutenant  Conrad  Julius  v.  Hartz. 

mig  dog  om  muligt  faa  Noget  at  vide  derom, 
thi  jeg  er  naturligvis  meget  urolig,  til  jeg  i  denne 
Henseende  faar  Vished.  Gid  nu  blot  Fader  maatte 
være  ret  frisk.  Gid  vi  under  Vaabenstilstanden 
maatte  blive  her,  at  man  kan  komme  til  at  se 
lidt.  Sulte  ihjel  kan  man  da  ei,  da  man  faar  alt 
paa  den  gode  Stads  Regning,  men  man  faar  nok 
ogsaa  lade  det  blive  ved  at  spise  sig  mæt.  Jeg 
har  begaaet  den  desparate  Streg  at  sætte  den 
største  Del  af  min  Formue  paa  at  kjøbe  Code 
Napoleon,  en  lille  Bog  noget  større  end  C.  5. s 
danske  Lov,  som  koster  mig  5  $  4  p>  d.  e.  6o — 70  Rdl. 
D.  K.  Fader  maa  endelig  lade  sig  betale  dygtig 
i  disse  gyselige  Tider.   — 

Lad  mig  nu  se,  at  De  snart  skriver  mig  til, 
det  er  næsten  det  eneste,  jeg  hører  fra  Danmark. 
Kun  Schmidten  har  to  Gange,  Wahl  og  Fleischer 
hver  en  Gang  skrevet  mig  til.  Skriv  en  Gang 
imellem  til  mig,  der,  om  jeg  end  nærer  det  Ønske 
at  sendes  nok  saa  vidt  om  i  Verden,  altid  har  Dem 

i  Tankerne. Gid  dette  Liv  ikke  saa  snart  maa 

faa  en  Ende,  det  er  ret  efter  min  Smag,  langt 
anderledes  end  at  sidde  hjemme  og  pines  i  Forhører 
og  Skriverier.  Jeg  er  i  den  Henseende  af  en  ganske 
anden  Mening  end  Madame  Staél  Holstein,  som  i 
»Corinna«  kalder  Reiser  den  allerelendigste  Maade 
at  fornøie  sig  paa,  fordi  man  aldrig  befinder  sig 
vel  paa  et  Sted,  før  man  begynder  at  blive 
hjemme  der,  og  paa  Reisen  rives  man  fra  ethvert 

Sted  just,  som  man  begynder  at  føle  sig  hjemme. 
Jeg  haaber,  hvis  vi  blive  noget  her,  at  naa  mere 
Færdighed  i  Fransk,  da  vi  vel  ville  komme  i 
temmelig  nær  Berørelse  med  de  Franske.  Jeg  har 
alt  nogle  Gange  havt  Leilighed  til  at  tale  Fransk 
med  den  franske  Kommandant.  Plattysk  er  nu 
som  mit  Modersmaal. 


(Af  Brev  fra  Pronsdorf,  den  22.  Juli 
1  81  3.)  Jeg  skammer  mig  og  halvt  ærgrer  mig, 
kjære  gode  Forældre,  over  ikke  i  saa  lang  Tid 
at  have  skrevet  Dem  til  —  —  — .  Tingen  er, 
at,  siden  jeg  sidst  skrev,  har  jeg  levet  i  saa  mange 
Adspredelser,  at  desværre  kun  mine  ganske 
nødvendige  Forretninger  og  nogle  andre,  som 
jeg  selv  havde  gjort  mig  til  halv  nødvendige, 
kunde  blive  iagttagne.  Jeg  har  maattet  lade 
det  være  nok  at  tænke  paa  mine  Venner,  hvilket 
jeg  da  ogsaa  trolig  har  gjort  hver  Dag,  ja  jeg 
kunde  næsten  sige  hver  Time  paa  Dagen. 

Nu  til  Texten.  Jeg  har  her  paa  dette  Sted 
tilbragt  nogle  af  de  behageligste,  ja  jeg  kunde 
næsten  sige  de  allerbehageligste  Dage  i  mit 
hele  Liv.  Tiden  er  gaaet  saa  hurtigt  for  mig, 
at  jeg  ikke  har  mærket,  hvor  nær  Enden  paa 
vor    Vaabenhvile    var,    og    altid    syntes    jeg,    at 

det  var  tidsnok  at  skrive  til  mine  Kjære  i  Dan- 
mark, til  jeg  nu  paa  en  Gang  mærker,  at  Rolig- 
heden er  forbi  paa  Mandag,  og  at  jeg  derfor 
over  Hals  og  Hoved  maa  afsende  noget,  der  kan 
bringe  dem  ud  af  Uvisheden  om  min  Skjæbne. 
Jeg  haaber  dog,  at  De  ved,  at  jeg  endnu  er  i 
god  Behold. 

I  Liibeck  bleve  vi  til  Mandag  den  14. 
Juni.  Man  førte  der  et  meget  morsomt  Liv,  da 
man  altid  var  sammen,  og  da  jeg,  som  De  ved, 
var  blandt  meget  vakkre  Folk.  Dagen  tilbragtes 
med  de  løbende  Forretninger,  af  hvilke  jeg  som 
Regimentskvartermester  havde  skikkelig  mange, 
især  formedelst  den  franske  Omstændelighed  i 
alle  Forretninger,  mod  hvilken  vor  sædvanlige 
Kontorindretning,  uagtet  jeg  altid  har  holdt  den 
for  et  Monstrum  af  Vidtløftighed  i  Skriverier,  er 
saa  simpel,  som  den  nærværende  Exercits  mod 
den,  man  brugte  for  50  Aar  siden.  Derefter 
foretog  man  i  sine  Hviletimer  Promenader  i 
Staden. 

Vaabenstilstanden  feirede  Lutzow,  Lewetzow 
og  jeg  ved  at  give  os  selv  en  Féte,  der  svarede 
til  vore  økonomiske  Omstændigheder.  Depensen 
derved  beløb  sig  til  19  /i  1.,  det  er  9 — 10  Rd. 
d.  K.,  og  den  bestod  i,  at  vi  i  Raadhuskjælderen, 
forhen  et  overordentlig  berømt  Vinoplag,  drak 
os  hver  et  Glas  af  den  ældste  Steinwein,  den 
ædleste    Sort    Rhinskvin,    hvoraf   hver   Mundfuld 

kom  paa  2 — 3  Rdl.  D.  K..  Derefter  gik  vi  op  i 
et  af  Marietaarnene,  hvorfra  man  ligesom  fra 
Rundetaarn  i  Kjøbenhavn  overser  hele  Staden. 
Det  maatte  have  været  prægtigt  herfra  at  se 
Affæren  den  6.  November  1806,  da  man  har  den 
bedste  Udsigt  til  Burg-,  Hofter-  og  Muhlen-Thor, 
paa  hvilke  Attakkerne  skete. 

Dette  var,  tror  jeg,  den  eneste  Fornøielse, 
hvortil  jeg  udgav  Penge;  Aarsagen  kan  maaske 
gjættes.  Paa  Betaling  i  Kvartererne  tænktes  ei. 
Folkene  laa  i  Kaserner  paa  Straa,  men  gik  hen  i 
Borgerhuse  til  alle  Maaltider  og  bleve  der  meget 
overflødigt  ernærede,  de  fik  endog  Vask  og  Tobak. 

Vi,  Dronningens  Livregiments  iste,  holstenske 
Infanteriregiments  3<die,  slesvigske  Jægeres  2den 
Bataillon,  en  Del  af  holstenske  Ryttere  og  jyske 
Dragoner  samt  Brigadestaben  vare  i  Byen.  Schaum- 
berg  var  vel  Pladskommandant,  men  egentlig  stode 
alle  under  Kaptain  Laloy,  Eckmiihls  Adjutant, 
som  kommanderede  endog  ved  Navn,  hvilke 
Officerer,  der  hver  Dag  skulde  have  Vagt.  Vort 
6te  og  et  Par  af  de  andre  Kompagnier  vare,  et 
daglig,  før  Vaabenstilstanden  paa  Rekognoscering 
i  det  mecklenburgske  og  ved  Ratzeburg.  To 
Jægere  af  Dronningens  Livregiment,  der  vare 
omringede  af  Kosakker,  havde  forstukket  sig  og 
kom  af  sig  selv  tilbage  fra  et  af  disse  Tog,  en 
3 die  blev  fanget  og  leveredes  tilbage  efter  Vaaben- 

stilstanden,  ligesom  de  tre  Kosakker,  der  vare 
fangne  af  vore  Forposter. 

Før  vi  kom,  havde  Pøpelen  kastet  Hr.  Laloy 
i  Rendestenen,  fordi  han  bestandig  paa  Gaden 
tiltalte  Folk  med  »coquin«  og  deslige.  Denne 
Insult  foranledigede,  at  han,  der  var  et  meget 
opfarende  Menneske  paa  nogle  og  tyve  Aar,  gav 
meget  strænge  Befalinger  f.  Ex.,  at  ingen  under 
Straf  af  at  skydes,  maatte  vise  sig  paa  Gaden 
mellem  Kl.  12  og  2  om  Middagen.  Men  siden 
lod  det  dog  til,  at  hans  Vrede  kølnedes,  skjøndt 
hans  Tiltro  til  hans  nye  Landsmænd  ei  syntes  at 
være  den  største,  da  man  næsten  aldrig  om  Dagen 
saa  ham  paa  Gaden.  Schaumbergs  sædvanlige 
Sagtmodighed,  tror  jeg,  har  ved  denne  Leilighed 
meget  været  Staden  til  Baade. 

Søndag  den  13.  Juni  fik  vi  tildels  endnu, 
før  vi  vare  staaede  op,  næsten  alle  Tilsigelse  til 
at  rømme  vore  Kvarterer  for  et  ankommende 
fransk  Korps;  dog  vare  min  Værts  saa  høflige  af 
dem  selv  at  beholde  mig.  Siden  fik  vi  at  vide, 
at  vi  alle  paa  Dronningens  Livregiment  og  noget 
Kavalleri  nær  skulde  næste  Morgen  marchere  bort. 


Et  fransk  Korps  rykker  ind  i  Liibeck. 
Om  Middagen  den  13de  trak  det  franske  Korps 
ind,  ialt  vel  5  å  6000  Mand.    Dets  Chef  General 

Dumanceau  var  alt  tidligere  ankommen,  men  jeg 
fik  ham  ikke  at  se.  Gaderne  var  længe  iforveien 
gjort  ryddelige  af  vore  Dragoner.  Toget,  som 
kom  gjennem  den  fra  Hamburg  førende  Miihlen- 
thor,  aabnedes  ligesom  af  en  stærk  Dragon- 
patrouille.  Derpaa  kom  nogle  Lanciers-Korpo- 
raler med  Karabinerne  anlagte  saaledes,  at  de, 
naar  det  skulde  være  nødvendigt,  kunde  spænde 
og  affyre  dem*).  Derefter  fulgte  omtrent  en 
Eskadron  Lanciers.  De  bestode  af  Polakker, 
Portugisere,  Hollændere,  Franske,  Tyskere  o.  s.  v. 
og  vare  temmelig  velvoxne  Folk.  Uniformerne 
vare  mørkeblaa,  Ulanbuxer  med  røde  Striber, 
mørkeblaa  Trøie  med  Kulør  de  chair  Rabatter 
af  Snit  som  vore  Ulaners,  firkantede  polske  Huer, 
Ulanlandser  med  blaa  og  hvide  Flag,  Sabel  og 
Pistoler.  Hestene  havde  Lammeskindsvaldrapper 
med  Ulden  udad.  Deres  Trompetere  vare  paille- 
gult  klædte. 

Efter  dem  kom  50  Mand  chasseurs  å  cheval  — 
Levningerne  af  det  ved  Marchen  til  Rusland  1000 
Mand  stærke  28de  Regiment  — ,  Italienere  med 
fæle  Banditansigter  og  en  ikke  smuk  mørkegrøn 


*)  Endnu  den  Dag  i  Dag  ride  foran  de  franske  Generaler 
ved  Revuer  og  andre  høitidelige  Leiligheder,  efter  deres 
Rang,  et  større  eller  mindre  Antal  Ordonnanser  med 
Karabinen  eller  Revolveren  i  halvt  Anlæg  og  Haanden 
paa  Aftrækkeren. 


8o 


Uniform.  Nu  fulgte  Batailloner  af  det  I2te,  35te, 
35te,  57de,  61de,  82de  og  endnu  et  Regiment. 
Disse  vare  alle  i  mørkeblaa  Uniformer  undtagen 
Tambourerne,  som  vare  mørkegrønne,  overalt 
besat  med  Snore  med  et  »N«  og  en  Ørn  efter 
hinanden.  Rabatterne  og  Fjerene  ere  saa  for- 
skjellige,  at  jeg  endnu  ei  ret  er  blevet  klog  paa 
Forskjellen.  Saameget  tror  jeg  kun  at  vide,  at 
Grenadererne,  som  ellers  ingen  Distinktion  bære, 
have  røde  Rabatter  og  Fjer,  og  Voltigeurerne  gule 
Kraver  og  Fjer.  Chaussuren  er  hvide  Klædes- 
buxer  med  lange  Støvletter,  hos  enkelte  hvide 
Lærredsbuxer.  Paa  Chacoten  have  alle  gule  slet 
ikke  smagfulde  Plader  med  en  Ørn  foroven  og 
paa  Midten  af  Pladen  Regimentets  No.  Hver 
Soldat  bærer  Keiserens  Chiffer  i  Almindelighed 
to  Gange  paa  hvert  Kjoleskjød  og  en  Gang  paa 
Patrontasken.  Deres  Musik  bestod  kun  af  nogle 
meget  sletlydende,  men  ret  godt  slagne  Trommer 
ved  hver  Bataillon;  den  øvrige  Musik,  sige  de, 
er  bleven  i  Rusland. 

Af  Bagage  fulgte  en  velsignet  Mængde  — 
mere  end  vore  Batailloner  have,  naar  deres  Bagage 
er  indskrænket  —  bag  efter  Toget  paa  Pakheste  og 
Vogne  deriblandt  adskillige  Marketendersker  og 
en  Mængde  Tjenere,  der  saa  ud  som  de  værste 
Landstrygere. 

Hele  Korpset  anførtes  af  en  noget  over  2oaarig 
Brigadegeneral,     for    mig    nævnet    Montercher 

Baron  de  Yegesack  eller  Fessonsac,  en 
meget  pertentlig  og  pænt  klædt,  men  tillige  smuk 
Mand,  gift  med  en  Datter  af  Hertugen  af  Castag- 
lione  eller  en  anden  stor  Mand,  hvilket  Giftermaal 
skal  have  bidraget  meget  til  hans  Avancement.  De 
den  Gang  indrykkende  Folk  vare  paa  Officererne, 
der  for  en  stor  Del  havde  Æreslegionen,  og 
Underofficererne  nær,  der  alle  især  de  første  vare 
smukke  Folk,  mindre  end  af  middel  Høide  og 
Førlighed.  De  vare  alle  Drenge  paa  16 — 17  Aar 
vist  sjeldent  mere  og  kun  faa  Maaneder  Soldater. 
Deres  Holdning  saavel  som  deres  Paaklædning 
gav  dem  slet  intet  smukt  Udseende,  og  Ansigterne 
vare  for  den  største  Del  yderst  stygge  og  intet- 
sigende, mange  endog  mere  flegmatiske  end  vore 
værste  falsterske  Bønder.  De  vare  ogsaa  i  Al- 
mindelighed mere  klodsede  end  vore  Bønder.  Til 
det  Liv,  som  jeg  havde  ventet  at  finde  hos  alle 
Franske,  mærkede  man  saare  lidt;  de  gik  det 
øvrige  af  Dagen  og  drev  om  paa  Gaderne,  eller 
sad  ved  deres  Kvarterer,  gabende  om  sig  med 
aaben  Mund  og  næsten  uden  at  mæle  med  sig 
selv  indbyrdes  eller  med  andre.  Hos  en  Del  fandt 
man  derimod  den  franske  Belevenhed.  Deres 
Udholdenhed  syntes  heller  ikke  stor.  Skjøndt 
de  den  Dag  kun  havde  gjort  en  meget  lille 
Marche,  tre  Lieu's  tror  jeg,  krøb  de  dog  siden 
jammerligt  om,  og  nogle  Skildvagter  saa  jeg  mod 
Aften,   som   næppe  kunde  holde   sig  paa  Benene 

eller  bære  deres  Gevær.  I  Exercits  vare  de  som 
saa  unge  Soldater  heller  ikke  meget  vidt,  men 
det,  de  forstode,  gjorde  de  med  den  største 
Akkuratesse,  især  maatte  man  beundre  deres 
Stilhed  og  Orden,  naar  de  vare  under  Gevær,  og 
i  den  Henseende  indrømme  dem  et  stort  Fortrin 
for  vore  Soldater. 

Kavalleriets  Heste  forekom  mig  særdeles 
elendige,  men  Kaptain  Laloy  udraabte  dog  ved 
at  se  dem  med  megen  Glæde:  »Parbleu,  ils  sont 
bien  montés«.  Store  Ryttere  syntes  heller  ingen 
af  Folkene  eller  Officererne  at  være.  Deres 
Artilleri  blev  udenfor,  hvor  jeg  senere  har  set 
det.  Liibeckerne  vare  meget  ilde  tilmode  ved 
deres  Indmarche  og  havde  meget  gjerne  beholdt  os. 

Efter  vor  Afmarche  skal  Dronningens 
Bataillon  have  gjort  sig  skyldig  i  meget  store 
Uordener  mod  de  Franske,  idet  de  ved  enhver 
Leilighed  have  væltet  sig  ind  paa  disse  uskyldige 
Børn,  som  virkelig  ikke  synes  at  have  Lyst  til, 
men  tvertimod  at  være  altfor  godmodige  og  for- 
knytte til  at  fornærme  nogen.  Adskillige  Franske 
skulle  endog  paa  meget  grusomme  Maader  være 
bragte  af  Dage  derved.  Forunderlig  nok  at  ingen 
Straf  er  bleven  uddelt  for  en  saa  skændig  Op- 
førsel. Kongen  har  nylig  alvorlig  tilkjendegivet 
sit  Mishag  derover. 

Jeg  har  siden  to  Gange  været  i  Liibeck 
og    set  andre  Franske  der  af  48.,    108.    og    in. 

Regiment.  De  vare  betydelig  smukkere  og 
anseligere  end  de  første  og  bedre  klædte,  men 
saa  dog  ud  som  Børn  ved  Siden  af  vore  Soldater. 
Vagtparaden  ser  ret  komisk  ud,  da  den  bestaar 
af  begge  Nationer  blandede  mellem  hinanden. 
Den  kommanderes  af  en  fransk  Bataillonschef 
paa  Fransk,  og  vore  Folk  gjorde  det  ret  godt 
efter  dette  Kommando.  Nu  skal  Forstaaelsen 
mellem  Franske  og  Danske  være  ret  god.  Ligesaa 
have  vi  i  den  sidste  Tid  ei  saamange  Desertører 
som  for  nogen  Tid  siden. 


(Brev  af  14.  Juni  181  3.)  Jeg  maatte  paa 
vor  Marchedag  reise  om  Morgenen  Kl.  4  for  at 
bestille  Kvarterer.  Udgifterne  i  Lubeck,  hvor  faa 
de  end  vare,  faldt  dog  temmelig  trykkende,  da 
vore  Penge  næsten  slet  ikke  vare  til  at  bruge 
der.  Vore  Kobberpenge  kunde  vi  ei  paa  anden 
Maade  blive  af  med  end  ved  at  sælge  dem  til 
Kobbersmede  for  13—14  1.  /&  for  Pundet.  For  at 
give  en  lille  Prøve  paa  Priserne,  maa  jeg  fortælle, 
at  jeg  for  at  lade  min  høirøde  Kjole  vende  og 
sy  et  Par  Nankins  Buxer,  hvortil  jeg  omtrent 
havde  gjort  alle  Udlæg,  maatte  give  11  #  14  p> 
eller  150 — 200  Rdl.  D.  K. 

Kantonnement  paa  Pronsdorf  under 
Vaabenstilstanden. 


Brev  fra  Liibeck  af  26.  Juli  181 3.) 
Morgenen  efter  de  Franskes  Ankomst  den  14.  Juni 
maatte  jeg  altsaa  Kl.  4  F.  reise  ud  for  at  bestille 
Kvarter  for  os  paa  Pronsdorf  og  i  Omegnen. 
De  2  Kompagnier  af  2den  Bataillon  Slesvig,  som 
ikke  havde  været  i  Liibeck,  bieve  i  og  omkring 
Reinfeld.  Regimentsstaben  blev  bestemt  til  Prons- 
dorf, hvis  Eier  Kammerherre  Buchwaldt 
havde  tilbudt  at  modtage  begge  Oberstlieutenanter, 
Majoren  og  Eyben.  Jeg  fik  mit  Kvarter  hos 
Præsten  Hr.  Valentiner,  og  Regimentsfeldskjæreren, 
Seydewitz  og  Tholen  deres  i  den  nærmeste  By 
Eilsdorf.  Kantonnementet  var  saa  indskrænket, 
at  hver  Bonde  havde  6—8  Mand,  og  Buchwaldt 
foruden  de  anførte  Officerer  33  Mand.  Jeg  spiste 
efter  Indbydelse  til  Middag  paa  Gaarden,  og  da 
Bechtholsheim  ikke  kom,  fordi  han  havde  faaet 
Lov  til  at  tage  til  Segeberg  til  sin  Kone  og  blive 
enten  der  eller  i  Nærheden,  var  Kammerherrens 
saa  galante  at  tilbyde  mig  hans  Plads,  hvilket  jeg 
med  stor  Glæde  modtog.  En  stor  Lykke  blev 
det  for  mig,  idet  jeg  herved  kom  til  at  føre  det 
saa  behagelige  Liv  paa  Pronsdorf.  Vi  fik  siden 
et    mere    udstrakt    Kantonnement,    saa    at 

der  paa  Gaarden  kun  blev  vore  Tjenere  og  nød- 
vendigste Ordonnanser  i  alt  u  Personer.  Vi 
havde  da  hele  det  Rum,  som  indesluttes  mellem 
det  Eutinske,  Pronsdorfersøen,  Traven  og  Stæderne 
Segeberg,  Reinfeld  og  Oldesloh. 

Noget  efter  min  Ankomst  maatte  jeg  gjøre 
en  Reise  til  Segeberg  for  at  dømme  en 
annekteret  slesvigsk  Jæger  for  Politisering  mod 
de  Franske  m.  m.  til  10  Dages  Vand  og  Brød. 
Jeg  blev  der  i  fem  Dage.  Den  meste  Tid  til- 
bragte jeg  i  Selskab  med  Lieutenant  Suckow, 
som  er  et  meget  vakkert  Menneske. 

I  Segeberg  traf  jeg  en  ung  Amerikaner 
Hr.  Richard  Price  fra  New  York.  Han  opholder 
sig  her  hos  Konsistorialraad  Krause  for  at  lære 
Tysk.  Resultatet  af  vort  Bekjendtskab  blev,  at 
han  lovede  mig  al  mulig  Hjælp  til  at  lære  mig 
Engelsk.  Jeg  sendte  ham  fra  Pronsdorf  Over- 
sættelser, som  han  sendte  mig  rettede  tilbage. 

Nu  maa  jeg  fortælle  noget  om  Pronsdorf 
og  vort  Liv  der.  Det  er  en  stor,  ret  smuk 
toetages  Bygning  godt  saa  stor  som  Nysø  om  ei 
større  med  u  Fag  Vinduer  i  temmelig  Afstand 
fra  hinanden  paa  Facaden.  Den  har  tre  Ud- 
bygninger de  to  paa  Enderne  to  Fag  og  den 
mellemste  tre  F?g  brede.  Foran  under  Trappen 
er  der  Nedgang  til  Kjælderen,  hvor  Kjøkken, 
Borgestue  m.  m.  findes,  og  over  Trappen  er  der 
en    Altan.      Gaarden    er    bygget    omtrent    1720. 

Rundt  om  den  gaar  en  Grav,  og  over  denne  fører 
en  Bro  til  Borggaarden.  Haven  er  hverken  ud- 
mærket stor  eller  kjøn,  men  der  er  dog  meget 
nette  Buskadser,  som  i  Frederiksberg  Have.  Ved 
Gaarden  ligger  en  meget  gammel  Kampestens 
Kirke  med  et  rundt  Taarn  og  højt  Spir  samt  en 
meget  net  Præstebolig.  Forresten  er  der  kun 
nogle  Betjentboliger,  alle  kjønt  byggede,  saa  at 
det  dog  ser  ud  som  en  lille  By.  Værelserne  paa 
Gaarden  ere  meget  høie  og  smukt  dekorerede. 
Adjutanten  havde  sine  to  i  en  Sidebygning  med 
Udgang  til  Haven,  Oberstlieutenanterne  og  jeg 
havde  vore  i  2den  Etage,  jeg  mit  tæt  op  til  Scriver. 
Egnen  er  overmaade  smuk  og  har  nogen 
Lighed  med  den  ved  Furesø  og  Frederiksdal.  En 
Sø,  som  er  henved  1  Mil  lang  og  af  forskjellig 
Bredde  samt  omgivet  af  de  deiligste  Skove,  ligger 
faa  Hundrede  Skridt  fra  Gaarden  og  har  paa  sine 
andre  Kyster  Godserne  Rolsdorf,  Wensin  og 
Margrethenhof.  Overalt  er  der  megen  Skov, 
mange  smukke  Landsbyer  i  Nærheden  og  et 
meget  ujævnt  Terræn  med  temmelig  betydelige 
Høie.  Især  ved  en  By  Goldenbeck  er  der  en 
fortryllende  Udsigt.  Man  ser  hele  Pronsdorfer- 
søen  med  sine  deilige  Bredder  og  foran  den  stolte 
Bygning  med  sin  Kirke  og  tilhørende  Huse.  Bagud 
har  man  alle  Liibecks  majestætiske  Taarne,  og  man 
ser  tydelig  frugtbare  Sletter  foran  Byen  samt  Husene 
i  Staden,  der  vise  sig  over  Alleerne  paa  Voldene. 

Godset  skal,  uagtet  det  kun  har  to  Byer, 
Goldenbeck  og  Strenglin,  være  næsten  det  største  i 
Holsten  og  især  være  overordentlig  rigt  paa  Skov. 
De  ser,  at  Egnen  og  vor  Boligs  hele  Beskaffenhed 
havde  Behageligheder  nok,  men  disse  bleve  dog 
uendelig  forhøiede  ved  de  fortræffelige  Besiddere 
af  alle  disse  Herligheder,  da  de  vare  saa  char- 
mante Folk,  som  man  kan  tænke  sig. 

Kammerherren,  en  Mand  paa  nogle  og  fyrge- 
tyve  Aar,  er  en  overmaade  god,  gjæstfri  og  ret 
munter  Mand,  der  vel  undertiden  synes  ligesom 
lidt  gjerrig  i  Smaating,  men  dog  slet  ikke  skal 
være  det  i  det  væsentlige.  Hans  Folk  synes  at 
blive  godt  behandlede,  og  blandt  Bønderne  saavel 
hans  egne  som  de  tilstødende  hører  man  intet 
uden  hans  Ros.  En  fuld  Bonde,  som  kjørte  mig 
fra  Segeberg,  sagde  ret  træffende  om  ham,  at  han 
var  en  »gewaltig  netter,  braverMann,  ein  gewaltig 
wohldenkender  Mann.«  —  Hans  Kone  er  Søster 
til  Major  Grev  Haxthausen  i  danske  Livregiment, 
forhen  Kaptain  i  Garden,  det  er  en  ganske 
excellent  god  og  yderst  fint  opdragen  Kone.  Alle 
deres  Børn,  to  Sønner,  den  ene  17,  den  anden 
13  Aar,  og  fem  Døtre  ere  ogsaa  overmaade  gode 
og  velopdragne.  Den  yngste  Søn  Gregers  er  især 
en  rask  og  god  Dreng,  og  en  Datter  Georgine 
paa  5  Aar  det  nydeligste  Barn,  som  jeg  kj ender. 
En  Francaise  en  Mademoiselle  Stettler,  en  født 
Brusselerinde,  er  ogsaa  en  særdeles  vakker  Pige. 


Kammerherreinden,  som  ligner  sin  Broder 
overordentlig  meget,  taler,  da  hun  har  været 
meget  i  Danmark,  ret  godt  dansk  og  elsker 
meget,  hvad  der  er  dansk.  Da  der  ogsaa  var  et 
Par  danske  Tjenestefolk,  havde  man  der  mere 
Leilighed  end  andetsteds  til  at  tale  sit  Moders- 
maal.  Tonen  i  Huset  var  saa  behagelig,  som 
man  kun  kan  ønske  det.  Den  kolde  Stivhed,  for 
hvilken  man  ellers  saameget  beskylder  den  hol- 
stenske Adel,  fandt  man  slet  ikke  der,  men  kun 
en  vis  Grad  af  Stivhed,  som  jeg  meget  godt  kan 
lide,  da  den  uden  i  mindste  Maade  at  genere 
andre  end  maaske  uopdragne  Mennesker  meget 
hjælper  til  at  vedligeholde  en  god  Tone.  Hele 
Familien,  som  indbyrdes  lever  saa  lykkelig 
sammen,  gjorde  alt  for  at  gjøre  Tiden  saa  be- 
hagelig som  mulig  for  sig  selv  og  os,  og  det 
uden  at  man  blev  afholdt  fra  sine  Forretninger. 
Vort  hele  Ophold  der  lignede,  hvor  besværlig 
end  en  saa  stærk  Indkvartering  i  Grunden  maatte 
være,  mere  et  Lystbesøg  paa  Landet  end  en 
Kampagne.  Uden  at  vi  gjorde  nogen  Forandring 
i  den  daglige  Levemaade  og  Husets  sædvanlige 
Gang,  hvilket  endnu  gjorde  det  behageligere,  blev 
der  dog  gjort  alt  for  at  more  os.  Enhver  mulig 
Attention  blev  viist  ikke  alene  os,  men  enhver  af 
de  omliggende  Officerer,  som  blot  behøvede  at 
vise  sig  paa  Gaarden  for  at  blive  indbudne,  og 
de    vare    altid    velkomne.      I   Stedet  for  at   man 

skulde  have  mærket,  at  vi  eller  vor  talrige  Suite  var 
til  Byrde,  især  da  Kammerherreinden  ventede  sin 
Nedkomst,  syntes  man  ugjerne  at  skilles  fra  os. 
Vort  sædvanlige  Liv  var  omtrent  saaledes, 
Kl.  7—8  F.  blev  for  os  fremmede  dækket  The- 
bord  i  en  meget  stor  Sal  udenfor  vore  Værelser, 
hvorfra  der  var  Udgang  til  Altanen,  der  vendte 
ud  mod  Søen.  Siden  blev  vor  Frokost  anrettet 
der.  Formiddagen  tilbragte  man  mest  med  sine 
Forretninger.  Til  mine  hørte  ogsaa  mine  engelske 
Udarbeidelser  og  at  læse  Homer  med  den  ældste 
Søn,  som  gaar  i  Skole  i  Liibeck,  men  som  var 
hjemme  i  Ferierne.  Efter  endte  Forretninger 
spadserede  eller  red  man,  seilede,  fiskede,  badede 
sig  i  Søen  eller  spillede  Skak.  Om  Formid- 
dagen vare  vi  ikke  meget  hos  Kammerherrens, 
men  da  hørte  Sønnerne  sædvanlig  til  vort  Selskab. 
Præcise  Kl.  2  E.  blev  der  spist  i  godt  Veir 
næsten  altid  i  Vestibulen,  et  stort  meget  smukt 
Værelse  med  Stengulv,  hvorfra  man  gjennem  den 
aabne  Dør  kunde  se  alt,  hvad  der  passerede  i 
Gaarden.  iMaaltidet  bestod  altid  af  4  ofte  flere 
yderst  gode  Retter  med  meget  god  Vin.  Op- 
vartningen skete  af  3 — 4  og,  var  der  fremmede, 
altid  af  6  Tjenere.  Kaffen  drak  man,  naar  Veiret 
tillod  det,  enten  i  Gaarden  udenfor  Husdøren,  i 
Haven,  under  nogle  ganske  deilige  Lindetræer 
udenfor  Porten  eller  paa  et  andet  smukt  Sted. 
Xaar    vi    havde   Tid   dertil,    bleve   vi    hele   Efter- 

middagen  og  Aftenen  blandt  Familien.  The  drak 
vi  ofte  i  godt  Veir  i  Skoven  eller  i  Naboegnen, 
hvor  vi  kjørte  og  red  hen.  Aftenen  fordreve  vi 
med  at  spadsere  eller  med  Lege.  Kl.  9  E.  spistes 
til  Aften  altid  tyk  Mælk,  Jordbær  og  en  varm 
Ret.     Kl.   10  E.  gik  hele  Huset  tilsengs. 

Da  Francaisen  sædvanlig  talte  Fransk,  og 
Fruen  ogsaa  taler  det  meget  godt,  var  der  megen 
Leilighed  til  at  tale  dette  Sprog.  Lutzow  og  Lewet- 
zow  vare  der  næsten  hver  anden  Dag.  De  havde 
ligget  i  Kvarter  der  tidligere.  Undertiden  kom 
Kammerherrens  Broder  til  Seedorf  der  med  sin 
Familie,  men  der  var  storForskjel  paa  disse  Familier, 
da  den  sidste  var  uhyre  stiv  og  kjedsommelig. 

jeg  var  to  Gange  i  Liibeck  herfra.  En  Gang 
med  Kammerherren  for  at  hente  Sønnen,  som 
tog  bort  fra  Skolen  noget  før  Ferierne,  da  alt 
lod  til  at  blive  saa  broget,  at  han  frygtede  for 
siden  ikke  at  kunne  komme  ud  af  Byen.  Des- 
uden en  Gang  med  denne  Søn,  Schaumberg  og 
Justitsraad  Scriver,  en  Broder  tilOberstlieutenanten, 
som  i  nogle  Dage  var  i  Besøg  hos  os.  Jeg  morede 
mig  begge  Gange  ret  godt.  Hos  en  Hr.  Fischer, 
der  har  en  Skole,  og  hos  hvem  den  unge  Buchwaldt 
logerer,  spiste  vi  den  første  Gang.  Hans  Kone 
var  fra  Nestved.  Den  anden  Gang  spiste  vi  i  det 
første  Auberge  Stadt  Hamburg  tilligemed  franske 
Officerer.  Vi  saa  Paraden,  som  bestaar  af  danske 
og  franske  Soldater  blandede   mellem  hverandre, 

saaledes  at  paa  en  og  samme  Vagt  findes  begge 
Nationer,  undertiden  en  dansk  Officer  ved  franske 
Soldater  og  omvendt. 

En  anden  ret  morsom  Reise  gjorde  jeg  til 
Kiel  til  Johannismarked  i  Selskab  med  den  ældste 
Buchwaldt  og  paa  hans  Faders  Vogn.  Veien  gaar 
forbi  Ploener  See  med  superbe  Udsigter  til  den 
lige  overfor  liggende  Stad  og  de  Godser,  som 
ligge  omkring  Søen. 

I  Ascheberg,  den  Rantzowske  Families 
Stamgods,  som  nu  tilhører  en  Hamburger,  saa  vi 
Haven,  som  er  en  af  de  smukkeste  i  Holsten,  og 
hvorfra  der  er  en  udmærket  Udsigt  over  Søen. 
Haven  er  imidlertid,  saavidt  jeg  skjønnede,  langtfra 
saa  smuk  som  Marienborgs  eller  Frederiksbergs. 
Længere  frem  har  man  prægtige  Udsigter  over 
Søen  ved  Preetz  til  de  paa  den  modsatte  Side 
liggende  Godser  Walsdorf  og  Freudenhohen. 

Preetz  er  en  overmaade  lang  ikke  slet 
bygget  Flekke,  men  den  har  dog  kun  smaa  Huse, 
af  hvilke  de  fleste  beboes  af  Skomagere,  Antallet 
af  dem  skal  være  128.  Klostret  har  vidtløftige 
Bygninger  og  omliggende  smaa  Huse  med  ret 
kjønne  Haver,  som  tilhøre  Klosterfrøkenerne.  Et 
Stykke  paa  hin  Side  af  Byen  er  en  meget  lang  Skov, 
som  man  passerer  igjennem,  og  derefter  har  man  en 
meget  udstrakt  Udsigt  ind  i  Provstiet  og  i  Wagrien. 
Længere  hen  ser  man  paa  engang  Kiel  med 
den   skjønne  Fjord.     Veien   gaar  tilsidst  gjennem 

Dorfgarten,  en  af  Kielerne  meget  besøgt  Landsby 
i  Enden  af  Fjorden,  hvorfra  Byen  tager  sig  meget 
smuk  ud.  Vi  boede  i  Kammerherre  Buchwaldts 
Hus  og  bleve  her  fra  Mandag  Eftermiddag  til 
Onsdag  Morgen.  Jeg  havde  ventet  mig  en  lille 
tysk  Messe,  men  jeg  kan  ikke  sige,  at  der  paa 
dette  Marked  og  et  dansk  Kjøbstadmarked  var  stor 
Forskjel.  Kun  var  der  flere  Mennesker,  og  det 
varede  i  8  Dage. 

Vi  vare  den  første  Aften  paa  Komodie.  En 
Madam  Gleys  Trup  fra  Hamburg  spillede  »Skue- 
spillerinden mod  sin  Villie«  og  et  andet  Stykke, 
hvis  Navn  jeg  ikke  husker.  De  spillede  elendig, 
og  det  var  lidt  kj  edeligt,  at  der  kun  var  to  spil- 
lende. Dragter  og  Dekorationer  vare  ret  gode, 
og  Sangen  superb.  Næste  Dag  var  jeg  i  Dustern- 
brook,  hvor  der  nu  er  ganske  himmelsk  og  om 
Eftermiddagen  ligesaa  mange  Mennesker  som  i 
Frederiksberg  Have  om  Søndagen. 

Næste  Dag  var  jeg  kommen  med  Vognen  ud  til 
Dorfgarten,  da  det  faldt  mig  ind  at  faa  Clauswitz  *) 
til  at  gjøre  en  Tour  med  mig  langs  op  ad  Schwen- 
tinen  og  derfra  at  gaa  til  Pronsdorf.  Jeg  gik  da 
tilbage,  men  han  kunde  ikke,  og  jeg  befandt  mig 
i  den  behagelige  Situation  at  være  8  Mil  tra  mit 
Hjem  uden  Befordring.    Justitsraad  Scriver,   med 


")    Friederich  Carl  Clauswitz,  Auditør  ved  2det  jyske  Inf. 
Reg.  og  senere  ved  Auxiliærkorpset  i  Holsten. 

hvem  jeg  havde  tænkt  at  kjøre,  var  borte,  og  jeg 
var  temmelig  blottet  for  Penge,  da  mit  Ophold  i 
Kiel  uagtet  frit  Logis  og  uden  unyttige  Udgifter 
havde  kostet  mig  200  Rd.  Jeg  tabte  dog  ikke 
Modet,  lod  mig  for  12  Rd.  —  man  forlangte 
først  24 — 32  —  sætte  over  Fjorden,  der  vel  er  l  4 
Mil  bred,  til  Neumiihlen  i  Selskab  med  en  Del 
Fiskerkjærlinger  og  gav  mig  trøstig  paa  Veien 
langs  Schwentinen,  forbi  smukke  Herresæder  og 
gjennem  prægtige  Skove.  Jeg  kom  til  Plon  Kl.  9 
Aften  efter  min  4 — -5  Miles  Vandring.  Næste 
Morgen  besaa  jeg  Plon  og  Omgivelser  og  begav 
mig  paa  Veien  til  Pronsdorf. 

Dygtig  echaufferet  og  lidt  træt  naaede  jeg 
dertil  Kl.  1V2  E.,  og  saaledes  endte  da  denne 
Valfart. 

Nogle  Dage  efter  blev  jeg  syg  med  min  sæd- 
vanlige Sved,  som  vistnok  kom  af  Forkjølelse  og 
Overanstrengelse  paa  Reisen.  Efter  et  Par  Dages 
Forløb  kom  jeg  mig,  men  laa  endnu  tilsengs  paa 
Kammerherreindens  Fødselsdag,  da  alle  de  andre 
morede  sig. 

Jeg  har  en  Gang  været  paa  Andejagt  og  skudt 
5  Gange,  men  om  jeg  har  truffet  noget,  er  et 
meget  debatteret  Spørgsmaal,  da  man  ikke  ved, 
om  en  død  And,  som  et  Par  Dage  efter  blev 
funden  ved  min  Plads,  var  fældet  af  mig.  Jeg 
morede  mig  ret  godt,  men  vælger  neppe  Jagten 
til  Yndlingsfornøielse. 

Jeg  har  redet  meget  og  tillige  ofte  kjørt  paa 
Pronsdorf,  da  Kammerherren  altid  meget  villig 
gav  Vogn,  naar  han  mærkede,  at  man  vilde  kjøre. 
Endelig  fik  dette  deilige  Liv  en  Ende,  da  vi  fik 
Ordre   til  den  25.  Juli  at  marchere  til  Lubeck. 

Vort  Grenaderkompagni  uuder  Kaptain  Golo- 
win  er  stødt  til  os.  Brombse  er  ogsaa  an- 
kommen som  Major.  Den  arme  Heidecker  har 
havt  den  Ulykke  at  blive  blesseret,  før  Regimentet 
er  kommet  i  Ilden.  Ved  en  Skiveskydning,  ved 
hvilken  han  nok  er  gaaet  lidt  for  nær  ved  Skud- 
linien, er  en  Kugle  slaaet  tilbage  fra  en  Sten  og, 
idet  den  er  gaaet  igjennem  hans  venstre  Laar,  har 
den  slaaet  Benpiben  over.  Han  maa  nu  ligge 
alene  i  en  Bondeby  Steinbech,  til  han  kan  føres 
til  Lubeck,  vel  om  8 — 10  Dage,  da  Benbruddet 
er  meget  rent,  og  Helbredelsen  gaar  meget  hurtig 
og  lykkelig. 

Fra  Pronsdorf  vare  vi  engang  til  The  hos 
Bechtolsheims  i  Geschendorf;  de  kom  tidt  til  os. 
Hun  er  nu  reist  til  Gliickstadt,  hvor  den  gamle 
General  Bechtolsheim*)  for  nogle  Dage  siden 
laa  haabløs  syg.     Han  er  dog  ikke  død  endnu. 

Søndag  Morgen  Kl.  5  den  25. Juli  toge 
vi  fra  Pronsdorf.     Begge  Sønnerne,   som   altid 

*)  Hs.  Exe.  Generailt.  Ludvig  Friderich  v.  Bechtolsheim, 
Chef  for  Dronningens  Livregiment,  Kommandant  i 
Gliickstadt,  var  Fader  til  Major  v.  Bechtolsheim  i  sles- 
vigske Ini.  Reg. 

holdt  sig  meget  til  os,  fulgte  os  tilhest  til  Liibe c  k. 
Jeg  holder  især  overmaade  meget  af  den  ældste, 
der  er  et  godt,  flittigt  og  lærelystent  Menneske 
med  et  godt  Hoved. 

Marchen,  som  jeg  fra  Ni  end  o  rf,  hvor  Ba- 
taillonen  samledes,  gjorde  tilfods,  var  som  sæd- 
vanlig meget  morsom  og  Veiret  godt.  Vort  Gre- 
naderkompagni  gik  direkte  fra  sit  Kantonnement 
Seedorf  til  den  eutinske  Flekke  Schwartau,  hvor 
det  nu  staar,  en  lille  Mil  fra  Liibeck.  Kl.  10  F. 
stødte  vi  til  Holsteinthor,  og  lidt  efter  kom 
2den  Bataillon  fra  Reinfeldkanten,  hvorpaa  vi 
Kl.  ii  F.  rykkede  ind  med  hele  Regimentet. 
Dette  har,  siden  vi  kom  til  Kiel,  intet  Sted  været 
samlet  før  her.  Vor  Indmarche  var  virkelig  meget 
rask  og  stolt,  og  alle  fandt  Regimentets  Holdning 
meget  smuk,  som  den  ogsaa  var  sammenlignet 
med  vore  herværende  Allieredes. 

Buchwaldterne,  som  havde  moret  sig  meget 
over  dette  for  dem  usædvanlige  Syn,  forbleve  hos 
os  til  om  Aftenen. 


Ved  det  danske  bevægelige 
Auxiliærkorps. 


Liibeck.     Vi  ere  da  atter  i  Liibeck,  og  der 
er  foregaaet  adskillige  Forandringer,  siden  vi  sidst 

vare  her.  Vor  Division  kommanderes  fra  den 
23.  Juli  af  Prinds  Frederik  af  Hessen  og 
kaldes  nu  det  danske  bevægelige  Auxiliær- 
korps,  hvilket  tydelig  viser  vor  Bestemmelse. 

Fra  den  1.  August  faar  vi  i  Holsten  vor 
halve  Gage  og  Felttillæg  i  Sølv  og  udenfor 
Grændsen  det  hele  i  Sølv.  I  Juli  fik  vi  kun  det 
halve  af  Fredsgagen  i  Sølv;  men  da  det  os  før 
tilstaaede  Tillæg  af  3/s  af  Gagen  er  taget  fra  os, 
naar  vi  faar  alt  i  Sølv,  have  vi  kun  saa  mange 
Rigsbankdaler,  som  vi  paa  Falster  havde  ordent- 
lige Daler,  det  er,  uagtet  vi  have  Felttillæg,  be- 
tydelig mindre,  end  vi  i  ældre  Tid  havde  alenei 
Gage  paa  Fredsfod. 

General  Lasson*)  er  nu  vor  Brigade- 
general og  siden  i  Søndags  med  sin  Søn  her  i 
Byen.  iste  Bataillon  af  Dronningens  Regiment 
er  den  28. Juli  afmarcheret  herfra  til  Egnen  om 
Hamburg,  og  iste  Bataillon  af  fynske  Regiment 
i  dets  Sted  rykket  herind.  Vi  staa  nu  ganske 
under  fransk  Kommando  og  ere  en  Del  af 
den  3.  Division  af  det  13.  Armekorps. 

General  Baron  Thi éb au lt  kommanderer  her, 
og  Garnisonen  bestaar  foruden  af  os,  det 
slesvigske  Regiment,  af  tre  Eskadroner 
jyske  Dragoner,    som    hidtil  laa  i  Slutup  ved 


")    Generalmajor  Iver  Christian  v.  Lasson,   Chef  for  sles- 
vigske Rytterregiment. 

den  mecklenburgske  Grændse,  men  som  den  26. 
ds.  afløstes  af  fransk  Infanteri,  der  nu  staar  ved 
Marli  noget  udenfor  Burgthor  —  samt  af  det 
in.  franske  Linieregiment.  Dette  har  vel  yderst 
smaa,  men  ret  nette  og,  som  det  synes,  meget 
skikkelige  Folk,  med  hvem  vort  Regiment  for- 
liges meget  godt.  De  ere  Piemontesere  ligesom 
næsten  alle  Officererne,  der  ere  ganske  nette 
Mennesker,  som  have  været  med  i  Rusland,  hvor- 
fra kun  300  Mand  af  det  da  4000  Mand  stærke 
Regiment  kom  tilbage.  Chefen  er  en  Oberst  Holz, 
en  født  Franskmand,  men  af  tysk  Familie. 

Om  Vaabenstilstanden  bliver  forlænget 
eller  opsagt,  vidste  man  den  28.  Juli  intet  be- 
stemt. Generalen  siger  vel,  at  han  tror,  den  er 
forlænget,  og  et  almindeligt  meget  bestemt  Rygte 
forlænger  den  til  den  iste  August,  men  der  træffes 
dog  alle  Foranstaltninger  mod  et  muligt  Overfald. 

Vor  2den  Bataillon  maatte  den  26.  Juli 
om  Aftenen  rykke  ud  omtrent  V2  Mil  fra  Byen, 
hvor  den  har  besat  en  Linie  mellem  Steckenitz  og 
Wackenitz.  Den  28de  ere  Jægerkompagniet 
og  5te  Kompagni  Lutzow  gaaet  i  Bivouak 
ved  Meisling,  en  dansk  Jødeby,  V2  Mil  fra 
Liibeck,  hvor  ogsaa  tre  franske  Kompagnier  staa. 
Omkring  Byen  er  der  opkastet  adskillige  For- 
skandsninger,  og  for  alle  Porte  er  der  bygget 
Træbroer,  som  kunne  afkastes,  istedetfor  de  for- 
rige   murede   Broer.     Dog    synes    alle   disse  For- 

anstaltninger  kun  bestemte  til  Forsvar  mod  et 
coup-de-main. 

Vi  faa  her  intet  i  Kvartererne,  men  Viktualier 
og  Penge  efter  vor  Charge.  Fra  Kaptainer  nedad 
faar  man  3  francs  33  V3  centimes  d.  e.  86/aliibsk 
daglig.  Naar  dette  varer  noget,  kan  man  igjen 
faa  sine  forfaldne  Finanser  paa  Benene. 

Byen  er  i  den  ulykkeligste  Forfatning,  man 
kan  tænke  sig,  og  næsten  enhver  Indbygger  er 
færdig  at  bukke  under  for  de  Byrder,  der  paa- 
lægges ham.  StrafFekontributionen  paa  6  Millioner 
synes  at  blive  inddrevet  med  stor  Strenghed.  33 
Borgere  maa  betale  det  halve  deriblandt  min  for- 
rige Vært  Menge  75000  frcs.  Da  han  ei  har 
kunnet  betale  sine  første  to  Terminer,  skulde  han 
være  arresteret,  hvis  han  ei  havde  gjort  sig  usynlig. 
Alt  skal  nu  være  forseglet  hos  ham,  og  han  har 
daglig  1 1  Mand  i  Exekution,  det  er,  han  maa  give 
dem  alt,  hvad  de  forlange,  og  betale  hver  Mand 
daglig  14  /i  1.     Mange  gaar  det  saaledes. 

Henved  50  Indbyggere  af  alle  Stænder  bleve 
for  noget  siden  førte  som  Arrestanter  til  Hamburg, 
hvor  de  i  2  til  3  Uger  sad  paa  et  gammelt  Skib 
og  derefter  bleve  bragte  tilbage,  uden  at  nogen 
har  faaet  at  vide,  hvorfor  de  vare  arresterede  eller 
løsladte. 

En  Slagter  blev  for  noget  siden  skudt,  som 
det  siges,  for  at  have  ophidset  Almuen  eller  det 
militære.    Han  efterlod  Kone  og  5  Børn.    28  Per- 

soner  af  dette  Departement  prange  paa  alle  Gade- 
hjørner som  forviste  fra  det  franske  Rige  for  op- 
rørske Handlinger,  alle  andre  have  faaet  General- 
amnesti. Det  er  sørgeligt  nok  at  se  alt,  hvad 
her  sker,  dog  det  er  ikke  værd  at  tale  derom. 

Jeg  logerer  hos  Hr.  Eckmann  in  der  Meng- 
strasse  Nr.  24,  yderst  gode  Folk,  hos  hvem  jeg 
nok  kommer  til  at  spise.  Han  er  Kjøbmand  og 
meget  bekjendt  i  Danmark.  I  Nakskov,  Maribo, 
Nykjøbing  og  alle  saadanne  Steder  paa  Øerne  og 
i  Sjælland  kjender  han  godt  alle  Kjøbmand  og 
mange  andre  Folk. 

I  Følge  Rygterne  skulle  næsten  alle  fjendtlige 
Tropper  have  trukket  sig  tilbage  fra  Mecklenburg 
og  Lauenburg  til  Magdeburg,  Egnen  for  den  store 
Armé. 

Den  franske  Pladskommandant  Oberstlt.  St. 
Bias  har  idag  været  hos  Scriver  og  sagt,  at  Vaab en- 
stilstanden  bestemt  er  forlænget  til  den 
15.  August.     Officielt  vides  intet  derom. 

Jeg  har  hidtil  moret  mig  ret  godt  i  Liibeck 
og  haaber  af  adskillige  Aarsager  at  blive  her 
noget  endnu. 


(Dagbogen  fortsættes  i  Brev  fra  Høisdorf 
af  17.  August  1813). 

— Ja   det  var  et  sandt  Ord,  naar  Du 

i  Dit  Brev  ønsker   mig,    at  jeg   alle  Vegne  maa 

finde  et  Pronsdorf,  men  desværre  vil  det  ikke 
være  muligt,  da  —  som  jeg  tror  —  der  kun 
gives  et  eneste  i  Verden.  Jeg  vil  forsøge  at  be- 
skrive Dig  vort  Levned  saa  godt,  det  staar  i  min 
Magt;  men  jeg  er  meget  søvnig,  da  jeg  i  to 
Nætter  tilsammen  kun  har  sovet  to  Timer  og 
begge  Dage  strabadseret  mig  uophørlig,  saa  at 
jeg  maaske  risikerer  at  falde  i  Søvn.  —  —  — 

Jeg  levede  i  Lubeck  et  ret  behageligt  Liv. 
Min  Værts  vare  meget  gode  Folk,  som  viste  mig 
meget  Venskab.  Han  lovede,  naar  han  til  Efter- 
aaret  kom  til  Danmark,  at  besøge  Dem  i  Maribo. 
Jeg  spiste  der  i  Huset  og  leverede  derfor  mine 
Viktualier  samt  gav  en  meget  moderat  Betaling, 
men  som  dog  beløb  sig  til  24  Rd.  D.  K.  daglig. 
Jeg  havde  saaledes  12  /i  1.,  det  er  12  Rd.  D.  K. 
daglig  tilovers  af  mine  Diæter.  Da  vi  tillige  fik 
vor  Gage  og  Felttillæg  for  August  i  lutter  Sølv, 
var  jeg  en  uhyre  rig  Mand,  medens  jeg  var  der. 
Hos  min  Værts  vare  ofte  nogle  af  deres  Bekj  endte, 
og  jeg  var  da  Medlem  af  Selskabet,  som  sædvanlig 
var  ret  morsomt,  da  der,  saavidt  jeg  kunde  mærke, 
herskede  en  friere  Tone  end  den  noget  stivere  i 
Holsten. 

Da  jeg  havde  en  Del  gamle  Forretninger  f.  Ex. 
Major  Rømelings  Dukatsag  at  tilendebringe,  og 
da  Dagen  paa  en  hæslig  Maade  blev  fordærvet 
ved,  at  man  først  spiser  Kl.  4 — 5  til  Middag,  var 
jeg  kun  een  Gang  i  Omegnen  for  at  besøge  Liitzow 

paa  hans  Forpost  ved  Mei sling,  hvor  han  med 
tre  franske  Kompagnier  laa  under  Kommando  af 
en  fransk  BataillonschefOberstlieutenantL'Esprosse, 
en  meget  vakker  Mand.  Touren  hjem  var  meget 
behagelig.  Jeg  lod  mig  sætte  over  Steckenitz  til 
en  Kirkeby  G  e  ni  n,  hvor  Pristroph  var  indkvarteret. 
(Brevet  fortsættes  den  18.  August). 
Længere  var  det  mig  igaar  umuligt  at  arbeide 
mig  frem  paa  Grund  af  en  Søvnighed,  som  hvert 
Øieblik  under  Skrivningen  overfaldt  mig.  Jeg  maa 
nu  se  idag  at  komme  videre  her  under  Guds  frie 
Himmel  i  vort  Regiments  Bivouak.  Som  sagt 
Liibeck  er  en  meget  god  By,  som  vist,  naar  der 
er  Handel  og  Liv  i  den,  maa  være  meget  beha- 
gelig. Nu  er  den  for  et  Sted  med  saa  stor  Folke- 
mængde meget  stille.  De  fleste  Mennesker,  man 
saa  paa  Gaden,  vare  militære,  og  blandt  Indbyg- 
gerne er  der  en  meget  naturlig  Misfornøielse,  som 
just  ikke  gjorde  Opholdet  der  behageligt.  Som 
alle  Kjøbmænd  vurdere  de  enhver  Ting  næsten 
alene  efter  dens  Pengeværdi,  men  de  besidde  dog 
ogsaa  mange  gode  Egenskaber  f.  Ex.  en  i  en  stor 
By  ualmindelig  Gjæstfrihed.  Der  var  dog  ogsaa 
store  Behageligheder  i  Liibeck,  da  man  var  saa- 
mange  Bekj endte  sammen,  og  da  Byen  forener 
en  stor  Bys  Behageligheder  med  adskillige  af  et 
mindre  Steds,  f.  Ex.  at  man  meget  let  gjorde  Be- 
kj endtskab  med  Indbyggerne,  hos  hvem  man  i 
det    hele    finder    megen   Høflighed    og  Forekom- 

menhed.  Alt  bærer  Præg  af  Byens  forrige  Rigdom 
og  Magt.  Husene,  som  ere  byggede  i  en  ganske 
egen  Smag,  ere  sædvanlig,  hvor  store  de  end  ere, 
kun  beboede  af  een  Familie  og  meget  stort  ind- 
rettede. I  den  daglige  Levemaade  hersker  hos 
enhver  Stand,  uagtet  Byens  nuværende  slette  For- 
fatning, langt  større  Luxus  end  hos  os  i  Danmark. 


(Brev  fra  Høisdorf  af  23.  August  1813). 
Napoleonsfesten  i  Liibeck.  Den  10.  August 
bivaanede  jeg  Napoleonsfesten.  Aftenen  før  for- 
kyndtes den  ved  5  Kanonskud  og  en  Illumination 
af  Byen.  Næste  Morgen  gik  atter  5  Kanonskud, 
og  Kl.  1 1 V2  F.  samledes  alle  militære  og  civile 
Øvrigheder  og  de  indbudne  Honoratiores  hos 
General  Baron  Thiébault,  hvorfra  de  gik  gjennem 
et  Spalier  af  alle  Grenader-,  Jæger-  og  Voltigeur- 
kompagnier  til  Tedeum  i  Mariekrken.  Det  var 
interessant  at  se  denne  Samling  af  forskjeliige 
Nationer  og  Dragter,  hvoriblandt  især  de  franske 
Justitsembedsmænds  Uniformer  ere  besynderlige. 
Musikken  var  ret  smuk,  men  det  hele  var  slet 
ikke  høitideligt.  —  Derefter  gik  man  udenfor 
Burgthor,  hvor  imidlertid  hele  Garnisonen  stod 
opstillet,  og  hvor  General  Thiébault  holdt  stor 
Parade.  Vore  Folk  vare  saavel  i  Udseende  som 
i   Færdighed    just   ei  de  sletteste.     Derpaa  spiste 

Tropperne,  som  den  Dag  fik  dobbelte  Portioner 
og  hver  i  Franc,  i  de  om  Pladsen  værende  Alleer. 
Henved  Kl.  6  E.,  da  begge  Generaler  kom  i  Kareter 
og  bleve  modtagne  med  Musik,  gik  vi  Officerer, 
de  civile  Autoriteter  og  alle  indbudne  Borgere 
tilbords  under  et  Telt,  hvor  der  var  dækket  for 
os  alle,  og  hvor  afvexlende  en  dansk  og  en  fransk 
Officer  blev  anvist  Plads  ved  Siden  af  hinanden. 
Der  serveredes  en  uhyre  Mængde  Retter,  men 
det  gik  i  saadan  Hast,  og  de  vare  af  den  Beskaf- 
fenhed, at  min  skandinaviske  Mave  slet  ikke  blev 
overladet.  Denne  Del  af  Festen  var  den  mor- 
somste, da  de  franske  Officerer  vare  yderst  høflige 
Mennesker  og  i  hoieste  Grad  forekommende  mod 
os.  Min  ene  Nabo,  Kaptain  Romain,  var  især  et 
meget  vakkert  Menneske. 

Henved  Kl.  10  E.  gik  man  paa  et  Bal,  hvortil 
Generalen  havde  inviteret,  og  som  varede  til  Kl.  4 
F.  Det  var  ret  godt,  kun  var  det  for  fuldt,  og 
paa  Liibeckernes  Ansigter  —  de  skulle  have  faaet 
meget  indstændige  Invitationer,  forsaavidt  de  ikke 
strax  erklærede  at  ville  komme  —  var  ikke  det 
hoieste  Udtryk  af  Glæde  at  læse.  Baron  Thiébault, 
en  meget  vakker  Mand  paa  vel  40  Aar,  var  her 
meget  omhyggelig  for  sine  Gjæster  og  førte 
næsten  hver  Dans  op.  Ved  Middagsbordet  havde 
Generalen  udbragt  Keiser  Napoleons  Skaal  med 
21,  og   Oberst  Holz  vor  Konges  med  9  Kanon- 

skud  *).  Der  var  saavel  ved  denne  Fest  som  ellers 
den  bedste  Forstaaelse  mellem  os  og  de  Franske, 
som  alle  syntes  at  være  ret  gode  Mennesker.  De 
fleste  Officerer  havde  været  med  i  Rusland  og 
gjorde  gyselige  Beskrivelser  over  Hjemtoget. 

Den  ii.  August  udstedte  Divisionsgeneral 
og  Høistkommanderende  over  de  herværende 
Tropper  samt  over  Fæstningen  Liibeck  Baron 
Thiébault  en  Befaling  til  Garnisonens  Tropper, 
hvori  han  takker  for  Troppernes  gode  Opførsel 
den  foregaaende  Dag.  Han  siger  deri,  at  de 
Følelser,  de  danske  Tropper  lagde  for  Dagen, 
gav  et  rørende  Bevis  paa  den  Enighed,  som  finder 
Sted  mellem  Frankrigs  og  Danmarks  Hoffer.  Denne 
Harmoni  var  et  sikkert  Forbud  paa  nye  Triumfer. 


Lørdagen  den  14.  August  fandt  jeg  endelig 
Leilighed  til  paa  en  Leiehest  at  slippe  ud  til  det 
himmelske  Pronsdorf,  hvor  man  modtog  mig 
med  en  Venskabelighed,  som  endog  overtraf  mine 
Forventninger.  Da  Veiret  var  slet,  fik  jeg  ikke 
Lov  til  at  reise  tilbage  og  heller  ikke  næste  Dag 
før  efter  Middagen  og  Theen.   Jeg  hørte  der  Tale 


*)  I  den  franske  Divisionsbefaling  hedder  det,  at  der  ved 
Keiserens  Skaal  skal  gives  en  Salut  af  21  i  Stedet  for  101 
Skud  og  ved  vor  Konges  9  i  Stedet  for  27  Skud  for  at 
spare  Krudt. 

om,  at  Vaabenstilstanden  var  opsagt,  og  vore 
Tropper  vare  gaaede  fra  Liibeck,  men  troede  det 
ikke.  Imidlertid  glædede  jeg  mig  uendelig  ved 
at  have  gjort  denne  Tour  og  set  disse  herlige 
Mennesker,  som  jeg  nu  maaske  ikke  saa  snart 
vilde  faa  at  se  igjen,  eftersom  jeg  paa  Veien  til- 
bage til  Liibeck  mødte  vore  Brødvogne,  der  droge 
bort,  og  ved  min  Ankomst  til  Byen  fandt  den 
tom  for  Tropper.  Alle  vare  om  Eftermiddagen 
marcherede  bort  ad  Veien  til  Oldesloh. 

Til  Lykke  vare  vore  Bagagevogne  der  endnu, 
med  hvilke  jeg  først  kom  bort  Kl.  n  F.  den 
næste  Dag,  skjøndt  jeg  havde  været  færdig  fra 
Kl.  2  om  Natten.  Alle  mulige  franske  Autoriteter 
fra  Præfekten  —  min  Kollega,  en  Auditør,  men 
NB.  i  Statsraadet,  en  meget  vakker  ung  Mand  — 
til  den  ringeste  Douanier  styrtede  over  Hals  og 
Hoved  med  os  ud  af  Byen.  I  græsseligt  Veir  og 
ad  slemme  Veie  kom  vi  til  Ahrensburg  og  der- 
fra Kl.  4  om  Morgenen  den  17.  August  1/2  Mil 
videre  til  Gross  Hansdorf,  hvor  vor  Stab  laa. 
Byen  er  hamburgsk  og  havde  —  en  Mærkelighed 
i  vore  Dage  —  aldrig  havt  Indkvartering.  Bøn- 
derne syntes  fattige,  men  vare  meget  tjenstvillige. 
Jeg  sov  et  Par  Timer  paa  Straa  i  den  samme 
Stue,  hvor  Bønderne  laa.  Regimentet  var  den 
15.  August  marcheret  fra  Liibeck  til  Blumen- 
dorf,  hvor  det  bivouakerede  om  Natten.  Den 
1  6de  gik  Staben  til  Gros  Hansdorf. 

Tirsdagen  den  17.  August  Kl.  2  E.  mar- 
cherede vi  til  Hø  is  do  rf,  1  Mil  derfra,  hvor  hele 
Brigaden  traf  sammen.  Vort  Regiment  laa  første 
Nat  i  Byen.  Onsdag  den  18.  August  Middag 
maatte  vi  afløse  fynske  Regiment  i  Bivouaken 
og  havde,  da  vore  Hytter,  som  vi  i  Hast  byggede 
af  Ler,  ei  vare  tætte,  og  det  i  24  Timer  næsten 
bestandig  skylregnede,  en  hundsk  Nat.  Jeg  var  i 
det  mindste,  da  jeg  vaagnede,  aldeles  gjennem- 
vaad.  Torsdag  den  19.  kom  fynske  Regiment 
til  os  i  Bivouaken.  Samme  Dag  den  19.  Kl.  4 
E.  marcherede  hele  Brigaden  og  naaede  den  20. 
Kl.  4  F.  efter  en  afskyelig,  langsom  Overgang 
over  Billen,  der  syntes  ikke  at  ville  tillade  vor 
Bortgang  fra  Fædrelandet,  til  Schwarzenbeck 
i  det  Lauenburgske.  Inden  vi  naaede  derhen, 
maatte  vi  gaa  gjennem  den  uhyre  Sachs enwa Id, 
den  største  og  tætteste  Skov,  jeg  nogensinde 
har  set. 

I  Schwarzenbeck  var  hele  Auxiliærkorpset 
samlet.  Dagen  før,  den  18.,  var  Lauenburg 
taget  efter  en  hidsig  Træfning  af  de  Franske  i 
Forening  med  vore  Tropper. 

Fredag  den  20.  August  Kl.  11  F.  mar- 
cherede vi  til  Bue  hen,  en  Kirkeby,  hvor  vi  pas- 
serede Steckenitz  paa  en  i  Hast  istandsat  Bro,  da 
Russerne  havde  brudt  den  anden  af.  Her  skulde 
vi  være  blevet,  men  hele  Korpset  blev  nu  paa 
denne  Side  Byen  stillet  i  Slagorden,    og  jeg  ven- 

tede  et  Slag.  Vi  marcherede  dog  videre,  efter  at 
Franskmændene  havde  forceret  Overgangen  over 
Steckenitz,  og  gik  under  enkelte  Skud  paa  vor 
venstre  Flanke  med  Vagtild  foran  os  til  Schvan- 
heide  i  Mecklenburg,  hvor  hele  Divisionen 
med  nogle  franske  Tropper,  som  skulde  staa  under 
Prindsens  Kommando,  bivouakerede. 

Næste  Morgen  den  21.  August  gik  vi  til 
Grese,  en  Landsby  med  en  Herregaard,  hvor  vi 
i  de  omliggende  meget  nette  Plantager  bivou- 
akerede. De  franske  Tropper  havde  her  drevet 
Kosakkerne  og  de  sorte  Husarer  tilbage.  Derfra 
gik  vi  den  22.  August  Morgen  til  tæt  udenfor 
Landsbyen  Cam  in.  Efter  at  have  bivouakeret 
der  om  Natten  marcherede  vi  den  23.  til  Wit- 
tenburg,  et  lille  Hul  af  en  Kjøbstad  som  Sege- 
berg  eller  Vordingborg,  men  langtfra  saa  kjøn. 
Da  de  Franske  den  21.  August  kom  til  Wittenburg, 
vare  Kosakkerne  og  Hanoveranerne  først  faa  Timer 
iforveien  gaaet  derfra,  og  saaledes  havde  de  be- 
standig været  nær  foran  os.  Ved  vor  Ankomst 
hertil  viste  der  sig  Kosakker  ved  en  Skov  paa  vor 
venstre  Side,  hvorfor  hele  Korpset  blev  stillet  i 
Slagorden.  Nogle  Detachementer  vare  ogsaa  i 
Fægtning  med  dem,  medens  Bagagen  rykkede  ind 
i  Byen.  Af  vort  Regiments  Jægere  savnedes  1 
Mand,  men  ellers  var  der  ikke  tilføiet  os  nogen 
Skade,  og  Kosakkerne,  der  ogsaa  de  foregaaende 
Dage   havde  viist  sig  om  Natten  i  de  Landsbyer, 

hvorigjennem  vi  vare  marcherede,  for  at  plyndre 
vor  Bagage,  maatte  trække  sig  tilbage  til  Skoven. 
Om  Eftermiddagen  strax  efter  at  den  største  Del 
af  Korpset  var  marcheret  videre  gjennem  Witten- 
burg,  streifede  Kosakkerne  paany  ganske  nær 
indenfor  Byens  Port,  men  de  bleve  drevne  tilbage 
af  de  udsendte  Tropper. 

I  Wittenburg  blev  vor  2den  Bataillon  og 
Staben  indkvarteret,  medens  Bagagen  og  iste  Ba- 
taillon marcherede  videre  med  Korpset.  Vi  kunde 
da  her  nyde  den  i  næsten  8  Dage  ukjendte  Be- 
kvemmelighed at  være  i  en  Stue,  sidde  paa  Stole, 
spise  ved  Borde  samt  være  under  Tag  og  endog 
at  sove  i  en  Seng  til  Kl.  2  F. 

Alle  Indbyggerne  faldt  i  Forundring  over 
vore  Troppers  Sundhed  og  Anstand,  hvortil  de 
sagde,  at  de  aldrig  havde  set  Mage.  Wittenburg 
er  iøvrigt  dygtig  kleinstådtisk,  fuldkommen  saa- 
meget,  tror  jeg,  som  Stæderne  i  Danmark.  Jeg 
logerede  hos  en  »Frau  Secretairinn«,  en  Dame 
omtrent  i  den  Stil  som  Jomfru  Christiane  i  Stege. 
Landet  er  ellers  i  det  hele  kjønt,  fladt  men  sær- 
deles skovrigt,  og  her  i  denne  Egn,  men  ikke  i 
Nærheden  af  den  lauenburgske  Grændse,  godt  be- 
bygget og  rigelig  forsynet  med  Herregaarde.  Byg- 
ningerne vare  dog  langtfra  saa  gode  som  i  Holsten, 
og  Folkene  heller  ikke  saa  polerede.  Vi  vare  i 
denne  By  kun  3  Mile  fra  Schwerin. 

Den  24.  August  Kl.  3  F.  rykkede  vi  fra 
Wittenburg.  Indgangene  til  Byen  forramledes  ved 
vor  Bortgang  for  at  have  Ryggen  fri.  Midt  under 
vor  Marche  gjennem  en  af  de  store  Skove,  som 
vi  næsten  bestandig  havde  paa  begge  Sider  tæt 
omkring  Landeveien,  og  som  gjør  Veien  beha- 
gelig, men  usikker  for  en  Marche-Kolonne,  lød 
Skriget  »Kosachen,  Kosachen«  hen  ved  Bagagen, 
hvor  jeg  mod  Sædvane  befandt  mig,  da  jeg  rime- 
ligvis paa  Grund  af  Forkjølelse  af  det  idelige  Leie 
paa  den  fugtige  Jord  under  aaben  Himmel  havde 
faaet  en  Diarrhoe,  der  betog  mig  Kræfterne  til  at 
gaa.  Alle  Vogne,  især  de  ved  Marketenderskerne, 
gave  sig  nu  til  at  jage  forbi  min,  som,  da  Skag- 
lerne vare  itu,  blev  staaende  i  en  smal  Hulvei. 
Min  Kjørekammerat,  Auditør  Stockfleth  af 
fynske  Regiment,  og  jeg,  som  ingen  Lyst  havde 
til  at  give  Kosakkerne  vore  Skillinger,  stod  af  og 
gik  videre  frem,  efter  at  vi  havde  faaet  Bedæk- 
ningen samlet  og  bragt  den  i  Gang  mod  Fjenden. 
Den  hele  store  Alarm  endtes  dog,  da  der  fra  Ko- 
lonnen var  udsendt  Detachementer  til  alle  Sider, 
og  da  nogle  Skud  vare  gjorte  uden  Tab  for  os. 


Vort  nuværende  Levned  behager  mig  i  sig 
selv  meget  godt  uagtet  dets  mange  Ubekvem- 
meligheder.  Jeg  er  glad  til,  at  jeg  fra  min  Barndom 

har  været  vænnet  til  faa  Bekvemmeligheder,  og 
at  jeg  næsten  ingen  Vaner  har,  ellers  vilde  det 
falde  mig  som  saa  mange  andre  meget  svært  at 
rinde  mig  i  den  nuværende  Levemaade,  ved  hvilken 
man  intet  kj ender  til  saa  mange  Bekvemmelig- 
heder, som  man  i  Almindelighed  anser  for  næsten 
uundværlige.  Stole,  Borde,  Senge,  Fade,  Taller- 
kener og  tildels  ogsaa  Skeer  og  Gafler  ere  i  vor 
nuværende  Forfatning  næsten  ukjendte  Ting. 
Naar  man  kommer  til  et  Sted,  ser  man  først  at 
skaffe  sig  Straa  at  ligge  paa  og  Brænde  at  koge 
ved.  Er  der  Tid  dertil,  hugger  man  Grene  af 
og  bygger  Hytter  af  dem  og  af  Straa.  Kommer 
man  derimod  sent,  eller  har  man  ikke  slige  Mate- 
rialier,  sover  man  under  aaben  Himmel  tildækket 
saa  godt  som  muligt  med,  hvad  man  har.  Naar 
Veiret  ei  er  for  koldt  eller  vaadt,  kan  man  paa 
denne  Maade,  skjønt  altid  uafklædt,  sove  ligesaa 
godt  som  i  en  Seng.  Vore  Feltflasker  og  Felt- 
kjedler  spille  i  vort  Husgeraad  Mester  Jacob. 
Laagene  til  Flaskerne  ere  Thekopper,  naar  man, 
som  rigtignok  er  sjeldent,  har  Leilighed  til  at 
koge  The  eller  Kaffe,  og  tillige  Skeer,  hvormed 
man  spiser  Suppen  af  Terrinerne,  det  vil  sige 
Kjedlerne.  Flaskerne  og  Kjedlerne  ere  Maalene 
ved  Uddelingen  af  Provianten,  kort  sagt  til  alle 
flydende  og  tørre  Sager  bruges  de.  Alt,  hvad 
man  ellers  pleier  at  foretage  siddende,  udføres 
her  liggende  paa  tyrkisk,   men  istedetfor  Divaner 

har  man  kun  Halm  under  sig.  Vore  Kjøkkener 
ere  Huller  i  Jorden  foran  vore  Liggesteder,  og 
Kogningen  besørges  af  den  i  hvert  Kjedelkamme- 
ratskab,  som  har  bedst  Talent  dertil.  Toilettet, 
som  ei  tager  megen  Tid,  da  enhver  gjerne  bærer 
det  sletteste  Tøi,  han  har,  foretages  under  aaben 
Himmel.  Ofte  har  man  ondt  ved  at  faa  saa 
meget  Vand,  som  man  bruger  til  at  vaske  sig  i. 
Alligevel  har  dette  Liv,  naar  man  er  frisk,  mange 
Behageligheder  og  megen  Afvexling.  At  se  en 
stor  Bivouak  om  Aftenen  med  dens  Vagtild  er  et 
imposant  Syn,  men  tillige  skrækkende,  naar  man 
ikke  er  vant  dertil,  da  man  let  bringes  til  at  an- 
tage Vagtilden  for  Ildebrand.  —  De  Retter,  man 
spiser,  ere  her  i  Almindelighed  meget  simple. 
Smør  og  Mælk  kjender  man  næsten  ikke,  man 
faar  intet  uden  Kjød,  Brød,  Kartofler,-  Gryn  og 
Brændevin,  hvilket  vi  sædvanlig  have  i  temmelig 
Overflod. 


(Af  Brev  fra  Bivouak  foran  Schwerin 
den  25.  August  181 3).  Vi  marcherede  altsaa 
Tirsdag  den  24.  August  lidt  over  Kl.  3  Morgen 
fra  Wittenburg.  Tæt  udenfor  Byen  havde  vi  det 
for  et  uvant  Øie  fæle  Syn  af  de  første  Døde. 
En  preussisk  sort  Husar  eller  mecklenburgsk 
Jæger  laa  udplyndret  paa  Landeveien  og  nogle 
Skridt  fra   ham   en  Tømmermand  af  fynske  Re- 

giment,  som  formodentlig  har  forsinket  sig  paa 
Veien,  og  saa  havde  Kosakkerne  udøvet  deres 
sædvanlige  Haandværk  at  røve  og  myrde.  Han 
havde  et  Skud  i  Munden  og  Hovedet  kløvet  af 
et  Sabelhug. 

Veien  fra  Wittenburg,  som  hele  Tiden  var 
meget  smuk,  fører  gennem  et  vor  Grev  Bernstorf 
tilhørende  smukt  Gods  »Drei  Lutzow«,  som 
syntes  paafaldende  lidt  medtaget  mod  de  andre 
Egne,  vi  passerede.  Ved  en  Landsby  Parum 
fandt  vi  vort  Korps,  og  det  brød  strax  op  til 
Schwerin.  Vi  havde  Dagen  forud  taget  24  Oxer 
fra  Kosakkerne.  Jo  nærmere  man  kommer  til 
Schwerin,  desto  smukkere  bliver  Egnen  især 
rigere  paa  Bakker.  Ad  den  Vei,  vi  marcherede, 
kommer  man  ligefra  den  lauenburgske  Grændse 
til  Wittenburg  og  en  Del  af  Veien  derfra  til 
Schwerin  næsten  uafbrudt  gjennem  Skov,  i  hvilken 
Landeveien  er  udhugget. 

Schwerin.  Ved  vor  Ankomst  til  Schwerin 
blev  der  anvist  Plads  til  Bivouak  for  vort  hele 
Korps  paa  en  Bakke  og  de  omliggende  Marker 
omtrent  V4  Mil  udenfor  Byen.  Den  største  Del 
af  Prinds  Eckmiihls  Korps  var  allerede  ankommet, 
derimellem  franske  Kyradsere,  de  første  Folk  jeg 
nogensinde  har  set  af  denne  Vaabenart.  De  se 
ret  godt  ud,  men  udholde  dog  ei  i  Udseende 
Sammenligning  med  vort  sletteste  Kavalleri- 
regiment.     Vi  kom   efterhaanden   bedre   i  Orden 

end  ellers  i  Bivouaken  og  kunde  fra  Byen  faa 
vore  Fornødenheder.  Vore  Hytter  bleve  i  det 
hele  bekvemt  indrettede,  vort  Husgeraad  og  vore 
Maaltider  ogsaa  bedre  forsynede.  Jeg  bor  hos 
Major  Brømbse.  Jeg  har  havt  den  Ubehagelighed, 
at  min  Kavai  er  blevet  borte,  hvilket  i  de  kolde 
Nætter  er  et  temmelig  føleligt  Tab.  Yi  maa  nu 
være  glade  til,  at  Veiret  er  saa  godt. 

Naar  jeg  undtager  den  første  Dag,  har  jeg 
hver  Dag  været  i  Schwerin  tildels  hele  Dagen 
og  ærlig  brugt  alle  mine  Penge  der.  Jeg  har, 
siden  jeg  var  7 — 8  Aar  gammel,  neppe  saaledes 
kunnet  glæde  mig  ved  at  komme  paa  et  Sted, 
hvor  der  var  fuldt  op  af  alskens  Lækkerier,  som 
ved  at  komme  til  Schwerin,  spise  i  en  ordentlig 
Stue  i  Selskab  med  Stole,  Borde,  Tallerkener, 
Vin,  Frugt  og  deslige.  Jeg  slugte  ogsaa  glubsk  i 
mig,  skjøndt  jeg  ikke  var  fuldkommen  restitueret 
af  min  Svaghed.  Jeg  var,  tror  jeg,  paa  ethvert 
Sted,  hvor  der  var  noget  at  nyde.  Ved  min  Ind- 
trædelse i  det  første  Værtshus  traf  jeg  adskillige 
gode  Bekjendte  af  det  111te  franske  Regiment  og 
af  Artilleriet,  med  hvem  vi  i  Liibeck  havde  gar- 
nisoneret. 

Schwerin  er  en  By  omtrent  af  Størrelse 
som  Kiel,  men  langtfra  saa  smuk.  Omegnen  er 
derimod  en  af  de  deiligste,  jeg  har  set.  Byen 
ligger  ved  en  Sø,  3  Mile  lang  og  temmelig  bred, 
med   udmærket  smukke  skovrige   Bredder  og  en 

Del  Werdere  d.  e.  Øer.  Domkirken  er  en  meget 
gammel,  ægte  gothisk  Bygning  uden  andet  Taarn 
end  nogle  smaa  Spir.  Den  er  just  ei  meget 
smukt  dekoreret  indvendig,  men  har  en  prægtig 
høi  Hvælving  og  mange  brændte  Viudusruder. 
Marmormonumentet  i  Anledning  af  Refor- 
mationens Indførelse  i  Mecklenburg  er  interessant, 
ligesom  ogsaa  en  af  en  Rathsverwandter  bekostet 
Kopi  af  det  Portræt  af  vor  Frelser,  som  rindes 
i  St.  Johannes  Laterani  Kirke  i  Rom,  og  som  Sagnet 
lader  være  malet  af  Evangelisten  Lukas.  Børsen 
er  en  meget  smuk  Bygning  med  Kolonnader,  og 
den  katholske  Kirke  er  saavel  indvendig  som 
udvendig  meget  smagfuld. 

Slottet  er  en  gothisk, uhyre  irregulær, men  just 
derved  interessant  Bygning.  Det  synes,  som  om 
enhver  af  dets  Eiere  har  efter  sin  Evne  og  sin  Smag 
bygget  et  Stykke  til  den  ikke  meget  store,  men  meget 
udsirede  Grundbygning.  Denne  Forskjellighed  i 
Oprindelsen  giver  Bygningen  et  noget  broget  Ud- 
seende. Den  er  indfattet  med  gamle  stærke  Fæst- 
ningsmure, som  indvendig  have  frygtelige  Hvæl- 
vinger. Fra  en  Terrasse  i  den  i  den  gamle  franske 
Smag  anlagte  Slotshave  tager  Bygningen  med  sine 
mange  Gavle  og  Forsiringer  sig  superb  ud.  En 
91-aarig  Prindsesse  er  for  Øieblikket  dette  Slots 
Beboerske  foruden  en  Del  af  det  111te  franske 
Regiment,  som  bivouakerede  der.  De  Værelser, 
jeg  har  set,  hvoriblandt  Hertugens  Audiensgemak 

med  hans  Trone  ere  hverken  store  eller  smukt 
dekorerede.  Kunst-  og  M  a  1  e  r  i  -  S  a  m  1  i  n  g  e  n,  der 
skal  være  god,  havde  Hertugen  desværre  viselig 
ført  bort. 

Den  smukkeste  Bygning  i  Byen  er  det  enke- 
hertugelige Pal  ais,  hvor  Prinds  Frederik  bor. 
Arveprindsens,  som  Prinds  Eckmiihl  bebor,  og 
flere  andre  store  Bygninger,  ere  kun  af  Bindings- 
værk. Hertugen  er  nu  i  Doberan  og  Regeringen 
i  Rostock.  Jeg  har  set  Prinds  Eckmiihl,  der  er 
en  temmelig  høi  Mand  paa  nogle  og  fyrgetyve 
Aar,  saavidt  jeg  kunde  se  gjennem  det  Vindue, 
indenfor  hvilket  han  gik. 

Vi  have  næsten  daglig  havt  smaa  Affærer 
med  Kosakkerne,  som  sværme  om  i  de  bag 
os  liggende  Skove.  En  af  deres  Officersheste 
dræbtes  forleden  Dag,  men  dens  Rytter  reddedes 
desværre  af  de  andre.  Vi  have  dog  trods  dem 
den  27de  Augnst  faaet  en  stor  Transport  af  Lev- 
nedsmidler og  den  28de  vor  flyvende  Park  tillige 
med  vor  Regimentsbagage  hertil. 

Fra  den  28.  August  er  der  leveret  os  Offi- 
cerer Vin  fra  Schwerin,  to  Flasker  pr.  subaltern. 
Alt  er  her  dygtig  dyrere  end  i  Holsten.  Et  Æble 
koster  f.  Ex.  en  Rigsdaler  D.  K. 

Lutzow  og  Munderloh  garnisonere  med  deres 
Kompagnier  i  Travemunde  og  have  ei  været  med 
paa  hele  denne  Tour.  —  De  Ødelæggelser,  som 
Krigen    udbreder    over    dette  Land,    ere    over    al 

Forestilling.  Kun  lidet  deraf  have  de  under  Eng- 
lændernes Besøg  i  Vordingborg  erfaret,  og  Gud 
bevare  dem  og  enhver  i  mit  Fædreland  fra  at 
gjøre  nærmere  Bekjendtskab  hermed.  Tænk  Dem 
for  blot  at  have  en  Idé  om,  hvad  der  uagtet  den 
bedste  Disciplin  maa  ske,  at  vi  bivouakere  i  uhø- 
stede  Kornmarker,  hvor  den  skjønneste  Hvede, 
Havre  og  Byg  maa  bruges  til  Leie  og  Hytter 
eller  bliver  nedtraadt.  Og  den  Tilstand,  hvori 
Grese,  Biichen,  Camin  og  flere  Steder  vare,  op- 
rører ethvert  ei  aldeles  fordærvet  Menneske. 
Skrækkeligt  at  vi  endnu  kun  have  set  Prologen 
til  det  storeSørgespil.  —  Wismar  er  i  vor  Magt. 
Den  29.  August.  I  dette  Øieblik  har  man 
den  Efterretning,  at  de  Franske  den  16de  og  17de 
eller  17  de  og  18de  have  i  Nærheden  af  Berlin 
vundet  et  stort  Slag,  hvori  Fjenden  har  tabt  20,000 
Mand.     Som  det  hedder,  gaa  vi  i  Nat  fremad. 


(Brev  fra  Ratzeburg,  d.  22.  September 
181 3.)  Tilgiv  at  jeg  i  saa  lang  Tid  ikke  har 
skrevet.  I  Bivouaken  er  Skriveriet  et  Arbeide, 
der  er  forbundet  med  ikke  ubetydelige  Besværlig- 
heder formedelst  den  Stilling,  hvori  man  sædvanlig 
er  nødt  til  at  foretage  det  nemlig  liggende  paa 
Maven  med  Papiret  foran  sig  paa  Jorden  eller 
siddende  paa  et  Tornister  med  Papiret  paa  Skjødet. 

I  den  senere  Tid  har  jeg  desuden  havt  en  Del 
at  bestille. 

Jeg  var  under  vor  Bivouak  ved  Schwerin 
hver  Dag  i  Byen,  hvor  jeg  desværre  brugte  en 
stor  Mængde  Penge,  da  det  var  det  dyreste  Sted, 
hvor  jeg  nogensinde  har  været.  Denne  By  gav 
mig  igjen  Originaler  i  Mængde  til  de  Ifflandske 
Stykker.  Den  er  nok  noget  større  end  Kiel  og  4 — 6 
Gange  større  end  Nykjøbing. 

Ved  Schwerin  blev  vi  til  den  2den  Sep- 
tember, da  alle  derværende  saavel  franske  som 
danske  Tropper  gik  tilbage.  Maaske  blev  vort 
hele  Tog  derhen  blot  foretaget  for  at  foranledige 
en  Diversion  hos  Pontecorvos  og  andre  mellem 
os  og  den  store  Armé  posterede  Tropper  ved  at 
nødsage  dem  til  at  sende  noget  til  Modstand  mod 
os.  Maaske  var  vor  Tilbagegang  foranlediget  ved, 
at  Oudinot  havde  faaet  Prygl  ved  Magdeburg, 
dette  ved  jeg  som  uindviet  i  Krigsbesty reisens 
Hemmeligheder  ikke,  men  gætter  blot  paa  en 
saadan  Grund  til  Tilbagetoget. 


Vi  marcherede  fra  Schwerin  til  Rosenow, 
hvor  vi  den  første  Nat  bivouakerede,  gjennem 
overmaade  skjønne,  skovrige  Egne,  som  vel  mang- 
lede Udsigt,  men  derimod  havde  selv  deilige  Par- 
tier.    Skovene  ere  for  en  stor  Del  Gran  og  Fyr. 

Et  fransk  Korps  gjorde  i  Bivouaken  Plads  for  os, 
og  andre  ankom  hele  Natten  igjennem. 

Næste  Morgen  den  3.  September  Kl.  5 
marcherede  vi  videre.  Næsten  til  Gadebusch, 
V-2  Mil  fra  Landsbyen  Rosenow,  gik  Veien  gjennem 
tyk  Bøgeskov.  Om  Gadebusch  ere  store  Plæner 
gjennemskaarne  med  adskillige  Defileer.  Udenfor 
Byen  stod  for  100  Aar  siden  det  ulykkelige,  for 
de  Danske  saa  uheldige  Slag.  Byen  er  et  afskyeligt 
lille  Hul  dog  en  Smule  bedre  end  Wittenburg, 
som  jeg  i  mit  sidste  Brev  omtalte.  Det  Be- 
kjendtskab,  jeg  har  gjort  med  slige  smaa  Stæder 
i  Tyskland,  har  givet  mig  en  tydelig  Idé  om,  at 
der  gives  Originaler  til  Kotzebues  Ravnekrog,  og 
at,  hvilket  jeg  hidtil  aldrig  har  villet  tro,  de 
Skildringer,  han  giver  af  dem,  ikke  ere  saameget 
overdrevne;  thi  min  Sekretærinde  i  Wittenburg 
og  meget  af,  hvad  jeg  ellers  har  set,  kunde  ret 
godt  passe  i  Ravnekrog. 

Jeg  ærgrede  mig  meget  over,  at  vor  Gjennem- 
marche,  paa  hvilken  vi  aldeles  ikke  standsede, 
hindrede  mig  fra  i  Gadebusch  at  tage  en  tem- 
melig gammel  Borg  i  Øiesyn.  Den  har  et  af- 
brukket  rundt  Taarn  omtrent  af  Tykkelse  som  det 
i  Vordingborg,  men  meget  lavere.  Den  ligger 
meget  romantisk  paa  en  grøn  Høi  midt  i  Byen 
og  høiere  end  Tagene  af  dets  Huse. 

Udenfor  Byen  stødte  vi  paa  nogle  af  de  fra 
Wismar  tilbagevendende  Tropper.     Vi  kom  atter 

gjennem  Skove,  som  strakte  sig  til  lidt  forbi  en 
Herregaard  Roggendorf.  Siden  gik  Veien  over 
en  stor  Plæne,  og  derpaa  kom  man  efter  at  være 
passeret  forbi  de  smaa  Søer  ved  Lankau  atter 
ud  i  en  Granskov,  som  varede  næsten  lige  til 
Ratzeburg. 

Først  efter  over  1 1  Timers  Marche  i  en  kvæ- 
lende Hede  og  Støv  uden  at  have  havt  noget  af 
Spise-  eller  Drikkevarer  kom  vi  til  Ratzeburg, 
hvor  vi  udenfor  Byen  trak  ind  paa  en  stor  Mark, 
der  anvistes  os  til  Bivouak. 

Kosakkerne  havde  af  og  til  paa  begge 
Marchedagene  viist  sig  paa  vore  Flanker,  og  ved 
Gadebusch  havde  Arrieregarden  bestaaende 
af  Grev  Thiébaults  Division  og  vore  Husarer  en 
Affære  med  dem,  ganske  kort  efter  at  vi  vare 
rykkede  ud  af  Byen,  ved  hvilken  Leilighed  vore 
Husarer  skulle  have  udmærket  sig  særdeles. 
Kaptain  Schmidts  Kompagni  af  vort  Regiment 
besatte  efter  vor  Ankomst  til  Ratzeburg  Forstaden, 
og  da  jeg  kom  til  dem,  blev  jeg  af  hans  Vært 
inviteret  til  Aftensmaaltidet  og  til  at  ligge  der 
om  Natten,  hvilket  jeg  med  Glæde  modtog. 

Næste  Morgen  den  4.  September  fik  vor 
første  Bataillon  Ordre  til  at  rykke  ind  i  Byen  til 
Garnisonstjeneste,  og  siden  have  vi  været  her  i 
Huse,  Senge,  kort  i  Besiddelse  af  alle  de  Kom- 
moditeter,  man  ellers  er  vant  til.  Vor  2den  Ba- 
taillon marcherede  til  G  run  au,  en  By  paa  Veien 

til  Liibeck,  for  at  dække  Wackenitz.  Scriver  har 
faaet  Overkommandoen  der,  men  kommer  dog 
nok  i  disse  Dage  tilbage,  da  jeg  tror,  at  han 
bliver  afløst  af  en  fransk  Officer. 

Ratzeburg  er  vel  dobbelt  saa  stor  som 
Nykjøbing,  men  i  det  hele  noget  mere  reel.  Ter- 
rænet er  skikkelig  ujævnt,  saa  at  man  gaar  dygtig 
op  ad  for  at  komme  til  Torvet  og  andre  høie 
Steder  i  Byen.  At  Byen  har  været  en  Fæstning, 
sporer  man  kun  lidt;  paa  den  vestlige  Side  er 
der  dog  endnu  nogle  Levninger  af  Volde  og 
Udenværker  og  en  muret  Fæstningsport.  Til 
begge  Sider  er  der  Vindebroer,  og  i  Byen  findes 
nogle  gamle  Kaserner  og  Kasematter,  men  dette 
er  ogsaa  alt.  Forresten  bliver  den  fra  alle  Sider 
aldeles  domineret  af  Søens  høie  Bredder. 

Egnen  er  overmaade  fortryllende.  Byen  ligger 
i  den  godt  1 1/2  tyske  Mil  lange  og  her  lidt  over 
V4  Mil  brede  Sø  paa  en  0  i  dens  sydligste 
Ende.  Bredderne  gaa  tæt  ved  Søeu  steilt  og  siden 
amfitheatralsk  op  og  ere  næsten  paa  alle  Steder 
prydede  med  de  deiligste  Skove,  af  hvilke  Vand- 
møller, forskjellige  Bygninger,  begge  Byens  For- 
stæder, den  ene  med  en  Kirke,  og  Bønderbyer 
pippe  frem.  Dette  i  Forbindelse  med  Byens 
nydelige  Udseende  med  dens  mange  røde  Tage 
indfattede  i  Havernes  Trætoppe  og  i  den  ene 
Ende  den  ærværdige  Domkirke  med  dens 
glindsende    hvidgraa    Blytag    og    ægte    gothiske 

Taarn  lader  Øiet  næsten  i  Uvished,  om  det  skal  give 
Udsigten  fra  Byen  til  Søens  Bredder  eller  fra  disse 
til  Byen  Fortrinet.  Tæt  bag  Domkirkegaarden 
bøier  det  faste  Land  sig  ganske  nær  forbi  Øen 
og  danner  et  Slags  Forbjerg,  som  ganske  skjuler 
den  nordlige  Del  af  Søen.  Udenfor  Byen  der- 
imod overser  man  ogsaa  den  nordlige  Del  af 
Søen  med  dens  deilige  Bredder  og  finder  i  Bag- 
grunden Lubeck  med  alle  dens  kneisende  Taarne. 
Ligeoverfor  Byen  er  paa  den  anden  Side  en  Skov 
med  smukke  Spadseregange  langs  med  Søen. 
Paa  den  østlige  Side  fører  en  Træbro,  omtrent 
380  Fod  lang,  og  paa  den  vestlige  en  noget  kor- 
tere Bro  over  Søen. 

Domkirken  har  saavel  udvendig  som  ind- 
vendig noget  ædelt  og  simpelt,  men  ægte  gothisk 
i  sin  Form.  Udvendig  er  den  fuld  af  Kugler,  som  de 
Danske  ved  Byens  Beleiring  i  ældre  Tider  have  skudt 
ind.  Den  er  ifølge  en  latinsk  Indskrift  med  Munke- 
bogstaver paa  en  Sten,  som  sidder  udenpaa  Kirken 
ved  en  Indgangsdør,  bygget  11 13  af  Henrik  Løve. 
Domkirken  har  en  skjøn,  høi  Hvælving  og  foruden 
Begravelserne  af  28  Biskopper  ogsaa  nogle  Epi- 
tafier over  Hertuger  af  Sachen-Lauenburg  samt  en 
hel  Hvælving  under  Koret  fuld  af  hertugelige 
Lig.  Altertavlen  er  ret  godt  udarbeidet,  næsten 
ganske  af  hvidrødt  Marmor.  Paa  en  Trætavle  i 
Kirken  findes  i  12  forskjellige  Afdelinger  de  vig- 
tigste   Træk    af    St.    Ansvers,    disse    Provindsers 

Apostels  Levned  afbildet  ei  ganske  slet.  Der- 
iblandt ogsaa  hans  Stening,  som  vi  have  i  Mallings 
store  og  gode  Handlinger. 

Domkirken  med  den  Del  af  Byen,  som  kaldes 
»der  Dompia tz«,  hvor  blot  810  Huse  ligge,  til- 
hører Hertugen  af  Mecklenburg-Strelitz.  Her  blev 
jeg  den  første  Nat  indlogeret  hos  en  Amtshaupt- 
mann  Dankwerth  tilligemed  Liitzow,  Lewetzow, 
Seydewitz  og  Jørgen  Heboe*),  som  jeg  blev  over- 
rasket ved  at  træffe.  Folkene  vare  meget  vakre. 
Huset  kunde  i  Ratzeburg  forestille  et  Slot,  og 
Værelserne  vare  ogsaa  elegante.  Hertil  kom,  at 
der  var  en  smuk  Have  paa  Terrasser  ned  mod 
Søen  og  en  charmant  Udsigt.  Men  den  Herlighed 
varede  kun  til  næste  Morgen,  da  Divisionsgeneral 
Loison  jagede  os  ud,  og  jeg  med  Seydewitz  maatte 
flytte  ind  i  Keiserdømmet  Frankrig,  det  er  i  den 
den  anden  Del  af  Byen  hos  en  Madam  Herrmann, 
hvor  vi  begge  kun  tik  et  lidet  mørkt  Kammer. 
Her  ere  foruden  os  to  franske  »Pharmaciens« 
Gallois  og  Cacheux,  Grev  Løven  dal**)  og 
Kaptain  Steffens***),  som  begge  gjøre  en  Slags 
Adjutanttjeneste  hos  Eckmuhl  og  spise  hos  ham, 

*)   Jørgen    Seierstedt   v.   Heboe,    Premierlieutenant   i    det 

Kgl.  Artillerikorps. 
•*)    Charles    Waldemar,    Greve    af   Danneskjold-Løvendal, 
Major  og  Kompagnichef  i  det  danske  Liv-Regiment  til 
Fods.     (Major  i  1813.) 
***)   Jacob  Hansen  Steffens,   Major  i  Ingeniørkorpset  (Major 
fra  1808),  Broder  til  Heinrich  Steffens. 

samt  vore  fire  Tjenere.  Desuden  spiste  8  polske 
Lanciers  samt  i  Begyndelsen  endnu  4  Sergenter 
her.  Da  dette  Hus  ikke  er  af  de  største,  og  da 
en  Familie,  som  bor  tilleie  der,  endnu  har  en 
fransk  Garde-magasin  i  Kvarter,  kan  De  gjøre 
Dem  en  Idé  om  Indkvarteringshyrden.  Vi  faa 
rigtignok  Fødemidler  leverede  in  natura,  men  da 
Værterne  dog  altid  maa  lægge  en  Del  til,  er  en 
slig  Indkvartering  ingen  Spøg  foruden  den  store 
Uleilighed,  den  medfører.  Alle  Huse  ere  saaledes 
belagte,  mange  endog  langt  stærkere  end  dette, 
da  der  foruden  vor  Bataillon  og  et  Kompagni 
Oldenburg,  som  udgjør  Garnisonen,  er  begge 
Prindser  med  alt,  hvad  der  hører  til  deres  Stabe 
og  Garder,  der  for  hver  bestaar  af  et  Grenader- 
kompagni.  Desuden  er  her  en  Mængde  syge 
Officerer,  da  Diarrhoe  og  Blodgang  i  meget  høi 
Grad  rase  saavel  mellem  Officerer  som  Mandskab 
fremfor  alt  af  vor  Division,  hvis  Folk  synes  langt 
fra  ikke  saa  godt  at  kunne  udholde  Strabadser 
som  de  Franske. 

Jeg  har  to  Gange  havt  Diarrhoe,  men  altid  i 
Øieblikket  brugt  Medicin  for  at  styrke  Maven, 
hvorfra  mit  og  alle  andres  Onde  i  denne  Tid 
kommer. 

Egnen  her  bliver  frygtelig  udsuget  ved  saa 
mange  Menneskers  Ophold,  saa  at  jeg  næsten  ikke 
kan  tænke  mig  andre  Udsigter  for  Landboerne 
især  i  enkelte  Egne  end  Hungersnøden  til  Vinter, 

da  mange  af  dem  alt  nu  ere  ikke  alene  næsten  aldeles 
berøvede  alle  Fødemidler,  men  ogsaa  alt,  hvoraf  de 
skulde  kunne  frembringe  dem,  eller  hvorved  de 
skulde  kunne  forskaffe  sig  Penge.  Jeg  har  alt 
forhen  givet  Dem  en  Idé  om  Tilstanden  i  de 
Egne,  hvor  vi  have  været,  jeg  vil  derfor  ikke 
trætte  Dem  med  at  fortsætte  denne  Skildring, 
som  jeg  dog  ikke  vilde  være  i  Stand  til  at  male 
med  de  sande  Farver.  Jeg  vilde  kun  ønske,  at 
enhver,  der  nu  i  Danmark  klager,  maatte  blive 
sat  herhen  saalænge,  til  han  ret  havde  kunnet 
gjøre  sig  bekjendt  med  disse  Egnes  Indbyggeres 
Skjæbne.  Han  vilde  da  sikkert  —  naar  han  ikke 
var  et  Menneske,  som  fortjente,  at  det  skulde 
gaa  ham,  som  det  her  gaar  saa  mange  uskyldige 
—  aldrig  ved  nogen  Leilighed  under  Danmarks 
nuværende  Omstændigheder  lade  sig  forlyde  med 
nogen  Klage,  men  endog  ved  de  Tilfælde,  som 
man  hos  os  ellers  pleier  at  anse  for  de  haardeste 
Stød  af  Skjæbnen,  kun  lade  høre  Taksigelser 
over,  at  ingen  krigsførende  Armé  ei  i  hans  Egn. 
De  forbundne  Armeer  have  hidtil  ingen  Mangel 
iidt  og  ere  i  det  mindste  for  meget  lang  Tid  be- 
tryggede herimod.  Hvad  vi  skulle  have  i  Gage 
i  Fremtiden,  da  vi  nu  faa  alt  af  Keiseren  og  slet 
intet  af  vor  Konge,  have  vi  endnu  ikke  faaet 
Vished  for,  men  det  lider  nok  ingen  Tvivl,  at  vi 
faa  Gage  og  Felttillæg  som  hidtil,  men  udbetalt 
i   Rigsdalere   istedetfor   Rigsbankdalere   og   natur- 

ligvis  alt  i  Sølv.  Naar  alt  bliver  approberet  som 
foreslaaet,  faar  jeg  370  Rigsdaler  om  Aaret  eller 
1687  Francs,  hvori  alt  beregnes,  det  er  37000  Rd. 
D.  K.  Det  maa  jeg  tilstaa,  at,  da  jeg  traadte  ind  som 
Auditør,  kunde  de  allerdristigste  Forhaabninger 
aldrig  have  ladet  mig  vente  ved  mit  Livs  Ende 
at  faa  saa  stort  et  Antal  Dalere  i  aarlig  Løn,  som 
jeg  nu  efter  ikke  3  Aars  Tjeneste  har.  De  maa 
dog  ved  Leilighed  lade  Tante,  som  altid  har  truet 
mig  med,  at  Armod  vilde  blive  min  Lod,  vide, 
at  jeg  nu  har  saa  uhyre  Indtægter  og  desuden 
alt,  hvad  jeg  bruger  til  Livets  Ophold,  frit  enten 
hos  mine  Kvarterværter  eller  ved  de  Leverancer, 
man  af  Magasinerne  leverer  mig.  De  bestaa  i: 
1  eller  i  Fjendens  Land  undertiden  2  *%  Kjød,  1 
*tt  Brød,  1  Pægel  Brændevin  og  behørig  Gemyse, 
Risen-  eller  andre  Gryn  eller  Kartofler  o.  d.  samt 
Salt  daglig.  I  Schwerin  blev  der  endnu  af  og 
til  leveret  Vin. 

Her  har  jeg  megen  Øvelse  i  at  tale  Fransk, 
da  vi  Middag  og  Aften  spise  med  Apothekerne, 
som  ere  studerte,  ret  vakre  og  dannede  Men- 
nesker, kan  man  regne,  at  jeg  regelmæssig  taler 
det  mindst  to  Timer  daglig,  og  jeg  tror,  at  jeg 
nu  taler  det  lige  saa  færdig,  som  jeg  talte  Tysk, 
da  jeg  blev  Auditør. 

Da  Johannsen  i  Begyndelsen  af  vort  Ophold 
her  laa  syg  i  Liibeck,  maatte  jeg  atter  være  Re- 
gimentskvartermester  og  havde  dermed  temmelig 

meget  at  bestille.  Tiden  gaar  ellers  godt,  da  man 
er  saa  mange  Bekjendte  i  Byen,  og  da  her  er  et 
Leiebibliothek,  hvor  man  kan  faa  Røver-  og  andre 
Romaner  for  2  ltibske  Skilling  Stvkket. 

Prinds  Eckmuhl  bor  næsten  ligeoverfor  mig. 
Han  er  mindre,  tykkere,  mere  korthalset  og  mere 
rundrygget,  end  han  forekom  mig,  da  jeg  saa 
ham  bag  et  Vindue  i  Schwerin.  Ansigtet  inde- 
holder ikke  meget  uden  en  Mængde  Kjød.  Han 
bærer  stedse  Briller*). 

Naar  vi  skulle  gaa  herfra,  vil  nok  bero  paa, 
hvilke  Fremskridt  den  store  Armé  gjør.  Et  Rvgte 
om,  at  Berlin  var  faldet  i  de  Franskes  Hænder, 
har  ikke  stadfæstet  sig.  Liineburg  skal  være 
blevet  besat  af  Russerne,  og  Resten  af  Garni- 
sonen, som  skal  have  gjort  en  meget  tapper  Mod- 
stand, har  nok  trukket  sig  tilbage  til  denne  Side 
af  Elben,  som  det  siges  efter  Eckmiihls  Befaling 
for  at  hindre  Fjenden  i  at  tage  en  yderst  vigtig 
Transport,  som  blev  ført  fra  Hamburg  til  Magde- 
burg, og  som  paa  denne  Maade  blev  reddet. 


*)  I  »Felttog  ved  Elben  1813  og  14  ved  en  Oienvidne 
værende  dansk  Stabsofficer«  skriver  G.  D.  Lowendal 
Side  6 :  »Marechal  Davout,  Hertug  af  Auerstadt,  Prinds 
af  Eckmuhl  er  nu  (18 13  47  Aar.  af  et  godt  Udvortes, 
c.  67  Tommer  hoi  og  noget  før,  han  har  noget  meget 
mildt  i  sit  Væsen,  en  stor  Pande  og  haarløs  Isse.  Han 
bærer  stedse  Briller,  dog  er  hans  Svn  ei  synderlig 
svagt. 

General  Pecheux,  som  med  5  Batailloner, 
6  Kanoner  og  80  Ryttere  var  sendt  over  Elben 
for  der  at  holde  Fjenden  tilbage,  blev  ved  Da  hl  en- 
bur  g  angrebet  af  en  5  Gange  stærkere  Fjende. 
Efter  en  meget  tapper  og  blodig  Modstand  har 
han  maattet  trække  sig  tilbage  med  Levningerne 
af  sit  Korps. 

Den  18.  og  19.  September  foretoges  her- 
fra med  vor  Division  og  noget  af  en  fransk  en 
stor  Rekognoscering  til  en  By  Zarre ntin  og  hen- 
imod  Wittenburg,  hvorved  nogle  Jægerbatailloner 
af  Liitzows  Korps,  2  Kanoner  og  noget  hanseatisk 
Kavalleri  bleve  drevne  tilbage,  13  Mand  og  nogle 
saarede  bleve  fangne  samt  desuden  en  Ritmester 
af  Legionen  Grev  Westphal*)  —  Broder  til 
Chefen  for  Legionens  Kavalleri  — ,  som,  da  han 
forhen  i  Westphalen  er  dømt  til  Døden  som  Op- 
rører, nok  nu  er  fusileret.  De  Franske  rose  over- 
maade  meget  de  af  vore  Folk,  som  have  været 
med  i  Affæren,  fremfor  alle  Husarerne,  som  ogsaa 
synes  at  være  udmærkede  Folk. 

Ratzeburg,  24.  September.  Vi  have  idag 
faaet  Ordre  til  at  gaa  paa  Forpost  ved  en  By 
Kogel,  3/4  Mil  fra  Ratzeburg.  I  Stedet  for  os 
kommer  3die  Bataillon  af  holstenske  Infanteri- 
regiment,   som    hidtil    har  været  der  hertil.     Den 


*)    Grev  Westphal    blev    sat    i    Fængsel    i  Harburg,    men 
undkom. 

Glæde  med  at  ligge  i  Huse  er  altsaa  forbi.  Ingen 
Ting  vil  saa  meget  genere  mig  som  Kedsomme- 
ligheden, der  uden  Tvivl  vil  blive  svær,  eftersom 
Veiret  er  afskyeligt,  Regnveir  Nat  og  Dag,  saa  at 
man  ikke  kan  opholde  sig  meget  udenfor,  og 
hvilke  Beskæftigelser  man  skal  begynde  paa,  ved 
jeg  ikke,  da  man  ingen  Bøger  kan  faa,  og  det 
formodentlig  er  for  koldt  til  at  skrive.  Veiret 
klarer  i  dette  Øieblik  Kl.  12  lidt  op,  men  af  lang 
Varighed  pleier  det  gode  Veir  ikke  at  være  i 
denne  Tid. 

Ratzeburg,  d.  9. November  1813.  Da  vi 
den  24.  September  droge  paa  Forpost,  fik  vi  vor 
Station  ved  Weissen  Hirsch,  et  lidet  Værtshus 
en  god  halv  Mil  fra  Byen,  tæt  ved  Byerne  Kogel 
og  Salem.  Vi  forefandt  her  en  meget  bekvem 
Bivouak,  som  vore  Formænd,  3die  Bataillon  af 
Holsten,  havde  indrettet,  og  Overflødighed  af 
Levnedsmidler.  En  Meierigaard  ved  Kogel  med 
et  ikke  udfourageret  Hollænderi  —  en  Sjældenhed 
i  disse  Egne  —  forsynede  os  med  Mælk  o.  d. 
Desuden  var  der  en  Stue  i  Huset  til  Afbenyttelse 
om  Dagen,  saa  at  vi  havde  det  saa  godt,  som  det 
i  en  Bivouak  er  muligt.  Vi  vare  ogsaa  Selskab 
nok,  og  vort  Liv  var  derfor  temmelig  behageligt. 
De  fire  Musketerkompagnier  af  iste  Bataillon  laa 
indenfor  de  temmelig  stærke  Forskandsninger, 
som  vare  besatte  med  to  Kanoner  og  en  Haubits 
samt   sikrede   ved  Forhug,   med  hvilke  ogsaa  alle 


129 

unødvendige  Adgange  til  Skoven,  i  hvis  Udkant 
Huset  ligger,  vare  spærrede.  Huset,  hvori  vi  op- 
holdt os,  og  flere  nærliggende  vare  forsynede  med 
Skydehuller. 

I  Salem  laa  Kaptain  Wegeners  Jægerkom- 
pagni og  en  Husareskadron;  paa  Gaarden  Kogel 
Kaptain  Schous  Jægerkompagni  af  Oldenburg  samt 
Major  Spæth,  Chefen  for  Tropperne  udenfor 
Weissen  Hirsch,  med  sin  Husareskadron.  I  Lands- 
byen Sterley  endnu  længere  ude  mod  Fjenden 
stod  vort  Jægerkompagni,  som  dog  om  Natten 
laa  paa  Kogel.  Til  venstre  Side  af  denne  Position 
stode  de  Franske,  som  havde  adskillige  Bivouaker 
foran  os.  Paa  høire  Side  holdt  vore  Grenaderer 
i  Schmilau  og  fynske  Dragoner  i  denne  By, 
Horst  og  Fredeburg  os  dækkede  i  Forbindelse 
med  Tropperne  i  Mø  lin,  som  høre  til  General 
Vicherys  Division,  bestaaende  af  det  iute  franske 
Linieregiment,  et  12  fø's  fransk  Batteri,  Kaptain 
Køyes  6  S" 's  Batteri  og  det  jyske  Dragonregiment. 
Paa  disses  høire  Fløi  staar  General  Dekans  Bri- 
gade i  Buch  en  og  dækker  Steckenitz.  I  Lauen- 
burg  er  der  ogsaa  Tropper  af  General  Pecheux's 
Division,  han  selv  ligger  iBoitzenburg.  Lune- 
burg er  atter  i  vor  Magt. 

Paa  den  nordlige  Side  af  Ratzeburg  dækker 
Søen  os,  længere  mod  Nord  paa  Bredderne  af 
Wachenitz  Besætningen  i  G  run  au  i  Forbindelse 
med    den    i   Liibeck.     I  Grunau    var    vor    2den 

Bataillon  og  en  Del  polske  Lanciers  under  Scrivers 
Kommando;  men  den  26.  September  kom  den 
tilbage  til  os  og  afløstes  af  3<iie  Bataillon  Olden- 
burg under  en  polsk  Oberstlieutenant  Strososky. 
Denne  Besætning  stod  under  Divisionsgeneral 
Thiébault  i  Lubeck,  som  der  har  General  Lalle- 
mands  Brigade  og  vor  saakaldte  Avantgarde  under 
Oberst  Waldeck,  som  bestaar  af  holstenske  Skarp- 
skytterkorps  tvende  Batailloner,  holstenske  Rytter- 
regiment samt  Kaptain  Gerstenbergs  Batteri  og 
2den  Bataillon  af  slesvigske  Jægere,  hvilken  sidste 
udgjør  Garnisonen  i  Travemunde,  hvor  ogsaa  en 
Del  Artillerister  under  Lieutenant  Krabbe  betjene 
de  12  derværende  Kanoner,  og  hvor  en  fransk 
Oberstlieutenant  Loisi  er  Kommandant.  Nu  er 
for  nogle  Dage  siden  ogsaa  2den  Bataillon  Fyn 
gaaet  herfra  til  Lubeck.  Thiébault  er  for  nogle 
Dage  siden  suspenderet  fra  sit  Kommando,  som 
Lallemand  har  overtaget. 

Alle  andre  danske  Tropper  af  Auxiliærkorpset 
ligge  i  Bivouak  ved  Ratzeburg  paa  begge  Batailloner 
Holsten  nær,  som  garnisonere  i  Byen,  hvor  ogsaa 
alt,  hvad  der  hører  til  Staben,  er. 

I  Weissen  Hirsch  vexlede  fra  Midten  af 
Oktober  hver  anden  Dag  en  Bataillon  fra  Bivou- 
aken  og  et  Detachement  Kavalleri.  Der  er  nu 
bygget  Hytter  i  Bivouaken  for  vor  iste  Bataillon. 

Kogel  er  kun  om  Dagen  besat  af  en  Felt- 
vagt, og  de  Tropper,  som  før  laa  der,  ere  forlagte 

til  S  c  h  m  i  1  a  u,  hvorhen  ogsaa  Husarerne  fra  Salem 
ere  komne.  Sterley  er  forladt,  forresten  er  vor 
Stilling  ganske  som  ovenfor  beskrevet.  Saaledes 
er  vort  og  Eckmiihls  øvrige  Korps  Stilling  paa 
denne  Side,  som  vender  nærmest  mod  Fjenden. 


Scheersrade,  den  17.  November  1813. 
Sammen  med  vor  iste  Bataillon  var  jeg  altsaa 
paa  Forpost  ved  Weissen  Hirsch,  V2  Mil 
fra  Ratzeburg.  Vi  levede  der  ret  behageligt  efter 
Omstændighederne,  dog  ikke  ganske  for  mit  Ved- 
kommende, da  jeg  den  første  Nat  blev  temmelig 
heftig  syg  af  den  gængse  Sygdom,  som  nok  næsten 
ethvert  Individ  i  Auxiliærkorpset  har  havt  i  større 

eller  mindre  Grad. —  Godt  var  det,  at  jeg 

dog  havde  alle  de  Bekvemmeligheder,  som  i  en 
saadan  Tilstand  kunne  haves,  især  at  jeg  Dag  og 
Nat  kunde  opholde  mig  i  et  Værelse  og  ligge  i 
en  Art  Seng. 


Affæren  den  7.  Oktober  1813  fandt  Sted 
tæt  udenfor  Weissen  Hirsch.  Dagen  før  havde 
man  alt  observeret  en  stor  Kolonne  med  meget 
Artilleri  og  Kavalleri  trække  forbi  den  franske 
Bivouaks  Front.  General  Rom,  som  fik  Ordre  til 
at  angribe  den,  gjorde  henved  100  mecklenburgske 

Jægere  og  1  Officer  til  Fange.  Da  vi  underret- 
tedes herom  og  som  Følge  heraf  ventede  et  Angreb, 
vare  alle  den  Nat  meget  aarvaagne,  men  Angrebet 
paafulgte  dog  først  næste  Aften  i  Mørkningen. 
Bekjendtgjørelsen  derom,  som  er  grundet  paa 
Major  Spæths  Rapport,  viser,  at  vi  ikke  saa  slet 
have  lært  at  efterligne  andre  i  pralende  Rapporter. 
Den  er  meget  urigtig  og  synes  især  at  gaa  ud 
paa  at  hæve  Rapportøren  og  hans  Undergivne. 

Noget  maa  jeg  tilføie  til  Berigtigelse.  Ved 
Fjendens  Nærmelse  maatte  Feltvagterne  samt  Trop- 
perne i  Kogel  og  Salem  trække  sig  tilbage,  lige- 
ledes vort  }die  Kompagni  under  Myohl  og  4de 
under  Rambusch,  som  vare  posterede  i  to  smaa 
Skove  nogle  Hundrede  Skridt  udenfor  Weissen 
Hirsch.  Da  man  siden  fandt,  at  disse  Skove  og 
Salem  igjen  burde  besættes,  gik  Schaumberg  selv 
med  Kaptain  Wegeners  Jægerkompagni  til  Salem 
for  at  tage  Byen  og  beordrede  Major  Spæth  med 
Rambuschs  og  vort  Jægerkompagni  samt  de  i 
Rapporten  omtalte  32  Husarer  til  at  besætte  Sko- 
vene. Ved  Ankomsten  til  den  ene  Skov  styrtede 
en  fjendtlig  Bataillon  med  fældet  Gevær  og 
Hurraraab  ind  paa  Rambuschs  Kompagni  —  Jæger- 
kompagniet var  posteret  længere  ude  til  Siderne  — , 
som,  da  Fjenden  var  det  paa  faa  Skridt  nær, 
gav  ham  en  Salve,  der  bragte  ham  i  en  saadan 
Uorden,  at  Husarerne  kunde  hugge  ind.  Rambusch 
har    derpaa    selv    nedhugget    en    fjendtlig  Soldat. 

Uagtet  den  Andel  han  og  hans  Kompagni  saa- 
ledes  have  i  det  lykkelige  Udfald  af  Affæren, 
findes  dog  intet  i  Rapporten  anført  om  ham,  eller 
om  at  Infanteriet  har  gjort  noget  imod  den  Ba- 
taillon,  som  Husarerne  huggede  ind  paa.  Der- 
imod er  Kaptain  Schulze  nævnet,  som  om  han 
havde  taget  Del  i  Affæren,  uagtet  han  blot,  jeg 
ved  ei  en  Gang  ret  om  i  det  kritiske  Øieblik, 
var  posteret  paa  Veien  til  Skoven  nogle  Skridt 
udenfor  Batterierne  ved  Weissen  Hirsch,  hvor 
han  lige  saa  lidt  havde  Leilighed  til  at  gjøre 
noget,  som  enhver  af  dem,  der  bestandig  blev 
indenfor  Batterierne. 

Lieutenant  Hedemann  af  vort  Regiment,  som 
kommanderede  en  af  Feltvagterne,  blev  heller  ikke 
omtalt  i  Rapporten,  uagtet  han  gjorde  det  samme, 
som  den  i  Rapporten  nævnte  Husarkorporal  Jaincke, 
der  handlede  efter  hans  Ordre. 

Behrens,  Bataillonschirurg  ved  slesvigske  Re- 
giment, skal,  uagtet  han  den  Dag  var  syg,  have 
havt  vel  saa  stor  Andel  i  de  saaredes  Forbinding 
som  hans  Kollega  og  dog  er  ikke  han,  men 
denne  nævnet.  Angivelsen  af  vort  og  Fjendens 
Tab  er  rigtigt. 

En  Jæger  af  vort  Regiment,  som  er  blevet 
Dannebrogsmand,  fulgte  med  Lieutenant  Schmidt 
paa  hans  Retraite  fra  Feltvagten  ved  Kogel  og 
fik  af  en  fjendtlig  Rytter  et  ikke  ubetydeligt  Hug 
over  Ansigtet,    men    vedblev    dog    idelig  forfulgt 

af  Fjenden  at  retirere  ad  en  stor  Omvei  og 
gjennem  dybe  Moser  med  Lieutenanten  til  Weissen 
Hirsch,  og  da  Kompagniet  ved  hans  Ankomst 
dertil  just  stod  færdig  til  at  gaa  ud  for  at  tage 
den  føromtalte  Skov  tilbage,  stillede  han  sig  strax 
i  sit  Geled  og  deltog  i  Affæren  mod  den  fjendtlige 
Bataillon. 

Noget  efter  at  Fjendens  Angreb  var  begyndt, 
da  hans  Ild  overmaade  hurtig  nærmede  sig 
Weissen  Hirsch  og  var  meget  heftig,  maattejeg 
efter  Schaumbergs  Raad  begive  mig  til  den  store 
Bivouak,  hvorhen  jeg  med  megen  Møie  slæbte 
mig  tilfods,  og  hvor  jeg  maatte  tilbringe  Natten 
i  en  Hytte.  Næste  Morgen  fandt  jeg  min  Broder, 
der  var  Lieutenant  ved  Batteriet  Friis,  og  blev  af 
Officererne  ved  hans  Batteri  optaget  i  et  Hus, 
hvor  de  havde  faaet  en  ret  god  Dagligstue  og  et 
Sovekammer  dog  naturligvis  uden  Senge.  Da 
Oberst  du  jour,  den  Oberst  eller  General,  som 
hver  Dag  havde  Kommandoet  i  Bivouaken,  fandt 
vor  Bolig  bekvemmere  end  sin  Hytte,  maatte  vi 
flytte  ud  deraf.  Dog  fik  vi  et  Kvistkammer  i 
samme  Hus,  hvor  rigtig  nok  Regn  og  Vind 
havde  fri  Passage  gjennem  Vinduerne,  som  ganske 
opfyldte  Halvdelen  af  de  hinanden  modsatte 
Vægge,  og  hvor  Loftet  ei  var  tættere,  end  at 
Musene  faldt  igjennem  det  ned  paa  Bordet  til  os. 
Dog  blev  Besiddelsen  af  en  saadan  Bolig  os  sikker 
misundt  af  adskillige  Tusinde  Hyttebeboere. 

Vi  led  naturligvis  overordentlig  af  Kulde 
især  jeg,  der  efter  min  Svaghed  var  blevet  utrolig 
kuldskjær,  og  dette,  maa  jeg  tilstaa,  har  for  en 
Del  været  Aarsag  til,  at  jeg  har  opsat  saa  længe 
at  skrive  Dem  til,  da  mine  Fingre  naar  jeg  havde 
endt  mine  sædvanlige  Skriverier,  vare  altfor  stive 
til  længere  at  føre  en  Pen.  Ogsaa  var  den  Uro, 
som  Samlivet  med  saamange  andre  i  slig  Natur- 
tilstand medfører,  meget  Skyld  i  min  Taushed. 
Vi  levede  forresten  overmaade  godt  og  fornøiet 
sammen,  da  vi  altid  vare  Selskab  nok.  For  vor 
Forsyning  med  de  egentlige  Nødvendigheder  var 
som  altid  paa  det  bedste  sørget,  i  hvilken  Hen- 
seende vi,  men  ei  Landets  Indvaanere,  have  al 
Aarsag  til   at  være  fornøiede  med  vore  Allierede. 

Derimod  manglede  vi  for  det  meste  Penge, 
og  det  er  især  for  nærværende  Tid  i  høi  Grad 
Tilfældet,  thi  vore  Remisser  ankomme  temmelig 
sparsomt,  saa  at  vi  i  Stedet  for  ved  hver  Maaneds 
Begyndelse  at  erholde  vor  danske  Gage,  altid 
først  noget  efter  dens  Udløb  faa  det  sidste  af  den. 
Vor  Gagering  paa  fransk  Fod  er  endnu  ikke 
reguleret,  takket  være  Generalkrigskommissær 
Munch,  som  efterat  han  endelig  havde  taget  Mod 
nok  til  sig  for  at  komme  fra  Hamburg  til  Armeen 
noget  efter  dens  Ankomst  til  Ratzeburg,  saalænge 
kvaklede  paa  Generalkrigskommissariats  Manér 
med  Udarbeidelsen  af  Planen  og  gjorde  Hovedet 
saa  kruset  paa  de  Franske,  at  man  omsider  fandt 

det  raadeligst  at  spare  ham  den  Uleilighed  at 
udkaste  den,  som  nu  er  gjort  færdig  af  Major 
Carl  Bardenfleth  og  Overkrigskommissær  Fischer 
og  alt  for  en  Tid  siden  indsendt  til  Eckmiihls 
Approbation. 

Kjedsommelighed  hjemsøgte  os  i  vort  Hus 
som  andre  Steder  i  Bivouaken,  og  for  at  fordrive 
den  maatte  vi  fra  Leiebibliotheket  i  Ratzebutg  faa 
Romaner  ud.  Jeg  har  blandt  andet  læst  Schillers 
Geisterseher. 

Min  Broder  har  været  med  i  en  Bataille, 
som  rigtignok  ikke  var  af  de  blodigste.  Den 
17de  Oktober  foretoges  en  Expedition  mod 
Seedorf  og  nogle  andre  Byer  udenfor  Kogel, 
ved  hvilken  Friis's  Batteri  var  med.  Det  vigtigste, 
der  passerede  var,  at  General  Rom,  som  nok 
havde  vovet  sig  for  langt  frem,  blev  paa  en  Gang 
omringet  af  sorte  Husarer,  af  hvis  Hænder  han 
kun  med  Nød  slap  ud,  hvorimod  hans  ene  Adju- 
tant,  hans  Ordonnansofficer  Lieutenant  Lewetzau 
af  fynske  Dragoner  og  en  af  Eckmiihls  Adjutanter 
Lafayette*)  samt  tre  fynske  Dragoner  bleve 
tagne  til  Fange.  løvrigt  retirerede  Fjenden,  som 
havde   ladet  nogle  Batailloner  og  Eskadroner  op- 

*)  Eckmuhl  skriver  d.  >  9  / ,  0  1 8 1 3  til  Me  la  maréchale : 

»Fayet  le  jeune  s'est  fait  prendre  hier;  sa  vue  basse  en 
est  la  cause.  Je  ferai  ce  que  je  pourrai  pour  adoucir 
son  sort,  je  lui  ferai  passer  de  l'argent.« 

Me   de  Bloqueville. 

marchere,  saasnart  Friis's  Batteri  begyndte  at 
skyde.  Overløbere  have  siden  fortalt,  at  dets  Skud 
havde  dræbt  en  Hest  og  taget  Benet  af  en  Mand. 

Næsten  daglig  kom  der  Overløbere,  medens 
vi  vare  ved  Ratzeburg,  især  af  det  preussiske 
Regiment  sorte  Husarer  Grev  Dohna,  i 
hvilket  en  saa  stærk  Desertion  fandt  Sted,  at  man 
tilsidst  ganske  opløste  det*).  Foruden  dette 
Regiment  stod  nærmest  mod  os  det  første  Husar- 
regiment af  den  russisk  tyske  Legion,  som  skal 
have  været  meget  godt  Kavalleri.  Dog  er  det 
naturligvis  ikke  at  sammenligne  med  vore  her- 
værende to  Husareskadroner,  som  sikkert  er  noget 
af  det  første  Kavalleri,  man  kan  tænke  sig,  og 
som  vore  Allierede,  hvis  Kavalleri  falder  aldeles 
igjennem  mod  dem,  ogsaa  skjænke  deres  uind- 
skrænkede Beundring.  Meget  ofte  har  man  ved 
Forposterne  havt  smaa  Affærer,  men  vore  Tropper 
ere  altid  komne  derfra  med  Ære. 

Den  10.  November  var  der  vedLiibeck 
en  Affære,    i    hvilken  den  preussiske  Major 


*)  Eckmuhl  skriver  d.  9  10  1813  —  —  —  »chaque  jour 
nous  avons  de  quatre  å  six  déserteurs  å  cheval:  ce  sont 
des  Francais  prisonniers  qu'ils  ont  forces  å  servir  sous 
peine  d'étre  envoyés  en  Sibérie,  ils  prontent  de  la 
premiere  occasion  pour  nous  rejoindre  et  demandent 
du  service,  ils  ont  la  rage  dans  le  coeur  contre  les 
cruautés  de  l'ennemi«. 

Me  de  Bloqueville. 


1 38 

Se  hil  1,  Broder  til  den,  der  faldt  ved  Stralsund, 
blev  taget  til  Fange  af  en  i6aarig  polsk  Lancier- 
officer, der  huggede  om  med  ham  i  nogen  Tid, 
og  da  det  gik  for  langsomt,  skal  have  taget  ham 
i  Nakken  og  trukket  ham  ned  af  Hesten.  Major 
Schill  havde  været  vor  Modstander  lige  fra  Midten 
af  Sommeren.  Vore  Skjærmysler  ved  Mølln, 
hvorom  Beretningerne  ere  ganske  sandfærdige, 
kjender  De  vel  af  Aviserne. 

Nu  kjender  de  vel  ogsaa  vore  Allieredes 
store  Uheld,  om  hvilke  vi  alt  for  lang  Tid 
siden  have  havt  Efterretninger  af  de  Berlin'ske 
Aviser,  som  Fjenden  har  sendt  os.  Derefter  er 
Tabet  betydelig  større,  end  det  i  de  franske 
Efterretninger  angives,  da  30 — 40  Generaler,  hvor- 
iblandt Hertugen  af  Tarent,  og  omtrent  lige  saa 
mange  Tusind  Mand  skulle  være  fangne,  desuden 
Hertugen  af  Castiglione  og  endnu  en,  jeg  tror 
af  Reggio,  en  Del  Generaler  og  mange  Tusind 
Mand  dræbte,  samt  en  stor  Mængde  Kanoner 
tagne  m.  m.  Dog  skulle  disse  Beretninger  efter 
en  paa  sin  Reise  fra  Breslau  til  Kjøbenhavn  for 
noget  siden  til  Ratzeburg  ankommen  Legations- 
sekretær Koopmanns  Udsagn  være  temmelig  over- 
drevne. Efter  de  nævnte  Aviser  har  ei  alene 
Baiern,  men  ogsaa  Wiirtemberg,  Baden  og  Schweiz 
forenet  sig  med  Østrig.  Paa  vort  Korps  ville 
disse  Uheld  nok  ogsaa  have  betydelig  Indflydelse. 
Gud  ved,  hvad  der  bliver  af  os. 

Vor  Bivouak  var  ret  kommet  i  smuk  Stand ; 
alle  Hytterne  vare  solid  byggede  af  Grantømmer, 
en  hel  nydelig  lille  Granskov  gik  dertil  i  Løbet, 
og  tækkede  med  Siv,  Straa  eller  Græstørv,  saa  at 
de  temmelig  godt  kunde  holde  Regn  og  Blæst 
ude.  Mod  Kulden  beskyttede  man  sig  ogsaa  ved 
at  bygge  Kakkelovne  af  Mursten,  som  tilsidst 
fandtes  i  alle  Hytterne  og  vare  ret  gode.  Vi  fik 
ogsaa  vort  Værelse  nogle  Dage  før  vor  Bortgang 
sat  i  god  Stand  ved  at  lade  det  dele  med  et 
Bræddeskillerum,  Vinduerne  tilkline,  og  en  af  de 
omtalte  Kakkelovne  opsætte,  saa  at  vi  der  havde 
et  ret  behageligt  Ophold  med  en  fortryllende 
Udsigt  over  Søen.  Nær  havde  det  imidlertid 
kunnet  komme  os  dyrt  at  staa.  Da  Kakkelovnen 
opsattes,  var  en  Tværbjælke  i  Væggen,  til  hvilken 
den  opsattes,  blevet  tildækket  med  Sten  efter 
Murmesterens  Forsikring  saa  godt,  at  intet  kunde 
risikeres.  Røgen  gik  først  ovenfor  den  ind  i 
Skorstenen.  Efter  i  nogle  Dage  at  have  lagt  i 
Ovnen,  vaagner  jeg  en  Nat  og  hører  en  Knitren 
som  af  Ild.  Med  Nød  bekvemmede  jeg  mig  til 
at  staa  op  og  opdagede  da,  at  Bjælken  var  i 
Brand.  Ovnen  blev  nu  nedbrudt  og  Bjælken 
hugget  ud.  Med  hvilken  Glæde  vi  takkede  Gud, 
for  at  vi  saaledes  vare  reddede,  og  hvorledes  vi 
forbandede  vor  Uforsigtighed,  der  lod  os  stole 
paa  Murerens  Ord,  kan  De  vel  begribe. 

Vor  Bivouak,  der  saa  ud  som  en  lille  By, 
da  Hytterne  laa  i  flere  Rækker  med  Gader 
imellem  og  Vaabenpladse  foran  Fronten,  hvor 
hvert  Regiments  Faner,  Geværer  og  Trommer 
stode  opstillede,  var  forskjønnet  med  Alleer  af 
Toppene  af  Grantræerne.  Men  da  intet  i  Verden 
er  fuldkomment,  som  man  ønsker  det,  fik  vi 
Marcheordre,  da  alt  var  i  bedste  Stand. 

Den  12.  November  formodede  vi  et  Op- 
brud, idet  Fouragemagasinerne  bleve  saa  vidt 
muligt  tømte  og  fordelte  mellem  Tropperne. 
Kavalleriet  fik  Ordre  til  at  udfouragere  sine 
Kantonnements  og  at  opbrænde  al  Fourage,  som 
det  ei  kunde  føre  med,  og  den  prægtige  lange 
Bro  over  Søen  til  Ratzeburg  belagdes  med  Tjære- 
tønder. Flere  franske  Korps  begyndte  ogsaa  at 
gaa  bort,  og  om  Aftenen  var  Horisonten  paa  flere 
Steder  rød  af  brændende  Leire. 

Næste  Morgen  den  13.  November  gik 
vi  alle  bort  under  den  store  Illumination  fra  vore 
brændende  Hytter.  Synet  af  Branden  var  prægtigt, 
men  behagelige  Ideer  kunde  det  ikke  vække,  naar 
man  tænkte  paa,  hvor  mange  for  Egnens  Beboere 
nyttige  Ting  derved  blev  et  Rov  for  Luerne. 
Vor  Vei  gik  syd  om  Byen,  da  Broen  alt  var 
impassabel,  i  et  stygt  Regnveir  og  ad  en  afskyelig 
Vei,  der  især  henimod  Griinau  blev  næsten 
ganske  ufremkommelig,  da  man  ved  hvert  Skridt 
var  nødt  til  at  gaa  i  Dynd  til  Knæerne. 

Der  var  lovet  mig  en  Hest  af  Kaptain  Friis, 
men  da  man  for  tidlig  havde  antændt  Hytterne 
paa  høire  Fløi,  og  Vinden  bar  Flammerne  lige 
ind  paa  Batteriets  paa  yderste  venste  Fløi  posterede 
Ammunitionsvogne,  hvorved  disse  let  havde  kunnet 
springe  i  Luften,  maatte  Batteriet  over  Hals  og 
Hoved  retirere.  Derved  fik  det  ikke  den  Plads  i 
Kolonnen,  som  var  bestemt,  og  jeg  gik  glip  af 
Hesten  og  fik  den  først  ved  Griinau,  hvor  jeg 
endelig  naaede  Batteriet.  Paa  Bredden  af  Søen 
saa  vi  under  vor  Marche  den  tykke  Røgstøtte  af 
Broen,  som  man  omtrent  Kl.  9  F.  antændte, 
hvirvle  i  Luften. 

Skrækkelig  maa  den  Tilstand  have  været, 
hvori  vi  have  efterladt  Ratzeburg  og  Omegn. 
Næsten  hele  dette  Aars  Høst  af  Korn  er  gaaet  i 
Løbet  til  Fourage  eller  Hytterne,  og  disse  samt, 
hvad  der  ellers  er  levnet  Eierne,  ere  efter  Eck- 
muhls  Befaling  gaaet  op  i  Røg.  Kartofler  og 
andre  Havevæxter,  som  i  saa  stor  Mængde  dyrkes 
i  denne  Egn,  høre  nu  til  Sjældenhederne,  da 
næsten  alt  er  fortæret  af  Tropperne,  som  under 
Slutningen  af  deres  Ophold  der  havde  Tilladelse 
til  at  tage  alt  af  Haverne  og  Markerne.  Kvæg, 
Faar,  Svin  og  Fjederkræ  saa  man  kun  meget 
sjældent,  da  den  største  Del  var  fortæret.  Selv 
Husene  omkring  Byen  vare  meget  ødelagte,  da 
de  nødvendigste  Ting  til  Bivouakhytterne  f.  Ex. 
Døre,   Vinduer,    Brædder,    Mursten   o.  s.  v.   vare 


I42 

tagne  fra  dem.  Egnen  mod  Mecklenburg,  den 
eneste,  hvorfra  Ratzeburg  nu  kan  faa  Tilførsel, 
ser  nok  ikke  meget  bedre  ud,  da  fjendtlige  Tropper 
have  ligget  der. 

Den  nye  Stilling,  som  vi  have  indtaget, 
er  bag  Steckenitz  med  venstre  Fløi  mod 
Liibeck  og  høire  formodentlig  endnu  i  Lauenburg. 
Vort  Regiment  blev  den  første  Nat  lagt  iBeiden- 
dorf  og  Krumesse,  i  hvilken  sidste  By  ogsaa 
iste  Bataillon  af  fynske  Regiment  laa. 

Gjennem  denne  By  gaar  Landeveien  fra 
Liibeck  til  Hamburg,  men  Broen  over  Steckenitz, 
der  løber  midt  gjennem  Byen,  var  nu  afbrudt. 
Batteriet  Friis  laa  den  Nat  ved  Krumesserbaum, 
et  Taarn  med  Gjennemkjørsel  paa  Veien  til  Liibeck. 
Liitzow,  Seydewitz,  Myohl,  Tholen  og  jeg  laa 
hos  Municipalraaden,  det  er  paa  Dansk  omtrent 
Sognefogden  i  Byen.  Han  er  ellers  Bager,  Brygger 
og  Brændevinsmand  samt  en  meget  skikkelig 
Mand,  hos  hvem  vi  havde  det  saare  godt.  Da 
der  kun  var  een  Seng  i  Stuen,  faldt  det  i  min 
Lod  at  ligge  paa  Gulvet  paa  Straa,  men  dette  er 
mig  efter  den  lange  Øvelse  nu  ligesaa  kjært  som 
at  ligge  i  en  Seng. 

Næste  Morgen  lod  Scriver,  flere  andre  Offi- 
cerer og  jeg  os  sætte  over  Steckenitz  i  en  lille 
Baad  til  vort  nye  Kvarter,  Krumesserhof, 
en  Meierigaard  paa  to  Bøndergaardes  Størrelse 
i  den  anden  Ende  af  Byen.    Det  øvrige  Regiment 

maatte  gaa  omtrent  en  Mil  for  at  komme  dertil. 
Hele  iste  Bataillon  paa  et  Kompagni  nær,  som 
kom  til  en  nærliggende  Mølle,  blev  indlagt  paa 
denne  Gaard  og  nogle  faa  omliggende  Huse. 
2den  Bataillon  gik  til  Byen  og  Herregaarden 
Bliesdorf,  hvor  General  Lasson  havde  sit  Brigade- 
kvarter. Vore  Folk  laa  i  Laderne,  og  vi  i  de  mange 
tomme  Værelser  paa  Krumesserhof.  Gaarden  har 
i  flere  Hundrede  Aar  tilhørt  den  nu  afdøde  Hoved- 
linie af  den  Brombseske  Familie,  efter  hvem  den 
ogsaa  er  kaldet  Bromsenerhof,  men  nu  beboes 
den  kun  af  tre  Døtre  og  et  Par  Sønner  af  en 
nylig  afdød  Forpagter,  og  alle  Værelserne  paa  et 
Par  nær  ere  derfor  umøblerede.  Af  denne  Aarsag 
vare  endog  med  OporTrelse  fra  Beboernes  Side 
kun  2 — 3  Senge  for  Oberstlieutenanterne  og 
Johannsen  at  bringe  i  Stand,  vi  andre  laa  paa  Straa, 
og  for  at  faa  de  nødvendigste  Møbler  i  vore  Værelser 
vare  vi  i  stor  Forlegenhed.  Vi  maatte  f.  Ex. 
bruge  overflødige  Døre  til  Borde.  Da  Beboerne 
vare  yderst  gode  Folk,  levede  vi  her  saa  godt, 
som  vi  kunde  ønske  det,  naar  17  Officerer  og 
4  å  500  Mand  ligge  i  eet  Hus. 

Dagen  efter  vor  Ankomst  reiste  jeg  med 
Golowin  til  Lubeck,  og  ved  vor  Hjemkomst 
mod  Middag  den  16.  November  fandt  vi  Batail- 
lonen  opstillet  til  Afmarche  til  Scheersrade 
ifølge  en  nylig  erholdt  Ordre.  Saavel  vi  som 
Gaardens   Beboere,    der    lode    til    at    være   meget 

tilfredse  med  os,  og  der  efter  os  skulde  have  en 
Bataillon  og  en  hel  Husareskadron,  vare  slet  ikke 
fornøiede  med  Forandringen;  vi  fordi  man  gav 
os  en  meget  slet  Skildring  af  de  nye  Kvarterer, 
og  fordi  vi  da  ere  en  Mil  længere  fra  Lubeck 
og  have  Veie  dertil,  som  paa  mange  Steder 
søge  deres  Lige  i  Laaland.  Vi  fandt  dog  Byen 
bedre,  end  alle  Beskrivelser  angave.  I  5  Gaarde 
maa  den  rumme  vor  hele  Bataillon  paa  et 
Kompagni  nær,  som  er  detacheret  til  Donner- 
schleuse.  Byen  er  ganske  velbygget  og  forsynet 
med  ret  gode  Stuer,  hvori  tre,  fire  eller  fem 
Officerer  ligge  sammen;  kun  Johannsen  og  jeg 
have  ikke  flere  i  vor  Stue.  Vi  leve  ogsaa  meget 
godt,  og  naar  vi  intet  andet  skulde  gjøre  end 
ligge  saaledes  sammenpakkede  i  Kantonnements, 
ønsker  jeg  nok  at  blive  her.  For  første  Gang, 
siden  vi  laa  i  Ratzeburg,  har  jeg  en  ordentlig 
Seng.  Byen  er  af  de  hidtil  skaanede,  i  hvilke 
ingen  Tropper  have  været.  Fourage,  Gemyse  og 
Fjederkræ  finder  man  derfor  i  Overflod,  ligesaa 
Faar  og  Svin,  men  Køerne  have  de  Franske  alle 
taget  bort  paa  een  eller  to  nær. 

Vor  Bataillon  er  idag  atter  gaaet  til 
K  ru  messerhof  for  paa  en  eller  to  Dage  at 
besætte  denne  Post  og  Byen  Krumesse,  medens 
den  Bataillon,  som  var  der,  er  borte  sandsynligvis 
paa  en  Fouragering  paa  hin  Side  Floden  eller 
paa    anden    saadan    Expedition.      Vore    Tropper 

have  nu  deres  Stilling  bag  Steckenitz  tæt 
ved  Floden.  I  Liibeck  ere  de  samme  Tropper 
som  før,  og  Matroskompagniet  samt  Kommis- 
sariatet er  ogsaa  kommet  dertil.  I  Schwartau 
ligger  iste  Bataillon  Fyn.  Prindsens  Hoved- 
kvarter er  paa  Gaarden  Rothenhof,  Dron- 
niugens  Bataillon  i  Meisling,  Batteriet  Fries  i 
en  By  nord  for  Kronsford,  jeg  tror  Ober- 
Biisau,  og  Regiment  Oldenburg  i  Kronsford 
tilligemed  Schulenburg  og  hans  Brigadestab.  Her 
er  ogsaa  Forskandsninger  foran  Broen,  som  gaar  over 
Steckenitz.  I  Krumesser  By  og  Gaard  ere  de  annek- 
terede holstenske  Batailloner  og  en  Husareskadron, 
iRondshagen  og  Klein  Berkentin  fynske 
Dragonregiment  og  i  Golnitz,  Niendorf, 
Kiisen  og  Pantin  fire  detacherede  Jægerkompag- 
nier. I  Mølln  er,  saavidt  jeg  ved,  det  samme 
som  før,  og  derfra  gjennem  Sachsenwald  til 
Schwarzenbeck,  hvor  Eckmiihls  Hoved- 
kvarter er,  skal  Divisionen  Loison,  der  ved 
Ratzeburg  bivouakerede  foran  os,  have  sin  Position. 
Den  1 8.  November  var  en  svensk  Patrouille 
paa  20  Mand  af  det  pommerske  Landeværn  i 
Gross  Berkentin,  V4  Mil  herfra,  og  Skud 
vexledes  mellem  dem  og  vore  Folk  i  Klein 
Berkentin.  Den  19.  November  skulde  de 
Svenske  have  været  i  Besiddelse  af  Ratzeburg, 
Lankow,  Pogez  og  Gross  Sarau,  Byer  paa  Hoved- 
landeveien  til  Liibeck  mellem  Ratzeburg  og  Griinau; 

10 

russiske  og  tyske  Husarer  samt  Hanseater  vare 
i  Griinau.  Hanseater  saas  ogsaa  igaar  af  vore 
Folk  i  Donnerschleuse  paa  den  anden  Side  af 
Steckenitz. 

Paa  Herregaarden  Kasdorf  ved  Landeveien 
fra  Hamburg  til  Liibeck  indrettes  vor  Ambulance, 
og  Bretteville  kommer  fra  Altona  dertil.  Vi  have 
endnu  mange  syge;  ved  vort  Regiment  var  An- 
tallet nylig  over  550. 

Steckenitz  er  paa  de  fleste  Steder  meget 
dyb,  endog  lige  ved  Bredderne,  men  vel  ikke 
mere  end  20 — 30  Alen  bred.  Den  Dag,  vi  mar- 
cherede fra  Ratzeburg,  vilde  Fjenden  angribe 
Mølln,  men  blev  drevet  tilbage  og  forfulgt  til 
Schmilau  paa  hin  Side  Ratzeburger  Sø.  Denne 
Træfning  skal,  efter  hvad  jeg  har  hørt,  have 
kostet  de  Franske  og  os  60  og  Fjenden  4 — 500 
Mand,  og  især  skal  Kaptain  Køye  med  sit  Batteri 
have  udmærket  sig.  Hans  Kanoner  ere  franske, 
som  han  for  noget  siden  har  maattet  modtage, 
og  General  Vichery  skal  i  Anledning  af  den 
omtalte  Affære  have  sagt  om  ham,  at  han  vel 
havde  modtaget  Batteriet  i  slet  Tilstand,  men  at 
det  havde  gjort  saadan  Nytte,  at  man  kunde 
mærke,  at  det  havde  været  i  en  dansk  Artilleri- 
officers Hænder.  Deichmann  staar  ved  dette 
Batteri. 

Efter  Sigende  skal  Eckmuhl  af  Keiseren 
have    faaet    Ordre    til    at    dække    Holsten    og 

saa  meget  som  muligt  skaane  Landet.  Gid  det 
maatte  betyde  at  behandle  det  anderledes,  end 
Keiserens  eget  Land  behandles.  Man  siger  ogsaa, 
at  Kronprindsen  af  Sverig  har  sit  Hoved- 
kvarter i  Liineburg. 

I  Liibeck  var  jeg  den  i  i.  November  fra 
Ratzeburg.  Jeg  morede  mig  der  ret  godt  ved  at 
snakke  med  gamle  Bekjendte.  Endnu  bedre 
morede  jeg  mig  der  sidst  med  Golowin.  Vi 
spiste  og  laa  i  »Fiinf  Thurmer«,  det  bedste 
Værtshus  der  i  mine  Tanker  og  næsten  alle 
Danskes  Samlingsplads.  Der  skandses  endnu  be- 
standig, og  en  Mængde  af  de  deilige  Alleer 
udenfor  Porten  ere  fældede.  Alle  spirituøse 
Drikkevarer  der  og  i  Hamburg  ere  lagte  i  Beslag 
for  Armeen.  4000  Oxehoveder  Vin  ere  alt 
tidligere  førte  fra  Liibeck  til  Hamburg,  og  i  Lecage 
for  disse  paa  denne  Transport  maatte  Byen  den 
Dag,  da  jeg  sidst  var  der,  levere  endnu  400 
Oxehoveder. 

Vi  ligge  her  omtrent  midt  mellem  Liibeck 
og  Mølln,  et  Par  Mil  fra  begge  Byer  og  omtrent 
1U  Mil  fra  Steckenitz. 

Recke  nævnes  til  Forundring  for  alle  Kavalleri- 
officerer  som  Chef  for  det  nye  sjællandske  Husar- 
korps. Schaumberg  og  Licht  ere  blevne  Riddere, 
det  samme  ventes  om  Rambusch,  Hedemann  og 
Schmidt  ved  Jægerne. 

Vor  iste  Bataillon  kommer  nu  tilbage. 
Medens  den  havde  besat  Krumesse,  havde  de  der 
liggende  Batailloner  rekognosceret  paa  hin  Side 
Floden.  Kaptain  Friis  og  min  Broder  med  2 
Kanoner  have  været  med  paa  denne  Tour.  De 
have  været  til  Griinau,  men  intet  Sted  truffet 
Fjenden,  og  efter  Griinau'ernes  Udsagn  skulle 
B3rerne  indtil  Ratzeburg  ogsaa  nu  være  fri  for 
fjendtlige  Tropper. 


Brev  fra  Preetz  d.  8.  December  181  3. 
Efterat  vi  havde  tilbragt  nogle  Dage  i  Scheers- 
rade,  hvor  vi  havde  ført  et  ret  morsomt  Liv, 
da  vore  Kvarterer  vare  temmelig  gode,  og  der 
var  Selskab  nok,  bleve  vi  den  27.  November 
afløste  der  og  i  Bliestorf  af  fynske  Infanteri- 
regiment, og  hele  vort  Regiment  gik  til  Krons- 
forde,  hvorfra  det  oldenburgske  Reg.  var  gaaet  til 
Liibeck.  Vore  Jægere  sendtes  over  Steckenitz  til 
Nieder  Biisau  og  Krumesserbaum,  hvor 
vi  maatte  bevogte  Broen,  som  fører  over  Stecke- 
nitz, og  som  var  stærkt  befæstet.  Vore  Kvarterer 
vare  ganske  afskyelige.  Efter  nogle  Dage  blev 
Broen  afbrudt,  og  Skandsen  foran  den  demoleret, 
hvilket  lod  formode   en  nær  Retirade.      Man  be- 

kjendtgjorde  cgsaa,  at  Fjenden  snart  vilde  nærme 
sig  Steckenitz  med  en  betydelig  Magt. 


Den  i.  December  var  jeg  i  Lubeck,  hvor- 
hen Prindsens  Hovedkvarter  var  forlagt.  De 
franske  Tropper  her  vare  lidt  efter  lidt  vendte 
tilbage  til  Hamburg,  og  fra  Mølln  var  vort  Ar- 
tilleri gaaet  til  Lubeck.  Prindsen  havde  faaet  en 
fransk  Kaptain  til  Adjutant,  og  Lieutenant  Lasson 
var  i  samme  Egenskab  ansat  hos  General  Vichery. 
Kommissariatet  skulde  næste  Dag  gaa  til  Rendborg. 

Da  jeg  kom  hjem,  fik  jeg  at  vide,  at  Fjenden 
nedenfor  Mølln,  der  om  Natten  var  forladt  af 
Vichery,  var  gaaet  over  Steckenitz  og  havde  havt 
Rondshagen  ogBliestorf  besat  med  en  Ba- 
taillon  og  to  Eskadroner,  men  igjen  havde  forladt 
disse  Steder.  Om  Natten  den  2.  December  fik 
begge  Brigader  Marcheordrer  for  at  indtage  en 
Stilling  paa  hin  Side  Traven.  Vor  iste 
Bataillon  og  min  Broder  med  to  Kanoner  maatte 
underveis  dække  Afbrydningen  af  to  Broer  og 
paa  hvert  Sted  holde  flere  Timer  i  Kulden  paa 
Marken.  Vort  Regiment  indkvarteredes  i  Gros 
Wesenberg  og  Lockfeld,  syd  for  Reinfeld 
ved  Travens  Bred. 

Den  3.  December  Kl.  8  F.  maatte  vi  ufor- 
tøvet marchere  tilOldesloh  og  kom  derved  til- 

bage  til  Las sons  Brigade,  fra  hvilken  vi,  siden 
vi  vare  i  Scheersrade,  havde  været  henlagt  under 
Schulenburgs. 


Fægtning  ved  Boden.  Efter  Ankomsten 
til  Oldesloh  blev  vor  iste  Bataillon  den  4.  De- 
cember Kl.  2  F.  sendt  til  Dån  ise  h  Boden,  en 
Landsby  5/4  Mil  derfra  paa  den  lauenburgske 
Grændse.  Paa  en  Rekognoscering  til  Sieben- 
båumen  i  Lauenburg  blev  Bataillonen,  som 
formedelst  det  taagede  Veir  kun  kunde  se  faa 
Skridt  fra  sig,  pludselig  angrebet  af  Fjenden,  som 
stod  i  denne  Egn  med  7  Batailloner  af  den  russisk- 
tyske Legion  samt  med  Lutzows  Korps  og  nogle 
Eskadroner.  Dog  vare  kun  3  Batailloner  med  i 
den  Affære,  som  derefter  begyndte,  og  som  var 
særdeles  hæderlig  for  os.  Vor  Bataillon  alene 
udholdt  i  1 — 2  Timer  Fjendens  heftige  Ild  uden 
at  rokkes  fra  sin  Stilling.  Tre  Gange  styrtede 
han  med  Hurraraab  frem,  men  hver  Gang  drev 
vor  Ild  ham  tilbage.  Alle  Folkene,  men  især 
Grenadererne,  som  vare  i  den  heftigste  Ild,  skal 
have  viist  den  herligste  Stemning.  Da  omsider, 
efter  at  Fjenden  var  hørt  op  med  sine  Angreb, 
Bataillonen  var  gaaet  tilbage  til  DånischBoden, 
blev  denne  By  pludselig  angrebet  igjen  af  Fjenden, 
som  ogsaa  havde  Kavalleri,  og  man  maatte  strax 
trække    sig    tilbage,    men    siden   blev  Byen   taget 

tilbage  med  Bajonnetten  af  Detachements  af  vor 
Bataillon  under  Seydewitzs  Kommando,  og  da 
det  fynske  Dragonregiment  derpaa  gjorde  et  Ind- 
hug paa  Fjenden,  trak  han  sig  tilbage.  Ogsaa 
fynske  Infanteriregiment  havde  Del  i  Affæren, 
efter  at  vi  havde  rømmet  Byen.  Tabet  ved  vor 
Bataillon  bestaar  af  14  saarede,  3  døde  og  6 
savnede.  Ved  de  andre  Korps  er  det  endnu 
mindre.  En  Ritmester  Sønnichsen  af  fynske  Dra- 
goner har  faaet  et  Streifskud  i  Kinden,  som  dog 
ikke  bragte  ham  til  at  forlade  Pladsen,  før  Affæren 
var  endt.  Derimod  have  vi  frataget  Fjenden  om- 
trent 30  Fanger,  hvoriblandt  en  Major  Burgsdorf, 
en  Lieutenant  Baron  Gemmingen  og  endnu  en 
Officer,  alle  tre  saarede.  Fjendens  Tab  af  døde 
og  saarede  skal  efter  Fangernes  og  Desertørernes 
enstemmige  Udsagn  udgjøre  to  Kompagnier,  samt 
3  døde  Officerer.  4  Kanoner,  som  Fjenden  havde 
staaende  80  Skridt  fra  den  første  Valplads,  kunde 
ei  bruges  formedelst  det  taagede  Veir,  som  gjorde 
det  umuligt  at  vide,  hvor  hans  egne  og  hvor 
vore  Folk  stode. 


Den  5.  December  maatte  vi  rykke  ud  uden- 
for Oldesloh,  hvor  vi  stode  hele  Dagen  og  Natten, 
da  Fjenden  angreb  vore  Forposter.  Vore  Jægere 
og    fynske  Regiment    vare    denne  Dag  i  Attakke 

med  ham.  En  Lieutenant  Schiellerup  af  Husa- 
rerne fik  to  ubetydelige  Landsestik. 

Prindsen  kom  om  Aftenen  med  hele  isre 
Brigade  til  Byen.  Fjenden  var  nu  paa  denne 
Side  Traven  mellem  Oldesloh  og  Liibeck  samt  i 
Ahrensburg  og  Bargteheide  paa  Hamburgerveien 
og  ligefor  Oldesloh  tæt  ved  os. 

Den  6.  December  Kl.  2  Nat  retirerede 
derfor  alle  vore  Tropper  over  Segeberg. 

Den  5.  December  om  Aftenen  varLiibeck 
ved  en  Konvention,  der  tilstod  den  komman- 
derende General  Lalle  mand  fri  Afmarche  og 
sikrede  ham  for  Angreb  til  Kl.  12  Middag  den 
6te,  overgivet  til  de  Svenske,  som  besatte  Byen 
med  6000  Mand.  Kronprindsen  tog  selv  sit 
Hovedkvarter  der.  Lallemands  Korps,  hvortil  alle 
vore  Tropper  under  Waldeck  hørte,  traf  vi  i 
Segeberg.  Vort  Regiment  laa  om  Natten  i  Ham- 
dorfogDaldorf,  en  Mil  nord  for  Segeberg 

Affæren  ved  Bornhøft.  Paa  Marchen  næste 
Dag  d.  7.  December  samledes  hele  Korpset  paa 
Lallemands  Brigade  nær,  som  endnu  var  i 
Segeberg,  ved  Bornhøft,  hvor  Prindsens  Hoved- 
kvarter var  og  gik  derfra  til  Pr  eet  z.  Lallemand  blev 
ved  sin  Ankomst  til  Bornhøft,  dette  for  de  Danske 
saa  ulykkelige  Sted,  hvor  Valdemar  II.  blev  slaaet  af 
Grev  Heinrich  af  Schwerin,  angrebet  af  fjendtligt 
Kavalleri,  som  i  Trængslen  ved  Passagen  gjennem 
Byen  fratog  os  5  Kanoner  af  Gerstenbergs  Batteri 

og  nogle  Folk,  dog  ingen  Officerer.  De  to  Kanoner 
toges  igjen,  men  Tabet  var  dog  altid  overmaade 
ærgerligt.  Ved  Bornhøft  var  der  mod  vor  Arriere- 
garde 14  fjendtlige  Eskadroner.  De  polske  Lanciers 
som  hidtil  ingen  Nytte  havde  gjort  os,  bragte  den 
første  Anledning  til  det  Tab,  vi  led.  Kaptain 
Cornelsen  af  Oldenburg  blev  saaret  og  fanget  og 
Regimentskirurg  Holzkammer  nedhugget.  Fjenden 
skal  dog  ved  Bornhøft  have  havt  større  Tab 
end  vi. 

De  to  sidste  Dages  Marche  er  den  fataleste, 
jeg  nogensinde  har  gjort.  Veiret  har  tildels  været 
afskyeligt,  og  med  de  Veie,  vi  have  passeret,  ere 
de  allersletteste  laalandske  kun  gemene  Kanailler 
i  Slethed,  da  man  sædvanlig  gaar  i  til  Knæerne 
og  høiere  op  i  Snavs,  som  er  saa  stivt,  at  man 
neppe  kan  faa  Benene  op  af  det.  Vi  marcherede 
den  6.  December  i  10 — 11  Timer  en  2  Mile  lang 
Vei  og  vare  hele  Tiden  gjennemvaade  oggjennem- 
vaagede,  som  vi  da  bestandig  vare,  indtil  vi  her 
i  Preetz  fik  rigtig  sovet  ud. 

Disse  Dage  ere  yderst  vigtige,  og  enhver 
Fædrelandets  Ven  maa  med  ængstelig  Interesse 
vente  deres  Resultat.  Gud  give,  at  dette  maa 
blive  godt;  skulde  det  ikke  blive  det,  er  det  dog 
altid  en  Trøst,  at  Aarsagen  sikkert  ikke  ligger 
i  Mangel  paa  Iver  og  Villie  hos  Tropperne,  som 
vist  ville  anvende  alt  for  at  tilveiebringe  et  godt 
Udfald. 

Eckmiihl  staar  nu  i  Egnen  om  Hamburg. 
Mod  ham  og  os  skal  Fjenden  have  59000  Mand. 

Vore  Officerer  ere  alle  i  Behold,  foruden 
Seydewitz  have  især  Kindt  og  Licht,  som  vare 
med  ved  Bajonnetangrebet,  og  Golowin  udmærket 
sig  den  4de  ved  Boden.  General  Lasson  er  syg 
og  har  siden  den  6.  December  ei  selv  ført  Kom- 
mandoen, iste  Bataiilon  af  3die  jyske  Infanteri- 
regiment kom   idag  for  8  Dage  siden  til  Liibeck. 


Brev  fra  Rendsborg,  d.  19.  December 
1813.  Høiere  op  af  Dagen  den  8.  December 
blev  alt  beredt  til  Forsvar  i  Preetz,  og  det  lod 
til  at  skulle  blive  temmelig  alvorligt,  da  vor  Bri- 
gade, som  laa  der  under  Oberst  Abercron,  aver- 
teredes om  at  maatte  i  Tilfælde  af  Angreb  holde 
sig  der  til  det  yderste  endog  i  Gaderne  og  Husene. 
Forestillingen  om  de  skrækkelige  Optrin,  som 
dette,  om  det  var  sket,  vilde  have  medført  især 
for  Byens  Indbyggere,  og  de  bestandig  tiltagende 
Rygter  om  Fjendens  Fremrykken  paa  den  Vei, 
vi  endnu  havde  at  passere,  gjorde  de  Timer,  vi 
bleve  i  Preetz,  just  ikke  til  de  behageligste  i  mit 
Liv.  Kl.  2  E.  gik  endelig  Generalmarchen,  ved 
hvilken  alt  skulde  være  øieblikkelig  paa  sin  an- 
viste Plads.  Vore  Batailloner  havde  deres  Post 
ved  de  Porte,  ad  hvilke  den  eftersættende  Fjende 

ventedes,  og  de  skulde  først,  naar  alle  Detachements 
paa  høire  Side  af  Byen  vare  inddragne,  begynde 
deres  Retirade.  Fjenden  var  da  alt  i  Klin  ren, 
1/i  Mil  fra  Byen,  og  man  ventede  bestandig  Angreb 
paa  vore  Arriereposter.  Dette  fandt  dog  ikke  Sted, 
og  henved  Kl.  5  E.  var  alt  uhindret  i  March e  til 
Kiel,  hvor  Prindsen  Aftenen  forud  havde  taget 
sit  Hovedkvarter. 

Vort  Regiment  med  Friis's  Batteri  og  flere 
Tropper  lagdes  i  Landsbyen  Dorfgarten,  et 
bekjendt  Forlystelsessted  for  Kielerne  nær  ved 
Byen.  Kl.  43/4  F.  den  9.  December  var  alt 
atter  opstillet,  og  en  Position  indtoges  udenfor 
Byen.  Her  stode  vi  nogle  Timer  paa  Marken  og 
satte  os  derpaa  i  Marche  gjennem  en  Del  af 
Kiel  til  Kanalen  og  paa  hin  Side  af  denne  til 
Gettorp. 

Alt  fra  Dorfgarten  vilde  man  have  obser- 
veret enkelte  fjendtlige  Poster,  og  neppe  en  Time 
efter,  at  vi  vare  marcherede  gjennem  Kiel,  var 
Fjenden  der.  Formodentlig  ere  en  Del  syge, 
som  fra  Altonaer-  og  andre  Lazarether  vare  bragte 
derhen,  faldne  i  hans  Hænder.  —  Broen,  paa 
hvilken  vi  passerede  over  Kanalen,  blev  afbrudt 
under  Bedækning  af  min  Broders  Kanoner.  Paa 
vor  Marche  til  Gettorp  vilde  man  ogsaa  have  set 
enkelte  fjendtlige  Kavallerister,  og  vor  iste  Ba- 
taillon  maatte  vende  om  for  at  gaa  til  en  Gaard, 
hvor  man  troede  at  have  set  40  Hanseater,   men 

ved  nærmere  Undersøgelse  fandtes  disse  forment- 
lige Fjender  at  have  været  polske  Lanciers,  af 
hvilke  en  Del  af  det  17.  Regiment  er  fulgt  med 
Lallemand. 

Schulenburgs  Brigade  var  marcheret  en 
anden  Vei  over  Kanalen  til  venstre  af  os. 
I  Gettorp,  en  temmelig  stor  Landsby  paa  Veien 
til  Eckernførde,  blev  den  største  Del  af  Armeen 
med  Prindsens  Hovedkvarter  indkvarteret,  dog  i 
et  meget  snevert  Kantonnement.  Hele  fynske 
Infanteriregiment  laa  t.  Ex.  i  Kirken.  I  hvert 
Hus  bespistes  og  tildels  logeredes  indtil  100  Menige 
og  i  Gaardene  langt  flere,  hvilke  talrige  og  aldeles 
uventede  Selskaber  just  ikke  kunde  faa  alle  Ønsker 
opfyldte.  I  de  af  Officerer  belagte  Stuer  feilede 
det    endog  ikke  paa  Selskab  af  Gemene. 

Kl.  12  om  Natten  gik  Marchen  atter  for 
sig  til  Rendsborg.  Vi  havde  da  Efterretning 
om,  at  Fjenden  var  mellem  os  og  Eckernforde, 
hvorhen  vor  store  Bagage  var  sendt.  Vi  havde 
derfor  kun  saare  lidt  Haab  om  at  se  Noget  af  den. 


Affæren  ved  Sehested. 


Om  Natten  den  10.  December,  indtil  det 
blev  Dag,  mærkede    vi    intet    til  Fjenden,    og   vi 

troede  allerede  uden  Anstød  at  kunne  naa  til 
Rendsborg,  da  vi  paa  en  Gang  saa  en  Del  af  vore 
Tropper  opstillede  paa  Høiderne  vedHolzsee, 
og  strax  derefter  hørte  vi  Ilden  begynde  temmelig 
alvorlig  mellem  dem  og  et  fjendtligt  Korps,  som 
var  passeret  Kanalen  ved  Kluvensik  og  vilde 
hindre  vor  Marche. 

Vort  Regiment  skulde  dække  Vognene.  Da 
siden  iste  Bataillon  kaldtes  frem,  holdt  jeg  mig 
til  min  Kollega  Clauswitz's  Vogn,  hvorfra  jeg 
kunde  overse  Affæren. 

Strax  i  Begyndelsen  rykkede  et  fjendtligt 
Korps  frem  nord  fra  paa  høire  Side  af  Veien  i 
vor  høire  Flanke  og  næsten  i  Ryggen  paa  os, 
medens  det  fjendtlige  Hovedkorps  stod  lige  over 
for  os  og  paa  venstre  Side  eller  syd  for  Veien. 
Vi  havde  saaledes  lidet  Haab  om  et  godt  Udfald 
af  Kampen.  Men  Korpset  nord  fra  var  kun  svagt, 
og  det  blev  saaledes  medtaget,  at  det  ikke  hin- 
drede vor  Fremrykning,  idet  ogsaa  Hovedkorpset 
blev  bragt  til  at  vige.  Da  dette  trak  sig  tilbage, 
rykkede  vi  frem  nedad  Veien  til  Byen  Sehested, 
der  blev  taget  efter  en  temmelig  hed  Kamp. 

Her  i  Byen  blev  vor  saa  vel  som  de  øvrige 
Vogne  holdende,  medens  Fjenden  efter  en  tem- 
melig kraftig  Modstand  paa  hin  Side  af  Byen 
blev  bragt  til  ganske  at  trække  sig  tilbage  til 
Kluvensik  og  til  den  anden  Side  af  Eiderkanalen. 
Da  de  Tropper,    der  ikke  vare  i  Ilden,    samledes 

ved  Sehested,  hvorhen  ogsaa  de  fangne  og  saa- 
rede  bleve  bragte,  var  vor  Standplads  der  meget 
interessant. 

Træfningen  varede  fra  Kl.  10  F.  til  Kl.  3  E. 
og  var  overmaade  hidsig.  Vore  Folk  udviste  et 
ganske  udmærket  Forhold,  skjøndt  de  ved  Af- 
marchen fra  Gettorf  neppe  kunde  slæbe  sig  afsted 
for  Træthed  og  hele  Dagen  ingen  Føde  havde 
faaet.  Bataillen  tog  sig  i  det  særdeles  klare  og 
skjønne  Veir  ganske  malerisk  ud. 

Vi  toge  i  det  mindste  450  Fanger,  og  med 
døde  og  saarede  har  Fjenden  sikkert  mistet  2000 
Mand,  da  hans  Tropper  flere  Gange  kom  ind  i 
vor  Kardæskild,  og  da  vort  Kavalleri  flere  Gange 
huggede  ind  paa  dem. 

Fjendens  Styrke  var  paa  denne  Side  Kanalen 
c.  6000  Mand,  men  flere  vare  tæt  ved  paa  den 
anden  Side.  Han  havde  5  Kanoner  i  Ilden.  Vor 
Styrke  var  ham  vel  overlegen,  men  alle  vore 
Tropper  kom  langtfra  i  Ilden. 

Infanteriet,  som  virkede  mod  os,  var  General 
Arnschilds  Division  af  den  russisk-tyske  Legion, 
7  Batailloner  stærk,  samt  en  dessauisk  og  et  Par 
hannoveranske  Batailloner.  Desuden  deltoge  to 
Kavalleriregimenter,  saavidt  jeg  ved  ogsaa  hanno- 
veranske, i  Kampen.  General  Dørnbergs  Kaval- 
leridivision  af  den  russisk-tyske  Legion  var  om 
Morgenen  gaaet  over  Kanalen  og  dybere  ind  i 
det  Slesvigske. 

General  Walmoden  førte  Kommandoen  ved 
Sehested,  han  skal  nær  være  bleven  fanget  ved 
et  Indhug  af  fynske  Dragoner  paa  en  fjendtlig 
Bataillon,  idet  han  holdt  kun  20  Skridt  bag  denne. 

Lieutenant  Wied  af  fynske  Dragoner  tog  med 
20  Mand  2  Kanoner  ved  et  Indhug  paa  en  Ba- 
taillon, som  stod  foran  Kanonerne. 

Vi  havde  omtrent  400  saarede,  hvoriblandt 
25  af  vor  iste  Bataillon,  2den  Bataillon  var  ikke 
i  Ilden.  Hvor  mange  døde,  vi  havde,  ved  jeg 
ikke  endnu.  Adskillige  saarede  ere  maaske  ogsaa 
efterladte  paa  Valpladsen,  som  vi,  saasnart  Fjenden 
var  drevet  tilbage,  maatte  forlade  for  at  naa  til 
Rendsborg. 

Lieutenant  Rosenørn  af  holstenske  Ryttere 
og  Schiøth  af  sjællandske  Ryttere,  som  gjorde 
Tjeneste  ved  nævnte  Regiment,  faldt  ved  Indhug 
paa  det  fjendtlige  Kavalleri  tilligemed  største 
Delen  af  deres  Eskadron.  Chefen  for  holstenske 
Ryttere  Oberst  og  Kammerherre  Hedemann,  som 
skal  være  blevet  for  længe  paa  Pladsen,  inden 
han  tiltraadte  Reisen  til  Rendsborg  —  ved  Regi- 
mentets Attakke  var  han  ei  med,  da  han  var  syg 
—  har  faaet  et  Par  meget  farlige  Bajonnetstik  i 
Hovedet  og  er  fanget.  Blandt  de  saarede  Offi- 
cerer ere  foruden  vor  Fætter  Harz,  Kaptain  Gønner 
af  Artilleriet,  min  Broders  Batterichef,  Lieutenant 
Munck  af  3die  jyske  Infanteriregiment,  om  hvis 
Helbredelse     man     tvivler,     Kaptain    Høegh     og 

Lieutenant  Krog  af  Oldenburg,  Lieutenant  Wiggers 
af  fynske  Dragoner,  Kaptain  Møller  af  fynske 
Infanteriregiment,  Kaptain  Koch  af  holstenske 
Infanteriregiment  og  maaske  flere. 

General  Lallemand,  som  nok  styrede  det  hele, 
og  Divisionsadj  utant  Ewald  fik  hver  en  Hest  skudt 
under  sig. 

Saasnart  Fjenden  havde  begyndt  at  retirere, 
gik  Bagagen,  som  der  ved  Træfningens  Begyn- 
delse var  givet  Ordre  til  at  forlade,  og  paa  hvis 
Redning  man  da  neppe  turde  haabe,  tilligemed 
en  Del  af  Armeen  til  Rendsborg.  De  øvrige 
Tropper  fulgte  og  dækkede  Marchen. 


Ved  Sehested  blev  Sekretær  Bauditz  af  Matros- 
kompagniet fanget,  saa  at  man  kan  se,  at  Mellem- 
stabspersonerne ikke  ere  saa  ganske  sikre. 

Af  vor  store  Bagage  skal  dog  det  meste  være 
reddet  til  Slesvig,  hvor  2det  jyske  og  slesvigske 
Rytterregiment  ligge. 

I  Rendsborg  fandt  vi  det  jyske  Dragon- 
regiment, som  paa  Prinds  Eckmiihls  Befaling 
var  gaaet  fra  Wandsbeck  dertil.  Da  man  for- 
modede, at  der  paa  Veien  vilde  være  Fjender, 
havde  Eckmuhl  anbefalet  Regimentet  at  marchere 
forceret  de  to  første  Dage  for  desto  roligere  at 
kunne  gjøre  det  øvrige  af  Marchen;  men  Chefen 

Oberst  Engelsted  indrettede  sin  Marche  saaledes, 
at  han  kun  brugte  27  Timer  til  at  gaa  hertil,  og 
kom  overalt  Fjenden  i  Forkjøbet. 

Paa  en  Rekognoscering  fra  Hamburg  har  dette 
Regimentved  Ahr  en  s  bur  g  ogRahlstedt  havt  en 
Affære  med  Fjenden,  som  faldt  temmelig  uheldig 
ud,  fordi  alle  de  franske  Dragoner  og  Chasseurer, 
som  vare  med,  i  det  afgjørende  Øieblik  bleve 
tilbage  paa  omtrent  100  Mand  nær,  der  strax  gik 
over  til  Fjenden.  Regimentet  mistede  ved  denne 
Leilighed  Oberst  Bonnichsen,  Lieutenanterne  Hobe 
og  Ursin  samt  over  50  Mand. 

Fjenden  har  dog  taget  adskillige  Officerer  og 
Folk  paa  Veien  til  Rendsborg  f.  Ex.  Lieutenant 
Flindt  af  Ferdinands  Dragoner,  som  blev  taget  i 
Neumiinster  —  han  skulde  ansættes  ved  det 
sjællandske  Husarkorps  —  Kaptain  Schneider  af 
Artilleriet  med  5  eller  7  Kanoner,  et  Par  Offi- 
cerer af  Louise  Augustas  Livjægere,  Kaptain  Muck 
af  Oldenburg  og  flere. 

Heydecker,  som  lige  fra  den  By,  hvor  han 
har  ligget  syg,  vilde  reise  hertil,  blev  om  Natten 
overrumplet  af  Fjenden  i  Neumiinster  og  maatte 
liste  sig  derfra  uden  at  faa  det  mindste  af  sit 
Tøi  med. 

Efter  Rygtet  skulde  45,000  Mand  fjendt- 
lige Tropper  befinde  sig  i  Holsten.  Tettenborn 
er  i  Frederiksstadt.  Paa  Deutsch-Neuhof,  en 
Herregaard    3    Mile    fra    Rendsborg,    hos    Major 

Hespen  Hedemann  ligge  47  Officerer  og  800 
Mand.  I  Kiel  skal  hvert  Hus  have  omtrent  éo 
Mand.  Dette  er  mig  ret  kjært,  da  Kielerne  lod 
til  med  megen  Længsel  at  vente  Fjendens  Ankomst 
og  nu  formodentlig  faa  deres  Lyst  styret.  Fjenden 
skal  paa  mange  Steder  have  huseret  frygtelig,  paa 
andre  roser  man  hans  Krigstugt  især  de  rigtige 
svenske  Troppers.  Man  paastaar,  at  Kosakkerne 
have  streifet  om  indtil  Ribe.  Til  Rendsborg 
kommer  næsten  daglig  svenske  Parlamentærer. 

Den  15.  December  har  Prindsen  sluttet 
enforeløbigVaabenstilstand,  indtil  Kongens 
nærmere  Bestemmelse  indtræffer. 


Rendsborg. 


Brev  fra  Rendsborg  af  21.  December 
181 3.  Her  i  Rendsborg  har  jeg  allerede  havt 
tre  Kvarterer.  Først  hos  en  Kjøbmand  Wiggers 
i  Altstadt,  hvor  Johannsen  og  flere  Officerer 
ogsaa  boede,  blandt  disse  en  fangen  Kaptain 
Rønne,  som  i  April  d.  A.  gik  ud  af  dansk  Tje- 
neste som  yngst  Secondlieutenant  og  nu  er  Stabs- 
kaptain  i  det  Petersborgske  Garde- Grenaderregiment, 
Kompagnichef  i  den  russisk-tyske  Legion  og  Ridder 
af  Wladimirordenen. 

Ved  en  almindelig  Omkvartering  for  at  lægge 
hvert  Regiment  nær  den  Del  af  Volden,  som  det 
skulde  forsvare,  lagdes  vort  Regiment  ud  i  Neu- 
werk,  og  jeg  maatte  ogsaa  flytte  derud  til  en 
Oberstinde  Schow,  og,  da  hun  ingen  Plads  havde, 
kom  jeg  til  Felttøihusskriver  Bøwig,  hvor  Kaptain 
Munderloh  og  jeg  havde  tre  meget  nette  Værelser 
og  mod  Aflevering  af  vore  Levnedsmidler  alt  frit 
i  Huset,  hvilket  er  en  stor  Sjældenhed. 

Vort  hele  Regiment,  4  Batailloner  paa  2 — 3 
Kompagnier  af  3die  Bataillon  nær,  ligger  nu 
samlet  i  Rendsborg.  Flemmich  af  3die  Bataillon 
maatte  med  sit  Kompagni  slaa  sig  igjennem  hertil 
og^tabte  derved  sit  halve  Kompagni. 

Ved  Leilighed  vil  jeg  se  at  komme  til  min 
Garnisonsby  Slesvig,  som  kun  er  4  Mile  herfra. 
For  Tiden  er  det  rigtignok  lidt  genert  at  reise 
derhen,  da  man  kun  kan  faa  Permission  paa  24 
Timer. 

Brev  fra  Rendsborg  af  22.  December 
1813.  Det  nyeste  er,  :.t  Friederichsort  i  disse 
Dage  har  kapituleret  efter  11  Dages  Indeslutning. 
Da  den  ikke  kunde  holde  sig  formedelst  de  store 
Høider,  som  dominere  den  fra  Landsiden,  havde 
man  i  Tide  været  betænkt  paa  Overgivelsen  og 
kastet  Ammunitionen  i  Vandet  samt  fornaglet 
Skytset.  Den  220  Mand  stærke  Garnison  er  af- 
marcheret med  alle  Honnørs  og  udvexlet  mod  de 
herværende  Fanger.    Skytset  fra  alle  de  i  Fjendens 

Hænder  faldne  Søbatterier  er  lykkelig  reddet  hertil 
paa  det  ved  Vøllerwick  ved  Tønningen  nær. 

Ritmester  Recke  og  Kaptain  Steffens,  der  ere 
komme  fra  Hamburg,  hvor  de  vare  Ordonnants- 
offkerer  hos  Eckmuhl,  og  som  for  at  undgaa 
Fjenden  maatte  gaa  tilsøs  fra  Ditmarschen  til 
Jvlland,  fortalte,  at  mange  Tropper  samle  sig  i 
det  Slesvigske. 


IKiel,  hvor Kronprindsen  afSverigskal 
være  blevet  modtaget  af  Studenterne  med  russiske 
Kokarder  og  latinske  Taler  og  af  Damerne  med 
at  vinke  ud  af  Vinduerne  med  Tørklæder,  skal 
man  allerede  være  hjertelig  kjed  af  det  nye  Re- 
gimente og  længes  igjen  efter  det  gamle.  Prindsens 
Underholdning  koster  Byen  daglig  600  Rdl.  Han 
har  udnævnt  en  interimistisk  Regerings- 
kommission  for  Holsten.  En  Baron  Ham- 
merstein skal  være  Præses,  og  blandt  dens  12 
Medlemmer  nævnes:  Amtmand  Khr.  Døring  i 
Segeberg,  en  Jøde  Dehn  fra  Altona,  Godseier 
Lassen  og  Etatsraad  Professor  Schrader  i  Kiel. 
Det  hedder,  at  der  mellem  de  svenske  og  rus- 
siske Tropper  hersker  stor  Animositet,  og  man 
paastaar  endog,  at  Wallmoden  har  faaet  Ordre  til 
at  separere  sig  fra  de  Svenske,  og  at  Dørnberg 
er  gaaet  tilbage  fra  Egnen  ved  Eckernførde. 

Flere  Byer  her  i  Egnen  f.  Ex.  Wittensee, 
Haberg  og  Sehested  ere  syv  Gange  udplynd- 
rede, og  alt  Kvæg  er  borttaget.  Ligesaa  ere 
nogle  Godser  i  samme  Egn  skrækkelig  medtagne. 
—  Bekjendtgjørelsen  om  Vaabenstilstanden  siger, 
at  den  er  sluttet  for  at  dække  Slesvig  og  de  nord- 
lige Provindser,  hvilket  Auxiliærkorpset  ikke  kan 
formedelst  Fjendens  Overmagt,  og  fordi  det  maa 
holde  Rendsborg  besat.  Som  Hovedbetin- 
gelser i  Vaabenstilstanden  bekjendtgjøres: 
at  alle  Fjendtligheder  ophore  indtil  Midnat  den 
29.  December,  at  en  Demarkationslinie 
mellem  Husum  og  Eckernførde  afstikkes, 
syd  for  denne  maa  alle  fjendtlige  Tropper 
holde  sig,  at  Byerne  Jevenstedt,  Ostenfeld  o.  fl. 
syd  for  Fæstningen  ere  neutrale,  at  Byerne  Hohn, 
Elsdorf,  Sorgbriick,  Borgstedt,  Biinnersdorf  o.  £1. 
nord  for  Fæstningen  besættes  af  danske  Tropper, 
samt  at  Postveien  imidlertid  er  aaben  over 
Slesvig. 

Vort  Hofs  Ultimatum  skal  den  7.  De- 
cember, efter  at  der  den  3  die  og  6te  var  holdt 
Statsraad,  være  afsendt  saavel  til  England  som  til 
Frankfurt  am  Main,  hvor  Keiserne  ere.  Depecherne 
til  England  skulle  have  været  i  Fare,  da  Skibet 
praiedes  at  et  svensk  Krigsskib;  men  Overbrin- 
geren Kaptainlieutenant  Krieger  har  reddet  sig  i 
Land   og   er  gaaet  over  Cuxhaven.     Rvgtet  siger, 

at  Eckmiihl  har  drevet  Fjenden  tilbage  fra  Ham- 
burg til  Sik,  et  Par  Mil  fra  Wandsbeck.  For- 
stæderne om  Rendsborg  vare  alt  afbrændte,  da 
vi  kom. 


Rendsborg,  den  29.  December  1813. 
Vaabenstilstanden  er  forlænget  til  den 
5.  Januar.  Efter  Rygtet  skal  en  af  Betingelserne 
for  Forlængelsen  være,  at  de  Tropper,  som  fra 
Danmark  ere  paa  Veien  herover,  skulle  standse 
deres  Marche.  Gud  give,  at  denne  Betingelse 
maa  være  opdigtet.  Den  binder  efter  min  Mening 
vore  Hænder  paa  en  gyselig  Maade.  Her  har  i 
disse  Dage  idelig  gaaet  Rygter  om  Fred  med 
England,  Rusland  og  Preussen  paa  de  Vilkaar,  at 
vi  skulle  afgive  Trondhjems  Stift  og  stille 
25  å  30,000  Mand  Hjælpetropper  til  de 
Allierede,  ifald  Napoleon  atter  skulde  trænge  frem 
over  Rhinen;  men  derimod  have  det,  som  endnu 
er  tilovers  af  vor  Flaade,  tilbage  in  natura  ligesom 
vore  vestindiske  Øer  med  Pant  for  det,  der  er 
ødelagt  af  Flaaden,  og  Erstatning  i  Penge  for  det, 
der  et  taget  fra  vore  Arsenaler. 

Selv  Kosakkerne  her  i  Egnen  skulle  have 
udladt  sig  med,  at  der  var  Fred  mellem  dem  og 
os.  Alle  sige  derimod,  at  Kronprindsen  afSverig 
ikke  vil  antage  Freden. 

Veien  til  Slesvig  er  nu  kun  aaben  for 
Kourerer  og  Stafetter,  men  ingen  Officerer 
kunne  i  privat  Ærinde  reise  derhen.  I  den  senere 
Tid,  da  Passagen  endnu  var  fri,  maatte  reisende 
Officerer  dog  have  Pas  fra  en  svensk  Major  Baron 
Cederstrøm,  som  ligger  i  Sorgbriick,  vor  yderste 
Post  paa  Veien  til  Slesvig,  og  holder  meget  strengt 
Øie  med,  at  de  Provisioner,  som  det  efter  Vaaben- 
stilstandsbetingelserne  er  tilladt  daglig  at  føre  til 
Fæstningen,  ei  ere  for  store. 

Major  Muderspach,  som  paa  sin  Reise  fra 
Jylland,  hvor  han  har  ligget  syg,  var  kommet 
fra  Slesvig  til  Sorgbriick  i  Følge  med  adskillige 
andre  Officerer,  blev  tillige  med  disse  anholdt  af 
den  første  hanseatiske  Post  og  bragt  til  Eckern- 
førde.  Den  der  høistkommanderende  hanseatiske 
Oberst  Witzleben  sendte  dem  til  Hovedkvarteret 
i  Kiel,  hvor  de  dog  endelig  efter  nogle  Timers 
Ophold  fik  Tilladelse  til  at  reise  videre.  Aar- 
sagen  hertil  skal  efter  Fjendens  Opgivende  have 
været,  at  en  engelsk  Major  Gordon,  som  skulde 
bringe  Depecher  fra  Keiser  Alexander  til  General 
Walmoden,  og  som  var  kjørt  lige  hen  for  Rends- 
borgs  Fæstningsport,  da  han  havde  læst  sin  Adresse 
å  Rendsburg  i  Stedet  for  Arensburg,  var  blevet  holdt 
tilbage  en  Nat,  og  fordi  man,  som  jeg  tror,  havde 
examineret  hans  Depecher  lidt.  Han  bragte  den 
Efterretning,  atDantzig  skal  have  kapituleret, 
saaledes    at     Garnisonen    faar    fri    Afmarche    til 

Frankrig  med  Bagage  og  Feltskyts,  men  i  et  Aar 
ikke  maa  tjene  mod  de  Allierede.  En  Del  engelske 
Aviser  indtil  Enden  af  November,  som  han  havde 
medbragt,  have  meget  interesseret  mig. 

Kiel  er  ne  faa,  som  jeg  hører,  Gud  ske  Lov 
deres  Bekomst.  5000  Mand  ligge  i  Byen,  alle 
Svenske,  og  Byen  skal  eftet  Sigende  betale  en 
Million  i  Kontribution.  I  det  Slesvigske  skulle 
300,000  Specier  være  udskrevne,  hvoraf  100,000 
i  Tønning. 

Kronprindsen  af  Sverig,  som  endnu  bestandig 
er  i  Kiel,  skal  have  100  Livrébetjente  og  tillige- 
med Stabene  1500  Heste  med  sig.  Ved  hans 
Taffel  skal  herske  en  overvættes  Yppighed,  og  de 
fineste  Vine  flyde  i  Strømme.  Han  bor  hos 
Kammerherre  Amtmand  Buchwaldt  til  Seedorf, 
Broder  til  ham  paa  Pronsdorf. 

I  den  interimistiske  Regeringskom- 
mission  skal  ikke  Baron  Hammerstein,  men 
Grev  Baudissin  til  Knoop  være  Præses.  Med- 
lemmer skulle  foruden  de  i  mit  sidste  Brev  nævnte 
blandt  andre  være:  Amtsforvalter  Matthiesen  i 
Segeberg,  Buchwaldt  til  Seedorf,  Professorerne 
Archivarius,  Cordes,  Niemann,  Hegewisch  o.  fl. 
Medlemmerne  skulle  i  Kiel  aflægge  Troskabsed 
til  Kronprindsen.  Efter  Constitutoriet  skal  enhver 
Holstener,  som  vægrer  sig  ved  at  modtage  det 
Embede,  der  af  Kronprindsen  paalægges  ham, 
fiscaliter    tiltales    og    straffes    som  Landsforræder. 

Kommissionen  skal  ogsaa  regulere  Indkvarteringen, 
Leverancer,  Kjørsler  og  deslige.  Jeg  kan  just  ikke 
indestaa  for  Sandheden  af  disse  Efterretninger, 
men  jeg  har  dem  fra  Kilder,  som  jeg  anser  for 
meget  paalidelige.  Man  paastaar,  at  Grev  Rantzau 
til  Rasdorf  skal  forestaa  Rekruteringsvæsenet  af 
den  fjendtlige  Armé  i  Holsten,  hvortil  unge  Men- 
nesker fra  16  Aars  Alderen  af  skulle  udtages. 

Rygtet  vil  ogsaa  vide,  at  Gliickstadt  alt 
skal  være  blokeret  og  beskudt  endog  fra  Søsiden 
af  Skibe  paa  Elben.  Ligesaa  at  Feltmarskal 
Woronzof  har  indesluttet  Hamburg  med  40,000 
Russere. 

Skytset  fraFriederichsort  skal  være  bragt 
til  Liibeck  for  at  opbores.  Man  taler  om,  at 
Kommandanten  enten  skal  have  skudt  sig  selv, 
maaske  fordi  han  ved  Kapitulationen  især  skal 
have  set  paa  sin  og  sin  Eiendoms  Sikkerhed,  eller 
at  han  skal  være  skudt  af  Fjenden,  fordi  Skytset 
skal  være  blevet  fornaglet  og  Ammunitionen  øde- 
lagt tildels  efter  at  Kapitulationen  var  sluttet.  En 
Lieutenant  Flor  af  Søetaten  havde  med  faa  Mand 
sneget  sig  fra  Kappel  i  en  Baad  til  Fæstningen 
og  sørgede  for,  at  Skyts  og  Ammunition  blev 
ødelagt. 

Grev  Reventlow  fra  Emckendorf,  hos  hvem 
Kronprindsen  har  spist,  skal  have  skaffet  sig  og 
sit  Gods  Sauvegarde  og  Frihed  for  Indkvartering. 
Dog  vil  man  paastaa,  at  en  Sværm  Hanseater  skal 

hos  ham  have  plyndret  og  ødelagt  for  flere  Tusind 
Rdl.  og  blandt  andet  meget  ruineret  hans  kostbare 
Malerisamling. 

Man  siger,  at  Bulows  Korps  skal  ved  Wesel 
være  blevet  slaaet  af  de  Franske  og  derved  efter 
allierede  Officerers  egen  Fortælling  her  i  Egnen 
have  mistet  10,000  Mand. 

At  Prindsen  af  Hessen  er  blevet  Storkom- 
mandør af  Dannebroge,  ved  De  vel.  General 
Lallemand  er  for  nogen  Tid  siden  reist  bort  her- 
fra nord  paa. 


Den  1.  Januar  1814. 


Jeg  har  bestandig  biet  med  at  bortsende  dette 
Brev  i  det  Haab,  at  jeg  skulde  kunne  faa  fat  paa 
alle  Kronprindsen  af  Sverigs  Proklamationer,  som 
cirkulere  her,  hvilke  kunde  have  givet  Dem  en 
Prøve  paa  de  infame  Løgne  og  den  Pral,  hvor- 
med han  bedrager  Publikum,  men  jeg  har  til 
Dato  kun  kunnet  overkomme  en  af  de  mindst 
interessante.  Hvis  det  er  mig  muligt,  skal  jeg 
sende  Dem  nogle  senere.  Dette  Ophold  har 
imidlertid  givet  mig  Leilighed  til  endnu  at  kunne 
ønske  Dem   et  glædeligt  Nytaar,   hvilket  jeg  her- 

ved  gjør  af  ganske  Hjerte.  Gid  det  nye  Aar  maa 
for  Dem  gaa  lykkeligt  og  roligt  hen,  og  gid  frem 
for  alt  det  maa  ende  roligere  for  vort  Fædreland, 
end  det  begynder,  og  at  vor  Ære,  Selvstændighed 
og  Integritet  intet  Skaar  maa  lide! 

Man  har  havt  adskillige  Rygter  om,  at  Gliick- 
stadt  er  blevet  beskudt  og  endog  skulde  have 
kapituleret,  hvilket  jeg  dog  ikke  tror. 

Vilde  Du,  gode  Fader,  maaske  ved  Leilighed 
sende  mig  Dit  Minde  til,  at  jeg  maa  blive  Fri- 
murer. Her  er  vel  ingen  egentlig  Loge,  men 
en  fransk  Postdirektør  d'Arconval  har  havt  Sam- 
linger i  sit  Hus,  og  maaske  kunde  jeg  ved  Lei- 
lighed enten  der,  ifald  det  kan  betragtes  som  en 
Loge,  eller  andetsteds,  og  ifald  min  Kasse  kan 
overkomme  Udgifterne,  blive  optaget.  Jeg  vil 
iøvrigt,  inden  jeg  foretager  noget  i  denne  Hen- 
seende, spørge  Munch  til  Raads,  som  hver  Gang, 
jeg  taler  med  ham,  spørger  til  Dem  og  beder 
hilse.  —  Heboe  er  blevet  Adj  utant  ved  holstenske 
Artilleribrigade.  Oberst  Meizner  er  kommet  hertil. 
Det  hedder,  at  Baron  WoronzofFs  Armé  er  gaaet 
op  til  Friederichsstadt,  og  Benningsen  i  hans  Sted 
kommet  til  Hamburg.  Et  Rygte,  som  jeg  beder 
Gud  maa  være  usandt,  siger,  at  Fjenden,  efter  at 
have  taget  Femern,  gjør  Mine  til  derfra  at  gaa 
til  Laaland. 

Rendsborg,  d.  5.  Januar  1814.  Kl.  12  Nat 
begynde  Fjendtlighederne  igjen,  og  alt  er  beredt 
paa  Fjendens  Modtagelse,  om  han  skulde  nærme 
sig  os.  —  Rygterne  om  Gluckstadts  Overgivelse 
m.  m.  have  været  falske.  Man  fortæller  nu,  at 
Byen  blev  beskudt  fra  Søsiden  uden  Virkning; 
men  at  Garnisonen  derefter  for  nogle  Dage  siden 
har  gjort  et  Udfald,  hvori  den  har  ødelagt  de  be- 
gyndte fjendtlige  Værker,  paa  hvilke  Fjenden 
havde  tvunget  Egnens  Bønder  til  at  arbeide.  Disse 
skulle  dog  strax  have  absenteret  sig.  Garnisonen 
skal  dernæst  have  taget  to  Kanoner  og  adskillige 
Fanger,  hvoriblandt  nogle  af  dem,  der  ere  deser- 
terede fra  os,  og  ved  strax  at  iværksætte  Over- 
svømmelsen af  Fæstningens  Omegn  have  druknet 
en  Mængde  Fjender. 

Grev  Heinrich  Reventlow  skal  i  den  hol- 
stenske Adels  Navn  være  reist  til  Kongen. 

Lewetzow,  som  laa  syg  i  Husum  og  flyg- 
tede derfra,  da  Fjenden  rykkede  ind  i  Byen,  er 
kommet  hertil.  Efter  hans  Fortælling  have 
Øvrighed  og  Borgere  især  Borgervæbningen  i 
Husum  endnu  om  muligt  overgaaet  alle  deres 
holstenske  Brødre  i  skjændig  Forekommenhed 
mod  Fjenden.  Derimod  skal  den  kun  36  Mand 
stærke  Borgervæbning  i  Garding  ved  sit  brave 
Forhold  have  bragt  Flekken  en  ærefuld  og  fordel- 
agtig Kapitulation. 

Fjendens  Rekvisitioner  i  det  Slesvigske  skulle 
være  overordentlige;  han  skal  daglig  tage  140,000 
Portioner  og  det  meget  store,  f.  Ex.  af  Fourage 
en  Skjeppe  Havre  daglig  pr.  Hest.  Lewetzows 
Fader,  som  har  viist  et  ganske  modsat  Forhold 
af  sine  undergivne,  er  blevet  haardt  behandlet  af 
Fjenden,  der  flere  Gange  har  søgt  ved  at  sætte 
ham  Pistolen  for  Brystet  at  tvinge  ham  til  at  staa 
dem  bi. 

Skjøndt  der  tales  meget  om  Fred,  tror  jeg 
dog  ikke  derpaa,  da  Kronprindsen  skal  ved- 
blive med  Fordringerne  paa  Norge,  hvorfor  han 
skal  have  tilbudt  Lauenburg,  Mecklenburg 
og  svensk  Pommern. 

Man  fortæller,  at  han  alt  skal  have  udnævnt 
Prinds  Gustav  af  Mecklenburg  til  Statholder  i 
Norge  formodentlig  til  Skadesløsholdelse  for  de 
Fingre,  som  vi  ved  Sehested  skød  af  ham.  Jeg 
haaber,  at  Holstenerne  tabe  en  Del  af  deres 
Hengivenhed  for  Russerne,  da  netop  deres  Tropper 
og  Hanseaterne  skulle  begaa  de  største  Udsvæ- 
velser. Naa!  hvad  kan  man  vente  andet  af  en 
saadan  Samling  af  alle  Nationers  Afskum,  som 
disse  Tropper  udgjøre.  En  hanseatisk  Officer 
Stinzing,  en  liibsk  Kjøbmandsdreng,  har  i  Eckern- 
førde  tvunget  Kaptain  Fischers,  Regimentskvarter- 
mesterens  Broders  Kone  til  at  børste  sine  Støvler 
og  havt  Feighed  nok  til  ikke  at  møde  hendes 
Mand,    som   just   kom  der  som  Parlementær,    og 

for  denne  infame  Adfærd  udfordrede  ham  paa 
Pistoler.  Tropperne  brænde  af  Begjærlighed  efter 
at  straffe  Bernadotte  og  hans  infame  Svenske  for 
deres  nedrige  Fordringer  og  Opførsel.  Gud  give 
dem  Leilighed  dertil! 

Min  arme  Karl  frygter  jeg  for  at  miste.  Han 
har  nok  ei  kunnet  udholde  Felttogets  Strabadser 
og  ligger  nu  overordentlig  daarlig  af  en  hidsig 
Feber,  hvortil  han  alt  havde  Begyndelsen  paa 
Slutningen  af  Retiraden. 


Dagbog  under  Rendsborgs  Indeslut- 
ning afNordtysklands  kombinerede  Armé 
i  i  8 14. 

Den  4.  Januar.  Aarets  første  Dag  gik  hen 
under  afvexlende  Freds-  og  Krigsrygter;  dog 
bleve  de  sidste  til  Slutningen  de  almindeligste, 
indtil  de  omsider  stadfæstedes  ved  Hs.  Durch- 
lauchtighed  Prinds  Frederik  til  Hessens  Dagsbe- 
faling  af  Dags  Dato,  der  erklærer  Vaabenstil- 
standen  endt  uden  videre  Opsigelse  den  5te  om 
Midnat. 

Den  5.  Januar.  Om  Morgenen  tidlig  ryk- 
kede i  Overensstemmelse  med  Dagsbefalingen  af 
4de  ds.  Waldecks  Brigade —  slesvigske  Jægeres  2den, 
holstenske  Skarpskytters  iste  og  2den  Bataillon, 
Grenaderjægerne  og  Louise  Augusta  Jægerne  —  samt 

Kavalleribrigaden  —  jyske  og  fynske  Dragoner,  hol- 
stenske Ryttere,  Husarerne  og  Lanciers  —  fra  de  os 
under  Vaabenstilstanden  indrømmede  Byer  nord 
for  Fæstningen  til  Schiilp,  Bramkamp,  Schwabe, 
Jevenberg,  Vester-  og  Øster-Rønfeld.  Samme 
Steds  hen  gik  fra  Fæstningen  sjællandske 
Jægeres  2den  Bataillon,  sjællandske  Husarer  og 
Batteriet  Gønner.  Af  jyske  Dragoner  bleve  to 
Eskadroner  i  Fæstningen,  to  lagdes  i  Audorf. 
Paa  Fæstningens  nordlige  Side  udsattes  Feltvagter 
til  Fockbeck,  Seemuhlen,  Sandhof  og  Biidelsdorf. 
Nubbiskrugværk  under  Oberstlt.  Auberts*) 
Kommando  besattes  med  en  Bataillon  af  iste  og 
en  af  2den  Brigade. 

Mod  Aften  sagde  Rygtet,  at  vore  Tropper 
havde  besat  Nortorf,  som  siden  viste  sig  ikke  at 
være  sandt,  at  Prinds  Eckmuhl,  som  med  30,000 
Mand  skulde  være  gaaet  ud  af  Hamburg,  havde 
sit  Hovedkvarter  i  Neumiinster,  at  han  forrige 
Nat  havde  havt  det  i  Itzehoe,  og  at  en  Kanonade, 
som  om  Morgenen  den  4de  var  hørt  fra  Itzehoe- 
kanten,  hidrørte  fra  en  Affære,  hvori  han  havde 
slaaet  de  Allierede ;  videre  at  han  havde  ophævet 
Gliickstadts  Beleiring  og  forstærket  Garnisonen. 

Husarlieutenant  Ewald**)   skal  foruden 


*)   Jaques  d'Aubert,    Oberstlieutenant   i    det  kgl.  Artilleri- 
korps ved  den  holstenske  Brigade. 
**)    Premierlieutenant  Johannes  v.  Ewald,  Ridder  afDanne- 
broge,  ved  Husarregimentet. 

flere  dristige  Streiftog  have  gjort  et  til  Krempe 
og  derfra  ført  en  kongelig  Kasse  til  Gliickstadt. 
Det  begyndte  temmelig  stærkt  at  sne.  Rygtet 
siger,  at  Pontecorvo  den  7de  vilde  have  sit 
Hovedkvarter  i  Flensborg,  og  at  100  Svenske 
skulde  den  6te  til  Slesvig  som  Vagt. 

Den  6.  Januar.  Vore  Tropper  —  tre  Jæger- 
batailloner,  Batteriet  Gønner  og  Husarerne  —  have 
besat  Je  ven  stedt  og  der  gjort  en  svensk  Husar 
til  Fange.  OberstEn  g  eisted  overtog  i  Stedet  for 
Waldeck  Befalingen  over  Tropperne  syd  for  Fæst- 
ningen. Dagsbefalingen  ophæver  Garnisonens  Ind- 
deling i  Brigader  og  deler  den  i  Kommandant- 
skaber: iste  i  Kronwerk,  Oberst  Castonier 
med  tre  Batailloner  (to  af  Fyen  og  en  af  3 die 
jyske  Regiment);  2det  i  Altstadt,  Oberst  Fries 
med  to  Batailloner  (af  3die  jyske  Regiment);  3 die 
i  Neuwerk,  General  Schulenburg  med  4V2  Ba- 
tailloner (1  af  Oldenburg,  1  V2  af  Slesvig,  1  af 
Holsten  og  1  af  Dronningens Livreg.).  —  Linie- 
bataillonerne  af  Oldenburg  og  Slesvig 
bestemtes  til  Nubbiskrugs  Besættelse.  I 
hvert  Kommandantskab  skulde  1U  af  Tropperne 
altid  være  paa  Post;  1U  udgjøre  Reserven  og  ved 
Vagtparadens  Afmarche  følge  med  Vagterne  for 
at  se,  hvor  Posterne  udstilledes,  samt  Dag  og  Nat 
være  færdig  i  Klæderne  til  at  møde  der,  naar 
Forgattering  slaas;  1ji  udgjøre  Hovedreserven, 
og,   naar    Appel   slaas,    møde    paa    Alarmpladsen, 

samt  V4  orn  Dagen  bruges  til  Arbeide,  men  om 
Natten  hvile  og  kun,  naar  Generalmarchen  slaas, 
møde  paa  Alarmpladsen. 

General  Munnich  fritages  for  Tjenestedetaillen 
for  at  tjene  med  sit  Raad  og  sin  Erfaring.  Offi- 
cererne erholde  kun  enkelte  Portioner  af  Brød, 
og  slet  ingen  Portioner  maa  rekvireres  ud  over 
det  Antal  Personer,  som  haves  til  Tjeneste. 

Rygtet  fortalte,  at  Eckmuhl  havde  tvunget  en 
Del  allierede  Tropper  til  at  kaste  sig  ind  i  Pinneberg, 
der  senere  af  ham  blev  stukket  i  Brand,  ligesom  at 
5000  Mand  havde  viist  sig  paa  Retterpladsen  inden 
for  Kanonskuds  Afstand  fra  Kronwerk.  —  Fra 
Nubbiskrug  saas  enkelte  fjendtlige  Kavalleripa- 
trouiller  ved  Ostenfeld.  Stærk  Storm,  Frost  og 
Snefog.  —  Min  Karl    døde  af  Forraadnelsesfeber. 

Den  7.  Januar,  iste  Bataillon  Slesvig  af- 
løstes af  2den  efter  48  Timers  Ophold  i  Nubbiskrug 
uden  Ild,  varm  Spise  og  Hytter.  —  Jevenstedt, 
hvor  der  er  meget  Hø,  Rug  og  en  Del  Slagtekvæg, 
udfourageres,  og  Tropperne  sønden  for  Fæstningen 
tage  der  deres  Levnedsmidler.  Fæstningens  Maga- 
siner vinde  betydeligt  herved.  —  Rygte:  4  fjendt- 
lige Rytterregimenter  skulle  have  besat  Fockbeck 
nord  for  Eideren.  —  Stille  Luft  med  stærk  Frost. 
Haabet  om  Tøveir  blev  ei  opfyldt.  Klinte  af- 
brændes om  Aftenen.  Dagsbefalingen  forlanger, 
at  alle  overflødige  og  ei  reglementerede  Heste, 
som    ikke    kunne    ombyttes    mod  ubrugbare  Tje- 

nesteheste,  skulle  den  11te  afleveres  til  den  hol- 
stenske Artilleri-Brigade  og  paa  nærmere  Befaling 
stikkes. 

Den  8.  Januar.  Slesvigske  Regiments  Gre- 
naderkompagni  laa  i  Schacht,  iste  Bataillon  i 
Audorf,  hvor  der  var  udsat  en  Feltvagt,  som  hver 
4de  Time  afløstes.  2den  Bataillon,  som  besatte 
Batteriet,  laa  i  Nuhbiskrug  og  i  Barakkerne  ved 
den  nærliggende  Skov.  Batteriet  var  firkantet 
med  6  12  &  's  Jernkanoner,  4  paa  dets  østlige  og  2 
paa  dets  sydlige  Front,  samt  forsynet  med  Landser 
paa  alle  Sider  og  omgivet  med  en  temmelig  dyb 
og  bred  tør  Grav  med  piggede  Pallisader  tæt  ved 
Kontreescarpen.  Paa  Escarpen  samt  Glaciet  var 
der  Forhug.  Mellem  Veien  til  Audorf  og  Eideren 
var  et  Brystværn  med  to  Kanoner  og  paa  Bat- 
teriets sydvestlige  Side  to  Flecher.  Foran  Bat- 
teriet var  en  Bro  over  en  Grav,  der  gjennemskjærer 
Veien  til  Audorf.  Broen  var  belagt  med  Fodangler 
og  3-dobbelte  Forhug.  I  de  omliggende  Lands- 
byer Rade,  Oke  og  Ostenfeld  var  set  fjendtligt 
Infanteri  og  Kavalleri.  —  Dagsbefaling:  Por- 
tionerne af  Brød  og  Gemyse  gjøres  mindre,  der- 
imod de  af  Kjød  større. 

Den  9.  Januar.  5  Parlamentærer  ere  an- 
komne, og  Kaptain  Steffens  sendtes  derpaa  til 
Kongen.  Vaabenstilstand  tilstaas  Fjenden  til 
Midnat  mellem  15.  og  16.  Januar.  Parlamen- 
tærerne skulle  efter  Rygtet  have  bragt  Antagelsen 

af  de  af  Kongen  gjorte  Forslag  til  Fred,  hvilke 
Kronprindsen  af  Sverig  ved  Burkes  Sendelse  til 
ham  først  havde  forkastet.  Kongens  Underskrift 
skal  blot  mangle  til  Freden.  Oberst  Goltz,  en 
af  Parlementærerne,  fortæller,  at  Gliickstadt  har, 
da  den  skulde  stormes,  kapituleret,  saaledes  at 
Besætningen  afmarcherer  med  alle  Honnørs,  men 
i  et  Aar  ikke  tjener.  Han  har  ogsaa  forsikret,  at 
der  var  Fred  og  sagt  General  Peymann,  Kom- 
mandanten i  Rendsborg,  at  han  paa  hans  Ansvar 
godt  kunde  hænge  sine  Kobberstik  op  igjen. 

Den  10.  Januar.  Dagsbefalingen  udsætter 
indtil  videre  Befalingen  om  Hestenes  Aflevering 
og  indskjærper  uagtet  Vaabenstilstanden  For- 
posterne Aarvaagenhed  for  ei  at  overfaldes. 

I  Gliickstadt  skulle  Magasinerne  og  en 
Del  af  Byen  være  afbrændt,  da  Byen  er  beskudt 
fra  Elbsiden  med  gloende  Kugler. 

Rosenkrantz  skal  have  begjæret  Passer  til 
Burke,  for  at  han  kunde  leise  hen  at  afslutte  Freden. 

Den  ii.  Januar.  Nubbiskrug  besættes  kun 
med  en  Bataillon  med  Afløsning  hver  24  Timer. 
Jeg  besøgte  min  Broder  i  Schiilp,  hvor  kun  2 
Kanoner  staa  vendte  mod  Niibbel  paa  hin  Side 
Eideren.  De  polske  Lanciers,  som  ligge  i  Byen, 
have  ingen  Poster  ude.  Eideren  bærer  alt.  En 
Kosak  og  en  russisk-tysk  Husar  gik  fra  Niibbel 
over  Isen  for  at  besøge  de  polske  Lanciers  og 
fortalte,    at    50  Mand  ligge  i  Niibbel,  og  at  Ben- 

ningsen  er  gaaet  fra  Hamburg  ned  i  Tyskland, 
samt  at  de  allierede  Tropper  fra  Holsten  trække 
samme  Vei  bort. 

Rygtet  siger,  at  Napoleon  har  slaaet  Bliicher 
paa  denne  Side  af  Rhinen,  og  fra  Holland,  hvor 
han  ogsaa  er  trængt  ind,  er  Prindsen  af  Oranien 
flygtet.  De  allierede  Magter  skulle  have  erklæret 
at  ville  tage  deres  Tropper  fra  Kronprindsen  af 
Sverig,  naar  han  ei  antager  de  af  Kongen  fore- 
slagne Fredsbetingelser.  Kongen  vil  i  saa  Fald 
ikke  mere  staa  ved  disse. 

Den  12.  Januar.  Forposterne  mod  Nub- 
biskrug  nærme  sig  ideligen  vore  paa  en  venska- 
belig Maade. 

Den  13.  Januar.  Man  begynder  at  be- 
sprøite  Udsiden  af  Volden  med  Vand  og  at  om- 
hugge Skoven  ved  Nubbiskrug  til  Brændsel.  Rit- 
mester Sønnichsen  skal  have  meldt,  at  et  Par 
Eskadroner  og  Batailloner  ere  fra  det  Slesvigske 
gaaede  tilbage  over  Eideren  syd  paa,  det  samme 
er  observeret  ved  Nubbiskrug. 

Rygter.  Kun  4000  Fjender  staa  om  Fæst- 
ningen. General  Grev  Pahlen  har  paa  sit  Æresord 
forsikret,  at  Freden  er  bragt  istand  og  foreslaaet 
for  at  skaane  Folkene,  at  vi  skulle  indskrænke 
vore  Forposter,    da  han  saa  vil  gjøre  det  samme. 

Den  14.  Januar.  Træerne  i  Jungfernstieg 
omhugges  og  skulle  tildels  bruges  til  Forhug  om 
Altstadts    Volde.      Kaptain    Steffens    er    kommet 

tilbage.  Han  har  kun  været  i  Kiel  og  skal  intet 
vigtigt  have  medbragt. 

Rygter  om  Fred  mod  at  afstaa  Norge,  stille 
1 8 — 20,000  Mand  mod  Frankrig  og  have  noget 
af  Pommern  ere  almindelige.  Ligesaa  fortælles, 
at  Napoleon  er  faldet  ind  i  Holland  og  har  slaaet 
Sachserne,  Baierne  og  Wurtenbergerne,  at  Gliick- 
stadt  ei  er  taget,  og  at  Vaabenstilstanden  er  for- 
længet til  den  25de.  Lieutenant  Trepka  af  3die 
Bataillon  Holsten  sendes  til  Kjøbenhavn  med 
Depecher. 

Den  15. Januar.  Rygte.  En  Fredskongres 
samles  i  Kiel,  hvortil  to  Afsendinge  fra  os  ere 
ankomne. 


Brev  fra  Slesvig,  den  19.  Januar  181  4. 
Det  kan  vel  ikke  længere  være  Dem  ubekjendt, 
at  vi  nu  have  Fred  med  England  ogSverig. 
Om  denne  er  til  at  glæde  sig  over  eller  til  at 
bedrøve  sig  over,  ved  man  ikke  ret,  da  Betin- 
gelserne endnu  ikke  ere  bekjendtgjorte;  dog 
frygter  jeg  for  det  sidste  i  det  mindste  i  visse 
Henseender,  efter  hvad  jeg  underhaanden  har 
hørt  derom.  Saaledes  fortæller  man,  at  vi  skulle 
afstaa  Norge  mod  derfor  at  faa  Erstatning 
ved  den  almindelige  Fred,  og  at  vi  imid- 
lertid skulle  som  Garantier  for  Skadesløsholdelsen 

besætte  svensk  Pommern;  desuden  at  vi  af 
England  skulle  have  Flaaden  tilbage  om  3  Aar  i 
dens  nuværende  Tilstand  samt  imidlertid  aarlig 
en  Million  Pund  Sterling.  Man  taler  ogsaa  om, 
at  vi  skulle  afstaa  Helgoland  til  England 
mod  en  0  i  Vestindien,  jeg  tror  Tortola,  og 
stille  et  Hjælpekorps  mod  de  Franske,  til  hvis 
første  Istandsættelse  England  vilde  give  en  Million 
Pund  Sterling  og  lønne  hver  Mand  af  det  med 
40  Pund  Sterling  aarlig.  Dette  Korps  Styrke 
anslaas  forskjelligt  nemlig  til  30,  15  og  10000 
Mand,  til  hvilket  Antal  en  svensk  Bulletin  skal 
ansætte  det  dog  med  Indbegreb  af  sex  pommerske 
Regimenter,  som  skulle  overlades  os.  Man  siger 
tillige,  at  Kronprindsen  skal  have  ytret  det  Ønske 
blandt  disse  Tropper  ei  at  faa  dem,  som  alt  havde 
været  ude  med  de  Franske.  Dog  er  denne  Efter- 
retning om  et  Hjælpekorps  nok  ikke  sikker,  da 
Ritmester  Recke,  som  igaar  Aftes  ankom  med 
Efterretninger  om  Fredens  Ratifikation,  har  sagt, 
at  vi  for  det  første  ingen  Tropper  skulle  give. 

Der  var  alt  givet  Befaling  til,  at  Fjendtlig- 
hederne skulde  begynde  igjen  Midnat  den  15. 
Januar,  men  tillige  sagt,  at  vore  Tropper  skulde 
afholde  sig  fra  at  agere  offensivt,  da  Freden  i 
disse  Dage  kunde  ventes  afsluttet. 

Om  Aftenen  kom  allerede  Efterretningen 
om  Fredsslutningen. 


For  at  De  kan  se,  hvilke  Rygter  vi  under 
vor  Indeslutning  have  havt,  sender  jeg  Dem  her 
et  Brev,  som  jeg  ved  Vaabenstilstandens  Slutning 
skrev.  Hvad  deri  staar  om,  at  Eckmiihl  er  trængt 
frem  fra  Hamburg,  er  usandt.  Han  skal,  efter 
hvad  jeg  igaar  hørte  af  en  Hamburgerinde,  som 
for  8  Dage  siden  var  flygtet  derfra,  befinde  sig 
ganske  rolig  der  og  endog  have  forladt  Harburg, 
som  de  Allierede  have  besat.  De  Allieredes  For- 
poster skulle  ved  hendes  Afreise  have  staaet  tæt 
udenfor  Altona,  som  ifølge  en  Konvention  skal 
være  neutral  og  ikke  besættes  af  noget  Partis 
Tropper. 

600  Hollændere  af  Hamburgs  Garnison  skulle 
være  gaaet  over  til  Fjenden.  Alle  ikke  paa  8 
Maaneder  provianterede  Hamburgere  have  maattet 
forlade  Byen.  Kronprindsen  har  optaget  dem  i 
de  af  Nordtysklands  Armeer  besatte  Lande  og  til- 
budt dem,  som  ville  tage  Del  i  Hamburgs  Be- 
frielse, Vaaben,  sanr  bestemt  Oldesloh  og 
Segeberg  til  deres  Samlingssteder.  Han  har  nedsat 
en  Kommission,  bestaaende  af  en  udvandret  Ham- 
burger, en  Borger  fra  Liibeek  og  en  fra  Bremen, 
til  at  sørge  for  de  trængende,  hvem  Liibeek  og 
Bremen  ere  bestemte  som  Tilflugtssteder,  og  — 
fat  ret  hans  Ædelmodighed  —  givet  til  at  af- 
hjælpe de  mest  paatrængende  Fornødenheder  et 
Forskud  af  den  svenske  Krigskasse  paa  40,000  Rdl. 
paa  48  Timer,  inden  hvilken  Tid  han  formodentlig 

ved  den  interimistiske  Regjeringskommissær  i 
Holsten  vil  sørge  for,  at  denne  Sum  bliver  Krigs- 
kassen  erstattet.  Dette  er  et  Udtog  af  en  Bekjendt- 
gjørelse,  som  han  herom  har  udstedt. 


Om  mine  Efterretninger  om  Gliickstadt  ere 
sande,  ved  jeg  ikke,  men  derimod  ved  jeg  nu, 
og  formodentlig  ogsaa  De,  at  Gliickstadt  har 
kapituleret,  jeg  tror,  den  6te  eller  7de  Januar. 
Efter  Rygtet  skal  Fjenden  have  forsøgt  en  Storm 
og  bemægtiget  sig  nogle  af  Udenværkerne,  som 
man  med  Flid  havde  rømmet;  men  da  han  var 
der,  skal  man  fra  Fæstningen  saaledes  have  be- 
skudt ham  med  Kardætsker,  at  han  med  meget 
stort  Tab  har  maattet  trække  sig  tilbage.  Kapitula- 
tionen skal  senere  være  foranlediget  ved,  at  de 
engelske  Kanonbaade  havde  fra  Elben  beskudt 
Byen  og  derved  afbrændt  8  Huse,  hvoriblandt, 
et  af  de  betydeligste  Magasiner,  i  forskjellige 
Egne  af  Byen,  hvorefter  Borgerne  og  Garnisonen, 
som  fandt  Strabadserne  for  besværlige,  skulle  have 
tvunget  Kommandanten  til  at  overgive  sig.  Garni- 
sonen skal  ogsaa  efter  Overgivelsen  have  opført 
sig  ganske  infamt,  blandt  andet  have  kastet  sine 
Faner  paa  Gaden  og  traadt  dem  under  Fødder, 
saa  at  de  Svenske  have  ladet  dem  tage  op  og 
leveret   dem   tilbage.      Fjenden   skal   efter  Rygtet 


i85 

have  tabt  omtrent  2000  Mand  ved  Beleiringen. 
Om  vort  Tab  har  jeg  intet  hørt,  uden  at  Kaptain 
Kruse  af  Søetaten  skal  være  blandt  de  faldne. 
Alt  dette  er  imidlertid  kun  Rygter,  for  hvis 
Sandhed  jeg  ikke  kan  indestaa.  Efter  Kapitula- 
tionen er  Garnisonen  krigsfangen  og  maa  i  et 
Aar  ikke  tjene  mod  de  Allierede;  den  marcherer 
ud  med  al  Honnørs.  Fæstningen  med  alt  Tilbehør, 
de  derværende  Kanonbaade  samt  Planen  af  Fæst- 
ningen overgives;  men  alle  Arkiver  og  deslige 
føres  til  Danmark.  Garnisonen  medtager  sine 
Krudt-  og  Brødvogne  tomme.  Borgernes  og 
Officerernes  samt  Soldaternes  private  Eiendom  er 
sikret  dem,  og  de  derværende  militære  Koner  kunne 
efter  deres  Mænds  Bortgang  endnu  blive  der 
nogen  Tid  samt  i  Fremtiden  vedblive  at  trække 
Understøttelse  fra  Byen.  Garnisonen  bestod  af 
de  to  annekterte  Batailloner  af  Dronningens  Liv- 
regiment —  disse  have  alene  været  de  oprørske  — 
og  2den  Bataillon  af  jyske  Skarpskyttere.  Den  var 
omtrent  1500  Mand  stærk.  General  Boye  og  en 
engelsk  Commodore  have  paa  fjendtlig  Side 
underskrevet  Kapitulationen. 


I  den  Tid  Fjendtlighederne  igjen  bleve  forny- 
ede, nemlig  fra  6te  til  9de  Januar,  forefaldt  intet 
ved  Rendsborg;  kun  saa  vore  Forposter  Fjenden 

rundt  om  Fæstningen.  Tjenesten  var  for  Garni- 
sonen meget  streng  og  blev  formedelst  den 
overordentlige  Kulde,  som  endog  til  Slutningen 
steg  indtil  18  Grader,  yderst  besværlig.  Paa 
Forposterne  ved  Nubbiskrug  Skandse  frøs  to  Folk 
af  vor  iste  Bataillon  saa  stive,  at  de  maatte  bæres 
ind  til  Byen.  Den  ene  skal  siden  være  død. 
Bataillonen  maatte  som  tidligere  omtalt  fra  den 
5te  til  den  7de  være  i  et  rasende  Snefnog  og 
skrækkelig  Kulde  dels  under  aaben  Himmel  dels 
i  meget  utætte  Bræddehytter,  hvor  alt  indvendig 
bedækkedes  med  Sne,  uden  Ild  og  uden  andet 
Næringsmiddel  end  Brød.  Fjenden  anholdt  om 
Vaabenstilstand  den  9de  Januar,  da  man  ventede, 
at  Freden  vilde  med  det  første  blive  sluttet.  Man 
talte  under  den  meget  om,  at  de  fjendtlige 
Tropper  stærkt  trak  ud  af  Holsten,  og  at  General 
Benningsen  var  gaaet  bort  fra  Hamburg,  hvilket 
man  troede  foranlediget  ved,  at  Napoleon  atter 
vilde  falde  ind  i  Tyskland.  Der  gik  adskillige 
Rygter  om,  at  han  var  i  Holland.  Dette  have 
dog  fjendtlige  Officerer  benægtet  og  derimod 
paastaaet,  at  Schwarzenberg  var  i  sex  Kolonner 
gaaet  over  Rhinen  og  havde  i  en  Proklamation 
til  de  Franske  sagt,  at  man  ei  kom  for  at  føre 
Krig  med  dem,  men  med  deres  Overhoved.  I 
Berliner  Aviser  af  23.  December  fortælles  ogsaa, 
at  de  Allierede  ere  gjennem  Schweiz  trængte  frem 
til  Besancon  i  Frankrig.      Ritmester  Recke    for- 


talte  ved  sin  Hjemkomst,  at  Wellington  efter 
engelske  Aviser  skal  være  slaaet  af  Soult  i  det 
sydlige  Frankrig. 

For  Rendsborg  havde  det  neppe  set  meget 
godt  ud,  om  Krigen  havde  varet  længere,  da  den 
stærke  Frost  gjorde  Forposternes  Stilling  farlig 
og  meget  kunde  have  lettet  en  Storm,  eftersom 
Fæstningens  Forsvar  paa  mange  Punkter  er  be- 
regnet paa  Vand,  der  nu  overalt  bar.  Til  at  ud- 
holde en  lang  Beleiring  tror  jeg  tilmed  ikke,  at 
vi  vare  ret  forsynede  med  alle  Fornødenheder. 
Vi  fik  strax  Marcheordre  til  Slesvig,  da  Efter- 
retningen om  Fredsratifikationen  kom. 


Slesvig. 


Vi  gik  den  19.  Januar  Kl.  8  F.  fra  Rends- 
borg  og  kom  efter  en  meget  trættende  Marche  i 
dyb  Sne  og  saadant  Snefog,  at  man  ikke  kunde 
aabne  Øinene,  til  Slesvig.  Vore  Jægere  havde 
om  Morgenen  afløst  de  Svenske,  som  laa  her 
med  det  mørnerske  og  det  skaanske  Husar-  samt 
det  skaanske  Dragon-Regiment  og  nogle  russiske 
Ulaner.  Ved  Regimentets  Indmarche  vare  alle 
Vinduer  fulde  af  Tilskuere,  og  Folket  modtog  os 


med  stærkt  Hurra.  Vore  Grenaderer  marcherede 
igaar  Morges  til  Frederiksort.  Det  Slesvigske  er 
nu  ganske  rømmet  af  Fjenden,  og  Eiderbroerne 
igjen  besatte  af  os.  Her  har  jeg  dog  endnu  set 
et  Par  mørnerske  Husarer  og  nogle  russiske 
Ulaner.  Med  den  svenske  Krigstugt  er  man  i 
Almindelighed  vel  tilfreds,  men  over  Russerne 
og  Tyskerne  føres  overalt  de  bitreste  Klager. 
De  have  mange  Steder  skrækkelig  plyndret,  og 
deres  Rekvisitioner,  som  altid  med  den  under- 
danigste Føielighed  ere  blevne  opfyldte,  have 
været  forfærdelige.  Saaledes  have  300  Kosakker 
paa  en  Gjennemmarche  rekvireret  og  faaet  til 
deres  Heste  i  en  Nat  500  Td.  Havre.  Man  har, 
tror  jeg,  i  Hertugdømmerne  en  Del  overtruffet 
Sjællænderne  i  Forekommenhed  mod  Fjenden. 


Slesvig  d.  26.  Januar.  Nær  havde  jeg 
opgivet  at  sende  Dem  et  ordentligt  Brev,  da  Felt- 
posten ei  er  kommet  i  Gang  og  desuden  op- 
hører den  1.  Februar,  og  da  der  ved  lille  Belt  er 
nedsat  en  Kommission,  som  læser  alle  Breve. 
Nu  har  Lutzow,  som  tilligemed  Schultze  har 
faaet  sex  Ugers  Permission  til  Falster,  lovet  at 
besørge  dette  sikkert  og  ulæst  til  Dem. 

Det  var  det  sibiriske  Ulanregiment,  som  laa  her. 
Det  har,  efter  hvad  en  tilbagebleven  Officer  har  for- 
talt mig,  kun  60  virkelige  Siberier  tilbage,  de  øvrige 

vare  i  de  10  Aar,  Regimentet  har  været  borte  fra 
sit  Hjem,  efterhaanden  dræbte,  og  deres  Pladser 
besatte  med  Lithauere,  Kurlændere  og  Estlændere. 
De  have  her  huseret  frygtelig. 

Tettenborn,  som  jeg  altid  har  holdt  for 
en  nederdrægtig  Vin  dbeutel,  er  skrækkelig  forhadt. 
Han  har  især  udmærket  sig  ved  uhyre  Rekvisitioner, 
som  han  med  Kautshuen  tiltvang  sig.  I  Flensborg 
har  han  ladet  en  Opsynsmand  over  Befordrings- 
væsenet  give  200  Slag  med  Kautschuen,  fordi 
nogle  Heste  ei  vare  komne  til  bestemt  Tid. 
Straffen  var  egentlig  tiltænkt  Postmesteren,  men 
da  han  havde  skjult  sig,  lod  man  den  gaa  ud 
over  den  anden,  som  ulykkeligvis  ingen  Kosakryg 
har  havt  og  derfor  nu  skal  ligge  for  Doden  deraf. 

Byen  Slesvig  har  Fjendens  Ophold  i  8 — io 
Dage  kostet  i  Rekvisitioner  over  10,000  Rdl. 
Visse  Artikler  f.  Ex.  Rom  og  tildels  Vin  existere 
ikke  mere,  da  alt,  hvad  endog  enkelte  Gemene 
forlangte  paa  egen  Haand,  strax  blev  leveret. 
Borgmesteren  havde  ansat  en  stor  Mængde  Rekvisi- 
tionsmænd,  som,  saasnart  en  af  Fjenderne  fik 
Lyst  til  noget,  skulde  tage  det  i  det  første  det 
bedste  Hus,  hvor  det  fandtes.  De  fleste  Steder 
har  man  nok  paa  denne  Maade  behandlet  Fjenden. 
Det  værste  for  Landet  er  dog,  at  en  stor  Mængde 
Heste  ere  borttagne  i  denne  korte  Krig. 

For  at  hindre  Excesser  af  Marodører  have 
vore  Jægere  været  i  Flensborg,  hvorfra  de  i  Aften 

ventes  tilbage,  da  3 die  Bataillon  er  gaaet  fra 
Rendsborg  derhen.  Vort  }die  Kompagni  var  af 
samme  Grund  i  Eckernførde,  hvorhen  nu  Grena- 
dererne  ere  komne  fra  Frederiksort.  2den  Bataillon 
af  fynske  Inf.-Regiment  er  gaaet  til  Frederiksort 
og  iste  samt  iste  Bataillon  af  Dronningens  Liv- 
regiment til  Gluckstadt.  Det  hele  Kavalleri,  som 
var  i  Rendsborg,  paa  de  Holstenske  Husareska- 
droner nær  er  alt  gaaet  herigjennem  til  dets 
Standkvarterer,  hvor  det  sættes  paa  Fredsfod.  De 
polske  Lanciers  skulle  imorgen  gaa  herigjennem 
til  Flensborg. 

Som  De  formodentlig  ved,  bliver  hele  Armeen 
sat  paa  Fredsfod  undtagen  det  Korps,  som 
under  Generailt.  Kardorffs  Kommando 
overlades  de  Allierede.  Til  dette  hører  efter 
Kongens  Parolbe  fa  lingafi  8de  d  s.:  fynske, 
3  die  jyske,  slesvigske  og  holstenske 
Infanteriregimenter,  slesvigske  Jægere 
og  holstenske  Skarpskytter,  Livregi- 
mentet Dragoner  og  slesvigske  Rytter- 
regiment samt  tre  6  fø  Batterier.  Efter 
Rygtet  hører  nu  ogsaa LivregimentetRyttere 
dertil.  Vi  skulle  ufortøvet  kompletteres  og  for- 
synes med  den  manglende  Mundering  og  Armatur 
m.  v.,  hvilket  dog  for  os,  som  alt  have  været 
med,  vil  tage  nogen  Tid,  da  mere  end  det  halve 
af  Folk  og  Sager  mangler.  Rygtet  siger  ogsaa, 
at  vi   først   henimod    April    ville    komme    til    at 

marchere.  Det  lader  os  endvidere  gaa  først  til 
Egnen  af  Bremen,  giver  os  Schulenburg  og 
Bassewitz  som  Brigadekommandører  og  sætter 
os  under  Grev  Wallmodens  Kommando  som  en 
Hovedreserve. 

Lieutenant  Mourier,  som  fra  Rendsborg  afgik 
med  Kaptain  Lohse's  Batteri  til  Armeen  i  Jylland 
og  idag  er  kommet  herigjennem  paa  Tilbage- 
veien  til  Rendsborg,  sagde,  at  det  nu  er  bestemt, 
at  6  Batteriet  skulle  med,  og  at  med  dem  skulle 
følge  Heboe,  min  Broder  og  de  andre  Artilleri- 
officerer, som  vare  ved  Auxiliærkorpset.  Jeg  er, 
som  de  vel  kan  vide,  overordentlig  glad  til  denne 
nye  Tour,  som  forestaar  os,  og  ønsker  blot,  at 
den  maatte  føre  os  længere  ud  end  den  sidste. 
Den  største  Del  af  vore  Officerer  derimod  er 
ikke  fornøiet  dertil.  For  de  gifte  og  især  for 
Folkene  og  de  Egne,  hvori  de  hore  hjemme, 
finder  jeg  det  ogsaa  skrækkelig  haardt,  at  man 
nu  atter  bortkommanderer  de  Regimenter,  som 
alt  have  været  med  og  lidt  saa  meget,  og  som 
ere  de  mest  desorganiserede  i  Armeen. 

Man  har  idag  havt  de  to  ganske  modsatte 
Rygter,  at  Præliminarierne  til  den  almindelige 
Fred  alt  ere  undertegnede,  og  at  Napoleon  paa 
13  Steder  er  gaaet  over  Rhinen,  samt  at  Pontecorvo 
derfor  har  forlangt  vort  Korps  snart  stillet.  — 
Overordentlig  gjerne  benyttede  jeg  den  Tid,  vi 
endnu    kunde    vente    at    blive    her    til  at  besøge 

Dem,  men  dels  kan  jeg  ikke  godt  reise  i  dette 
Øieblik,  dels  ere  mine  Finanser  derangerede,  og 
da  vi  desuden  endnu  ikke  have  faaet  al  vor  Gage 
udbetalt  for  December,  er  det  mig  for  det  første 
umuligt  at  gjøre  saa  lang  en  Reise  endog  med 
den  overdrevneste  Sparsomhed.  Jeg  faar  derfor 
endnu  se  Tiden  an.  Jeg  logerer  hos  en  Herreds- 
foged Thaulow  en  Normand  med  en  kjøbenhavnsk 
Kone,  meget  vakre  Folk.  Han  kjender  godt 
Carl  Jessen. 

Slesvig  er  en  uhyre  lang  By.  Vi  vare  en 
Time  om  at  marchere  fra  Porten  til  mit  Kvarter, 
som  ligger  i  Lollfus  omtrent  midt  i  Byen,  og 
jeg  har  endnu  ikke  været  ganske  til  den  anden 
Ende.  Egnen  er  sikkert  om  Sommeren  meget  smuk. 


Landgreven*),  som  under  Fjendtlighederne 
var  i  Fyen,  ventes  daglig  tilbage.  —  Kronprindsen 
af  Sverig  skal  den  23.  Januar  være  afgaaet  fra 
Kiel  og  skal  idag,  hans  Fødselsdag,  som  han  vil 
celebrere  i  Pinneberg,  ville  sidste  Gang  lade 
Hamburg  opfordre  til  Overgivelse  og  derefter 
storme  Byen.  —  Jeg  hører  af  Mourier,  at  ingen 
af  de  Breve,  som  han  i  den  senere  Tid  har  sendt 
til    sine    Forældre,    ere   jankomne.     Jeg    frygter 

*)    Hs.  Durchl.  Carl    Landgreve    til    Hessen,    kommande- 
rende General  i  Norge  og  Hertugdømmerne. 

næsten   af  Deres   lange  Taushed,    at   det   samme 
kunde  være  Tilfældet  med  mine  senere  Breve. 

Slesvig,  d.  9.  Februar  181 4.  Da  Over- 
bringeren heraf,  som  skal  gaa  over  til  Prinds 
Christians  Regiments  annekterede  Batailloner, 
formodentlig  kommer  gjennem  Maribo,  forsømmer 
jeg  ikke  denne  Leilighed  til  at  skrive  Dem  et 
Par  Ord  til.  —  Jeg  lever  endnu  som  sidst  kjed- 
sommeligt  her,  da  jeg  ikke  har  mange  Bekjendt- 
skaber,  og  Folk  ikke  lade  til  at  være  synderlig 
omgjængelige.  Desuden  maa  man  for  at  gaa  til 
sine  Bekjendte,  naar  de  bo  i  en  anden  Ende  af 
Byen,  bruge  saamegen  Tid,  at  man,  naar  Veiret 
ikke  er  meget  godt,  ofte  mangler  Lyst  til  at 
foretage  sig  saadanne  Reiser. 


Den  27.  Januar  vare  Regimentets  Officerer 
til  Kour  hos  Landgreven  ,  som  da  var  kommen 
tilbage.  Han  er  meget  svag,  kan  neppe  gaa  og 
ser  overmaade  affældig  ud,  hans  fordums  Skjønhed 
sporer  man  kun  lidet.  Det  var  ellers  ikke  nogen 
saa  stiv  Kour,  som  jeg  havde  ventet  den  hos  en 
saa  fornem  Person,  han  var  meget  snaksom  og 
fortalte  adskillige  Nyheder.  Hans  Gemalinde  saa 
vi  kun  gaa  gjennem  det  Værelse,  hvor  vi  ventede 
paa  at  indlades,  hun  ser  naturligvis  gammel  ud, 
men  dog  vel  ikke  ældre,  end  hun  er.    Prindsessen 

13 

holder  sig  overmaade  rank  og  har  særdeles  megen 
Anstand.  Hertugen  af  Holsten-Beck,  til  hvem 
vi  ogsaa  skulde  have  været,  traf  vi  ikke  hjemme. 
Paa  Kongens  Fødselsdag  var  alt  overmaade  stille ;  paa 
Høihedens,  —  saaledes  kaldes  Prindsesse  Louise  — 
den  30.  Januar  var  et  Bal.  Jeg  var  den  Dag 
i  Kabinetsprædiken  paa  Slottet  og  hørte  General- 
Superintendent  Adler,  der  prædiker  uforligneligt; 
jeg   skal  vist  sjældent  forsømme  at  høre  ham. 

En  ret  behagelig  Spadseretur  gjorde  jeg  for 
nogle  Dage  siden  først  til  Slottet,  hvor  jeg  be- 
saa  to  gamle  Hvælvinger  under  en  af  Voldene, 
i  hvilke  fordum  skal  have  været  en  Mynt,  og 
hvor  der  fra  Loftet  bestandig  drypper  Vand  ned, 
som  paa  nogle  Steder  har  dannet  temmelig  store 
Drypsten,  og  som  nu  i  Frosten  frembragte  en 
Mængde  fra  Gulvet  opvoxende  Istapper  af  for- 
underlige, meget  skjønne  Figurer.  Derfra  gik 
jeg  til  et  Sted  ved  Slotshaven,  der  ved  en  Eng 
er  adskilt  fra  Slottet.  Derfra  imod  Slottet  er  et 
sjældent  tydeligt  Ekko,  hvortil  jeg  ikke  har  hørt 
Magen,  med  mindre  det  skulde  være  fra  Kirke- 
skoven ved  Vordingborg  mod  Kirken.  Det 
repeterer  først  mindre  tydeligt  og  hastigere  fra 
nogle  Steder  i  Byen  og  tilsidst  med  den  mest 
skuffende  Nøjagtighed  fra  Slottet  de  længste  Ord 
og  selv  hele  lange  Vers.  Endelig  gik  jeg  over 
Isen  til  en  lille  0,  Moweninsel,  i  Slien,  bekjendt 
af  den  store  Mængde  Maager,  som  om  Sommeren 

have  deres  Bolig  der,  og  som  have  givet  den  sit 
Navn.  Der  skal  i  gamle  Dage  have  staaet  et 
Slot,  hvortil  der  dog  nu  intet  Spor  er,  og  man 
kan  derfra  overse  hele  Byen ,  der  ligger  i  en 
Halvmaane  om  det  inderste  af  Slien. 

Samme  Dag  saa  jeg  Domkirken,  som 
udenfra  især  i  Afstand  snarere  ser  ud  som  et 
Pakhus  end  som  en  Kirke.  Den  er  meget  stor 
og  høi,  og  dens  hele  indvendige  er  ret  smukt, 
dog  langt  fra  som  Roskilde  Domkirke  eller 
Mariekirken  i  Liibeck.  De  yderste  Vægge  ere 
omgivne  med  adelige  Begravelseskapeller,  til 
hvilke  Indgangen  er  fra  Kirken,  men  som  intet 
mærkværdigt  have.  I  Koret  er  et  Epitafium  af 
italiensk  Marmor  forfærdiget  i  Italien  over  Frederik 
den  iste.  Paa  et  castrum  doloris  af  sort  Marmor 
som  Christian  den  3dies  og  Frederik  den  2dens 
i  Roeskilde  samt  understøttet  og  udsiret  med 
allegoriske  Figurer  ligger  Kongen  i  Harnisk  ud- 
strakt paa  Ryggen  med  foldede  Hænder.  Alle  Fi- 
gurer ere  af  hvidt  Marmor  og  godt  udarbeidede 
især  Kongens,  som  syntes  at  leve.  En  latinsk 
Indskrift  viser  Monumentets  Betydning.  Ved  Siden 
af  Koret  er  et  Begravelseskapel  for  nogle  Hertuger 
samt  for  en  blindfødt  Prindsesse.  Prindsessens 
Kiste  kan  aabnes,  hun  er  næsten  fortæret,  men 
det  brandgule  Atlas,  hvori  hun  ligger,  er  aldeles 
ufordærvet.     Alle   disse  Personers  Buster  i  noget 

mere  end  naturlig  Størrelse  findes  over  deres 
Kister  i  Marmor. 

Hertug  Frederik  den  4de,  Carl  den  I2tes 
Svoger,  som  faldt  i  Slaget  ved  Clissow  i  Polen, 
ligger  i  en  overmaade  rigt  med  massivt  Sølv 
beslaaet  Kiste.  Hans  Hest,  som  tilligemed  ham 
faldt  ved  Clissow,  staar  udstoppet  paa  Tøihuset 
i  Rendsborg. 

Altertavlen  i  Domkirken  er  i  sit  Slags  et 
sjældent  Kunststykke.  Den  er  udskaaret  i  Egetræ, 
meget  høi  og  bred,  og  forestiller  i  16  eller,  jeg 
tror,  endnu  flere  Afdelinger  Christi  Lidelse  og 
andre  bibelske  og  religiøse  Scener  med  mange 
Sirater.  Nogle  af  Afdelingerne  ere  vel  over  en 
Kvadratalen  store  og  have  en  stor  Mængde  Fi- 
gurer, især  den  midterste,  som  forestiller,  hvorledes 
Christus  bliver  ført  ned  til  Golgatha  og  hans 
Korsfæstelse.  Desuagtet  bestaar  hver  saadan  Af- 
deling med  alle  deri  værende  Figurer,  af  hvilke 
de  forreste  altid  staa  ganske  frit,  og  selv  de 
bageste  ere  fremstillede  i  mere  end  Basreliefs,  kun 
af  et  eneste  Stykke  Træ.  Figurerne  ere  ret  godt 
gjorte  især  Drapperiet.  Nogle  Ansigter  ere  over- 
maade gode.  Manden,  som  har  gjort  dem,  har 
for  sin  Tid  været  meget  agtværdig,  om  han  end 
ingen  Praxiteles  har  været.  Arbeidet  skal  være 
endt  1527.  Mesteren  skal  have  opholdt  sig  i 
Husum,  og  efter  Sagnet  har  man  til  Tak  for 
dette  Arbeide  meget  kristelig  stukket  Øinene  ud 

paa  ham,  for  at  han  ikke  skulde  pryde  nogen 
anden  Kirke  med  et  lignende  Arbeide.  Christian 
den  2den  og  Dronning  af  samme  Mester  staa  paa 
høie  Piedestaler  lige  for  Altret.  Bag  dette  gj emmes 
i  et  Skab  en  rød  Fløiels  Hue,  Kong  Abel  har 
baaret,  en  Lænke,  som  var  sat  ham  om  Halsen, 
da  han  druknede  i  Slien,  og  to  af  hans  Ribben. 

Domen,  det  samme  for  Hertugdømmet 
Slesvig  som  Kieler  Omslag  for  Holsten,  er  be- 
gyndt for  8  Dage  siden.  Den  skal  sædvanlig 
være  meget  mere  levende  end  nu.  Her  er  i  den 
Anledning  Marked  i  4 — 5  Uger,  men  hidtil  har 
det  ikke  været  meget  brillant. 

Freden  har  jeg  da  nu  læst  og  vilde  ønske, 
at  jeg  kunde  glemme  den.  Den,  der  har  under- 
skrevet den,  har  havt  mere  Grund  end  Joachim 
Gersdorf,  da  han  underskrev  den  roeskildske  Fred, 
til  at  sise  »vellem  me  nescire  litteras«. 


Om  vor  Marche  er  endnu  intet  bestemt. 
Generalkrigskommissær  Haxthausen,  som 
er  paa  Holckenhavn,  besørger  det  nye  Korps'  Ekvipe- 
ring. Regimentet  har  nu  opgivet  ham,  hvormange 
Rekrutter  det  behøver,  som  er  511,  naar  det  skal 
tillades  alle  de  Folk,  som  ere  udskrevne  i  1805, 
at  gaa  af,  og  naar  vi  skulle  have  nye  Folk  for 
alle   de  syge,    af  hvilke  de  flestes  Skjæbne  er  os 

aldeles  ubekjendt.  De  Munderinger  og  andre  deslige 
Sager,  som  vore  annekterede  Batailloner  have, 
faa  vi  til  dermed  at  komplettere  vore  Mangler. 

Haxthausen  har  til  hver  Officer,  som  maatte 
ønske  det,  anvist  100  Rdl.  i  Forskud  til  Ekvipering. 
Han  giver  os  ogsaa  Haab  om  at  blive  godt  be- 
talte. Rygtet  siger  idag,  at  vort  Regiment  skal 
til  Pommern.  Jeg  vilde  blot  ønske,  at  vi  vare 
afsted,  thi  varer  det  længe,  bliver  der  vel  intet 
deraf.  Som  man  siger,  ere  Russerne  alt  i  Paris, 
og  er  det  sandt,  som  jeg  dog  ikke  tror,  faa  vi 
vel  snart  almindelig  Fred.  —  Saavidt  jeg  ved,  er 
nu  det  meste  af  Holsten  rømmet  af  de  allierede 
Tropper  paa  det  nær,  som  bliver  besat  af 
Blokeringskorpset  for  Hamburg.  Bramstedt  er 
alt  besat  af  vore  Tropper,  Benningsen  har  sit 
Hovedkvarter  i  Ahrensburg. 

Fra  Pronsdorf  har  jeg  nylig  havt  Brev, 
de  have  havt  en  svensk  Sauvegarde,  som  dog  nu 
er  taget  bort,  men  forinden  have  de  havt  ad- 
skillige ikke  ganske  behagelige  Besøg  f.  Ex.  et 
af  en  preussisk  Husarofficer  og  Kronprindsens 
Staldmester,  ledsagede  af  russiske  Ulaner,  som, 
da  man  ei  kunde  skaffe  dem  30  Heste,  som  de 
forlangte,  huggede  efter  Kammerherren.  Da 
han  flygtede  ind  i  Huset  og  slog  Døren  i  for 
sig,  sloge  de  Vinduerne  ind  og  vilde  gjennem 
dem  skyde  efter  ham,  hvilket  dog  forebyggedes 
ved,  at  hans  Kone  aabnede  et  Vindue  og  lovede 

dem ,  at  de  skulde  komme  ind ,  naar  de  paa 
Officersparole  vilde  forbinde  sig  til  at  forholde 
sig  rolige.  —  Godset  især  den  Del  ved  Lande- 
veien  er  blevet  meget  ødelagt,  og  fra  Hoved- 
gaarden  alene  har  man  maattet  gjøre  Leverancer 
til  Fjenden  for  3000  Rdl. 


I  Husum  have  især  Embedsmændene  ud- 
mærket sig  ved  al  mulig  Føielighed  mod  Fjenden, 
endog  paa  en  forræderisk  Maade,  ved  f.  Ex.  at 
sende  en  Deputation  til  Tettenborn,  da  han 
endnu  var  i  Friederichstadt,  for  at  tilbyde  ham 
Byen  og  dens  Borgervæbning,  og  for  tillige  at 
gjøre  ham  opmærksom  paa,  at  han  maatte  skynde 
sig,  om  han  vilde  have  de  Kanonbaade,  som  laa 
der,  da  de  ellers  formodentlig  gik  bort.  Nu  har 
man  gjort  en  stor  Féte  paa  Kongens  Fødselsdag, 
hvor  Borgmesteren  efter  adskillige  andre  Skaaler 
ogsaa  udbragte  »die  Gesundheit  unsers  braven 
Militairs,  das  uns  bisher  beschtitzt  hat,  und  auch 
ferner  uns  beschiitzen  wird« ,  hvilken  Flemmieh 
af  Slesvigske  Infanteriregiment,  der  saavel  som 
alle  andre  Officerer  vare  indbudne,  besvarede 
med:  »die  Gesundheit  der  braven  Beamten,  die 
das  Interesse  des  Konigs  bisher  wahrgenommen 
haben,' und  es  auch  ferner  wahrnehmen  werden«. 
Man   har   her   mange  Anekdoter   om  Magistrater, 

der  have  baaret  sig  ad,  som  man  gjorde  i 
Vordingborg  og  andre  Steder  i  1807  og  tildels 
endnu  værre.  Kronprindsen  af  Sverig  skal  ellers 
slet  ikke  have  antaget  saadant  Forhold  naadigt. 


Hvor  jeg  længes  efter  at  høre  noget  fra 
Dem!  Jeg  haaber  dog  ogsaa,  at  det  sker,  saa- 
snart  Beltpassagen  igjen  er  aaben.  Alt  er  vel 
igjen  i  dyb  Fred  hos  Dem?  Her  gaa  nu  de 
annekterede  Batailloner  fra  hinanden.  Jeg  har 
kun  lidt  at  bestille  og  morer  mig  derfor  med 
Læsning,  hvortil  der  er  ret  god  Leilighed,  da  der 
findes  3 — 4  Leiebibliotheker,  og  min  Vært  ogsaa 
har  adskillige  gode  Bøger.  Vi  ere  alle  fattige 
som  Kirkerotter,  da  vi  ingen  Gage  have  faaet  i 
to  Maaneder,  og  hvis  man  ikke  gav  os  Mad  i 
Kvartererne,  vare  vi  derfor  nok  allerede  sultede  ihjel. 


Slesvig  den  15.  Februar  1814.  Endelig 
ankom  da  for  2 — 3  Dage  siden  det  saa  længe 
ventede  Brev,  ved  hvis  Modtagelse  jeg  sprang 
af  Glæde.  Tusind  Tak  for  det  og  for  de  andre, 
hvoraf  dog  intet  er  kommet  til  os,  siden  vi  vare 
i  Ratzeburg. 

Tak,  kjære  Fader!  for  Dit  Minde  til  mit 
Frimureri;  det  bliver  da  for  det  første  kun  et 
pium  desiderium  dermed,  da  her  ingen  Loge  er 
mere,  og  Mr.  d'Arconval  ogsaa  er  borte  fra 
Rendsborg,  hvor  der  heller  ingen  Loge  er,  og  — 
hvilken  Grund  kan  gjælde  for  alle  de  andre  — 
jeg  i  dette  Øieblik  lever  i  en  af  de  fattigste 
Perioder  af  mit  hele  Liv  uden  at  have  mindste 
Udsigt  til  at  komme  til  mere  Velstand,  før  vi 
faa  Guineer  i  Lommen;  men  da  kan  jeg  maaske 
finde  Leilighed  til  at  bruge  Din  Tilladelse. 


Man  driver  nu  stærkt  paa  vor  Ekvipering 
og  Komplettering.  Foruden  de  Rekrutter,  som 
til  det  forrige  Auxiliærkorps  vare  udskrevne, 
skulde  af  2det  jyske  og  oldenburgske  Regiment 
afgives  Folk  til  os;  men  da  Kongen  har  erfaret, 
at  de  annekterede  Batailloner  af  Dronningens 
Regiment  efter  Gliickstadts  Overgivelse  have 
opført  sig  meget  skjændig  uden  at  vise  mindste 
Disciplin  eller  Subordination  og  forladt  deres 
Faner,  har  han  bestemt,  at  de  mest  tjenstdygtige 
og  mest  oprørske  af  disse  Batailloner  skulle  af- 
gives til  os  istedetfor  de  af  oldenburgske  Regiment 
bestemte  Folk.  Regimenterne,  som  faa  dem,  er 
det  paalagt  at  holde  dem  til  den  strengeste 
Orden.     Gaardmændene    ere    kun   paa   Grund   af 

deres  Vigtighed  for  hele  Staten  fritagne,  saalænge 
der  endnu  er  nok  af  de  andre. 

Kongens  Hovedkvarter  og  en  Del  andre  blot 
for  Krigen  gjorte  Indretninger  ere  nu  ophævede. 
Ligesaa  er  det  gamle  Auxiliærkorps  opløst, 
og  alle  Tropper  udenfor  Rendsborg  staa  under 
Landgreven.  Overkvartermester  Steinmann 
bliver  Chef  for  KardorfFs  Stab,  hvorved  Divisions- 
adj  utanterne  og  Divisionskvartermesterne  Abraham- 
son,  Wilster,  Haffner  og  Kaptain  af  Kongens 
Regiment  Grev  Wedel  Wedelsborg,  Steffens,  Hoegh 
og  Wegener  samt  Lieutenant  Conring  af  slesvigske 
Jægere  og  Lasson  af  slesvigske  Ryttere  ere 
ansatte.  Divisionskvartermester  Romeling  og 
Kaptain  Trepka  af  Kjøbenhavns  Infanteriregiment 
ere  ved  iste,  og  Divisionsadjutant  Ewald  og 
Lieutenant  Seyffart  af  holstenske  Infanteriregiment 
ved  2den  Brigade  af  dette  Korps  ansatte  som 
Adjutanter.  Det  forrige  Kommissariat,  paa  Munch 
nær,  samt  Ordonnatøren  Fischer  blive  ogsaa  ved 
dette  Korps.  Vi  vide  endnu  ei,  naar  og  hvorhen 
vi  skulle  marchere. 

Nogle  Officerer,  som  have  opført  sig  tve- 
tydig i  sidste  Kampagne,  ere  i  Rendsborg  stillede 
for  en  Krigsret  f.  Ex.  Lieutenant  Quernheimb 
af  oldenburgske  Regiment,  som  før  har  staaet 
hos  os,  og  en  Kaptain  Cartheuser  af  vor  4de 
Bataillon  vil  snart  gaa  samme  Vei.  Rodenburg 
er    endnu    i    Fangenskab,    eller    Gud    ved    hvor, 

saavelsom  Wulfsdorf.  Den  Dag  min  Broder  var 
her,  skulde  Deichmann  af  Artilleriet  duellere 
med  en  Lieutenant  Rossing  af  3<iie  jyske  Infan- 
teriregiment, Regimentsadj  utant,  som  han  havde 
beskyldt  for  Kujoneri  ved  Bornhøft. 


Slesvig,  den  ri.  Marts  1814.  Fremfor 
alt  ønsker  jeg  Dig,  kjæreste  Fader!  megen  Lykke 
til  Din  Fødselsdag.  —  —  —  Jeg  vil  ønske  Dem 
alle,  at  de  har  tilbragt  Dagen  paa  en  behageligere 
Maade  end  jeg,  som  paa  den  som  paa  de  fleste 
andre  Dage  har  ført  et  temmelig  kjedsommeligt 
Liv.  Gud  ske  Lov,  at  dette  Levned  her  i  Slesvig 
har  en  Ende;  De  kan  tro,  det  var  meget  kjed- 
sommeligt. I  den  senere  Tid  har  jeg  havt  en 
Del  at  bestille,  men  da  mine  Forretninger  just 
ikke  pleie  at  være  Talismanner  for  Kjedsomme- 
ligheden,  er  Tiden  derfor  ikke  gaaet  paa  en  be- 
hagelig Maade.  Her  er  kun  meget  lidt  Selska- 
belighed, i  det  mindste  kom  jeg  næsten  kun  hos 
Webers,  og  til  den  almindelige  Morskab  at  gaa 
paa  Værtshus  og  i  Klubber  har  min  Forfatning 
meget  lidt  passet.  Om  vor  Stilling  i  den  nye 
Kampagne  blev  bedre  i  denne  Henseende,  var 
just  ikke  af  Veien.  Vi  have  i  1ji  Aar  ingen 
Gage  faaet,  og  et  Forskud  af  100  Rd.,  som  er 
blevet    anvist    enhver  Officer  af  Regimentet  alt  i 

Januar,  have  vi  endnu  ikke  kunnet  faa  udbetalt. 
Som  man  siger,  skulle  vi  i  Rendsborg  faa  en  Del 
af  det  i  Louisdorer  beregnede  til  saa  høi  en  Pris, 
at  der  tabes  over  7a  Rdl.  paa  Stykket.  Dog  jeg 
maa  bryde  af  med  denne  Pengediscours  og  disse 
Betragtninger  over  de  slemme  Tider,  da  de  ikke 
blive  bedre  derved,  og  vi  heller  ingen  flere  Penge 
faa  ved  at  snakke  derom. 

Jeg  var  i  forrige  Uge  i  Rendsborg  for  at  tage 
Afsked  med  min  Broder,  til  vi  samles  igjen  ved 
Bremen,  og  morede  mig  der  langt  bedre  end  i 
Slesvig.  Jeg  kom  ganske  hændelsesvis  i  et  meget 
interessant  Selskab  hos  min  Kollega  Regiments- 
kvartermester  og  Auditør  ved  Artilleriet  Mech- 
lenburg.  Der  var  Koncert  af  begge  Majorerne 
Bardenfleth,  af  hvilke  især  den  yngste  spiller 
superb  Violoncel,  Kaptain  Gerstenberg,  Christian 
Amberg  og  Prindsen  af  Wittgenstein,  der  ogsaa 
spiller  meget  godt.  —  — 

At  vi  have  faaet  et  Læs  Riddere  i  Regi- 
mentet, har  De  vel  set  af  Aviserne.  Dette  og 
Avancementet  har  ret  været  to  Glædesaarsager 
straks  efter  hinanden.  For  Flemmich  er  det  mig 
kjært,  da  jeg  tror,  han  saavel  som  nogle  af  de 
andre  virkelig  har  fortjent  det,  og  det  sandsyn- 
ligvis kan  være  ham  til  Nytte.  Jeg  har  i  disse 
sidste  Dage  havt  overordentlig  travlt  og  maa  tem- 
melig hulter  til  bulter  skille  mig  af  med  en  Del 
af  mine  Forretninger,    da   fem  Dage  i  forrige  og 

denne  Uge  ere  gaaede  til  Spilde  med  at  holde 
Forhører  over  en  Del  af  Besætningen  paa  Vol- 
lerwick  Skandse,  som  har  ført  sig  meget  slet  op, 
og  over  Kaptain  Cartheuser  af  vor  4de  Bataillon. 
Just  som  jeg  var  færdig  dermed,  befalede  Kongen, 
at  han  ingen  Undersøgelse  vilde  have  over  denne 
Sag,  saa  at  de  Timer,  jeg  derpaa  rent  havde 
spildt,  rigtignok  ærgrede  mig. 

Jeg  skal  saa  flittig  som  mulig  skrive  paa 
Reisen.  Jeg  kan  vel  endnu  ikke  sige  som  Felt- 
marschal  Bliicher  alt  for  en  Maaned  siden  skrev 
til  »einem  hochloblichen  Militair-Gouvernement« 
til  Berlin,  »mein  nåchster  Brief  wird  hoffentlich 
aus  Paris  datirt  sein«;  men  noget  mere  sydlig 
end  Slesvig  haaber  jeg  dog,  det  skal  være  da- 
teret. 

Man  taler  om,  at  de  Allierede  skulle  have 
faaet  ugudelig  Prygl.  Man  siger  ganske  bestemt, 
at  Prinds  Christian  under  Navn  af  Oluf  den 
14de  er  udraabt  til  Konge  i  Norge,  og  at  Korn- 
manglen langt  fra  ikke  er  saa  stor,  som  man  har 
trot.     Gud  sive  det! 

Det  danske  Auxiliærkorps  ved 
den  kombinerede  Nordtysklands  Armé. 

Auxiliærkorpsets  Marche  begyndte  den  27.  og 
28.  Februar  samt  den  1.  Marts,  da  Livregimentets 
Dragoner,  Livregimentets  Ryttere  og  slesvigske 
Ryttere  marcherede  fra  Slesvig  gjennem  Krop, 
Rendsborg,  Jevenstedt,  Kellinghusen,  Elmshorn, 
Uetersen  ved  Blankenese  over  Isen  til  Buxtehude 
og  derfra  over  Klosterseven  og  Ottersberg  til 
Bremen.  Den  4.  Marts  gik  Gerstenbergs 
Batteri  og  slesvigske  Jægerkorps,  den  6te  Koyes 
Batteri  og  iste  Bataillon  Holsten  og  den  7de 
Gønners  Batteri  med  2den  Bataillon  Holsten 
samme  Vei.  2den  Brigade  under  Oberst 
Castonier  begyndte  at  marchere  den  9de  Marts 
med  3die  jyske  Regiment,  den  10de  med 
slesvigske  Regiment  og  den  13de  med  fynske 
Regiment.  Den  1  7  de  gik  Parken  med  Lasarethet 
og  derefter  Kommissariatet.  Schulenburg  er 
den  9de  gaaet  fra  Gliickstadt  til  Bremen;  han 
kommanderer  hele  Korpset,  til  Kardorff  kommer. 
General  Bachmann  har  iste  og  Oberst  Castonier 
2den  Brigade.  Friboe  fra  Falster  er  Chef  for 
Artilleriet. 

2den  Brigade  tagerVeienoverLubeck, 
fordi  Isen  ei  længere  ventes  at  være  sikker  over 
Elben,  og  den  maa,  for  ei  at  komme  for  silde, 
marchere    4 — 5  Dage  tidligere  end  først  bestemt. 

Dagbog. 

Den  10.  Marts.  Slesvigske  Regiments  iste 
Bataillon  brød  op  fra  Garnisonen  Slesvig.  Jeg 
blev  tilbage  for  at  ende  nogle  Forretninger. 

Den  ii.  Marts.  2den  Bataillon  brød  op 
Kl.  8  F.  Rygte  om  almindelig  Fred  udbredte 
sig  om  Formiddagen  meget  hurtig  i  Slesvig  og 
fortaltes  med  megen  Bestemthed.  Jeg  forlod  Kl. 
1  E.  Slesvig  efter  der  at  have  tilbragt  næsten  to 
Maaneder,  nogle  af  de  kjedsommeligste  i  mit  Liv. 
Veiret  var  meget  koldt,  og  Veien  til  Rendsborg 
saa  slem  formedelst  den  megen  Sne,  at  jeg  een 
Gang  væltede  og  flere  Gange  var  nær  derved,  jeg 
traf  i  Rendsborg  begge  Batailloner  af  Regimentet. 

Den  12.  Marts.  For  at  kunne  være  endnu 
længere  blandt  mine  Venner  i  Rendsborg  lod  jeg 
iste  Bataillon,  som  denne  Morgen  gik  videre, 
marchere  uden  at  beære  den  med  min  Ledsagelse. 
Formiddagen  tilbragte  jeg  med  Forretninger.  Ved 
Middagsbordet  gjorde  jeg  den  ved  Auxiliærkorpset 
konstituerede  Overauditør  Mundts  Bekjendtskab. 
Vore  Grenaderer  og  Jægere  fik  Ordre  til  at  blive 
i  Rendsborg  for  den  17.  at  gaa  som  Escorte  med 
Artilleriparken  og  Feltlasarethet. 

Den  13.  Marts.  Med  2den  Bataillon  gik 
jeg  Kl.  6  F.  fra  Rendsborg.  I  Xortorf  spistes 
Frokost.  Byen  har  lidt  meget  under  Krigen,  da 
efter  den  konstituerede  Kirchspielvogt  Reimers  For- 
tælling   7000   Mand    have    ligget    der    i  4   Uger. 

I  de  første  9  Dage  maatte  Byen  underholde  dem 
uden  al  Hjælp  fra  Naboegnen.  En  Nat  har  nooo 
Mand  været  indkvarteret  der  paa  een  Gang.  Tre 
Huse  vare  afbrændte  dels  ved  Troppernes  ufor- 
sigtige Omgang  med  Ild,  dels  maaske  forsætlig 
af  Indbyggerne  for  at  undgaa  Indkvarterings- 
byrden.  Kvægsygen  er  nu  udbrudt,  og  Passagen 
for  Kvæg  derfor  spærret.  I  mit  tidligere  Kvarter 
havde  de  under  Krigen  bestandig  et  Par  Hun- 
drede Mands  Indkvartering.  Man  var  temmelig 
tilfreds  med  Troppernes  Opførsel  især  med  de 
Svenskes,  som  havde  været  der  under  Vegesack, 
der  ogsaa  mod  Sædvane  havde  opført  sig  godt. 
Man  foretrak  disse  Fjender  for  de  Franske,  som 
man  i  1808  havde  havt  som  Venner.  Byen  var 
dog  endnu  langt  fra  blottet  for  Kvæg  og  Foder. 
—  I  Neumunster  endte  denne  Dags  Marche. 
Her  traf  vi  alt  enkelte  Mecklenburgske  Jægere, 
Mørnerske  Husarer,  Folk  af  den  russisk-tyske 
Legion  o.  d.,  som  vare  i  Sygehuset,  hvor  der 
endnu  findes  fremmede  Læger.  Aftenen  tilbragte 
jeg  hos  Amtskriver  Kellermann,  hvor  man  bl.  a. 
fortalte,  at  den  Taksigelse,  man  i  Liibecker  Aviser 
har  læst  fra  Indvaanerne  til  den  tyske  Kommandant, 
er  aldeles  ufortjent  og  mulig  falsk. 

Den  14.  Marts.  Kl.  7  F.  marcheredes  til 
Segeberg.  Formedelst  Kvægsyge  i  Schackendorf 
og  Fahrenkrug  maatte  vi  gjøre  en  Omvei  paa  c. 
1  Mil  over  Hamdorf.  Jeg  bemærkede  paa  Veien 
to — tre  Kjæmpehøie,  der  ere  saa  sjældne  i  Holsten. 

Jeg  kjørte  strax  bort  fra  Segeberg  for  at  aflægge 
et  Besøg  paaPronsdorf,  hvor  jeg  gjennem 
dyb  Sne  ankom  Kl.  8  E.  og  blev  til  den  16de. 
Jeg  tilbragte  denne  Tid  yderst  behagelig.  Gjen- 
stand  for  Underholdningen  var  Pronsdorfs  og  vor 
Skjæbne  under  Krigen.  Leverancerne  til  det 
Benningsenske  Korps  for  Hamburg  varede  endnu 
bestandig  ved  og  ere  overordentlig  trykkende,  da 
endnu  intet  bliver  betalt  og  meget  Underslæb 
drives  derved.  Pronsdorf  har  allerede  under 
Krigen  gjort  virkelige  Leverancer  til  dette  Korps 
for  12,000  Rdl.  Kour,  det  er  henved  300,000  Rdl. 
D.  K.  i  det  mindste,  og  dog  er  det  maaske  et  af 
de  lykkeligste  Godser  i  Holsten. 

Den  16.  Marts.  Med  den  unge  C.  Buch- 
waldt  kjørte  jeg  til  Stockelsdorf,  hvor  Batail- 
lonen  holdt  Rastdag.  Oberstlieutenant  Scriver, 
som  den  13de  var  reist  fra  Slesvig,  var  nylig 
taget  til  iste  Bataillon,  der  holdt  Rastdag  i  Mø  lin. 
Vi  toge  videre  til  Lubeck,  hvor  vi  spiste  i  »5 
Taarne«.  Bordselskabet,  hvoriblandt  en  svensk 
Officer,  forresten  mest  flygtede  Hamburgere, 
blev  taust,  da  jeg  traadte  ind,  og  besaa  mig  med 
megen  Forundring  og,  som  det  syntes,  med  Uvillie. 
Om  Aftenen  var  jeg  paa  Komødie,  hvor  »das 
geheilte  Herz«  og  »die  beiden,  kleinen  Savoyarden« 
opførtes  under  al  Kritik  slet.  Næsten  blot  Offi- 
cerer, mest  Svenske,  og  nogle  Soldater  udgjorde 
Publikummet. 

En  svensk  Besætning,  som  egentlig  kun 
skulde  bestaa  af  400  Mand,  ligger  i  Byen  under 
General  Surmain.  Major  Hallercreutz  er  Plads- 
kommandant. —  Foruden  den  egentlige  Garnison 
ligger  i  Byen  to  Batailloner,  der  bestaa  af  krigs- 
fangne  eller  deserterede  franske  Soldater,  og  som, 
saasnart  Søen  bliver  aaben,  skulle  gaa  til  Guadeloupe. 
Desuden  er  der  en  stor  Mængde  syge  og  Rekonva- 
lescenter af  alle  svenske,  nogle  russiske  og  tyske 
Korps,  saa  at  der  ialt  skal  være  4  å  5000  Militære. 

Det  svenskeMilitær  havde  et  meget  hæsligt 
Udseende.  Infanteriet,  som  bærer  runde  Hatte  med 
en  Messingring  om  Pullen  tæt  over  Skyggen  og 
gule  Fjer  samt  graa  Kapper  med  korte,  nedhængende 
Slag,  forekom  mig  at  have  ganske  et  Udseende 
og  en  Anstand  som  Borgermilits,  og  Officererne 
med  deres  lange  blaa  ildesyede  Overkjoler  med 
store  gule  Knapper  som  Haandværkssvende  i  vore 
Smaastæder  i  deres  Søndagsdragt.  Grenadererne 
med  rundpullede  Hatte  med  en  Bøile  besat  med 
Hestehaar  som  paa  vore  Dragonkasker  og  Gra- 
nater paa  Forsiden  samt  Jægerne  saa  ikke  meget 
bedre  ud.    Folkene  ere  ogsaa  selv  langtfra  smukke. 

I  Burgen,  Marstallen  og  nogle  ledige  Huse  i 
Burgstrasse  ere  de  fattige  af  de  flygtede  Ham- 
burgere indkvarterede.  Der  skal  herske  mange 
Sygdomme  blandt  dem  og  alt  1700  være  døde. 

Liibeck  er  for  nærværende  Tid  overordentlig 
stille   langt  mere  end  før  selv  i  den  mest  træng- 

selsfulde  Epoke,  i  hvilken  jeg  har  kjendt  Byen. 
Efter  Indbyggernes  Udsagn  ere  deres  Byrder  endnu 
langtfra  lettede,  men  snarere  formerede,  siden  de 
Franske  forlod  dem.  46000  Mand  havde  ligget  i 
Byen  paa  een  Gang,  da  Kronprindsen  havde  sit 
Hovedkvarter  der.  Borgerne  maa  endnu  under- 
holde de  hos  dem  indkvarterede  uden  Understøt- 
telse fra  Magasinerne.  En  Del  Bekjendtgjørelser 
om  Indførelsen  af  den  gamle  Forfatning  fra  Tiden 
før  Indlemmelsen  i  det  franske  Rige  ses  paa  de 
offentlige  Pladser,  ligesom  en  Bekjendtgjørelse  af 
20.  Januar  d.  A.,  hvoraf  ses,  at  Fouragemanglen 
da  var  saa  stor,  at  alle  private  Havreforraad  i 
Byen  vare  lagte  i  Beslag.  For  første  Gang  saa 
jeg  her  de  smaa  russiske  Vogne,  hvis  Heste  bære 
Klokker  som  hos  os  Køerne. 

Den  17.  Marts.  Kl.  8  Fm.  marcherede  vor 
2den  Bataillon  gjennem  Liibeck  ført  af  Plads- 
kommandantens Adj utant,  en  pommersk  Kaptain 
Deckan.  Man  mærkede  vel  ei,  som  jeg  næsten 
havde  ventet,  noget  lydeligt  Bevis  paa  Lubeckernes 
Uvillie  mod  os,  men  i  Mi'ihlenstrasse  skal  dog  en 
Pige  have  sagt  til  en  gammel  Matrone  om  den 
svenske  Adj  utant :  »he  mot  mit  dor  de  Stadt 
rieten,  damit  sie  sich  nicht  hier  unnutz  machen 
schiillen.«  Fæstningsværkerne  saavel  ved  Hol- 
stein- som  ved  Muhlenthor  ere  siden  de  Franskes 
Bortmarche  forbedrede.  Begge  de  Vagter,  som  vi 
passerede    forbi,    vare    besatte    med    franske    Sol- 

dater  og  kommanderedes  paa  Fransk,  men  kun 
af  Underofficerer.  Officerernes  Tjeneste  ved  den 
stærke  Garnison  er  blot  at  have  Inspektion  ved 
Vagterne.  —  Vi  maatte  tage  Veien  over  Gros 
Griinau,  da  den  over  Meisling,  som  først  var  os 
bestemt,  endnu  ikke  er  passabel.  Til  Ratzeburg 
kom  vi  desværre  ikke.  Ved  et  Værtshus  1j2  Mil 
fra  Ratzeburg,  hvor  Veien  gaar  af  til  Mølln,  traf 
man  det  første  Skilt  med  G.  III.  R.*)  Her  drak 
jeg  for  første  Gang  Braunschweiger  Mumme,  som 
meget  behagede  mig.     I  Mølln  endte  Marchen. 

Mølln  er  en  lille  styg  By,  som  ligger  tæt 
om  den  paa  en  steil  Høi  liggende  Kirke.  Gaderne 
ere  smalle  og  krumme,  Bygningerne  hæslige. 
Ved  begge  Indgange  findes  som  i  de  fleste  Byer 
i  denne  Egn  hvælvede  Porte.  Om  Sommeren 
maa  her  være  meget  smukt,  da  Byen  ligger  tæt 
ved  Steckenitz,  der  bugter  sig  mellem  Høie,  og 
da  der  er  megen  Skov  i  Nærheden.  Eulenspiegels 
Gravsted  findes  endnu  paa  Kirkegaarden,  men  en 
stor  Lind,  som  har  staaet  paa  den  siden  hans 
Begravelse,  og  i  hvilken  enhver  reisende  Haand- 
værkssvend  efter  gammel  Skik  slog  et  Søm,  have 
franske  og  hollandske  Soldater  saalænge  klynget 
sig  i,  til  den  er  faldet  om.  Efter  Klokkerens 
Fortælling  skal  der  have  været  et  Par  ioo  $"  Søm 
i  den.     Paa  Kirkemuren    er  en  Sten  med  et  Bil- 

lede  af  Eulenspiegel  i  Narredragt  med  Ugle  og 
Speil  samt  af  hans  Moder  med  Ugle  og  Flaske. 
Desuden  opbevares  hans  Kaarde  og  Sporer.  — 
Lige  over  for  Indgangen  til  Byen  fra  Ratzeburger 
Siden  ses  paa  en  Høi  Spor  af  den  franske  Leir, 
der  forsvaredes  af  tre  Skandser  paa  Udkanterne 
af  Høien.  Skovene  i  Omegnen  bære  ogsaa  Spor 
af  at  have  afgivet  Pallisader  og  andet  Træ  til 
Leiren.  Veiret,  der  havde  været  vinterligt,  be- 
gyndte idag  at  blive  mildere.  Her  tales  mere 
Høitysk  end  i  Holsten.  Et  stærkt  Had  mod  de 
Franske  mærkes  alt  her. 

Den  i  8.  Marts.  Marcheret  fra  Mølln 
til  Lauenburg.  Veien  er  i  Nærheden  af  Mølln 
smuk  og  gaar  et  langt  Stykke  gjennem  Skov. 
Paa  den  store  Slette  mod  B  tic  hen  saa  vi  til 
høire  Schwarzenbeck,  vort  første  Nattekvarter 
udenfor  Grændsen  i  forrige  Kampagne.  Biichen, 
som  den  Gang  var  forladt  af  alle  Indbyggere  og 
skrækkelig  ødelagt,  var  nu  igjen  beboet,  men 
efter  Postmesterens  Udsagn  havde  den  saavel  som 
Omegnen  stor  Mangel  paa  Levnedsmidler  f.  Ex. 
intet  Fjederkræ.  I  Posthuset  var  opslaaet  en  under 
28.  Oktober  f.  A.  i  Miihlhausen  udgiven  Befaling 
af  Kronprindsen  af  Sverig,  som  befriede  Post- 
husene i  alle  af  Nordtysklands  kombinerede  Armé 
besatte  Lande  fra  Indkvartering  samt  fra  alle  Rekvi- 
sitioner. Han  befaler  Armeerne  at  respektere 
dem  og  ei  uden  udtrykkelig  Bemyndigelse  at  be- 

nytte  Postheste.  Broen  over  Steckenitz  var  noget- 
ledes sat  i  Stand  igjen.  —  —  Paa  de  store  Høie 
udenfor  Lauenburg  rindes  endnu  adskillige  i 
forrige  Felttog  anlagte  Forskandsninger.  Byen 
er  bygget  paa  adskillige  steile  Høie  paa  Elbbredden 
med  meget  irregulære  og  smalle  Gader,  der  ere 
umaadelig  smudsige,  saa  at  man  mindst  tror  at 
være  i  et  under  den  propre  engelske  Regjering 
staaende  Land.  Mange  Gader  ere  næsten  for 
smalle  for  en  Vogn,  og  da  Rendestenen  i  de 
bredere  Gader  ere  i  Midten,  var  Kjørslen  nu,  da 
der  var  Alen  høi  Is  og  Sne,  meget  farlig.  Husene 
ere  i  det  hele  meget  uanselige.  —  En  Dei  rus- 
siske Tropper,  mest  syge  fra  Beleiringskorpset 
ved  Hamburg,  og  Officerer,  som  derfra  kom  for 
at  forlyste  sig,  vare  i  Byen.  Næste  Dag  ven- 
tedes 10 — 12,000  Mand  til  Forstærkning  af  Be- 
leiringskorpset. Flygtende  Hamburgere,  af  hvilke 
vi  paa  Veien  fra  Liibeck  havde  mødt  en  Mængde, 
ankom  efter  Sigende  daglig  hertil.  Nogle  saa  jeg 
i  den  ynkværdigste  Forfatning  ligge  paa  Gaden 
paa  Straa,  da  man  ikke  kunde  eller  ikke  vilde 
give  dem  Kvarter.  Egnen  er  meget  smuk,  især 
Synet    af  Byen    fra   den    modsatte  Elbbred. 

Her  er  to  Amtmænd.  Hos  den  ene  logerede  til- 
lige med  Bechtolsheim  den  russiske  Pladskomman- 
dant, som  amuserede  sig  med  at  lade  sine  Folk 
prygle.  En  Karl,  som  den  forrige  Dag  havde 
faaet    30  Slag  Stokkeprygl,    fik    denne  Dag  100, 

fordi  han,  tror  jeg,  ikke  godt  nok  havde  passet 
Kommandantens  Hest. 

Den  19.  Marts.  Marcheret  paa  Isen  over 
Elben  og  derfra  til  Liineburg,  to  gode  Mil. 
Yeien  gaar  til  Artlenburg  paa  et  Dige  mod  Over- 
svømmelser af  Elben.  Den  høire  Elbbred  er  meget 
høi  og  brat,  den  venstre  derimod  flad  som  Marsk- 
land. Senere  gaar  Veien  over  Hede.  Liineburg 
har  et  ret  anseligt  Udseende,  er  temmelig  stor  og 
har  en  Del  Taarne.  Vi  passerede  ind  gjennem 
Forstaden  Klosterliihe.  Vi  bleve  der  tilden 
2 1  de  Kl.  8  F.  Første  Bataillon  holdt  derimod 
den  2 1  de  Rastdag  i  Welle.  Byen  er  vel  af 
Størrelse  omtrent  som  Schwerin.  Den  har  en 
Mængde  smalle,  men  mest  lige  Gader  og  gam- 
meldags Bygninger.  Gaderne  ere  de  smudsigste, 
jeg  har  set,  og  Politiet  synes  aldeles  ikke  at  be- 
fatte sig  med  den  offentlige  Renlighed.  Fortougene 
paa  et  af  Torvene  bar  endnu  tydelige  Spor  af  at 
have  været  Kosakhestenes  Plads,  og  overalt  fandtes 
Offringer  til  Kloakerne.  Paa  det  ene  af  Byens 
to  Torve  ligger  dens  smukkeste  Bygning,  det  saa- 
kaldte  »Fiirstenhaus«,  som  er  bygget  i  moderne 
Smag  og  bruges  til  Sygehus,  samt  Raadhuset. 
Af  Kirkerne  er  den  største  og  mærkværdigste 
St.  Johannis ;  den  er  meget  gammel  og  næsten 
faldefærdig. 

Jeg  har  mindst  observeret  5  Porte  til  Byen, 
de    fleste   ere  meget  antikke  og  hvælvede.     Byen 

er  omgivet  med  en  Vold,  som  paa  nogle  Steder 
har  været  udbedret  af  de  Franske,  men  til  Fæstning 
synes  den  ikke  at  egne  sig,  da  den  i  ikke  lang 
Afstand  er  omgivet  af  dominerende  Høider.  Ved 
Neuenbriickerthor  hæver  sig  et  Kalkbjerg  ikke 
saa  høit,  men  større  end  det  i  Segeberg.  Der 
rindes  ogsaa  tre  Saltkilder. 

Indbyggerne  syntes  meget  patriotiske  og 
yttrede  et  bittert  Had  mod  de  Franske.  General 
Morand,  hvis  4 — 5000  Mand  stærke  Korps  i 
forrige  Aars  Marts  blev  ødelagt  her  af  en  preussisk 
Bataillon  v.  Burg,  500  russiske  Jægere  og  et  Par 
1000  Kosakker  under  Dørnberg  og  Czernitscheff, 
havde  besat  Byen  og  ladet  sine  Tropper  plyndre. 
Den  første  Dag,  da  han  angrebes,  bleve  hans 
Fjender  tilbagedrevne,  men  næste  Morgen  for- 
nyedes Angrebet.  En  Bataillon  med  to  Kanoner, 
som  han  sendte  ud  af  Muhlenthor  for  at  rekog- 
noscere, afskares  og  fangedes  strax,  og  kort  efter 
angrebes  Muhlenthor  og  Porten,  indenfor  hvilken 
Klosterliihe  ligger,  meget  heftigt.  Uagtet  M  o  r  a  n  d 
hånde  11  Kanoner  mod  sine  Fjenders  to,  trængte 
dog  disse  ind,  og,  da  han  derpaa  trak  ud  af  Neuen- 
briickerthor, blev  han  tæt  ved  denne  saaret  og 
maatte  overgive  sig  med  Resten  af  Korpset.  — 
I  Byen  vare  en  Del  engelske  og  russiske  Tropper. 
De  fleste  af  de  Uniformer,  som  i  1807  saas  i 
Sjælland,  traf  man  her.  Et  hannoversk  frivilligt 
Korps   exerceredes;    det  bestod  af  ret  smukke  og 

raske  Bønderkarle.  Blandt  derussiskeTropper 
udmærkede  sig  især  Lande  værnet  ved  sit  af- 
skyelige svinske  Udseende.  Det  bestaar  i  Almin- 
delighed af  smaa  Folk,  nogle  kun  to  Alen  høie 
af  meget  stygge,  vilde  Fysionomier  og  styg  Skab- 
ning. Deres  Dragt  er  en  Kapotkjole,  som  naar 
til  Knæerne  og  er  spændt  sammen  med  en  Læder- 
rem, et  Par  lange  Buxer  og  en  foroven  firkantet 
to  Kvarter  høi  Hue  uden  Skygge  med  et  A  i 
Panden.  Kjole,  Buxer  og  Hue  ere  af  grovt  hvid- 
graat  Tøi.  De,  der  ere  gamle  nok  dertil,  bære 
langt  Skjæg,  og  deres  Haar  er  som  alle  Russeres 
langt  og  tykt.  De  ere  stygge,  og  deres  Urenlighed 
gjør  deres  Udseende  høist  modbydeligt.  Kosak- 
kerne ere,  skjøndt  mere  irregulært  klædte,  i  Al- 
mindelighed smukke  mod  dem.  Landeværnet  har 
mest  franske  Geværer  og  skal  ikke  exercere  saa 
slet,  som  dets  maladroite  Udseende  lader  formode. 
De,  som  høre  til  Landstormen,  have  kun  Pikker. 

En  stor  Mængde  militære  syge  ere  her,  især 
Russere  fra  Beleiringskorpset  ved  Hamburg,  hvorfra 
nylig  1600  saarede  skulle  være  ankomne.  De 
andre  derværende  Russere  vare  af  det  Strogo- 
nowske  Korps.  Benningsen  var  i  Byen,  medens 
vi  vare  der. 

Byens  Indvaanere  modtoge  os  meget  høflig 
og  syntes  hellere  at  se  os  end  Russerne.  Her 
mærkedes  ogsaa  mere  Velstand,  end  man  efter 
disse  Byers  Skjæbne    skulde    have   kunnet  vente. 

Om  Aftenen  var  jeg  i  Byens  første  Klub  »Kasino«, 
hvor  alle  Officerer  have  fri  Adgang.  Der  blev 
formedelst  Fasten  ikke  danset,  men  med  Und- 
tagelse af  nogle  ældre,  som  deltoge  i  nogle  stive 
Spillepartier,  havde  Damerne,  hvoraf  nogle  vare 
ret  vakre  og  smagfuldere  klædte  end  i  Almin- 
delighed i  Holsten,  den  patriotiske  Beskjæftigelse 
at  plukke  Charpi.  Fire  russiske  Officerer,  som 
vare  der  i  Kostumer,  der  mere  passede  til  en 
Marche  end  til  et  Selskab,  opførte  sig  temmelig 
lapset  og  deltoge  slet  ikke  i  nogen  Samtale  med 
det  øvrige  Selskab,  uagtet  de  forekom  mig  at 
være  tyske.  Overalt  lod  man  ikke  til  at  have 
de  bedste  Ideer  om  denne  Nations  Levemaade. 
Tonen  i  Selskabet,  som  syntes  mest  at  bestaa  af 
adelige,  var  meget  stiv. 

Til  Fruentimmernes  —  saavel  de  fornemmes 
som  simples  —  Dragt  hører,  naar  de  gaa  ud, 
lange  Kaaber,  mest  sorte,  men  ogsaa  brogede, 
som  naa  til  Fødderne.  Bondefruentimmernes 
Dragt  er  ret  kjøn  og  afviger  fra  de  fleste  nord- 
ligere deri,  at  Halsen  og  den  øverste  Del  af 
Brystet  slet  ikke  er  bedækket. 

Den  21.  Marts.  Marcheret  fra  Liineburg 
til1  Salzhausen  omtrent  2  Mil.  Salzhausen  er 
en  ret  net  og  smukt  beliggende  Kirkeby.  Jeg 
havde  et  over  al  Forventning  smukt  Logis  hos 
en  Bonde.  Henimod  Aften  kjørte  jeg  til  Welle, 
en  Poststation,  for  at  naa  iste  Bataillon,  der  holdt 

Rast  der.  Veiene  vare  meget  slette  og  opfyldte 
med  Sne,  hvilket  hidtil  ikke  havde  været  Tilfældet 
paa  denne  Side  Elben. 

Den  22.  Marts  kjørte  jeg  fra  Welle  til 
Rothenburg,  en  liden  styg  Flekke  i  Fyrsten- 
dømmet Verden.  Man  træffer  overalt  en  Mængde 
smaa  Huse  for  Faarene,  som  i  store  Flokke  holdes 
paa  Heden  og  for  det  meste  gaa  ude.  Jo  læn- 
gere man  kom  frem,  jo  friere  vare  Veiene  for 
Sne.  Det  var  nu  et  herligt  Foraarsveir,  Lærkerne 
sang,  Myggene  begyndte  at  sværme,  og  Viben 
forkyndte  paa  denne  Dag  først  Foraaret. 

Den  23.  Marts  marcheret  til  Otters- 
berg,  en  endnu  mindre  Flekke  i  Fyrstendømmet, 
hvor  der  om  Aftenen  var  et  Bal,  hvor  vi  holdt 
ud  til  Kl.  3  om  Morgenen  og  morede  os  meget 
godt,  skjøndt  der  kun  var  9  Damer,  meget  dan- 
nede og  vakre  Piger,  og  Lokalet  just  ikke  var 
det  bedste. 

Den  24.  Marts  gik  vi  til  Bremen,  3  Mile. 
Den  største  Del  af  Veien  er  ret  smuk,  da  der 
ideligen  ligger  Huse  og  Byer  i  Skovpartier  ved 
den,  men  Landet  er  fladt  som  Laaland.  Nær 
ved  Bremen  er  en  Art  Forstad,  et  hæsligt,  smudsigt 
Hul,  og  langs  Veien  er  et  Weserdige. 

Paa  vor  Reise  gjennem  det  Hannoverske  vare 
vi  overalt  blevne  modtagne  med  udmærket  Fore- 
kommenhed og  Gjæstfrihed,  og  overalt  havde 
man    den    Fornøielse    at    høre    den    enstemmige 

Yttring,  at  vore  Tropper  vare  de  bedste,  man 
nogensinde  havde  havt  i  Landet.  I  Luneburg 
stimlede  en  xMængde  Borgere  sammen  paa  Raad- 
stuen,  da  der  gjordes  Kvarter  for  vort  Regiment, 
for  at  erholde  vore  Folk  i  Kvarter,  og  de  tilbød 
at  tage  en  hel  Slump  af  dem,  naar  man  vilde 
fratage  dem  blot  een  Russer.  Man  synes  over- 
hovedet at  være  kjed  af  Russerne  paa  Grund  af 
deres  Grovhed,  Drikfældighed,  Svinskhed  og  Tyv- 
agtighed, ligesom  heller  ikke  at  have  store  Ideer 
om  deres  Virksomhed  som  Militære,  især  ikke  om 
Beleiringskorpsets  for  Hamburg.  Den  Ros,  man 
tillagde  vore  Folk  for  deres  gode  Opførsel,  for- 
tjente de  sikkert  ogsaa,  da  man  ikke  et  eneste 
Sted  skal  have  ført  den  mindste  Klage  over  hele 
Armékorpset.  —  Hannoveranerne  ere  i  Almin- 
delighed muntre  og,  som  det  synes,  reelle  Folk, 
for  det  meste  ogsaa  ret  smukke.  Renlighed  i 
Husene  findes  just  ikke  overalt.  Man  har  den 
største  Afsky  for  den  franske  Forfatning. 


Bremen.  Her  er  man  overordentlig  galant 
imod  os,  og  den  største  Del  af  os  maa  tilstaa,  at 
vi  neppe  noget  Sted  have  levet  bedre.  Byen 
er  temmelig  stor,  ikke  meget  mindre  end  Kjø- 
benhavn,  den  har  flere  nemlig  5500  Huse  og  er 
1  det  hele  ret  kjøn.  Indbyggerne  ere  meget  god- 
modige,   høflige  Folk,    og    af  de  Kjøbmænd,    jeg 

har  havt  Leilighed  til  at  omgaas,  rindes  her  de 
bedste.  Vore  Logis  ere  for  det  meste  meget 
gode,  nogle  endog  prægtige,  og  i  Husene  be- 
handles vi  paa  en  meget  venskabelig  Maade. 
Jeg  logerer  hos  en  Kjøbmand  Krtiger  in  der 
Langenstrasse  Nr.  128,  en  meget  god  gammel 
Mand.  Jeg  spiser  med  ham  og  en  Demoiselle 
Kotzebue,  beslægtet  med  Skribenten,  som  holder 
Hus  for  ham.  Jeg  har  det  overmaade  godt  og 
vises  enhver  mulig  Attention.  Jeg  —  og  saa- 
ledes,  tror  jeg,  er  det  med  de  fleste  indkvarterede 
danske  Officerer,  men  ikke  med  alle  de  andre 
—  har  Adgang  til  de  Selskaber,  som  Familien 
deltager  i,  og  i  disse  gaar  det  ret  muntert  til. 
I  en  KlubMusæum  har  min  Vært  ført  mig  ind. 
Det  er  ret  behageligt,  da  man  altid  der  træffer  Sel- 
skab og  de  første  politiske  Blade  samt  andre  perio- 
diske Skrifter,  og  i  Forbindelse  med  Klubben 
staar  et  videnskabeligt  Selskab,  som  egentlig  har 
givet  den  sin  Oprindelse. 

Vi  have  næsten  hver  Aften  Komødie.  Den 
er  vel  ikke  meget  god,  men  der  er  dog  enkelte 
gode  Skuespillere.  Theatret  med  Dekorationer 
og  Dragter  er  meget  godt.  »Maria  Stuart«  har 
jeg  set  og  fortrød  det  ikke,  da  Marias  Rolle  blev 
fortrinlig  spillet.  Jeg  har  ogsaa  hørt  Madam 
Becker  synge,  det  er  noget  ubeskrivelig  kunstigt 
og  deiligt,  hvorimod  Madam  Frydendahls  Sang  er 
Ørepine.     Igaar    havde    en    Skuespiller   Benefice, 

men  havde  været  saa  dum  at  vælge  »Gustav 
Wasa«,  hvilket  vistnok  berøvede  ham  mere  end 
den  halve  Indtægt,  da  ingen  Dansk  satte  sin 
Fod  der. 

Indvaanerne  vare  her  for  nogle  Dage  siden 
i  stor  Angst,  da  det  hed,  at  Eckmtihl  vilde  slaa 
sig  ud  af  Hamburg.  Her  bleve  trufne  nogle  For- 
sigtighedsregler, og  man  har  nu  erfaret,  at  han 
kun  gjorde  et  Udfald.  —  Generalerne  have  det 
her  ganske  superb.  KardorfF  og  Schulenburg  bo 
i  Præfekturpalæet  ganske  pompøst,  og  de  have 
begge  daglig  et  meget  prægtigt  Taffel  for  saa 
mange  Personer,  som  de  ville.  —  Her  ligger  en 
Del  Hanseater  og  Russere. 

Den  6.  April  gaar  vort  Regiment  herfra. 
Den  ene  Brigade  er  alt  borte.  Marchen  gaar  over 
Bassow,  hvor  vi  holde  Rastdag,  Diepholz, 
Bøh m te,  Osnabriick,  atter  Rastdag,  Glan- 
dorf,  Miinster,  D  til  men,  Rastdag,  Rech- 
lingshausen,  Essen  tilDtisseldorf,  hvor  vi 
skulle  indtræffe  den  18de.  Vare  vi  saa  lykkelige 
at  blive  der  i  nogle  Dage,  vil  jeg  se  at  faa  gjort 
en  Reise  op  ad  Rhinen;  men  Rygtet,  som  jeg 
dog  ikke  ved  om  er  sandfærdigt,  sagde  igaar,  at 
vi  skulle  lige  derfra  gaa  tilLtittich  for  at  støde 
til  Kronprindsens  Korps. 

Vi  havde  i  Søndags  det  for  mig  nye,  vir- 
kelig majestætiske  Syn  af  Isens  Bortgang  fra 
Weseren.    Isen  samlede  sig  foran  begge  Broer, 

som  inde  i  Byen  gaar  over  Floden,  og  da  den 
et  Par  Dage  havde  staaet  der  og  var  taarnet  op, 
gik  den  paa  een  Gang  løs  og  var  i  meget  kort 
Tid  borte.  Farten  var  saa  voldsom,  at  man  neppe 
kunde  staa  paa  Broerne,  naar  Isen  gik  under  dem, 
og  man  troede,  at  disse  hvert  Øieblik  vilde 
styrte  ind.  Vandet  traadte  meget  over  sine 
Bredder. 

Vi  faa  vor  Gage  i  ordentlige  Rigsdalere  til 
48  lubske  p>  Stykket,  og  hver  Officer  desuden 
visse  Portioner  og  Rationer,  som  man  kan  tage 
i  Penge.  Jeg  faar  hidtil  i  Penge  1  Portion  og  2 
Rationer  og  har  saaledes  i  det  hele  omtrent  43 
Rdl.  maanedlig,  det  er  c.  1000  Rdl.  D.  K.;  dog 
tror  jeg,  at  ingen  Del  af  den  allierede  Armé  tjener 
saa  slet  som  vi. 

Det  vil  herefter  ikke  kunne  gaa  saa  hyppigt 
paa  med  min  Korrespondance,  da  det  er  os  ind- 
præntet  ikke  at  skrive  mere  end  yderst  nødvendig 
for  ei  at  besvære  Posterne  i  Udlandet,  som  tildels 
frit  besørge  vore  Breve,  for  meget,  og  at  skrive 
paa  egen  Regning  med  Posten  vil  blive  altfor 
urimelig  kostbart.  —  Jeg  haaber  at  kunne  faa  en 
katholsk  Paaskefest  at  se,  da  vi  have  Rastdag  i 
Osnabruck  2den  Paaskedag. 

Vi  ere  inddelte  i  to  Brigader:  iste  under 
Schulenburg  indbefatter  to  Eskadroner  slesvigske 
Ryttere,  Livregimentets  Dragoner,  slesvigske  Jæger- 
korps, holstenske  og  3<iie  jyske  Infanteriregiment, 

Batterierne  Gerstenberg  og  Moltke;  2den  Bri- 
gade under  Bachmann  det  øvrige  af  slesvigske 
Ryttere  (Wildenradts  og  Kraghs  Eskadroner),  Liv- 
regimentets Ryttere,  vort  og  fynske  Infanteri- 
regiment, Batterierne  Koye  og  Gønner. 


Brev  fra  Bremen  af  4.  April  181 4.  — 
Jeg  hørte  Madam  Becker  den  2.  April ;  min  Sam- 
menligning mellem  Madam  Frydendahl  og  hende 
var  i  lidt  for  haarde  Udtryk,  men  hun  staar  dog 
meget  høit  over  Madam  Frydendahl.  —  Vi  toge 
igaar  Afsked  med  KardorfF,  som  idag  er  reist.  Han 
har  faaet  et  meget  naadigt  Brev  fra  Hertugen  af 
Cambridge  fra  Hannover  over  de  danske  Troppers 
gode  Forhold  i  det  Hannoverske.  —  Vi  skulle 
nok  gaa  lige  gjennem  Diisseldorf  og  for  det  første 
kantonnere  i  Egnen  af  Venlo  os:  Roermondt. 


Brev  fra  Miinster  af  14.  April.  Kl.  9  F. 
Hvor  vi  dog  ere  ulykkelige !  Aldrig  bliver  noget, 
som  vi  foretage  os,  fuldkomment,  men  den  grumme 
Skjæbne  finder  altid  en  Fornøielse  i  at  forstyrre 
det,  naar  det  synes  bedst  at  være  paa  Veien  til 
sin  Fuldendelse.  Tænk  Dem,  vi  have  faaet  Ordre 
at  gjøre  Holdt  her!      Som  en  Tantalus  staar  jeg 

nu  her.  Alt  troede  jeg  at  føle  Rhinens  kjølende 
Bølger  beskylle  mig,  alt  troede  jeg  at  se  dens 
Vinbjerge,  Klipper,  Ridderborge  og  lykkelige 
Stæder  ved  Enden  af  den  tørre  Slette  tilvinke 
mig  Skygge  og  Hvile  til  Belønning  for  den  Sol- 
hede og  Træthed,  jeg  paa  Veien  havde  udstaaet,  da 
paa  een  Gang  det  grusomme  Holdt  lyder  for  mine 
Øren,  og  derved  Floden  strømmer  bort,  dens 
Kyster  forsvinde,  og  jeg  staar  opvaagnet  af  den 
søde  Drøm  midt  paa  Heden  udsat  for  dens  bræn- 
dende Solstraaler  og  forladt  af  alle  Naturens 
Skjønheder.  Dog  det  hjælper  ikke  at  klage  saa 
meget.  Maaske  kan  endnu  en  Gang  min  Lykkes 
Stjerne  komme  frem,  og  sker  det  ikke,  maa  jeg 
dog  med  hele  Verden  glæde  mig  ved  Aarsagen 
til  denne  Forstyrrelse  i  mine  Planer.  Jeg  vil  der- 
for se  at  forslaa  mine  bedrøvede  Tanker  med  at 
fortælle  Dem  noget  herom. 

At  de  Allierede  den  31.  Marts  efter  et  blodigt 
Slag  den  30de  ere  rykkede  ind  i  Paris,  ved  De 
vel.  Ogsaa  er  det  Dem  maaske  bekjendt,  at  Se- 
natet under  Præsidio  af  Talleyrand  har  den  1. 
April  med  105  Stemmer  af  139  erklæret  Napoleon 
for  afsat,  at  Hertugen  af  Vicenza,  som  var  sendt 
til  Paris  af  Napoleon  for  at  undertegne  enhver 
Fred,  den  2.  April  er  afreist  med  Afsættelsesakten, 
og  at  Staden  Paris  og  Seinedepartementet  den  3die. 
have  erkjendt  Ludvig  den  18.  for  Konge.  Der- 
imod   haaber    jeg,    at  følgende,    hvorom  man  alt 

den  12.  ds.  havde  løse  Efterretninger,  og  som 
fortælles  i  et  officielt  Brev,  der  ankom  igaar  fra 
Paris  fra  Oberstlieutenant  Thiele,  Chefen  for  den 
preussiske  Generalstab,  til  Statholderen  herPrindsen 
af  Hessen-Hamburg,  er  Dem  endnu  nyt: 

»Til  Paris  er  ankommet  den  authentiske 
Akt,  hvori  Napoleon  frasiger  sig  Tronen,  over- 
lader Bestemmelsen  om  sin  personlige  Skjæbne 
til  de  allierede  Souverainer  og  løser  sine  Mare- 
challer,  Armeen  og  Undersaatter  fra  den  Tro- 
skabsed, de  have  aflagt  ham.  En  Del  Marechaller 
ere  alt  ankomne  til  Paris.  De  og  Armeen  skulle 
aflægge  Troskabsed  til  den  nye  Regjering  samt 
dernæst  forlægges  i  Kantonnement.  De  bour- 
bonske  Prindser  ventes  til  Paris,  og  man  tror,  at 
Napoleon  vil  faa  Øen  Elba  med  et  anseligt  Gehalt 
til  Opholdssted  for  Fremtiden.« 

Usigelig  glædeligt  er  det,  at  det  frygtelige 
Oprør,  hvori  Europa  er,  endes  —  som  man  nu 
vel  kan  haabe  —  paa  en  saa  rolig  Maade;  men 
det  er  sørgeligt,  at  en  saa  stor  Mand  skal  paa  en 
i  mine  Tanker  ham  saa  lidt  værdig  Maade  af- 
træde fra  Skuepladsen.  Næsten  ubegribelige  ere 
disse  Begivenheder,  og  jeg  kan,  skjøndt  jeg  slet 
ikke  tvivler  paa  deres  Sandhed,  endnu  ikke  over- 
bevise mig  om,  at  det  hele  ikke  er  en  Drøm.  — 
Vi  have  i  Morges,  som  vi  alt  stode  færdige  til 
Afmarche  til  Dulm  en,  faaet  Ordre  til  at 
blive    her.     Om    vor  Bestemmelse  fremdeles  ved 


227 

jeg  endnu  intet,  men  det  er  vel  at  formode,  at 
Armeerne  ikke  sendes  hjem,  før  alt  er  ganske  i 
Orden,  især  ikke  Linietropperne.  Gud  give  vi 
da  maatte  snart  faa  en  anden  Bestemmelse,  som 
kunde  bringe  os  endnu  videre  om. 

Uendelig  megen  Tak  for  Deres  sidste  Brev, 
som  jeg  modtog  i  Bremen.  Jeg  kan  ikke  sige, 
hvor  det  har  glædet  os  og  den  deilige  Prokla- 
mation fra  Prinds  Christian  ogsaa  andre.  —  — 
Jeg  tænker,  min  Søster  er  vred  paa  os,  fordi  vi 
ere  saa  vel  tilfredse  med  denne  Reise,  men  jeg 
haaber,  at  hun  ikke  udlægger  vor  Tilfredshed  som 
noget  Tegn  paa,  at  vi  ikke  føle  det  ubehagelige 
i  Anledningen  til  vor  Udmarche  og  i  vor  og 
vore  Landsmænds  hele  Stilling;  thi  dette  føle  vi 
sikkert  ligesaa  levende  som  hun.  Jeg  tror  der- 
imod, at  hun  vil  billige  min  Mening,  at  det,  naar 
man  hjemme  ikke  er  i  Stand  til  at  udrette  noget 
gavnligt  for  Fædrelandet,  altid  er  behageligere  at 
være  i  en  saadan  Tilstand  udenfor  en  slig  Re- 
gerings Virkekreds  end  at  være  Vidne  til  dens 
Handlinger,  og  i  dette  Øieblik  danne  vi  næsten  i 
enhver  Henseende  en  egen  Stat. 

Vor  store  Velgjører  og  elskede  Anfører 
Kronprindsen  af  Sverig  er  overalt,  hvor  jeg  har 
været  i  Tyskland,  meget  ilde  lidt  og  næsten  for- 
agtet, da  hans  Uvirksomhed  har  tilintetgjort  alle 
de  skjønne  Forhaabninger,  man  havde  gjort  sig  om 
ham.   Jeg  tænker  denne  Ende  paa  Affærerne  gjør 

ogsaa  en  Streg  i  hans  Regning,  da  han  sikkert 
har  havt  i  Sinde  at  fiske  i  rørt  Vande.  Rygtet 
siger,  at  han  alt  skal  være  paa  Veien  til  Stralsund, 
men  det  er  vel  neppe  sandt.  Adskillige  Kari- 
katurer ere  udkomne  over  ham,  blandt  andre  en, 
der  er  langt  vittigere  end  nogen  af  de  mangfoldige 
elendige,  som  man  har  over  Napoleon.  Han 
staar  og  mønstrer  sin  Hær  og  af  hans  Mund  ud- 
gaar  en  Seddel,  hvorpaa  staar  det  Sprog  af 
Bibelen:  »Herre,  her  ere  alle  de,  Du  har  betroet 
mig,  der  feiler  end  ikke  en  eneste  af  dem«.  Dette 
er  nok  ogsaa  fuldkommen  sandt,  da  hans  Hærs 
største  Tab  i  hele  Krigen  fandt  Sted  i  Affæren 
ved  Bornhøft,  medens  den  derimod  i  »der  grossen 
Volkerschlacht  bei  Leipzig«,  hvor  kun  nogle  Korps 
afgav  3—4  Salver,  kun  har  tabt  enkelte  døde  og 
saarede. 


Vi  ere  her  i  det  Preussiske  og  mærkede  det 
allerede  nogle  Mil  fra  Byen  paa  den  Vind,  man 
gjorde.  Her  ligger  preussisk  Landeværn,  hvis 
Officerer  naturligvis  erklære  den  franske  Armé 
for  Poltroner  og  Harer,  som  slet  ikke  have  den 
mindste  Del  i  den  Ære,  Napoleon  har  erhvervet 
sig,  og  som  kun  de  Tyske  have  forskaffet  ham. 
Det    er    en    særdeles    utaalelig    Nation.     Indbyg- 

gerne  her  ere  iøvrigt  ikke  saa  meget  gode  Preus- 
sere og  ikke  saa  overordentlig  slette  Franske. 

Reisen  fra  Bremen  til  Miinster  har 
været  overordentlig  behagelig,  skjøndt  kun  en 
Forsmag  paa  det,  vi  ved  Rhinen  havde  havt  at 
vente.  Veiret  er  som  sædvanlig  i  Danmark  i 
Juni  eller  Juli,  og  Heden  saavel  om  Dagen  som  om 
Aftenen  endog  meget  trykkende,  skjøndt  Luften 
er  lettere  end  hos  os.  Man  har  slet  ingen  Blæst, 
hvilket  just  er  efter  min  Smag.  Træerne  ere 
dog  endnu  kun  lidt  udsprungne,  hvilket  nok 
kommer  af,  at  Luften  er  mere  tør  end  i  Sø- 
egnene.  I  flere  Dage  har  man  slet  ikke  lagt  i 
Kakkelovnen,  men  altid  havt  aabne  Vinduer  og 
Døre.  Svaler  har  jeg  endnu  ikke  set,  men  for 
Resten  alle  Foraarsdyr,  endog  Nattergalen,  tror 
jeg,  jeg  har  hørt. 

Indtil  Osnabruck  fandt  man  ikke  noget 
synderlig  mærkværdigt,  men  der  morede  jeg  mig 
usigelig.  Det  er  en  meget  smuk  By  i  en  herlig 
Bjergegn.  Kirkerne  ere  meget  smukke,  især 
Domen,  som  er  den  smukkeste  Kirke,  jeg  har 
set,  Vi  vare  der  2den  Paaskedag,  da  der  for 
Paris  Indtagelse  blev  sunget  Tedeum.  Det 
var  en  Gudstjeneste!  Hvad  vor  er  noget  elendigt, 
næsten  uanstændigt  at  byde  vor  Herre  imod  den 
prægtige,  kun  paa  Ceremonier  altfor  rige  katholske 
Kultus  i  et  saa  stolt  Lokale. 

Musikken,  hvor  især  det  mageløse  Orgel  ud- 
gjorde Hovedparten,  kunde  sættes  ved  Siden  af 
den  skjønneste  Koncert,  og  den  Pragt  og  Andagt, 
som  herskede,  henrev  virkelig  den,  som  ikke  før 
havde  set  noget  saadant.  Messen  læstes  af  Bi- 
skoppen, en  meget  værdig,  gammel  Mand,  som 
under  Tedeum  sad  i  sit  pragtfulde  Bispeornat 
paa  en  meget  rig  Trone  i  Koret  omgivet  af  sine 
Kanniker.  Man  viste  os  danske  Officerer  en 
Attention,  som  jeg  aldrig  havde  ventet  mig  som 
Kjætter,  nemlig  at  føre  os  op  i  Koret  og  anvise 
os  meget  bekvemme  Pladser  under  Tedeum. 
De  maa  iøvrigt  ikke  tro,  at  jeg  er  bleven  hen- 
given til  den  katholske  Tro,  fordi  jeg  saa  meget 
roser  disse  Ceremonier. 

Veien  fra  Osnabruck  tillburg  er  over- 
ordentlig romantisk,  da  den  bestandig  gaar  over 
meget  høie  Bjerge.  Ved  Enden  af  disse  ligger 
Iburg  forhen  Ruttekinds,  Sachser nes  Konges 
Residens,  nu  en  Flekke  med  et  stort  Kloster  og 
det  forrige  fyrstbiskoppelige  Residensslot.  Fra 
Cellerne  i  øverste  Etage  er  en  Udsigt  over  den 
store  Slette  hen  til  Miinster  og  ind  mellem  Høi- 
derne  af  Bjergkjæden  med  deres  Byer  og  gamle 
Ridderborge,  hvis  Mage  jeg  endnu  ikke  har  set. 
Man  tæller  der  i  klart  Veir  henved  70  Taarne. 
I  slige  Celler  kunde  man  nok  holde  ud  at  være 
Munk. 

Til  Miinster  er  Veien  atter  flad.  Miinster 
er  en  stor  By  vel  næsten  som  Bremen,  men  ikke 
saa  kjøn  som  Osnabriick.  Her  er  mange  præg- 
tige Kirker  især  Domkirken,  hvis  Kor  er  det 
pragtfuldeste,  jeg  nogensinde  har  set.  Jeg  haaber, 
at  der  paa  Søndag  bliver  Tedeum  for  Napo- 
leons Abdikation.  Her  er  en  Del  Klostre, 
men  da  de  i  den  franske  Tid  ere  reducerede, 
finder  man  ingen  Munke  i  dem;  dog  har  jeg 
igaar  set  den  første  Munk. 

Jeg  har  nu  hørt,  at  Staben  af  Regimentet 
og  2den  Bataillon  samt  fire  Kompagnier  blive 
her,  det  øvrige  lægges  paa  Landet. 

E.  Skr.  Tænk  Dem,  hvor  lykkelig  jeg  er! 
Jeg  har  faaet  Leilighed  til  i  Morgen  den  15.  April 
at  reise  til  Diisseldorf,  hvor  jeg  vil  blive  et  Par 
Dage  og  i  den  Tid  om  muligt  bese  flere  Rhin- 
egne.  —  Vi  skulde,  naar  ikke  den  pludselige 
Rolighed  var  kommen,  have  blokeret  Julich  — 
som  dog  alt  i  disse  Dage  har  overgivet  sig  — 
Maastricht  og  Venlo.  Man  paastaar,  at 
Freden  skal  være  afgjort,  men  man  tror,  at  vi 
kunne  i  to  til  tre  Uger  blive  liggende  som  nu, 
til  alt  er  i  Orden.  Maaske  blive  vi  her,  til 
Eckmiihls  Korps  er  gaaet  igjennem.  Wesels  og 
flere  Fæstningers  Garnisoner  skulle  idag  være 
udmarcherede. 

Jeg  logerer  hos  en  Krigsraad  Hildebrandt, 
ret    vakre  Folk,    tilligemed  en  preussisk  Artilleri- 


232 

lieutenant,    Ridder    af   Jernkorset    og    et    meget 
vakkert  Menneske. 


Brev  fra  Gliickstadt  af  21.  Mai  1814. 
Naa!  nu  er  da  den  Udenlandsreise  endt!  Gesvindt 
er  den  som  alt  andet  godt  i  Verden  gaaet  til 
Ende!  Hvor  jeg  kjeder  mig,  hvor  jeg  er  arrig 
over  at  være  kommen  her  tilbage.  Kun  Erin- 
dringen om  de  behagelige  Dage,  jeg  har  havt, 
kan  forslaa  mine  bedrøvede  Tanker;  men  jeg 
frygter,  at  disse,  naar  jeg  først  kommer  lidt  mere 
i  Ro,  ville  for  Alvor  begynde  at  vaagne,  og  da 
ved  jeg  næsten  ikke,  hvad  jeg  skal  foretage  mig 
for  at  adsprede  dem.  Jeg  tror,  De  vil  billige  min 
Ærgrelse  over,  at  vor  Tur  saa  hastig  er  afbrudt, 
og  at  jeg  ugjerne  vender  tilbage  til  mit  Fædreland 
især  under  dets  nærværende  Omstændigheder, 
endskjøndt  jeg  ved  at  sammenligne  det  med  de 
Lande,  jeg  har  set,  mere  og  mere  finder,  at  det 
i  Grunden  er  det  bedste  af  dem  alle.  —  Dog  jeg 
faar  vel  give  mig  tiltaals  og  trøste  mig  med  det 
Haab,  at  jeg  en  Gang  i  Tiden  kan  finde  Leilighed 
til  at  fortsætte  min  afbrudte  Reise.  Det  ærgrer 
mig  iøvrigt  mest  ved  hele  denne  Malheur  for  os, 
at  vor  Ordre  til  at  gjøre  Holdt  kom  saa  tidligt; 
var  den  blot  udeblevet  nogle  Dage,  eller  havde 
vi  opholdt  os  nogle  Dage  kortere  i  Bremen,  havde 
vort  hele  Korps  været  fordelt  foran  Fæstningerne 

Jiilich,  Maastricht  og  Venlo,  og  vort  Regiments 
ene  Bataillon,  to  Eskadroner  slesvigske  Ryttere 
og  fire  af  Gønners  Kanoner  formeret  Reserven 
under  Scrivers  Kommando  i  Achen,  hvor  der 
for  Hovedkvarteret  alt  var  bestilt  Kvarter,  før  vi 
gjorde  Holdt.  Nu  derimod  indtraf  Standsningen 
saa  tidlig,  at  kun  de  nye  Tropper  som  hol- 
stenske, 3die  jyske,  slesvigske  Ryttere  og  flere 
Regimenter,  som  aldrig  havde  lugtet  Krudt,  kom 
frem  til  de  gode  Egne,  medens  vi  andre  Vete- 
raner til  Løn  for  vore  Lidelser  og  Heltegjerninger 
i  forrige  Krig  næsten  alle  maatte  forsmægte  i 
Sandet  i  Miinsterland. 

Brevet  fra  Prinds  Christian  have  vi  alt 
havt  paa  Fransk  og  Tysk  i  Aviserne,  og  paa  Dansk 
har  jeg  ogsaa  læst  det,  men  Digtet  var  mig  aldeles 
nyt.  Jeg  finder  det  overordentlig  deiligt;  gid 
det  kun  ikke  var  saa  sandt,  hvad  Nor  siger  til 
Dana!  Alle,  som  her  have  læst  det,  ere  af  min 
Mening.  Ifald  denne  Bøje,  som  skal  være  Digtets 
Forfatter,  er  en  Søn  af  den  forrige  Rektor  i 
Nakskov,  og  hvis  han  virkelig  har  skrevet  det, 
skulde  det  være  mig  kjært,  da  han  er  en  god 
Ven  af  mig.  Her  har  jeg  hørt  Guldberg  nævne 
som  dets  Forfatter,  men  det  kan  jeg  ikke  tro. 
Snarere  vilde  jeg  gætte  paa  Øhlenschlæger  eller 
Grundtvig,  skjøndt  Sproget  dog  ikke  synes  at 
ligne  den  sidste.  De  kan  ikke  tro,  hvor  det 
er    glædeligt    her    —    ak,    jeg    troede,  jeg  endnu 

var  i  Tyskland  —  at  høre  slige  Ting  fra  sit 
Fædreland.  I  det  hele  erholder  enhver  Efter- 
retning hjemme  fra  Betydning,  den  maa  saa  fore- 
komme Afsenderen  nok  saa  hverdagsagtig  og 
uvigtig;  thi  vi  leve  i  den  fuldkomneste  Uvidenhed 
om,  hvad  der  foregaar  hjemme,  med  Undtagelse 
af  de  Efterretninger,  som  de  fremmede  Aviser 
give  os  derom,  og  disse  ere  sædvanlig  saa  ufuld- 
stændige og  fordreiede,  at  de  kun  lidet  kunne 
tilfredsstille. 

Paa  de  norske  Anliggender  er  man  meget 
opmærksom  og  synes  at  interessere  sig  meget  for 
dem,  især  i  de  sydlige  Egne,  hvor  man  slet  ikke 
er  Kronprindsen  af  Sverig  god  og  synes  at  ville 
ret  med  Glæde  se  ham  skuffet  i  sit  Haab  om 
Erhvervelsen  af  Norge.  Men  de  Efterretninger 
man  har,  ere  sædvanlig  meget  utilforladelige,  da 
f.  Ex.  alle  Prinds  Christians  Proklamationer  ere 
ganske  mutilerede  og  forfalskede  komne  i  Aviserne, 
og  de  Domme,  man  fælder  om  denne  Sag,  ere 
tildels  ogsaa  meget  skjæve  formedelst  de  yderst 
urigtige  Begreber  om  de  nordiske  Riger,  som  man 
hos  de  fleste  Folk  her  træffer.  Vi  ere  vel  nær- 
mere ved  Skuepladsen  for  de  øvrige  store  euro- 
pæiske Begivenheder,  men  at  meddele  Dem  Efter- 
retninger derom  vil  ikke  kunne  hjælpe  stort,  da 
De  vel,  inden  mit  Brev  ankommer,  vil  have  de 
samme,  som  jeg  nu  kan  give  Dem.  Desuden 
ere    alle    saavel    trykte    som    mundtlige    Efterret- 

ninger,  som  man  i  vor  Egn  har  havt,  saa  om- 
givne af  allieret  Vind  —  den  stærkeste  og  ube- 
hageligste, der  existerer  —  at  man  umulig  kan 
opdage  Sandheden.  Kun  af  Bretteville*),  som  har 
havt  den  uskatterlige  Lykke  at  være  7  Dage  i 
Paris  og  at  se  alle  de  berømte  og  mærkværdige 
Mennesker,  som  nu  ere  samlede  der,  har  jeg  hørt 
adskilligt  om  den  virkelige  Tilstand  i  Frankrig. 
De  høie  allierede  Souverainer  skulle  lade  sig  deres 
Venskab  for  Kongen  af  Frankrig  meget  dyrt  be- 
tale. Landet  skal  give  2000,000,000  Francs  i 
Kontribution  og  afgive  alle  Krigsskibe  og  Skibs- 
kanoner  med  Tilbehør. 

De  Egne,  som  have  afgivet  Krigsskuepladsen, 
have  lidt  overordentlig  og  ere,  især  Champagne, 
næsten  Ørkener.  De  fleste  Byer  ere  afbrændte. 
I  Paris  og  den  øvrige  Del  af  Riget  skal  man  der- 
imod ikke  kunne  mærke,  at  der  har  været  Krig, 
og  Landet  er  aldeles  ikke  saaledes  medtaget  ved 
Napoleons  Foranstaltninger,  som  de  Allierede  for- 
tælle os.  I  Paris  skulle  de  Allierede  holde  ud- 
mærket Krigstugt,  men  over  deres  Opførsel  for 
Resten  før  Napoleons  Fald  gjør  man  gyselige 
Beskrivelser.  Selv  af  Pariserne  ere  en  stor  Del 
langt  fra  at  være  for  Ludvig  den  18de,  i  det 
mindste    ikke    de  militære,  og   Enthousiasmen  er 


*)   Louis  le  Normann  de  Bretteville  (R.)  1813,  (D.  M.)  1814, 
Stabs-Kaptain  ved  3die  jyske  Infanteri-Regiment. 

aldeles  ikke  saa  stor,  som  Aviserne  fortælle. 
Garnisonen  i  Maastricht  har,  da  den  trak  ud, 
revet  den  hvide  Kokarde  af  og  traadt  paa  den, 
og  den  i  Wesel  ved  sin  Udmarche  raabt  »vive 
L'empereur«. 

Alexander  og  Wellington  samt  Blucher 
skulle  i  Paris  overalt  modtage  Beviser  paa  udmærket 
Høiagtelse,  men  Kongen  af  Preussen  og  de  øvrige 
Høvdinger  skulle  slet  ikke  være  elskede.  Mar- 
mont  og  Talleyrand  skulle  alt  før  Napoleons 
Fald  have  staaet  i  Forbindelse  med  de  Allierede, 
og  disses  Seire  paa  Montmartre  mest  have  været 
Følger  af  Forræderi.  Saaledes  skal  man  under 
Slutningen  af  Affæren,  i  hvilken  de  Franske  i 
den  Grad  have  holdt  de  andre  Stangen,  at  disse 
alt  tænkte  paa  at  retirere,  have  uddelt  Ammunition 
til  Batterierne  af  andre  Kalibre  end  dem,  som 
Kanonerne  havde,  hvilket  naturligvis  bragte  disse 
til  at  tie  og  falde  i  de  Allieredes  Hænder.  Man 
har  sendt  en  Del  af  Militærskolen  —  6000 
unge  Mennesker,  som  bestandig  havde  viist  ud- 
mærket Tapperhed  —  ud  mod  Fjenden  med  18 
Kanoner  uden  at  ville  give  dem  Infanteri-Be- 
dækning med,  hvilket  har  havt  et  stort  Tab  til 
Følge,  uagtet  de  dog  reddede  alle  deres  Kanoner, 
af  hvilke  3  alt  vare  faldne  i  Russernes  Hænder. 
De  Allierede  have  mistet  umaadelig  ved  denne 
Leilighed;    en    stor  Mængde  Mennesker  har  i  24 

Timer  været  beskjæftiget  med  at  begrave  de 
døde. 

Talleyrand  skal  af  alle  Partier  være  hadet 
og  foragtet,  han  har  endnu  ikke  turdet  vise  sig 
udenfor  sit  Hus,  men  har  under  Paaskud  af  Sygdom 
maattet  undskylde  sig  for  ikke  at  have  gjort 
Kongen  sin  Opvartning. 

Man  har  i  det  Westphalske,  især  i  det  Miin- 
sterske  og  i  en  Del  af  det  Bergiske,  stor  Angst 
for  at  blive  preussisk,  og  jeg  fortænker  ikke  de 
gode  Folk  deri,  ifald  den  hele  preussiske  For- 
fatning er  saa  utaalelig  som  deres  militære. 

Om  vor  egen  Stats  politiske  Forhold 
have  vi  hidtil  været  i  den  tykkeste  Uvidenhed.  Om 
Brud  mellem  os  og  Sverig  talte  man  stærkt  i  Tysk- 
land ;  en  Artikel  i  Aviserne  fra  Gothenburg,  der  for- 
tæller, at  Depecher,  hvori  Kongen  opmuntrer  Prinds 
Christian  til  at  holde  sig  saalænge  som  muligt  i 
Norge,  vare  fratagne  en  dansk  Officer  med  et 
meget  udansk  Navn,  syntes  vel  at  antyde  det. 


VorTilbagemarcheer  sket  med  en  maaske 
overflødig  Forsigtighed  mod  de  Svenske,  som  mar- 
cherede sønden  for  os.  Her  taler  man  om,  at  4 
Armedivisioner,  hver  paa  12000  Mand,  skulle 
opstilles  i  Hertugdømmerne  under  Prinds  Fri- 
derich,  Kardorff,  Wegener  og  Schulenburg 
under  Kongens  Overkommando.     Man    fortalte  i 

Tyskland,  at  Preussen  forlangte  en  Del  Millioner 
af  os  i  Erstatning  for  opbragte  Skibe. 

Vort  Korps  bliver  for  det  første  paa  Kan- 
tonnementsfod,  jeg  tror  ved  Grændsen.  Vort 
Regiment  gaar  til  Neustadt. 


Vi  brøde  den  7.  Mai  op  fra  Miinster  til 
Iburg,  hvor  vi  bleve  liggende  til  den  10de.  Derfra 
gik  hele  første  Etappe  eller  Avantgarden,  nemlig 
vort  Regiment,  to  Eskadroner  slesvigske  Ryttere 
og  Gønners  Batteri  under  Scrivers  Kommando 
den  10de  til  Osnabriiek,  den  11te  til  Dil- 
1  ingen  og  den  øvrige  Egn  om  Bøhmte,  den 
1 2te  til  Egnen  omDiepholz  —  vort  Regiment 
til  Landsbyen  St.  Mariæ  und  Jacobi  Draber  — 
den  14de  til  Bas  s  om,  den  15de  til  Bremen,  den 
iéde  til  Ottersberg,  den  18de  til  Bremervørde, 
den  19de  til  Horneburg,  og  igaar  den  20de  kom 
vi  over  Elben  ved  Tvilenfleth  her  til 
Gliickstadt.  Marchen  gaar  idag  den  21de  til 
Horst,  den  22de  til  Bram  stedt,  den  23de  til 
Bornhøft  og  derfra  over  Eutin  til  Neustadt. 


Brev  fra  Neustadt,  den  25.  Mai  1814. 

Jeg  haaber,    at  De  har  faaet  mit  sidste 

Brev,    hvori  jeg  fortæller,    at  vi  i  Miinster  den 
14.  April    fik  Ordre    til    at  standse.     Der  maatte 

vi  holde  ud  hele  Tiden,  til  vi  tiltraadte  Hjem- 
marchen  den  7.  Mai,  hvilket  slet  ikke  var  be- 
hageligt, da  Miinster  i  mine  Tanker  af  store 
Byer  er  den  fæleste,  jeg  kjender,  næst  Slesvig, 
og  jeg  tror  de  fleste  bedømte  den  ikke  bedre  end 
jeg.  Den  er  temmelig  stor,  da  den  har  2200 
Huse  og  mellem  disse  ofte  temmelig  store  Haver 
samt  16000  Indbyggere.  Den  er  ogsaa  i  det  hele 
vel  bygget  og  har  enkelte  smukke  Bygninger; 
men  den  svarer  dog  grumme  lidt  til  sit  Navn, 
det  westphalske  Paris,  hvormed  dens  Indbyggere, 
der  synes  at  anse  den  for  en  af  de  første  Stæder 
og  sig  selv  for  en  af  de  første  Nationer  paa 
Jorden,  beære  den.  Naturskjønheder  finder  man 
ikke  i  dette  Nabolag,  men  Promenaderne  paa 
Voldene  og  i  Slotshaven  ere  ret  smukke.  Byen 
selv  har  et  meget  trist  Udseende,  og  den  saa  vel 
som  Indbyggerne  og  deres  Levemaade  et  munke- 
agtigt  Anstrøg.  Uagtet  Folkemængden  ikke  er 
ubetydelig,  finder  man  dog  Promenaderne  for  det 
meste  tomme,  ser  kun  faa  Mennesker  i  Vinduerne 
og  forholdsvis  heller  ikke  mange  paa  Gaderne 
uden  de  derværende  militære.  Kun  om  Formid- 
dagen er  der  især  paa  Torvet  noget  mere  levende, 
og  for  Resten  finder  man  kun  Folk  paa  de  Tider, 
da  man  gaar  til  og  fra  Messe.  Man  gjør  heller 
ikke  meget  Selskaber.  I  Klubberne  er  der  meget 
stille  og  kjedsommeligt,  og  andre  offentlige  For- 
lystelser   tror  jeg  neppe,    man  gjør  meget  af,    da 

jeg  paa  en  ret  god  Koncert  kun  traf  tre  Damer 
og  en  Herre  af  Indbyggerne.  Maaske  bidrog  det 
ogsaa  hertil,  at  den,  som  gav  Koncerten,  var  en 
udenbys  og  en  Kjætter.  For  Resten  paastaar  man, 
at  alle  slige  offentlige  Forlystelser  tidligere  have 
været  meget  besøgte.  Man  er  i  det  hele  over- 
ordentlig bigot  og  synes  ikke  at  anse  dem,  der 
ei  høre  »zu  der  alleinseligmachenden  Kirche«,  som 
rigtige  Mennesker.  Her  er  en  Del  prægtige 
Kirker  —  noget  som  man  overalt  hos  Katholikerne 
finder  langt  smukkere  og  bedre  vedligeholdt  end 
hos  os  —  med  en  Del  Mærkværdigheder,  en  Sal 
paa  Raadhuset,  hvori  Underhandlingerne  til  den 
westphalske  Fred  ere  førte,  og  et  smukt  Slot. 
Egnen  er  flad,  sandet  og  styg. 

I  Miinster  laa  preussisk  Landeværn  og  fri- 
villige Jægere,  alle  nogle  fæle  vindige  Personer, 
med  hvilke  vi  slet  intet  Samkvem  havde,  ligesom 
vi  paa  hele  denne  Tour  kun  have  søgt  lidt  Om- 
gang med  vore  Allierede. 


Som  sagt  fandt  jeg  Leilighed  til  den  15. 
April  at  reise  til  Diisseldorf  og  vilde,  da  vor 
Reise  i  det  hele  kun  blev  saa  kort,  ikke  for 
meget  have  undværet  denne  Tur,  da  jeg  paa 
den  først  fik  noget  ret  smukt  at  se  af  en  anden 
Slags  end  det,    man  hver  Dag  træffer.     Veien  er 

paa  den  første  Halvdel  slet  ikke  kjøn,  da  Egnen 
er  som  den  om  Miinster  og  siden  blot  har  enkelte 
med  Lyng  begroede  Bjerge.  Man  passerer  Byerne 
Dulm  en  —  Hertugen  af  Croy's  Residensstad 
—  og  Haltern,  derefter  Recklinghausen, 
Essen  og  Rathing.  De  ere  med  Undtagelse 
af  Essen,  en  forhenværende  fri  Rigsstad  med  et 
fyrsteligt  Abbedi,  kun  smaa  Byer.  Essen  er  tem- 
melig stor  og  har  ude  fra  et  anseligt  Udseende. 
Jeg  saa  her  et  Kapucinerkloster  med  nogle  og 
tyve  Munke  meget  nøie,  hvilket  var  mig  over- 
maade  interessant. 

Fra  Recklinghausen  af  bliver  Veien  meget 
smuk,  og  imellem  Essen  og  Roerfloden  har  man 
ganske  prægtige  Udsigter  og  ser  paa  nogle  Steder 
alt  Rhinen.  Ved  Kettvig,  hvor  man  passerer 
Roeren,  er  en  af  de  deiligste  Egne,  jeg  hidtil  har 
set.  Floden  løber  gjennem  en  ganske  deilig  Dal 
med  Bjerge  paa  begge  Sider;  paa  den  ene  Bred 
ligger  den  nydelige  Landsby  Kettwig  langs  op  ad 
Siden  af  de  frugtbare,  smilende  Bjerge,  og  paa 
den  anden  kneise  Slottene  Hagebuth  og 
Landsberg  lige  over  for  Byen  og  lige  over  for 
hinanden,  hint  ved  Floden,  og  dette  meget  ældre 
og  solidere  paa  Toppen  af  den  steile  skovbegroede 
Klippe,  som  her  reiser  sig  tæt  ved  Floden.  Fra 
dette  Sted  af  forekom  det  os  som  om  Land, 
Klima  og  Mennesker  paa  en  Gang  mærkelig  for- 
andrede   sig.      Jorden     er    her     og    i    hele    den 

Del  af  det  gamle  Hertugdømme  Berg,  jeg  pas- 
serede, af  en  udmærket  Frugtbarhed,  Egnen  næsten 
overalt  meget  skjøn,  Folkene  muntre  og  flittige 
og  Luften  af  en  behagelig  Renhed.  I  Miinster 
var  omtrent  intet  udsprunget  den  15.  April,  og 
her  fandt  vi  Dagen  efter  Skoven  næsten  overalt 
ganske  grøn  samt  Frugttræerne  i  fulde  Blomster. 
Man  finder  ikke  alene  en  Mængde  Frugttræer  i 
Haverne  om  ethvert  Hus,  men  de  staa  ogsaa  frit 
i  Bjergkløfterne  og  i  Alleer  paa  Landeveiene. 
Man  har  Ferskener  og  andre  Træer,  som  hos  os 
plantes  »en  espalier«,  paa  frit  Land. 

VedRathing  er  der  ogsaa  meget  kjønt. 
Byen,  som  er  meget  pæn  og  renlig,  ligger  paa 
en  prægtig  Slette  tæt  udenfor  en  Skov,  i  hvilken 
man  ser  vilde  Heste  spadsere.  Den  gamle  ær- 
værdige af  Vedbend  næsten  overalt  grønne  Stads- 
mur med  sine  Taarne  —  en  Prydelse,  som  alle 
de  nævnte  Steder  mellem  Miinster  og  Diisseldorf 
have  — ,  en  Del  Ruiner,  som  ligge  rundt  om 
den  paa  Marken,  et  gammelt  Slot  og  i  Mod- 
sætning hertil  de  prægtigste,  moderne  Fabrikbyg- 
ninger og  en  Mængde  nydelige  Bønderhuse,  som 
ligge  adspredte  paa  den  brillante  Slette,  gjøre 
Synet  af  Byen  og  dens  Omegn  overmaade  deiligt. 

Diisseldorf  ligger  ikke  paa  nogen  meget 
skjøn  Plet  paa  en  Slette  ved  Rhinen,  og  hverken 
Floden  eller  dens  modsatte  flade  Bred  have  noget 
særdeles  smukt;  men  Egnens  Frugtbarhed  opveier 

tildels,  hvad  den  iøvrigt  mangler  i  Skjønhed,  og 
V4  Mil  fra  Floden  reiser  sig  en  Bjergkjæde,  som 
har  meget  smukke  Partier.  Byen  er  paafaldende 
regelmæssig  bygget  uden  at  være  kjedsommelig. 
Skjøndt  jeg  vel  kjender  adskillige  Byer,  der  have 
prægtigere  Bygninger,  ved  jeg  dog  ingen,  der 
i  det  hele  er  saa  smuk.  De  i  de  nyere  Tider 
forskjønnede  Gader  ere  byggede  i  den  Smag  som 
Kronprindsessegade  i  Kjøbenhavn  og  for  en  Del 
lige  saa  smukke,  om  end  Husene  ikke  ere  saa 
store.  Carlspladsen,  en  regelmæssig  Kvadrat  med 
en  Allé  parallel  med  Kjøreveien  og  lutter  store 
deilige  Huse,  er  en  af  de  smukkeste  og  regel- 
mæssigste Pladser,  jeg  kjender.  Torvet  med 
Kurfyrst  Johan  Vilhelms  Statue  til  Hest  afBronce 
er  ogsaa  smukt.  Brolægningen  er  i  det  mindste 
i  den  saakaldte  Carlstad  den  fortrinligste,  jeg 
nogetsteds  har  fundet,  og  Belysningen  ogsaa. 
Man  finder  alle  en  <=tor  Stads  offentlige  Forly- 
stelser f.  Ex.  en  ret  god  Komødie,  Restaurationer 
og  Konditorier  som  de  første  i  Kjøbenhavn  og 
Promenader  t.  Ex.  den  saakaldte  Hofgarten  i  den 
Smag  som  Frederiksberg  Have  umiddelbart  uden 
for  Porten.  Konfluxen  af  Mennesker  er  omtrent 
som  i  Kjøbenhavn. 

Byen  er  for  at  have  saa  mange  Behagelig- 
heder kun  liden  med  omtrent  1200  Huse.  Billed- 
galleriet er  desværre  borte,  kun  Marias  Himmel- 
fart   af  Rubens   har  man  ladt  tilbage.     Det  er  et 

stort,  meget  prægtigt  Maleri,  som  nu  hænger  i 
den  store  katholske  Kirke,  der  ogsaa  har  flere 
andre  gode  Malerier.  Jesuiterkirken  er  meget 
deilig  og  har  adskillige  Kostbarheder.  Jeg  saa  og 
talte  der  med  forhenværende  Jesuiter  i  deres 
Ordensdragt.  Deres  Kloster  er  nu  indrettet  til 
Lyceum  og  indeholder  betydelige  Samlinger  af 
videnskabelige  Apparater.  I  denne  By  synes  der 
at  være  lige  saa  megen  Munterhed  som  Stilhed 
i  Miinster.  Letsindighed  skal  ogsaa  være  et 
Hovedtræk  i  Indvaanernes  Karakter,  dog  hersker 
der  om  muligt  endnu  mere  Bigotteri  end  i 
Miinster.  Nær  ved  Byen  er  et  Kloster  af  Ordenen 
de  la  Trappe,  men  det  er  endnu  ikke  beboet  og 
i  private  Hænder. 

For  at  kunne  sige,  at  jeg  havde  været  over 
Rhinen,  gjorde  jeg  en  Tour  til  Neus,  en  liden 
By  med  6000  Indbyggere,  adskillige  kjønne  Huse 
og  især  en  deilig  Kirke  som  Roskilde  Domkirke 
paa  den  venstre  Rhinbred  i  det  nye  Frankrig  eller 
forrige  Kurkøllniske.  Rhinen  er  ikke  en  Gang 
saa  bred  som  Vandet  mellem  Nykjøbing  og 
Sundby,  men  har  en  rasende  heftig  Strøm.  Videre 
var  jeg  paa  Benrath,  et  udmærket  deiligt,  stor- 
hertugeligt Slot  med  en  smuk  Have  ved  Rhinen, 
en  Mil  fra  Byen.  Det  er  indrettet  med  en  be- 
undringsværdig Smag  og  fra  Taget  er  en  af  de 
udstrakteste  og  skjønneste  Udsigter,  jeg  har  set. 
Kølln  ligger  ligefor,  og  man  ser  de  saakaldte  Sieben- 

gebirge  paa  hin  Side  af  Byen,  syv  Mile  derfra, 
saa  tydelig,  at  man  kjender  Ruiner  af  Ridder- 
borge paa  dem.  Man  ser  Bjerge  i  Egnen  af 
Luttich  og  har  hele  den  julichske  Slette,  over 
hvilken  man  skulde  kunne  se  indtil  20  Mile  bort, 
foran  sig. 

Endelig  var  jeg  i  Elberfeld,  en  deilig 
Fabrikstad,  tre  Mile  borte.  Byerne  Elberfeld, 
Ober-  og  Nieder-Barm  en  og  Gemark  ligge 
saa  nær  ved  hverandre,  at  de  næsten  udgjøre 
eet;  de  ere  over  en  Mil  lange.  De  ere  smukt 
byggede  og  beboes  næsten  alene  af  Fabrikanter, 
af  hvilke  enkelte  have  flere  Tusinde  Arbeidere  i 
deres  Fabrikker.  De  kan  heraf  slutte  Dem  til 
Folkemængden.  Her  er  ogsaa  en  stor  Mængde 
Blege  ved  den  lille  Flod  Wupper,  som  gaar 
igjennem  Byerne,  og  hvis  Vand  skal  have  en 
udmærket  Blegekraft.  Egnen  er  et  sandt  Paradis, 
en  Samling  af  høie  skovbevoxede  Bjerge  med 
fortryllende  Dale  mellem  sig.  Fra  et  Bjerg  i 
Udkanten  af  Elberfeld  har  man  en  fortræffelig, 
skjøndt  noget  indskrænket  Udsigt.  Byerne  ligge 
om  Foden  af  Bjerget,  Elberfeld  saa  nær  og 
lavt,  at  man  ser  ned  i  Gaderne,  og  de  tage  sig 
ganske  brillant  ud. 

Paa  Hjemveien  besaa  jeg  en  mærkelig  Fjeld- 
kløft, das  Gastein,  gjennem  hvilken  Dus  se  1- 
bach  flyder.  Man  tror  at  være  paa  jevn  Mark 
og   mærker  intet  til  den,  før  man  staar  ved  dens 

Bred,  men  nu  stiger  man  successivt  meget  dybt 
ned  og  kommer  endelig  i  en  smal  Dal,  gjennem 
hvilken  Bækken  styrter  sig  med  Brusen,  og  paa 
hvis  Sider  ganske  lodrette  Klippevægge  reise  sig 
til  en  betydelig  Høide.  Dalen  er  vel  lj2  Mil  lang 
og  saa  smal,  at  der  sædvanlig  paa  Siderne  af 
Bækken  mellem  den  og  Klippen  kun  er  en  ganske 
smal  Sti.  I  Klippevæggene  er  en  Del  Huler 
af  meget  mærkværdig  Dannelse  og  ofte  betydelig 
Størrelse.  De  se  ud,  som  om  de  vare  dannede 
af  Menneskehænder  og  ere  dog  Naturens  Værk. 
Toppene  af  Bjergene  ere  bevoxede  med  Skov. 
Det  hele  har  for  en  Del  Lighed  med  Kløfterne  t 
i  Møens  Klint,  men  er  meget  vildere  og  skjøn- 
nere,  paa  enkelte  Steder  næsten  rædsomt. 

Eftet  et  Ophold  til  den  22.  April  i  Diissel- 
dorf  bøde  mine  Finanser  mig  at  reise  hjem.  Jeg 
havde  dog  været  saa  lykkelig  at  have  frit  Kvarter 
der  hos  en  Geheimeraad,  Archivarius  Daniels, 
en  meget  net,  gammel  Mand,  og  man  var  saa 
god  at  give  mig  Vognpas  til  Hjemreisen.  Jeg 
reiste  en  anden  Vei  hjem,  nemlig  fra  Rathing  til 
Miihlheim  an  der  Roer,  derfra  til  Roer  og  saa 
til  Haltern. 

De  Dage  fra  den  7de  til  den  10de  Mai  jeg 
efter  at  have  forladt  Miinster  tilbragte  i  Iburg, 
vare  yderst  behagelige;  gid  vi  blot  havde  været 
der  den  Tid,  vi  vare  i  Miinster.  Ved  Marche- 
ordren   var   jeg    næsten   utrøstelig.     Jeg   var  saa 


247 

lykkelig  at  bo  i  Slottets  2den  Etage  paa  den 
Side,  hvor  man  havde  den  smukkeste  Udsigt, 
hvilken  jeg  i  Baggrunden  af  mit  Værelse  kunde 
nyde  uden  at  reise  mig  fra  min  Stol.  Egnen  om 
Iburg  er  omtrent  som  den  i  Anlæggene  ved 
Liselund,  naar  man  tænker  sig  den  udstrakt  flere 
Mile  samt  Bjergene  og  Dalene  langt  større  i  alle 
Dimensioner.  Hele  Dagen  igjennem  havde  jeg 
i  mit  Værelse  Musik  af  Nattergale  og  andre  Fugle 
i  den  deilige  Slotshave  lige  under  mine  Vinduer. 
Paa  et  Bjerg  bag  Slottet  —  det  høieste  i  hele 
Kjæden  —  var  en  mageløs  Udsigt.  Man  saa 
Miinster  med  dens  Bjerge  adskillige  Mile  paa  hin 
Side  Byen,  den  hele  Slette  syd  for  Miinster  med  en 
Mængde  Stæder  og  Landsbyer,  Bjergene  i  West- 
phalen  og  den  hele  Bjergkjæde  ved  Paderborn, 
til  hvilken  disse  Bjerge  hørte,  samt  mod  Norden 
Osnabriick  med  en  stor  Mængde  andre  Stæder  paa 
Sletterne  og  i  Dalene.  I  klart  Veir  skal  man 
endos:  kunne  se  Bremen. 


Jeg  tog  fra  Dråber  den  13de  Mai  til 
Bremen  og  blev  der  til  den  19de.  Jeg  kunde 
ikke  komme  i  mit  gamle  Kvarter,  da  man  hvid- 
tede, men  hos  en  Rebslager  Meyer,  en  meget 
vakker  og  fornuftig  Mand,  hvor  jeg  havde  det 
meget  godt.    Jeg  var  daglig  hos  min  gamle  Vært 

og  hans  Slægt  og  morede  mig  godt.  Med 
Schaumberg  reiste  jeg  over  Osterholz, 
Bremervørde  og  Stade,  der  er  en  hæslig 
By,  til  Gluckstadt.  Der  blev  jeg  en  hel 
Dag  og  traf  Clauswitz  samt  Professor  Kruse, 
som  meget  bad  at  hilse  Dem  og  sin  Kousine. 
Fra  Gluckstadt  toge  vi  altsaa  over  Horst 
til  Bramstedt,  som  er  et  stygt  Hul,  og  der- 
næst til  Bornhøft,  hvor  jeg  laa  meget  beha- 
geligt paa  en  Herregaard  Bockhorn  hos  en  Ham- 
burger Kjøbmand  Schliiter.  Vi  kom  videre 
gjennem  Pløn  og  Eutin  til  Neustadt. 
Veien  er  udmærket  deilig,  men  den  behagede 
mig  dog  ikke,  da  der  inden  Bjerge  er. 


Neustadt  er  et  afskyeligt  Hul,  ret  et  hol- 
stensk Nysted,  Gud  bevare  os  for  at  blive  længe 
her.  Egnen  er  endog  bar  og  ikke  saa  kjøn,  som 
jeg  havde  ventet  den  ved  Søen,  som  det  dog  har 
glædet  mig  at  se  igjen  efter  næsten  et  halvt  Aars 
Forløb.  Man  mærkede  paa  Modtagelsen,  i  det 
mindste  paa  den,  jeg  i  mit  Kvarter  hos  en 
Kræmmer  har  fundet,  at  vi  ere  komne  hjem, 
hvor  man  aldeles  ikke  generer  sig  for  os.  I  den 
Henseende  er  det  virkelig  ikke  behageligt  at 
komme  hertil  fra  Tyskland,  hvor  vi  overalt  bleve 
modtagne    med  en   mageløs  Velvillie.     Men  man 


249 

maa  ogsaa  sige  til  vort  Korps'  Ros,  at  det  har 
vrist  en  ganske  exemplarisk  Opførsel.  Jeg  har 
endnu  ikke  hørt  et  eneste  Sted,  at  der  over  noget 
Individ  har  været  mindste  Klage,  men  overalt 
hørte  man  kun  een  Stemme  om,  at  man  aldrig 
før  havde  set  saa  gode  og  veldisciplinerede  Sol- 
dater og  saa  oplyste,  dannede  og  belevne  Offi- 
cerer. Dette  klinger  underligt  for  os,  jeg  selv 
har  heller  aldrig  anet,  at  man  skulde  falde  paa 
at  tro  sligt;  men  efter  det  Bekjendtskab.  jeg  nu 
har  til  fremmede  Armeer,  tror  jeg  virkelig,  at 
Westphalerne  have  Ret.  Vort  Tog  har  vel  ingen 
Laurbær  bragt,  men  jeg  er  dog  overbevist  om, 
at  det  ikke  har  været  uden  Fordel  for  vor  Armé 
og  Nation.  Man  har  før  havt  meget  urigtige 
Ideer  om  Nationen  og  meget  slette  Tanker  om 
Tropperne,  da  Hanseaterne  og  det  andet  Pagas, 
som  havde  været  i  Holsten,  havde  udspredt  en 
Del  Løgne  om  os.  Nu  derimod  fandt  man  over 
alt,  at  vore  Tropper  vare  nogle  af  de  smukkeste 
og  af  alle  dem,  man  havde  set,  de  bedst  exer- 
cerede,  hvilket  endog  preussiske  Officerer  tilstode. 
Man  behøvede,  hvor  man  kom,  kun  at  nævne 
sig  som  Dansk  for  at  finde  den  største  Fore- 
kommenhed og  Velvillie,  og  jeg  skulde  næsten 
tro,  at  Reisende  endnu  i  nogen  Tid  ville  paa 
enkelte  Steder  spore  denne  Stemning. 

I  Kvartererne    bleve    vi    overalt    meget  godt 
optagne,    man    gjorde  ikke  særdeles  Tilberedelser 

for  os,  men  syntes  ret  med  god  Villie  at  give 
os  alt.  I  alle  dannede  Familier  vare  vi  strax  op- 
tagne. Fra  adskillige  Steder  saa  man  i  Aviserne 
offentlige  Berømmelser  over  de  danske  Tropper. 
I  Bremen  vilde  man  ogsaa  gjerne  have  takket 
dem  offentlig  ved  Afmarchen,  men  man  turde 
ikke  for  Monsieur  Tettenborn.  Selv  i  Paris  skal 
man  efter  Brettevilles  Fortælling  have  talt  om  de 
danske  Troppers  gode  Opførsel.  Lord  Castlereagh 
har  yttret  sig  derover  for  ham.  Hvor  meget  end 
Aviserne  fortælle  om  den  Enthousiasme  og  Kjær- 
lighed,  man  overalt  viser  de  allierede  Tropper, 
syntes  man  dog  paa  alle  Steder,  hvor  vi  kom 
igjennem,  næst  efter  os  og  de  Svenske  helst  at 
ville  have  franske  Tropper.  Preusserne  ere  over 
alt  forhadte,  og  Russerne  ere  ligeledes  gyselig  for- 
hadte og  frygtede  og  det  med  god  Grund,  naar, 
hvad  der  fortælles  om  deres  Brutalitet,  er  sandt. 
For  de  tyske  Tropper  synes  man  aldeles  ingen 
Agtelse  at  have. 

Jeg  har  lært  adskillige  Familier  at  kjende, 
som  have  viist  mig  megen  Venskabelighed,  og 
som  jeg  derfor  altid  med  Fornøielse  vil  erindre, 
f.  Ex.  begge  mine  Værter  i  Bremen,  en  Svoger 
til  den  ene,  en  Kjøbmand  Witthof,  min  Vært  i 
Osnabriick,  en  Gerichtsschreiber  Meyer,  min 
Vært  paa  Iburg,  min  gamle  Geheimeraad  i  Dus- 
seldorf  o.  fl. 

Erindringen  om  Miinsterianerne  er  mig 
derimod  ikke  saa  interessant.  Miinsterlænderne  ere 
en  mere  plump  Nation  end  de  øvrige,  derimod  ere 
Hannoveranerne,  Osnabriickerne  og  især  Folkene 
i  de  sydlige  westphalske  Lande  i  Almindelighed 
meget  vakre  Mennesker.  Af  Bønderne  ere  de 
sydligere  meget  muntre  og  naive  Folk,  skjøndt 
temmelig  ukultiverede.  Sproget  forandrer  sig 
meget;  i  Munsterland  er  det  temmelig  stygt,  og 
i  det  Bergske  næsten  uforstaaeligt  for  en  fremmed; 
selv  fornemme  og  kultiverede  Folk  tale  saaledes, 
at  man  ofte  flere  Gange  maa  spørge  dem  om 
Meningen.  Deres  Sprog  har  Lighed  med  de 
Franskes,  der  tale  Tysk.  Levemaaden,  hvad 
Spisen  betræffer,  er  langtfra  saa  god  i  Tyskland 
som  i  Danmark  eller  Holsten.  Især  fra  Miinster 
af  er  man  færdig  at  blive  dræbt  med  Salat  og 
andre  Gemyser.  Derimod  er  Vinen  i  de  syd- 
ligere Egne  en  Ting,  som  man  meget  savner  hos 
os.  Man  drikker  i  Vinegnene  og  mange  andre 
Steder  Vin  som  01  hos  os.  Paa  Reisen  f.  Ex. 
drak  vi  i  Værtshusene  altid  Rhinskvin  i  Stedet 
for  01  eller  Brændevin.  Den  unge  Vin,  som  er 
temmelig  billig,  er  maadelig,  men  de  bedre  Vine, 
f.  Ex.  Asmanhåuser,  Bleicher,  Johannisberger, 
Hochheimer,  Markobrunner,  Rudesheimer  o.  desl., 
som  man  næsten  overalt  kan  faa  udmærket  god 
omtrent  for  samme  Pris,  hvormed  man  i  Dan- 
mark  betalte  ordinær  Rhinskvin,    ere  sande  Nek- 

tarer,  efter  hvilke  man  slet  ikke  føler  den  Sværhed, 
som  efter  vore  hidsige  franske  Vine,  men  kun 
den  høieste  Grad  af  Munterhed  og  Velbefindende 
i  alle  Henseender.  Man  drikker  derfor  ogsaa  Vin 
i  disse  lykkelige  Egne  til  enhver  Tid  af  Dagen 
og  tager  ofte  et  Par  Flasker  til  sig  uden  at  føle 
Spor  af  nogen  unaturlig  Ophidselse  eller  Beru- 
selse, men  denne  ædle  Vædske  har  ligesom 
Luften  og  alle  Omgivelser  kun  den  Virkning  at 
frembringe  en  munter  og  lykkelig  Stemning, 
som  jeg  i  vort  svære  Klima  næsten  ikke  saa  ved- 
varende har  kjendt  som  ved  Rhinen, 

I  det  mindste  har  jeg  intet  sporet  af  denne 
lykkelige  Stemning  i  Neustadt.  Jeg  morer  mig 
her  mest  ved  at  tænke  mig  tilbage  i  de  svundne 
Dage,  og  til  anden  Morskab  synes  Byen  ikke  at 
frembyde  mere  Leilighed  end  det  laalandske 
Nysted,  maaske  endnu  mindre,  da  Egnen  ikke  er 
saa  smuk.  Min  Vært  tilbyder  ikke  nogen  beha- 
gelig Omgang. 


Med  vore  Finanser  vil  det  nok  ikke  komme 
til  at  staa  meget  brillant.  Tropperne  faa  aldeles 
ingen  Gage,  og  vi  have  i  Holsten  faaet  vor  Gage 
for  April  Maaned,  men  vi  have  maattet  modtage 
de  Penge,    hvori    den    udbetales,    til    en    saa  høi 

Pris,  at  vi  akkurat  tabe  en  Sjettedel.  Om  og 
naar  vi  faa  nogen  Gage  for  denne  og  de  følgende 
Maaneder,  er  meget  uvist. 


Kardorff  tager  sit  Hovedkvarter  iNeu- 
miinster,  vor  Brigade  kommer  nok  til  at 
ligge  fra  Neustadt  til  henimod  Segeberg, 
Bachmanns  Brigade  kommer  til  Ahrens- 
boeck.  Kronprindsen  afSverig  er  i  Liibeck 
eller  Travemunde,  hvorfra  vi  igaar  den  24de  hørte 
megen  Skydning  formodentlig  i  Anledning  af  en 
Fest;  thi  til  andet  Brug  tror  jeg  ikke,  at  hans 
Kanoner  hidtil  ere  benyttede.  Hans  Proklamation 
til  Soldaterne  har  De  vel  læst.  —  laften  ligge  en 
Del  Skibe  ved  Travemunde,  man  kan  tælle  13 — 14 
mindre  og  2  store,  maaske  Krigsskibe.  Sandsyn- 
ligvis tage  de  svenske  Tropper  ombord,  og 
maaske  har  Kanonaden  igaar  havt  Hensyn  dertil. 
Man  siger,  at  de  hvervede  franske  Tropper  i 
svensk  Tjeneste,  hvoraf  en  Del  laa  i  Liibeck, 
skulle  være  indskibede;  adskillige  saavel  Officerer 
som  Soldater  skulle  dog  være  deserterede  af  Ulyst 
til  at  være  med. 


Brev    af    5.   Juni    1814. —  Parken 

til  det  Benningsenske  Korps  ligger  i  Eutin.    Fol- 
kene  høre  til  det  russiske  Landeværn,    et  Korps, 

blandt  hvilket  Slaverne  i  Kjøbenhavns  Fæstning 
vilde,  hvad  Udseendet,  Proprieteten  samt  for  en 
Del  Paaklædningen  angaar,  meget  godt  kunne 
udgjøre  et  Elitedetachement. 

Jeg  har  ogsaa  været  paa  et  Gods  Hasselburg 
tæt  her  ved,  hvis  Bygning  og  Beliggenhed  er 
meget  smuk.  Det  tilhører  en  Greve  og  beboes 
af  en  Søster  af  Hardenberg,  Grevinde  Pappenheim. 
Hun  er  i  Egnen  almindelig  bekjendt  for  hendes 
temmelig  offentlige  og  skandaløse  Amours  med 
Kronprindsen  af  Sverig,  ved  hvis  Hovedkvarter 
i  Kiel  hun  var  indkvarteret  i  Vinter.  Ligeledes 
har  jeg  været  paa  et  Gods  Broda,  som  har  en 
meget  herlig  Beliggenhed  ved  Østersøen.  I  det 
hele  er  Omegnen  smuk  og  har  især  prægtige 
Udsigter  over  Søen. 

TilLiibeck  ogPronsdorf  maa  og  skal  jeg 
hen,  inden  vi  gaa  fra  denne  Egn. 

Vi  havde  forleden  Bal  og  Koncert  og  her  var 
en  Del  smukke  Damer.  I  den  Henseende  har 
Byen  Fortrin  for  sin  Navne  paa  Laaland. 

En  stor  Mængde  Rygter  har  man;  men  det 
er  nok  afgjort,  at  en  Del  af  det  Benningsenske 
Korps,  det  hedder  15000  Mand,  i  disse  Dage  be- 
sætter Holsten.  Det  skal  ske  venskabeligt,  og 
danske  Kommandanter  skulle  forblive  i  alle  Stæder. 
Aubert  skal  bestyre  hele  Indkvarteringen.  Korpset 
skal  nok  besætte  alt  sønden  for  Stør,  og  man 
siger    endog    paa    denne    Side    alt    til    Neustadt. 


255 

Hvor  langt  vi  skulle  gaa  tilbage,  ved  jeg  ikke,  der 
menes  endog  til  bag  Eideren.  Hvornaar  dette 
sker,  ved  man  ei  ret. 

Altona  skal  have  havt  stor  Profit  ved  de  rus- 
siske Troppers  Ophold  der,  da  alt  er  betalt  med 
Guld.  De  skulle  daglig  have  fortæret  for  80,000  Rdl. 

Rygtet  formæler  Arveprindsen  af  Oldenburg 
med  Kronprindsessen  og  gjør  ham  til  Tronfølger, 
samt  lader  Prinds  Christian  til  Erstatning  for 
Tabet  af  Successionen  beholde  Norge  som  et 
særskilt  Kongerige.  Maaske  var  dette  ret  godt 
for  os  for  Øieblikket.  I  Frankrig,  Spanien,  Han- 
nover, Oldenburg  og  flere  Egne  af  Nordtyskland 
skal  der  være  meget  uroligt.  Vor  Skjæbne, 
haaber  jeg,  maa  snart  udvikle  sig,  Gud  give,  at 
den  blot  maa  blive  mere  glædelig,  end  de  nuvæ- 
rende Aspekter  love.  Dog  De  ere  vel  som  nær- 
mere ved  Kilden  bedre  underrettede  derom  end 
vi,  som  ganske  famle  i  Mørket.  Den  største  Del 
af  Holsten,  tror  jeg,  glæder  sig  ikke  til  den  rus- 
siske Besættelse,  da  de  nu  af  Erfaring  vide,  hvor 
lidt  elskværdige  disse  Tysklands  Befriere  ere. 


■• 


BILAG 


Det  slesvigske  Infanteriregiment  i  1813. 

Kommandør: 
Hr.  Vilhelm  Christian  v.  Scriver,  Obestl. 

Oberstl.  og  Bataillonskommandører: 
Hr.  Ernst  Wilhelm  Ludvig  v.  Schaumberg,  Hof  junker. 
»     Niclas  Siegfried  Philip  v.  Schreibvogel. 

Majorer: 
Hr.  Carl  Eugen  v.  Bechtolsheim. 
»     Marquard  Ludvig  v.  Brømbsen. 

Kaptainer  og  Ko7iipag7iichefer: 
Hr.  Raphael  Thune  v.  Pristroph,  Jægerkompagniet. 
»     Gotthard  v.  Lutzow.*) 
»     Cuno  Wolffrath  v.  Blucher,  Hoijunker. 


')  I  1848  var  Gotthard  v.  Lutzow,  Generalmajor,  Kom- 
mandør for  4de  Infanteri-Brigade  og  fungerede  indtil 
videre  som  kommanderende  General  i  Hertugdømmerne. 

17 

Hr.  Wulff  Otto  Friderich  v.  Schultze. 
»     Friderich  v.  Golowin,  Grenaderkompagniet. 

Stabskaptaincr : 
Hr.  Henrich  Friderich  August  v.  Heidecker. 
»     Henrich  Ferdinand  v.  Schmidt. 
»     Hans  Joachim  v.  Seydewitz. 
»     Friderich  Ludvig  v.  Munderloh. 
»    Jacob  Detlev  Friderich  v.  Licht. 

Premier  l 'ieutenanter : 

Hr.  Heinrich  v.  Rambusch. 

»  Joachim  v.  Rodenburg. 

»  Diderich  Wilhelm  v-  Levetzow. 

»  Georg  Peder  v.  Luders. 

»  Ludvig  v.  Evben,  Regiments-Adjutant. 

»  Carl  Christian  Friderich  August  v.  Eyben. 

»  Nicolaus  de  Wieq-Tholen. 

»  Sophus  v.  Lachmann. 

»  Christian  Friderich  v.  Scriver,  Jægerkompagniet. 

»  Carl  Roehus  Ludvig  v.  Kindt,  Grenaderkomp. 

Secojidlieutenanter  : 

Hr.  Johannes  v.  Schrøder. 

»  Johannes  v.  Wulfsdorff,  Grenaderkompagniet. 

»  Simon  Mathias  v.  Myohl. 

»  Christian  v.  Hedemann. 

»  Carl  Friderich  Lauritz  v.  Kierulf. 

»  Ferdinand  v.  Janssen,  Bataillons- Ad j utant. 

»  Henrich  Hirnklau  v.  Stemann. 

»  Hans  Joachim  Christian  v.  Landsmann. 

»  Georg  Martin  Halvor  v.  Schmidt,  Jægerkomp. 

»  Johannes  v.  Detlefsen. 

»  Johan  Nicolaus  v.  Suhr. 


^59 

Mellemstab  : 
Hr.  Asmus  Johansen,  Overkrigskommissær,  Regiments- 
Kvartermester. 

»     Christian  Jacob  Cosmus  Bræstrup,  Auditør. 

»     Johan  Philip  Eckell,  Regimentskirurg. 

»     Henrich  Conrad  Behrens,  Bataillonskirurg. 

a  la  snif  c: 
Hr.  Statius  Friderich  v.  Matheson,  Major. 
»     Christoph   de  Cederfeldt-Simonsen,   Premierlieut. 
»     Christian  Ludvig  Lutken  v.  Born,  Premierlieut. 


Regimentets  3die  og  4de  Bataillon. 

Oberstl.  og  Bataillonskommandører : 

Hr.  Eberhard  Werner  v.  Yette.  Oberstl.,  4de  Bat. 
»     Mogens  Rosenkrantz  v.  Mund,  Major,  3die  Bat. 

Kapta'uicr  og  Kompag>iic!ufer: 
Hr.  Hans  v.  Riegels. 
»     Christian  Carl  v.  Stemann. 
»     Christian  Nicolaus  v.  Storm. 
»     Friderich  August  v.  Cartheuser,  Jægerkp.  i  4de  Bat. 
»     Abraham  v.  Mushardt,  Jægerkp.  i  sdie  Bat. 
»     Theodor  v.  Levetzow. 
»     Friderich  Seneca  Christian  v.  Flemmich. 
»     Christian  v.  Christiansen. 

Premierlieutenanter : 

Hr.  Friderich  \\"ilhelm  v.  Helmuth,  Adjut.  v.  4de  Bat. 
Martin  v.  Lund.. 
»     Johan  Friderich  v.  Honnens. 
»     Fedder  v.  Feddersen. 
»     Henrich  v.  Schade. 

Hr.  Johan  Gottfried  v.  Køpke. 
»     Siegfried  v.  Kønig. 
»    Johan  Christopher  Samuel  v.  Køpke,   Adjut.  ved 

3die  Bataillon. 
»     Carl  v.  Kiene. 
»     Friderich  Mathias  v.  Lange. 

Secondlieutenanter  : 
Hr.  Hans  v.  Schlaikier. 
»     Philip  Nicolai  v.  Thomsen. 
»     Carl  Conrad  v.  Licht,  ved  Jægerkp.  af  4de  Bat. 
»     Niels  Joachim  Christian  Vibe  v.  Stockfleth. 
»     Henning  Gothold  v.  Mohrhagen. 
»     Heinrich  v.  Gegen. 
»     Christian  Jacob  v.  Salling. 

»     Conrad  Christian  v.  Brunner,  ved  Jægerkp.  af  3.  Bat. 
»     Charles  v.  Graschiltz. 
»     Wilhelm  v.  Blanckmever. 

a  la  suite: 
Hr.  Christian  Julius  Friderich  v.  Hartwieg,  Premierlieut. 
»     Peter  Christian  v.  Jensen,  Secondlieut. 
»     Friderich  Henrich  v.  Marteville,  Secondtlieut. 

Oplysninger  om  Personer, 

der  ere  nævnte  i  Texten. 

Side  68.   Johan  Georg  Rist  i  R.,  D.M.).  Geheimelegationsraad, 
Generalkonsul  i  Hamburg. 
Friderich  Henrich  August  Clauswitz,  Sekretær  ved 

Generalkonsulatet. 
Broder  til  Auditøren  og  senere  Notarius  publicus 
i  Kjøbenhavn. 

Side  74.  Friderich  Carl  v.  Schmidten,  Premierlieutenant  i 
slesvigske  Rvtterregiment,  Adjoint  ved  General- 
staben. Han  forte  en  Korrespondance  med 
Auditør  Bræstrup,  der  bl.  a.  sendte  ham  en 
udførlig  Beretning  om  Xapoleonsfesten  i  Liibeck, 
der  nu  findes  i  Geheimearkivet. 

Side  122.  Peter  Svane  v.  Steffens,  Stabskaptajn  ved  Kongens 
Regiment,  vngste  Broder  til  Heinrich  Steffens. 
Det  var  denne  Officer,  der  gjorde  Adjutant- 
tj eneste  hos  Prinds  Eckmuhl  og  ikke  som  an- 
ført nederst  par  Side  122  den  ældre  Broder 
Major  Jacob  Hansen  Steffens,  der  var  Lærer 
ved  Officers-Institutet  i  Kjøbenhavn. 

Side  147.  Ernst  David  v.  Recke  (R.)  (1813),  Ritmester  a  la 
suite  i  Husarregimentet. 

Side  161.  Carl  Ludvig  Henrich  v.  Flindt  (R.)  (1809),  Pre- 
mierlieutenant 1  Prinds  Frederik  Ferdinands 
Dragonregiment.  I  1850  Generalmajor  og  Chef 
tor  Reservekavalleriet  i  Slaget  ved  Isted. 

Side  168.  Professor  Cordes  maa  antages  at  have  været 
Archivarius  ved  Universitetet. 

Side  197.  Generalkrigskommissær  Friderich  Julius  Haxt- 
hausen, Oberst,  Kammerherre. 

Side  204.  Jens  Carl  v.  Bardenfleth,  R.  18 13,  Major  i  Kaval- 
leriet,  Stabschef  ved  det  danske  bevægelige 
Auxiliærkorps  i  1812,  Overkvartermester  i 
Generalstaben. 
Friderich  Løvenørn  v.  Bardenfleth,  R.  1809,  Major 
af  Kavalleriet,  Divisionskvartermester  i  Gene- 
ralstaben, Souschef  ved  samme  Korps. 
Ludvig,  Pnnds  til  Sayn-Wittgenstein-Berleburg, 
Kaptain  og  Kompagnichef  ved  holstenske  Infan- 
terire°;iment. 

Side 

Fra  Nykjøbing  paa  Falster  til  Kiel i 

Fra  Kiel  til  Oldesloh 13 

Fra  Oldesloh  til  Grændsen  og  tilbage  til  Ahrensboeck .  24 

Fra  Ahrensboeck  til  Altona 54 

Fra  Altona  til  Liibeck 69 

Kantonnement  paa  Pronsdorf  under  Vaabenstilstanden  .  84 

Ved  det  danske  bevægelige  Auxiliærkorps 95 

Rendsborg 162 

Slesvig 1S7 

Ved    det    danske  Auxiliærkorps    ved    den    kombinerede 

Nordtvsklands  Armé 206 

